Қожа Ахмет Ясауи атындағы Халықаралық қазақ-түрік университеті

ӘОЖ:372.63 Қолжазба құқығында

**ТАЛДЫБАЕВА МАРЖАН ДАРХАНОВНА**

**Жоғары оқу орындарында қазақ орфографиясын модельдік жүйе негізінде оқыту әдістемесі**

6D011700-Қазақ тілі мен әдебиеті

Философия докторы (PhD)

дәрежесін алу үшін дайындалған диссертация

Ғылыми кеңесші

ҚР ҰҒА академигі,

педагогика ғылымдарының

докторы, профессор

Оразбаева Ф.Ш.

Шетелдік ғылыми кеңесшісі

филология ғылымдарының

докторы, доцент Коч К.

(Түркия)

Қазақстан Республикасы

Түркістан, 2024

# МАЗМҰНЫ

[**МАЗМҰНЫ** 2](#_Toc184853398)

[**НОРМАТИВТІК СІЛТЕМЕЛЕР** 3](#_Toc184853399)

[**АНЫҚТАМАЛАР** 4](#_Toc184853400)

[**КІРІСПЕ** 6](#_Toc184853401)

[**І ТАРАУ. ҚАЗАҚ ОРФОГРАФИЯСЫН ЗЕРТТЕУДІҢ ҒЫЛЫМИ-ТЕОРИЯЛЫҚ БАҒДАРЛАРЫ** 15](#_Toc184853402)

[1.1 Қазақ тілі орфографиясының зерттелімі мен даму тенденциялары 15](#_Toc184853403)

[1.2 Модельдік жүйе – орфографияның мазмұны мен құрылымының ғылыми-прагматикалық үдерісі 24](#_Toc184853404)

[1.3 Қазақ тілінің орфографиялық принциптері мен заңдылықтары 30](#_Toc184853405)

[**2 ТАРАУ. ҚАЗАҚ ТІЛІ ОРФОГРАФИЯСЫН МОДЕЛЬДЕП ОҚЫТУДЫҢ ӘДІСНАМАЛЫҚ НЕГІЗДЕРІ** 68](#_Toc184853406)

[2.1 Қазақ тілі орфографиясын модельдеп оқытудың философиялық аспектілері 68](#_Toc184853407)

[2.2 Студенттерге қазақ тілі орфографиясын модельдеп оқытудың психологиялық негіздері 81](#_Toc184853408)

[**3-ТАРАУ. ЖОҒАРЫ ОҚУ ОРНЫНДА ҚАЗАҚ ТІЛІ ОРФОГРАФИЯСЫН МОДЕЛЬДЕП ОҚЫТУДЫҢ ӘДІСТЕМЕСІ** 98](#_Toc184853409)

[3.1 Модельдік жүйе арқылы орфографияны оқытудың талаптары және білім алушының пәндік құзыреттіліктерін қалыптастырудың мүмкіндіктері 98](#_Toc184853410)

[3.2 Қазақ тілінің орфографиясы мен орфограммасын модельдеп оқытуға арналған тапсырмалардың типтері мен түрлері 112](#_Toc184853411)

[3.3 Қазақ тілі орфографиясын модельдеп оқыту бойынша жүргізілген эксперимент жұмыстары мен оның нәтижелері 129](#_Toc184853412)

[**ҚОРЫТЫНДЫ** 145](#_Toc184853413)

[**Пайдаланылған әдебиеттер:** 148](#_Toc184853414)

[**ҚОСЫМША А** 156](#_Toc184853415)

[Ендіру Актісі 156](#_Toc184853416)

**НОРМАТИВТІК СІЛТЕМЕЛЕР**

|  |
| --- |
| 1 Қазақстан Республикасының «Білім туралы» Заңы. - Астана, 2017.-  (2023.16.07. берілген өзгерістер мен толықтыруларымен)  2 ҚР білім берудің және ғылымды дамытудың 2020-2025 жылдарға арналған  бағдарламасы. – Астана, 2020. – 132 б.  3 Тоқаев Қ. Ұлттық құрылтайда сөйлеген сөзі. – Түркістан, 17 маусым, 2023 ж.  4 Қазақстан Республикасы үздіксіз білім беру жүйесіндегі тәрбие  тұжырымдамасы.- Астана, 2020.- 15 б.  5 Мемлекет басшысы Қ.Тоқаевтың «Әділетті Қазақстанның экономикалық  бағдары» атты Қазақстан халқына Жолдауы. – Астана, 01 қыркүйек, 2023 ж.  6 Қазақстан Республикасының 01.09.2023 жылғы №171-VI "Білім туралы" Заңы  (26.02.2023 ж. жағдай бойынша өзгертулер мен толықтырулармен)  7 2023-2029 жылдарға арналған жоғары білім мен ғылымды дамыту  тұжырымдамасы 2023 жылғы 28 наурыз № 248  8 Мемлекет басшысы Қ.Тоқаевтың «Әділетті Қазақстан: заң мен тәртіп,  экономикалық өсім, қоғамдық оптимизм» атты Қазақстан халқына  Жолдауы. – Астана, 02 қыркүйек, 2024 ж. |

# АНЫҚТАМАЛАР

**Білім** – ұлттық, мемлекеттік стратегияларды жүзеге асырудың басты тетігі. Тек білім беру жүйесіндегі жетістіктер заманауи сұранымдарға жауап бере алатын адам капиталын қалыптастырады.

**Жазу** – адамзат қоғамының мәдени даму деңгейінің айқын көрінісі. **Жазылым** – тіл бірліктерінің таңбалық және дыбыстық жүйесіне негізделіп, тілдік материалдың мазмұны мен құрылымын толық қамтитын, лингвистикалық, физиологиялық және әдістемелік ерекшеліктерді ескере отырып, адамдар арасындағы ұзақ мерзімді қарым-қатынас орнатуға мүмкіндік беретін тарихи үдеріс.

**Орфография** – тіл білімінің жеке бір саласы, сөздердің бірізді және тұрақты жазылу ережелерін айқындайтын нормалар жиынтығы. Орфографияның негізгі элементі — жазу ережелері және осы ережелерге сүйенетін жазу принциптері.

**Орфографиялық принцип** – сөздің қабылданған ережеге сәйкес жазылуы мен қалыптасқан үлгісін анықтайтын көрсеткіш.

**Орфограмма** – орфографиялық бірліктердің негізгісі. Белгілі бір жазу ережесіне сәйкес жазылуы міндетті болатын сөздің бөлігі немесе элементі.

**Орфографиялық қырағылық** – жазу ережелерін дұрыс қолдануға, орфографиялық қателіктерді болдырмауға бағытталған мұқияттық пен зейін.

**Модель** – арнайы бір түпнұсқаның негізгі бір ерекшелігін зерделеуге мүмкіндік беретін құрылымдық сипаты нақты, мазмұны анық, жүйеге түсірілген нұсқасы. Модель – адам ойында бейнеленетін прототип.

**Модельдеу** – әлемді тану мен өзгерген тың нәрселерді зерделей білу. Ол әр түрлі типтердің жаңа қызметтерін ашуға (микро-, макро-, мегаәлемнің процестері мен құбылыстары, кибернетикалық және имитациялық модельдерді жасау, жүйелік техниканың тууы және т.б.) негіз болған ғылымның дамуымен байланысты пайда болды. Оқытуда модельдеуді қолданудың екі аспектісі бар: 1) модельдеу білім алушының өзі меңгеруі тиіс таным әдісі ретінде қарастырылады; 2) модельдеу оқыту әрекеті әрі оның ең тиімді құралы болып табылады.

**Модельдің толықтығы** – сабақтың тақырыбына сай ұсынылып отырған нысанмен байланысты барлық фактілердің қамтылуы мен көрініс табуы.

**Модельдің оңтайлылығы** – алға қойылған мақсатқа жету үшін сабақта меңгертілетін немесе түсіндірелетін теориялық ережелерді, ғылыми пайымдауларды қарапайым әрі оңтайлы түрде беру.

**Тарихи дәстүрге негізделген принцип** – тілдің ертедегі жазу үлгісін сақтап, сөздің бұрынғы айтылуы мен жазылуын өзгеріссіз қалдыруды мақсат етеді. Өткен тарих пен дәстүрге негізделген ереже. Ол қоғамның немесе мәдениеттің қалыптасқан тәжірибесін қазіргі уақытта қолдануға бағытталады.

**Фонетикалық принцип** – сөздерді жазуда олардың дыбыстық құрылымына негізделген ереже. Бұл принцип бойынша, сөздер өздерінің дыбысталуына сәйкес жазылады, яғни дыбыстардың жазудағы көрінісі олардың айтылуына сәйкес келеді.

**Фонематикалық принцип** – тілдегі дыбыстардың (фонемалардың) мағынаны ажыратудағы рөлін қарастыратын принцип.

**Түпнұсқа принципі** – шеттілдік сөздердің түп төркін тілінің (донор тілдің) орфографиясы бойынша жазылуы.

**Семантикалық принцип** – дыбысталуы ұқсас сөздердің мағыналарын ажырату үшін олардың әріптерін өзгерту принципі.

**Туыс жүйелі емле** – сөздің дыбысталыуына емес, оның тарихи шығу тегіне негізделетін емле.

**Дыбыс жүйелі емле** – сөздерді олардың дыбысталуына сәйкес жазу ережесі.

**Тіл** – ұжымдық іс‑әрекет пен пен жеке тәрбиенің қуатты құралы, индивид немесе ру өздерінің туа біткен қабілеттерін онсыз дамытуға үміттене де алмайтын құралы.

**Гетерогендік жүйе** – фонетикалық, лексикалық, грамматикалық жүйелер сияқты әртүрлі элементтерден тұратын жүйе.

**Гомогендік жүйе** – біртекті элементтерден тұратын жүйе. Тілдің әр қабаты (фонетика, лексика, грамматика) өз алдына жеке гомогендік жүйе болып саналады.

**Ойлау** – адам санасындағы объективті шындықты талдап, түсініп, қорытынды жасап, жаңа білімдер мен идеялар туғызатын танымдық процесс. Тіл – адам ойлауының құралы болса, ой да, өз кезегінде, сөйлеу тілін жетілдіруге қызмет етеді.

**Мәтінді түсіну** – айтылған немесе жазылған нәрсені қабылдаумен ғана шектелмейді, ол жаңа ойдың, жаңа мәннің тууына әкелетін үдеріс.

**Тәрбие қағидасы** – тәрбиешілердің міндетті түрде орындауы қажет, тәрбиені дұрыс ұйымдастыру үшін маңызды әрі негізгі ережелер.

**Өзін-өзі тәрбиелеу** – жеке тұлғаның өз мүддесі мен мақсаттары үшін саналы түрде жүзеге асыратын, өз қасиеттері мен қабілеттерін дамытуды басқару үдерісі.

**Өзін-өзі басқару** – студенттердің шығармашылық мүмкіндіктерін дамытуға және өздерін табысты көрсетуге жағдай жасайтын, олардың өз әрекеттерін ұйымдастыру әдісі.

**Әлеуметтену** – адамның өмір бойы әлеуметтік нормалар мен мәдени құндылықтарды меңгеру арқылы қоршаған ортамен қарым-қатынас жасап, қоғамда өзін-өзі дамыту және табысты көрсету үдерісі.

**Әлеуметтік белсенділік** – адамның әлеуметтік ортада іс-әрекет жасауға және қарым-қатынаста белсенді түрде қатысуға деген дайындығы мен ынтасы.

**Өзіндік сана-сезім** – адамның әлеуметтік қарым-қатынастарынан, қажеттіліктері мен мотивтерінен туындайтын, өзіне қатысты ойлар мен сезімдерден құралған жоғары сана деңгейі.

# КІРІСПЕ

**Зерттеудің өзектілігі.** Жазу – адамзат қоғамы қол жеткізген мәдени деңгейдің айқын көрсеткіші. Өзінің даму жолының бастауларын пиктографиялық және идеографиялық таңбалардан алатын адамзат баласының жазу мәдениеті қазіргі таңда биік деңгейге көтерілді. Оның жүріп өткен жолында арман-аңсарын тасқа қашап қалдырған бабалар мұрасы – тек тарихи жәдігер ретінде ғана емес, әр ұрпақтың өміртанымының, ойлау, сөйлеу мәдениетінің айғағы мен дәлелі. Жазба тіл – халықтың дүниетанымының куәсі, мәңгілік құнын жоғалтпайтын рухани мұрасы, сонымен қатар өркениеттіліктің белгісі болып саналады. Ұлт тарихына көз жіберсек, жазу мәдениеті туралы мәселе екі түрлі жағдайда көтеріледі екен: біріншісі – өркениетке ұмтылған ел өз тілінің табиғатына сай ең ұтымды, ең тиімді жазу жолын өзі таңдауға мүмкіндік алғанда. Бұл жағдайда ұлт зиялылары тіл, жазу мәселесін көтеріп, оны халықтық тұрғыда зерделеп, өз тұжырымдарын ұсынады. Екінші жағдайда басқыншы елдің өктемдігімен жазу ережелері саяси сипат алып, керісінше, ұлттың жазу дәстүріне жат ұстанымдарды зорлықпен енгізіп, сол елдің тілін бұзуды көздейді. Олай болса, жазу сауаттылығы мәселесі – адамзаттық өркениеттің мәселесі, мемлекеттіктің мәселесі. Сондықтан тәуелсіздіктің айқын көрсеткіші, «Мәңгілік ел» болудың, мәңгілік елдің мәңгілік тілін баянды етудің басты шарттарының бірі – төл жазу мәдениетін жолға қою. Қазақстан дамудың үшінші кезеңіне көтерілген тұсында жазу үрдісіне мән берілуі, ұлттық әліпбиді өзгерту мәселесінің көтерілуі заңды. Сондықтан бүгінгі күні жас ұрпақтың жазу сауаттылығына, орфографиялық нормалары мен емле ережелеріне баса көңіл бөлудің өзектілігі, қажеттігі артып отыр.

Бүгінгі күн – ертеңгі тарих. Олай болса, осы заманның жазу мәдениеті – біздің дәуіріміздегі ұрпақтың болмыс, бітімін айқындайтын аса мәнді құндылық. Қай заманда, қай дәуірде болсын, дамудың жолына түскен қоғамның интеллектуалдық әлеуеті мен талғамы, дүниелік білімі мен ұлтты сақтау жолындағы шешуші қадамы жас ұрпақтың сауатты болуымен тығыз ұштасып жатады. «ҚР білім беруді және ғылымды дамытудың 2020-2025 жылдарға арналған бағдарламасындағы» басымдықтардың бірі: «Жоғары және жоғары оқу орнынан кейінгі білім беруді жаңғырту ХХІ ғасырдың жаһандық және пәнаралық құзыреттері (азаматтық және әлеуметтік жауапкершілік, көшбасшылық, коммуникативтік дағдылар, зерттеу дағдылары, іскерлік қабілеттер және т.б.) және білім берудің жаңартылған мазмұны аясында жүзеге асырылады. Жаңа білім беру бағдарламалары өмір бойы оқытуды көздейді және VUCA (айқынсыздық, өзгерістер, күрделілік, белгісіздік) әлемінде қажетті икемділік пен кәсіби дағдыларды (soft skills, hard skills) қалыптастыруға бағытталады» [1, б.49] деп көрсетілген. Сондықтан да үздіксіз білім беру жүйесінің барлық сатыларында: бастауыш мектептен бастап жоғары білімге дейінгі аралықтағы барлық кезеңдерде жас ұрпақтың функционалдық сауаттылығына ерекше көңіл бөлінеді. Өйткені зерттеу нысанына алынып отырған орфографиялық нормаларға қатысты білім мен білік осы сауаттылыққа қол жеткізудің бір бағытын құрайды. Бұл мәселе тілдерді (ана тілі, шетел тілі) оқытумен байланысты барлық нормативтік құжаттарда: білім беру стандарттарында, оқу бағдарламаларында арнайы белгіленіп, бекітіліп отырады. Бұл жазу сауаттылығының қоғамдық-әлеуметтік мәнінің жоғары екенін дәлелдейді.

Мемлекет басшысы Қ.Тоқаев Түркістанда өткен Ұлттық құрылтайда сөйлеген сөзінде: «Біз ұлттық бірегейлігімізді нығайтуымыз қажет. Жалпы, дүние жүзіндегі әр ұлт – бірегей. Мұны дұрыс түсінуіміз керек. Ұлтымыздың бірегейлігі бұл – оның табысты болуы деген сөз. Табысқа жету үшін жоспарымыз қол жетпес қиялға не болмаса жалаң сөзге емес, нақты іске негізделуі керек.... Адал азаматқа тән қасиеттер әрбір жастың бойынан табылуы керек. Ұлттың жаңа болмысы білім, ғылым және мәдениет саласын дамыту арқылы қалыптасады. Осы үш бағытты рухани даму саласындағы жұмыстың мызғымас үштағаны деуге болады» [2] деп, білімнің мәдениетпен, ғылыммен сабақтастықта болуының мәнін нақтылап берді. Бұл байлам болашақ мамандардың кәсіби-интеллектуалдық әлеуетін заман талабына сай жетілдірудің айқын бағдары болып отыр. Зерттеу тақырыбы тұрғысынан алғанда, ұлттық бірегейліктің басты шарты – ұлттық жазу мәдениетінің өз деңгейінде жетілдірілуі. Бұл өз кезегінде ұлттық ғылым мен білімді өркениет талаптарына сай жаңарту арқылы жүзеге асатыны сөзсіз.

Қазіргі таңдағы ұлттық әліпбиді жаңартуға бет бұрған тарихи шешуші сәтте біздің елде білім мекемелерінде жас ұрпақтың жазу сауаттылығын дұрыс қалыптастыру ең көкейкесті мәселеге айналып отыр. «Тіл мәселесі жаһандану заманындағы ақпараттар тасқыны мол өркениетті қоғамда аса өзекті мәселеге айналып отыр, өйткені тіл ел өркениеттілігін дамытудың басты шарты болғандықтан, мемлекетшілдік рухтың салтанат құруына, халықтың өзінің төлтума салт-дәстүрлерін дәріптеп, ұлттық даралығын сақтауына, ұлттық мамандардың білім мен мәдениетті интеллектуалды әлеуеттің басты көрсеткіші ретінде түйсінуіне оң ықпалын тигізеді. Тілдің осындай қоғамдық-әлеуметтік қызметі кәсіби мамандардың бұл мәселеге ыждағаттылықпен қарауын талап етеді. Олай болса, ұрпақ тәрбиесімен тікелей шұғылданатын болашақ маманның тіл мәдениетін, оның ішінде кәсіби көркем сөзді игеруінің рөлі орасан зор» [3, б.5]. Сондықтан жас ұрпақты сауаттылыққа үйрететін маманның – бүгінгі филолог-студенттің, ертеңгі қазақ тілі пәні мұғалімінің орфографиялық сауаттылығына айрықша көңіл бөлу, олардың кәсіби-тұлғалық құзыреттіліктерін қалыптастыру, болашақ тіл маманы ретінде функционалдық сауаттылығын дамыту өзектене түсуде.

Соңғы жылдары әлемдік білім кеңістігінде білім алушының жазу сауаттылығы мәселесі оның өзі ой-пікірін еркін жеткізе алу, түрлі сипаттағы қатысымдық-сөйленімдік жанрлардағы жазба мәтіндерді құрумен байланысты жиі көтеріліп жүр. Олар коммуникативтік құзыреттіліктің қалыптасуының айқын көрсеткіші деп саналады. Дегенмен, жазба тіл сауаттылығының биік деңгейге жетуі қатысымдық құзыреттілікке қатысты болса, сол құзыреттілік бір-бірімен өзара ұштасып жатқан бірқатар құзыреттердің жиынтығынан құралады. Атап айтқанда: лингвистикалық құзырет (орфографиялық, орфоэпиялық, грамматикалық нормалар мен ережелерді, лексикалық құралдарды меңгеру) ; әлеуметтік-тілдік құзырет (ұсынылған тақырыпқа, сөйлеу типіне, қатысым түріне, нақты жағдаятқа толық сай келетін жазба мәтінді құра алу қабілеті) ; әлеуметтік-мәдени құзырет (мәтінді қазақ тілінің ұлттық тіл ретіндегі ерекшеліктерін, қағидаларын ескере отырып жазу) ; дискурстық құзырет (өзгенің ойын мәтін арқылы тану мен өз ойын мәтін түрінде қатысым модельдерінің барлық талаптарына сай жеткізе алу) ; стратегиялық құзырет (өз білімін жетілдіруге, толықтыруға мүдделілік таныту) ; кәсіби құзырет (болашақ тіл пәні мұғалімі ретінде жазбаша шығармашылық жұмыстардың жанрларын айыра алуы) және т.б. Бұдан шығатын қорытынды: студенттің жазу біліктілігін арттыру осындай бірнеше құзыреттер қатар дамытылғанда мүмкін болады. Олай болса, жазу сауаттылығының ең басты құрауышы ретінде сауатты жазудың, орфографиялық нормаларды, орфограммаларды меңгертудің тиімді жолдарын арнайы зерттеу, оның теориялық та, практикалық та ұтымды әдістемесін, технологиялық жүйесін жасау заман талабынан туып отырған, әлеуметтік сұранымға сай қажеттілік деп санауға толық негіз бар. Өйткені орфографияға статикалық қалып тән емес, тілдің даму динамикасына байланысты ол әрдайым дамып, жетілдіріліп отырады. Сондықтан орфография саласының әрдайым динамикалық сипатта дамитынын ескеріп, жоғары білім беру жүйесіндегі білім мазмұнын соған сай құру жолдарын үздіксіз жетілдіріп отыру – заңды құбылыс.

Осы мақсатқа, деңгейге жету үшін жоғары мектепте оқытылатын қазақ тілі фонетикасына, орфографиясына қатысты оқу пәндерінде білім алушының тілдік білігі мен орфографиялық қырағылығын дамыту, жетілдіру мәселесі күн тәртібіне қойылып отыр. Себебі тіл «ақылдың аңдауын аңдағанынша, қиялдың меңзеуін меңзегенінше, көңілдің түйінін түйгенінше айтуға жарау» [4, б.210] үшін оқыту үдерісінде білім алушыны жүйелі ойлауға үйрету қандай маңызды болса, сол ойды қатесіз, сауатты жазуға төселдіру де сондай мәнді. Дәл қазіргі уақытта тілді оқыту үдерісінде осы екі маңызды міндетті ұштастыратын жол – қазақ тілінің орфографиялық нормалары мен орфограммасын модельдік жүйе арқылы оқыту. Себебі ол, бір жағынан, білім алушының теориялық ойлауын, білімді саналы меңгеруін қамтамасыз етсе, екінші жағынан, ол тікелей орфограммаларға негізделетіндіктен, білім алушының жазу сауаттылығының тиянақталуын реттеп, жүйелеуде тиімді саналады. Үшіншіден, қазақ тілінің орфографиялық қағидаларына қатысты тарихи мұралар мен бүгінгі таңда латыннегізді жаңа әліпбидің енуімен байланысты әртүрлі ой-тұжырымдарды модельдеу арқылы болашақ маман жазу әліпбиін тек тілтұтынушы ретінде ғана емес, соның ғылыми негіздерінен де мол мағлұмат алатын кәсіби құзыреттіліктерге ие болмақ. Сондықтан зерттеу жұмысында модельдеу тек білім берудің ыңғайлы тәсілі ретінде ғана емес, сонымен қатар зерттеу нысанына байланысты тиімді ғылыми әрі танымдық әдіс ретінде қолданылады. Бұл, өз кезегінде, бүгінгі білімгердің қазақ тілі орфографиясының даму тенденцияларын, қазақ жазу-сызуының фонемографиялық ұстанымға сай түзілу қағидаттарын, қазақ орфография ғылымының дамуына жаңашыл көзқарас, ғылыми құнды пікірлерімен атсалысқан А.Байтұрсынұлы, Қ.Жұбанов, Е.Омаров, Х.Досмұхамедұлы, Қ.Кемеңгерұлы, Қ.Басымов, Т.Шонанов, Ж.Аймауытұлы І.Кеңесбаев, С.Аманжолов; қазіргі қазақ орфограммасын зерделеп жүрген Р.Сыздық, Ә.Қайдар, Н.Уәли, Ә.Жүнісбек, Ф.Оразбаева, О.Жұбаева, Б.Қапалбек, Қ.Күдеринова, А.Фазылжанова, Н.Әміржанова және т.б. ғалымдардың жазуды елдік мәселелермен ұштастыра айтқан құнды қоғамдық пікірлерін талдап, тануына да кең жол ашуға мүмкіндік береді.

«Жазу – тілдің графикалық және фонемалық құрылымдарына негізделген, тілдің лингвистикалық, физиологиялық және әдістемелік ерекшеліктерін ескере отырып, оның мазмұны мен формасын бір уақытта қамтитын және адамдар арасында ұзақ мерзімді қарым-қатынас орнатуға мүмкіндік беретін күрделі тарихи процесс» [5, б.310]. Сондықтан зерттеу жұмысында жазу сауаттылығын қалыптастырудың басты тетігі ретінде филолог-студенттерге дәстүрлі және жаңа әліпбиді қолданудағы қазақ орфографиясының ұстанымдары және негізгі заңдылықтарын, ұлттық тілдің граммотологиялық жүйесін арнайы оқыту көзделеді. Шындығында да, осы кезге дейін тілдің жазба тіл нормаларын, яғни қазақ орфографиясын мектепте, жоғарғы оқу орындарында орфограмма ұғымымен байланыста игерту әдістемесінде нақты мәліметтер берілмей келді. Орфограмма арқылы, тілдің жазбаша нормасын игерту арқылы, біріншіден, тілдің ауызша және жазба нормаларын саралауға үйрету жүзеге асырылса, екінші жағынан, дұрыс жазу ережесі бойынша тиісті ұғымдарды бекітуге және жазудың жалпы заңдылықтарын анықтауға мүмкіндік беріледі. Үшіншіден, дұрыс жазу ережесін оқыту барысында белгілі бір деңгейде тілдік бірліктер осы бірліктермен байланысты қаралған жағдайда ғана тілдік категориялардың бәрі өзектене бастайды. Сондықтан қазіргі орфография ережелерін жоғары оқу орындарында оқыту үшін орфографияның кіші бірлігі орфограмманы таныту аса маңызды болды. Осы аталған мақсат-міндеттердің жаңашылдығы мен қажеттігі; зерттеу бағытының жоғары мектептегі қазақ тілінің фонетикалық, оның ішінде орфографиялық білім мазмұнын заманауи талаптарға сай жетілдіруге, оны білім алушының кәсіби-интеллектуалдық әлеуетін арттыруға бағыттылығы; осы міндеттерге сай жоғары білім жүйесіндегі орын алып келген олқылықтардың орнын толтыруға деген талпыныс; сауатты маман даярлау мен оның жүзеге асуы арасындағы қайшылықтарды шешу жолдарын негіздеуге құрылуы - зерттеу жұмысының өзектілігін танытады.

**Зерттеу нысаны:** Жоғары мектепте филолог-білімгерлерге қазақ тілінің орфографиясын оқыту үдерісі.

**Зерттеу пәні:** Қазақ тілі орфографиясын жоғары оқу орнында модельдеп оқытудың әдістемесі.

**Зерттеудің мақсаты:** Жоғары оқу орындарында қазақ орфографиясын модельдік жүйе арқылы оқытудың ғылыми-әдістемелік негіздерін анықтау, орфография мен орфограмманы модельдеп меңгертудің әдістемелік кешенін ұсыну, оның тиімділігін эксперимент арқылы дәлелдеу.

**Зерттеудің міндеттері:**

- жоғары мектепте қазақ тілі орфографиясын модельдеп оқытудың әдіснамалық, ғылыми-теориялық негіздерін айқындау, дәйектеу;

- филолог-білімгерлерге қазақ тілі орфографиясын модельдеп меңгертудің мазмұндық-құрылымдық интерпретациясын ұсыну;

- заманауи талаптарға сай қазақ тілінің орфографиясы мен орфограммасына байланысты оқу материалдарын саралау, оқыту ұстанымдарын белгілеу;

- орфограммаларды модельдеп оқытуға бағытталған тапсырмалардың типологиясын ұсыну, түрлерін жүйелеу, жіктеу және жазылым сауаттылығын қалыптастырудың инновациялық жолдарын белгілеу;

- қазақ тілі орфографиясын модельдеп оқыту әдістемесінің тиімділігін эксперимент нәтижелеріне сүйеніп дәлелдеу.

**Зерттеудің болжамы**. ***Егер*** қазақ тілі орфографиясын модельдік жүйе арқылы оқытудың ғылыми-әдіснамалық негіздері сараланып, білімгердің орфографиямен, қазіргі замандағы ұлттық әліпбиді жаңғыртумен байланысты ой-тұжырымдарды талдау сипатындағы тілдік-қатысымдық іскерліктері мақсатты түрде қалыптастырылса; білім алушылардың сауаттылығын арттыру, орфографиялық қырағылығын жетілдіру кешенді тапсырмалар аясында жүргізілген оқыту барысында жаңа технологияларды интеграциялай қолдану білім алушының өзіндік әрекеттері мен шығармашылық ізденістеріне басымдылық беріп, күтілетін білім нәтижелері білімгерлердің кәсіби және интеллектуалдық әлеуетін арттыруға бағытталса, ***онда***білімгерлердің болашақ тіл маманы ретіндегі құзыреттілігін дамыту қабілеті артып, оқытудың сапасы мен нәтижелілігі, ***өйткені*** орфографиялық қырағылық пен тілдік білік, танымдық қабілеттердің дамытылуы өзгермелі дүние жағдайында өмір сүруге икемді, бәсекеге қабілетті мамандарды қалыптастыру, олардың тілдік және коммуникациялық дағдыларын дамытуға мүмкіндік береді.

**Зерттеудің әдіснамалық негізі:** Отандық және шетелдік зерттеушілердің орфография, емле, орфограммаға қатысты жасалған қорытындыларды сараптаудан, оны оқытудың ережелерін ретке келтіруден; қазақ тілі орфографиясын модельдік жүйе арқылы меңгертуге қатысты лингвомәдениеттанымдық, лингвокогнитивтік заңдылықтардың жиынтығынан тұрады. Қазақ тілі орфографиясын модельдеп оқытуда лингвистикалық, философиялық, психологиялық, педагогикалық, дидактикалық, әдістемелік зерттеулердегі ой-тұжырымдар зерттеу жұмысында қолданылатын әдіснамалық негіздерді қалыптастырады.

**Зерттеудің жетекші идеясы:** қазақ тілі орфографиясын модельдеу арқылы оқыту – болашақ тіл мұғалімінің өмірлік дағдыларын дамытуда маңызды фактор болып табылады. Қазақ тілі орфографиясын ұлттық әліпбиді жаңғырту талаптарымен сабақтастықта меңгерту – филолог-білімгердің кәсіби-танымдық құзыреттіліктерін дамытуға деген ынтасы мен қоғамдық-әлеуметтік сұранысты үйлестірудің кепілі. Сол себепті жоғары мектепте қазақ тілінің орфографиясын оқыту заманауи талаптармен ұштастырылып қолға алынуы тиіс.

**Зерттеу әдістері**: Зерттеу барысында сараптама, тұжырым жасау, жалпы қорытындылау әдістері пайдаланылды; экспериментті ұйымдастыру кезеңінде бақылау, салыстыру, сауалнама алу әдістері қолданылды; зерттеу нәтижелерін қорытындылау үшін талдау мен жинақтау, сондай-ақ эксперименттік деректерді сапалық және сандық тұрғыдан талдау, модельдеу әдістері жүзеге асырылды.

**Зерттеу базасы** негізінде Түркістан облысы, Түркістан қаласындағы Қожа Ахмет Ясауи атындағы Халықаралық қазақ-түрік университетінің Филология факультетінің 5В011700-қазақ тілі мен әдебиеті мамандығы алынды. Сонымен қатар, Өзбекәлі Жәнібеков атындағы Оңтүстік Қазақстан педагогикалық университетінің және М.Әуезов атындағы Оңтүстік Қазақстан университетінің Филология факультетінінің «Қазақ тілі мен әдебиеті» білім беру бағдарламалары алынды.

**Зерттеу кезеңдері:**

1. Бірінші кезеңде (2012-2015) жоғары мектепте қазақ тілі фонетикасы сабақтарында студенттердің орфографиялық, сауаттылық дағдыларын қалыптастыру бағыттарын айқындау мақсатында студенттермен сауалнамалар жүргізіліп, оқу бағдарламалары мен оқулықтарға талдау жасалды. Қазақ тілі орфографиясын модельдік жүйе арқылы оқытудың ғылыми-теориялық негіздемені айқындау үшін отандық және шетелдік зерттеушілердің тақырыпқа байланысты жүмыстарын негізге ала отырып, зерттеудің негізгі бағыттары мен жүйесі анықталды.

2. Екінші кезеңде (2015-2018) зерттеу жұмысының басты идеясы анықталды; жоғары білім беру жүйесінде қазақ тілі орфографиясын модельдік жүйе негізінде оқытудың басты бағыттары белгіленді; қазақ тілі орфографиясын модельдеу арқылы оқытудың ұстанымдары, білім мазмұнының құрылымы түзілді, оны оқытудың әдістемесі жасалды; қазақ тілі орфографиясын оқытуға бағытталған тапсырмалардың типологиясы дайындалып, оны меңгертудің тәсілдері қалыптастырушы эксперимент барысында тексерілді; қазақ тілі орфографиясын модельдік жүйе негізінде оқытудың әдістемесі тәжірибелік сынақтан өткізілді.

3. Үшінші кезеңде (2019-2022) зерттеу нәтижелері жүйеленіп, жинақталды және қорытындыланды: қазақ тілі орфографиясы бойынша білім мазмұны нақтыланды; жоғары оқу орны білім алушылардың білім, білік, дағдылары құзыреттіліктер деңгейінде анықталды; кешенді тапсырмалар әзірленді; бақылау және қалыптастыру эксперименттерінің қорытындылары сандық және сапалық тұрғыдан талданып, қазақ тілі орфографиясын модельдеу арқылы оқытудың болашақ пән мұғалімдерінің кәсіби және тұлғалық дамуындағы маңызы мен рөлі айқындалды.

**Зерттеудің жаңалығы:**

- қазақ тілін оқыту әдістемесінде қазақ тілі орфографиясын модельдік жүйе негізінде оқытудың әдіснамалық, ғылыми-әдістемелік негіздері айқындалып, басты бағыттары анықталды;

- жоғары мектепте қазақ тілі орфографиясын модельдік жүйе арқылы оқытудың мазмұндық-құрылымдық базасы жасалып, модельдік жүйе негізінде оқытуға қойылатын талаптар белгіленді;

- жоғары мектепте қазақ тілі орфографиясын модельдік жүйе негізінде оқыту мен орфограмманы модельдеудің жүйесі мен құрамы сипатталып, оқыту ұстанымдары айқындалды;

- инновациялық технологиялар тоғысында қазақ тілі орфографиясын модельдеу арқылы оқытудың әдістемесі ұсынылды; тапсырмалардың типологиясы жасалды, оқытудың белсенді әдістері мен амал-тәсілдерінің тиімділігі дәйектелді;

- филолог-білімгердің тілдік, қатысымдық, танымдық және әлеуметтік дағдыларын қалыптастыруға, кәсіби-тұлғалық қабілеттерін жетілдіруге мүмкіндік беретін әдістемелік жүйенің тиімділігі эксперименттік зерттеулер арқылы тексеріліп, расталды.

**Зерттеудің теориялық маңыздылығы:** Зерттеу нәтижелері педагогика мен әдістемелік ғылымдардың теориялық негіздерін тереңдетіп, жаңа бағыттарда зерттеу үшін негіз қалайды. Сонымен қатар, зерттеу жұмысының нәтижелері жоғары оқу орындарында қазақ тілі орфографиясын оқыту әдістемесін қазіргі заман талаптарына сай дамытуға ықпал етеді. Қазіргі зерттеу барысында анықталған қазақ тілі орфографиясын үйретудің ғылыми-теориялық негіздері жоғары оқу орындарындағы оқу бағдарламалары мен оқулықтарды әзірлеу процесінде қолданылуы мүмкін.

**Зерттеудің практикалық маңызы:** Зерттеу нәтижелері жоғары оқу орындарында қазақ тілі фонетикасы мен орфографиясын оқытудың сапалық көрсеткіштерін арттыруға, педагогикалық білім беру мекемелеріндегі болашақ мамандарды даярлау үшін арнайы курстардың құрылымын байытуға ықпал етеді. Сонымен қатар, зерттеу жұмысын оқытушылар, мұғалімдер мен ізденушілер қосымша құрал ретінде қолдана алады.

Зерттеу жұмысының мақсаттары мен міндеттеріне сәйкес ұсынылған тапсырмалар жүйесі білім алушылардың жазу сауаттылығын арттыруға бағытталған оқыту сапасын жақсартуға жол ашады. Зерттеу нәтижелерінің оқу құралдары мен әдістемелік нұсқаулар әзірлеу, оқулықтар мен оқу-әдістемелік кешендер дайындау, сабақ жоспарларын жасау салаларында қолданылуы оның практикалық мәнін айқындайды.

**Алынған ғылыми нәтижелердің сенімділігі мен нақытлығы:** теориялық қағидалардың әдіснамалық тұрғыдан зерделеніп, талдануы арқылы расталады.

Сонымен қатар, зерттеудің мақсаты мен міндеттеріне сәйкес қолданылған әдістердің тиімділігі және олар арқылы алынған нәтижелер жоғары оқу орындарында қолданылып, білім сапасын арттыруға ықпал етеді, бұл зерттеудің сенімділігін қамтамасыз етеді.

**Қорғауға ұсынылатын негізгі қағидалар:**

- қазақ тілі орфографиясын модельдік жүйе негізінде оқыту - бүгінгі қоғамдық-әлеуметтік сұранысқа сай болашақ мұғалімдердің кәсіби-интеллектуалдық әлеуетін арттырудың басты шарты болып саналады. Себебі, орфографияны модельдеу арқылы оқыту білім алушының ойлау, пікір айту, пайымдау қабілеттері мен эстетикалық сезімін өзара бірлікте дамытуға жол ашады;

- қазақ тілі орфографиясын модельдік жүйе негізінде меңгерту қазіргі ғылымның негізін құрайтын жаңа парадигмалармен үндеседі, тілдік сауаттылықтың мәдениетпен, тарихпен, рухани құндылықтармен байланысын жүзеге асырады. Сөйтіп, күтілетін білім нәтижесі ретінде білім алушының коммуникативтік, проблемаларды шешу, ақпараттық және мәдени-танымдық құзыреттіліктерін дамыту арқылы, олардың тілге деген құрметі мен кәсіби жауапкершілік сезімдерін де өзара сабақтастықта дамытады;

- қазақ тілі орфографиясының нормативтік, қатысымдық аспектілерін жоғары білім мазмұнында саралап беру, оны орфографиялық қырағылық пен тілдік сезгіштікпен ұштастыру болашақ тіл маманының кәсіби- интеллектуалдық әлеуетін көтеруге мүмкіндік береді;

- білім алушыға қазақ тілі орфографиясын модельдік жүйе арқылы меңгертуде ұлттық әліпби, емле, орфограмма, грамматология мәселелері өзара сабақтастықта бірізділікпен оқытылуы тиіс. Бұл болашақ тіл мұғалімдерінің функционалдық сауаттылығын заман талабына сай қалыптастырады;

- қазақ тілі орфографиясын меңгертуде оқытудың инновациялық технологияларын біріктіріп қолдану тиімді. Дамыта оқыту, ізгілендіре оқыту, жобалау технологиясы, сыни тұрғыдан ойлау, тұлғалық бағдарлы оқыту, сондай-ақ оқу және жазу арқылы сын тұрғысынан ойлауды дамыту сияқты технологияларды интеграциялау нәтижесінде білім алушылардың жазу сауаттылығын қалыптастыруда тиімділігі артады;

- қазақ тілі орфографиясын модельдік жүйе арқылы оқытуға бағытталған тапсырмаларды білім алушының талабы мен мүддесіне сәйкес кешенді қамтыған жағдайда білім сапасы артады. Ортологиялық және әлеуметтік-қатысымдық дағдыларды дамыту тапсырмалары оқыту мақсатымен сәйкес өзара үйлесімді түрде жүзеге асырылғанда жоғары нәтижеге қол жеткізіледі.

**Зерттеу нәтижелерінің апробациясы мен ендірілуі төмендегідей**

Зерттеудегі негізгі тұжырымдар мен нәтижелер халықаралық ғылыми конференцияларда баяндалып, ғылыми мақалаларда жарияланды:

1. Қазақ тіліндегі орфограммалардың айырым белгілерін модельдеу әдісі арқылы оқытудың тиімді жолдары, Қазақстанның ғылымы мен өмірі, Халықаралық ғылыми-көпшілік журнал №6(69) 2018ж., 347-350 бб.

2. Болашақ филолог мамандарға қазақ тілі орфограммасын оқытудың педагогикалық негіздері, Innovation and Global Issues V in Multidisciplinary Sciences 2,3,4 mays, 2019. Аnкаrа, JW Marriot, Türkiye. S.920-925.

3. Кәсіби құзыреттілік негізінде модельдеу әдісі арқылы білімгерлердің орфографиялық дағдыларын қалыптастыру, Қазақстанның ғылымы мен өмірі, Халықаралық ғылыми-көпшілік журнал №4/5 2020ж., 192-195 бб.

4. Қазақ тілі орфографиясын модельдеп оқытудың философиялық аспектілері, Қазақстанның ғылымы мен өмірі, Халықаралық ғылыми-көпшілік журнал №12/8 (154) 2020ж., 233-236 бб.

5. Білімгерлерге қазақ тілі орфографиясын модельдеп меңгертудің психологиялық негіздері, Қазақстанның ғылымы мен өмірі, Халықаралық ғылыми-көпшілік журнал №12/8 (154) 2020ж., 236-239 бб.

6. Psycholingvistic of spelling modelling teaching, Ясауи университетінің Хабаршысы, No2 (128) , 2023ж., 277-290 бб.

7. Formation of subject competencies of future philologists by teaching spelling through a model system, Ясауи университетінің Хабаршысы, №1 (131) , 2024ж.,

8. Модельдік жүйе – орфографияның мазмұны мен құрылымының ғылыми-прагматикалық үдерісі, «Профессор Әлімхан Жүнісбек және қазақ фонетикасынының өзекті мәселелері» атты халықаралық ғылыми-теориялық конференция. Алматы, 7-қараша 2023ж., 40-45 бб.

9. Болашақ филолог мамандарға қазақ тілі орфографиясын меңгертудің педагогикалық парадигмалары, «В.Томсен және қазіргі түркітану ғылымы» атты халықаралық ғылыми-теориялық конференция. Алматы, 25-қараша 2023ж., 180-186 бб.

10. Қазақ тілінің орфографиясын модельдік жүйе арқылы оқытудың талаптары мен мүмкіндіктері, «Ұлттық ғылым тілін қалыптастырудың теориясы мен тәжірибесі» атты халықаралық ғылыми-теориялық конференция. Алматы, 26-сәуір 2024ж. 431-435 бб.

11. Kazak orfografisini modellemeye dayalı öğretımde uzmanların psikolojik becerilerinin oluşturulması, V. Uluslararası Gençlik Araştırmaları Kongresi, Marmaris, Türkiye. 30 Ekim - 03 Kasım 2024. S. 6-18

**Диссертацияның құрылымы.** Зерттеу жұмысы кіріспеден, үш тараудан, қорытындыдан, пайдаланылған әдебиеттер тізімінен тұрады. Диссертацияда 11 кесте, 2 сурет, 9 сызба берілген.

# І ТАРАУ. ҚАЗАҚ ОРФОГРАФИЯСЫН ЗЕРТТЕУДІҢ ҒЫЛЫМИ-ТЕОРИЯЛЫҚ БАҒДАРЛАРЫ

# Қазақ тілі орфографиясының зерттелімі мен даму тенденциялары

Орфография – тіл білімінің дербес жеке саласы. Орфография ғылымы тілдің жазба түріне ғана қатысты. Орфографияға статикалық қалып тән емес, тілдің даму динамикасына байланысты ол әрдайым дамиды, өзгерістер енгізіледі, жетілдіріледі. Сондықтан орфография саласы әрдайым динамикалық сипатта болады.

Орфографияның басты мақсаты – белгілі бір заңдарға негізделген емле ережелерін жүйеге келтіріп, дұрыс жазуға бағыттау. Орфографияны және оның теориясын анықтау барысында «орфография» ұғымының мәнін түсіну маңызды. Орфография деген:

1) қоғамда қолданылатын жазудың тарихи түрде қалыптасқан жүйесі;

2) әртүрлі жазу нұсқалары пайда болғанда бірізділікті қамтамасыз ететін ережелер жиынтығы;

3) қабылданған ережелердің белгілі бір тәртіпке сәйкес болуы;

4) дұрыс жазу мен бірізділікті сақтай отырып жазу үлгісін қалыптастыру мәселелерін зерттейтін тіл білімінің бір саласы.

Орфография – жазу кезінде дұрыстықты қамтамасыз ететін, жазылған мәтіннің оқырманға түсінікті болуын көздейтін әрекет. Бұл түсініктілік, негізінен, жазу мен оқудың белгілі бір тәртібін (емле принциптерін) ұстану арқылы жүзеге асырылады, ал сол тәртіп жазушы мен оқушының қолдағдысы мен көзшалымына байланысты қарастырылады.

Қазақ орфографиясының ғылыми зерттелуі А.Байтұрсынұлының еңбектерінен бастау алады. Ғалым жазудың қоғам, ғылым және мәдениетті дамытудағы маңызын терең түсініп, сауатсыздықты жою үшін әріп пен оқулық мәселелерін шұғыл шешу қажет деп санап, 1910 жылдан бастап, А.Байтұрсынұлы араб жазуын қазақ тілінің дыбыстық жүйесіне бейімдеп, сингармониялық ұлттық әліпби жасап, қазақ орфографиясының іргетасын қалады [6].

А.Байтұрсынұлының емле мәселесіне қатысты ғылыми тұжырымдары ХХ ғасырдың басында Ресей ғалымдары А.Н.Самойлович, Е.Д.Поливанов, Н.Ф.Яковлев сынды зерттеушілердің назарын аударған және жоғары бағаланған. Е.Д.Поливанов: «1924 жылы қабылданған қазақ-киргиз графикасының бұл соңғы нұсқасы түзетулер енгізуді қажет етпейтін соңғы қадам болып табылады және ұлттық графиканың тарихи қалыптасуындағы үлкен мәдени жетістік болып саналады» деп ерекше атап өткен [7, б.32]. Ғалым әріп саны мен тілдегі фонема саны сәйкес болуы қажет деп көрсетеді. Осыған байланысты ол: «Жазу – дыбыстың таңбасы. Әр дыбыстың өз таңбасы болады. Таңбаны көргенде оның қай дыбысты білдіретінін танимыз» деген пайымы өте маңызды.

ХІХ ғасырдың аяғы, ХХ ғасырдың басында қазақ тілінің игілігі үшін қызмет еткен біртуар ғалым қазақ жазу-сызуының фонемографиялық жазуға қадам басуына айрықша еңбек еткен. Оның 1915 жылы жарық көрген «Тіл құрал» атты еңбегінің бірінші бөлімінде қазақ орфографиясының негізгі мәселелері талданады. Ғалым қазақ орфографиясын еуропа тілдерімен салыстыра отырып, орфография мен орфоэпия арасындағы сәйкестігі басым тілдің өміршеңдігі бекем болады деп көрсетеді. Сондай-ақ, қазақ тілтанымында алғаш рет қазақ орфографиясының принциптері де осы А.Байтұрсынұлы еңбегінде алғаш рет жан-жақты талданған. Ғалым қазақ орфографиясының 4 түрлі принципін көрсетеді:

1) таңба жүйелі;

2) тарих жүйелі;

3) туыс жүйелі;

4) дыбыс жүйелі.

Ғалымның бұл жердегі таңба жүйелі деп отырғаны – қазіргі **тілтанымдағы графикалық принцип**. Графикалық принцип дұрыс құрылмаса, орфография күрделі болатыны белгілі. Сондықтан ғалым жазуда «бір әріп – бір дыбыс» қағидаты негізге алынуына айрықша назар аударады. Бұл теориялық тұжырым қазіргі кезде де өз маңыздылығын жоймай, әліпби құру барысында, орфография ережелерін әзірлеуде қатаң сақталады. Ал тарих жүйелі емле деген қазіргі орфографиядағы тарихи-дәстүрлі принципке толық сәйкес айтылған. Туыс жүйелі емле қазіргі кезде морфологиялық принцип деп аталады. Ғалымның айтуынша, туыс жүйелі емле сөздің дыбыстарына емес, тегіне қарай жазылады. Мысалы, “қорада бір қара ат тұр екен” дегенде “қара” мен “ат” сөздерін дыбыстап “қарат” деп жазбай, “қара ат” деп жазады. Бұл жердегі «тегіне қарап жазу» деген сөздердің морфемдік сипатының сақталып жазылуы дегенді білдіреді. Қазіргі кезде де бұл емле ұстанымы сөздердің ара жігін сақтауда және сөздерді біріктіріп жазуда қатаң сақталады. Ғалымның көрсеткен төртінші принципі – дыбыс жүйелі деп аталады. Бұл қазіргі орфографияда фонетика-фонематикалық принцип деп аталады. А.Байтұрсынұлы осыған байланысты дыбыс жүйелі емле – сөздерді ауыздан шыққан күйінше жазу ережесі екенін айтқан. Оның пікірінше, сөздің ауыздан шығуы екі түрлі болады: біріншіден, сөйлегенде сөздер бір-біріне жалғасып айтылғанда, екіншіден, әр сөзді жеке алып айтұанда ауыздан әртүрлі болып шығады [6, б.54]. Бұл жерде ғалым фонетикалық принциптің сөз естілуінше жазылады дегенді білдірмейді дегенді меңзеп тұр. Шындығында да, жазуда дыбыстың қосалқы мәні емес, негізгі мәні хатқа түседі. Яғни бұл теориялық тұжырымнан «жазу – фонетикалық транскрипция емес» екенін тұжырымдап отырғаны айқын көрінеді.

Ахмет Байтұрсынұлы – қазақ емлесінің алғашқы реформаторы. Оның теориялық тұжырымдамаларынан туған емле ережелерінің қазіргі кезде де өзектілігі жоғары. Мысалы, «Емле туралы» атты мақаласында былай дейді: «Үйлестікпен дүдәмал естілетін дыбыстарға б-п, т-д, ж-ш, з-с, ш-з, н-ң сияқты дыбыстар жатады. Бұл дыбыстардың айтылуында ұқсастық бар, және олар басқа дыбыстардың әсерінен күңгейленуі немесе қатар келгенде бір-бірін басып, алмастырып айтылуы мүмкін. Осы жағдайларда қай дыбыс нақты естілетіні анық болмайды» [8]. Бұл теориялық тұжырым бұдан бір ғасыр бұрын айтылса да, өз маңызын жойған емес. Қазірде бұл – фонеманың әлді және әлсіз шебіне байланысты түсіндірілетін фонологиялық білім.

А.Байтұрсынұлымен қоса, қазақ орфография ғылымының дамуына жаңа ойлар мен маңызды ғылыми тұжырымдарымен үлес қосқан Е.Омаров, Қ.Жұбанов, Қ.Кемеңгерұлы, Х.Досмұхамедұлы, Т.Шонанов, Қ.Басымов, Ж.Аймауытұлы сияқты ғалымдардың есімдерін ерекше атауға болады.

Қазақ тіл білімінің теориялық негізін салушылардың бірі әрі бірегейі Құдайберген Жұбанов – қазақ орфографиясының ғылыми негіздемесін жасаған ғалым. Ол – қазақ орфографиясының нормалануы мен кодификациялану мәселесіне байланысты тың әрі тұщымды пікір айтып, қазақ емлесінің дамуына өз үлесін қосқан ғалым. Қ.Жұбанов – сөздердің бірге не бөлек жазылуын, жеке дыбыстардың (и, у) жазылуын, кірме сөздердің жазылуын кодификациялаған әрі бір жүйеге салып берген қазақтың тұңғыш профессоры.

Орынборда (1924 ж.) және Қызылордада (1929 ж.) өткен ғылыми конференцияларда қазақ орфографиясындағы принцип мәселесі сөз болады. Конференцияда қазақ оқымыстыларының бірі морфологиялық принципті басшылыққа алайық десе, екіншілері фонетикалық принципті жақтап сөз сөйлейді. Емлені түркі тілдес халықтармен бірлестіру үшін морфологиялық принципті басшылыққа алып, жалғаулардың бір ғана инвариантын (-*лар, -лер, - дар, -дер, -тар, -тер*) белгілеу керек деген ұсыныстар болды. Бұл ұсынысқа тіл жанашырлары, әсіресе, Қ.Жұбанов «қазақ тілінің негізгі принципі морфологиялық болса, қазақтың емлесі, тілдің заңдылығы бұзылады, жалпыхалықтық тілден айырыламыз, бөлек кітаби тіл пайда болады» [9, б.49] деген тұжырым айтқан болатын. Қ.Жұбанов морфологиялық жазу принципіне ауысқанмен, жазуды және тілдерді унификациялауға толық сенуге болмайтынын айтты. Ол унификацияны жақтайтынын, бірақ бұл мәселені аса сақтықпен қарау қажеттігін жеткізді. Сонымен қатар, қазақ тілінде төрт жазу үлгісі бар екендігін, бірақ олардан бас тарта отырып, жаңа үлгіге көшу мүмкін еместігін атап өтті. Бұл жағдай бастапқы білім алуды қиынға соқтыратынын және грамматикалық тұрғыдан дұрыс жазу үшін жазу үлгісі дыбыстауға жақын болуы керектігін айтты [9, б.62]. Ғалымның айтуынша, жалғауларды туыс жүйесімен (морфологиялық) жазу үшін олардың тарихын, бұрынғы жазылу үлгілерін, яғни алғашқы нұсқасын қазіргі тіл білімі толық түсінбей келеді. Осыған орай, ғалым қазақ тілінде фонетикалық принципті (фонематикалық) негізге алу қажеттігін атап өтеді.

Бірге жазылуға тиіс сөздерді орфографиялау мәселесіне байланысты Қ.Жұбанов: «Кіріккен сөздер қанша сөзден тұрса да, бір ғана нәрсені білдіріп, бір сөздің орнына қолданылуы тиіс»,- деп атап өтті. Сонымен қатар, ғалым біріккен сөздердің құрамындағы жеке сөздер сөйлемде өз алдына мүшелер болмауы керек екенін, тек бәрі бірге ғана сөйлемнің бір ғана мүшесі ретінде қызмет етуі тиіс екенін айтты. Осылайша, автор «сөздердің бір екпінге бағынуы және олардың жеке-жеке сөйлем мүшесі емес, барлығы бірігіп бір ғана мүшеге айналуы керек» [9, б.121] деп қорытындылайды». Тілшінің бұл концептуалды ойы қазіргі кезге дейін өзекті болып отыр.

1929-40 жылдардағы қазақ орфографиясын зерттеген Н.Әміржанова «1929-40 жылдары қазақ орфографиясының негізгі принципі фонетика-фонематикалық болды» дей отырып, 1929-38 жыл аралығында төл және кірме сөздердің жазылуы фонетика-фонематикалық принципті негізге алды, ал 1938-40 жыл аралығында төл сөздер фонетика-фонематикалық принцип арқылы, ал кірме сөздердің жазылуы «түпнұсқалыққа жақындық» принципі бойынша жазылғанын дәйектеп берді [10, б.23]. Біздің ойымызша, түпнұсқалыққа жақындық принципі в, ф, х әріптерінің әліпбиге енгізілуіне байланысты болса, и және у дыбыстарын дара тұлғада таңбалау тіл экономиясын сақтауға байланысты болды. Бұл өзгерістер Қ.Жұбановтың ғылыми теориялық тұжырымдамаларынан кейін заңдастырылды деп айтуға толық негіз бар [9, 21]. Себебі ғалымның жоғарыдағы мақалаларындағы теориялық тұжырымдары соның дәлелі бола алады.

1930 жылдары қазақ тілінің дыбыстық жүйесіне, оның құрамындағы дыбыстардың саны, буын және сингармонизм мәселелеріне ерекше назарға аударып, өз пікірін білдірген зерттеуші – Елдес Омаров. Ғалымның «Қазақ тілінің дыбыстары», «Тіл заңын бұзбау керек», «Емле мәселесі», «Емле өзгертуге арналған жоба», «Қазақша жазу жайы», «Жазу мәселесі», «Айнымалы дыбыстардың жазу ережесі», «О сочетании звуков казахского языка» т.с.с. мақалалары арқылы, сонымен қатар емле жөніндегі 1924, 1929 жылғы білімпаздар отырысындағы сөздері арқылы қазақ тілі емлесінің кодификациялануына біршама еңбек сіңіргенін көреміз. Е.Омаров – қазақ орфографиясындағы ***ы, і*** әріптерінің жазылуына байланысты, кірме сөздердің жазылуына байланысты құнды пікір айтқан ғалым Ғалым «***ы, і*** әріптерін естілген жерінде жазып, естілмеген жерінде жазбау керектігін» [11, б.9] ескертеді. Ғалымның бұл пікірі А.Байтұрсынұлының пікірімен үндес келеді.

1940 жылы қазақ жазуы кирилнегізді графикаға көшірілгені тарихтан белгілі. Бұл жылдары әліпби түзу, емле ережесін әзірлеу турасында С.Аманжоловтың [12], М.Балақаевтың [13], І.Кеңесбаевтың [14], С.Жиенбаевтың [15] еңбектері орасан зор рөл атқарды.

Заман талабы мен сұраныстарын өтеу үшін оқулық шығарып, емле мәселесін орнықтыруға, әліпби түзуге атсалысқан ғалымдардың бірі – С.Аманжолов. Қазіргі қолданыстағы қазақ әліпби жүйесін филология ғылымдарының докторы, профессор С.Аманжолов құрастырды. Ол орыс әліпбиіне негізделген қазақ әліпбиін жасау кезінде былай деген: «...орыс алфавитіне өтетін болсақ, оның барлық әріптерін толық пайдалану қажет, әрі әрбір әріптің орыс тіліндегі мағынасына сәйкес алуымыз керек. Егер біреуін алып тастасақ, орыс тілінен біздің тілімізге енген советтік, интернационалдық терминдердің дұрыс жазылуы мен айтылуы бұзылуы мүмкін» [12, б.71]. Сол кезеңде бұл ережеге қарсы айтылған пікірлер болды, әсіресе щ, ч, ь, ъ тәрізді таңбаларды әліпбиге алмау керектігі туралы ұсыныстар туған еді. Тілде жоқ дыбыстарды әліпбиге енгізуге қарсы болған ғалымдарды үкімет «ұлтшылдар» деп айыптап, олардың ұсыныстарын ескермеді. 1940 жылы Қазақ ССР кеңесінің V сессиясында кирилл графикасына негізделген жаңа әліпби бекітіледі.

1940 жылы енгізілген жаңа әліпби бойынша қазақ орфографиясының ережелерінде орыс тілінен енген интернационалдық сөздердің түпнұсқадағыдай жазылып, оқылуы қажеттігі көрсетілген. Мысалы, 1940 жылы орыс тілінен енген сөздерді жазуға байланысты мынадай пікірлер болды:

- орыс сөздерін жазуда графикалық транскрипцияны қолдану керек, яғни қосымшаларды түсірмей, «секунда», «цитата» деп жазылады.

- орыс тілінен енген сөздерге қазақ тілінің қосымшаларын жалғағанда ы, і әріптерінің дәнекерлігін шамадан тыс қолданбау керек: фондқа, шрифтке, банкке (фондыға емес, шрифтіге емес, және т.б.) .»

- орыс тілінен қазақ тіліне «етене еніп кеткен» сөздерді түпнұсқасындағыдай жазу керек: ящик, батист, ботинки, русь, суд, областъ (жәшік емес, бәтес емес, бәтеңке емес, орыс емес) .

- жіңішкелік белгісіне аяқталған сөзге тәуелдік жалғауының III жағын қосқанда жіңішкелік (ь) белгісін түсірмей жазу қажет: рольі, контрольі;

- қос дауыссыз дыбыспен аяқталған орыс сөздеріне қосымша қосылғанда, екі дауыссыз дыбыс та өзгеріссіз сақталып жазылады. Мысалы: классқа, конгресске және т.б. емле мәселелері талқыланып, 40-жылға дейін етене еніп, игерілген кірме сөздер игерілген түрінде жазылсын, ал 40 жылдан кейін тілге енетін кірме сөздер түпнұсқа формада алу керек деп шешіледі.

Қазақ жазуы орыс графикасына негізделген жаңа әліпбиге ауысқан кезде, оны халыққа таныстырып, насихаттау жұмыстарында С. Аманжолов пен

І. Кеңесбаев маңызды рөл атқарды. Орыс графикасына негізделген жаңа жазу жүйесінің халық арасында тезірек таралып, дұрыс қолданылуын қамтамасыз ету мақсатында орфографиялық сөздікке сұраныс артты. Осыған орай, ресми бекітілген әліпбидегі өзгерістерді ескеріп, қазақ ғалымдары орфографиялық сөздік жасау ісін бастады. 1941 жылы І. Кеңесбаев, С. Аманжолов, С. Баишев, Г. Бұзырбаев, Н. Сауранбаевтың жетекшілігімен қазақ тілінің алғашқы орфографиялық сөздігі жарық көрді. Бұл сөздік сол кезеңде көпшілік үшін қажетті құрал болды [16]. Қ. Күдеринова атап өткендей, алғашқы сөздіктің ерекшеліктеріне мыналар жатады:

а) «ы», «і» әріптері түсірілген сөздер (жыйлыс, құрлыс, т.б.) ,

ә) жалқы есімдерде «йы» тіркесі «и» әрпімен жазылған (Баир, Раис) , ал жалпы есімдерде «йы» сақталды (айыл, кейін) ,

б) кірме сөздерде «я» әрпінің алдынан «и» жазылды (пияла, пияз) , ал қазақ сөздерінде «ы» қолданылды (қыялы, сыяқты) ,

в) сөз соңындағы «йы», «йі» тіркестеріне көсемше жалғанғанда «и» әрпі жазылды (байыйды емес, баиды) .

Сөздікке жер-су атаулары, біріктірілген, қысқартылған және кірме сөздер, терминдер, адам аттары мен жазылуы күрделі сөздер енгізілді [17, б.8].

Соғыс аяқталуға таяғанда, халық жаңа әліпбиді қолданып, жаңа басылымдарды меңгере бастады. Алайда бастапқы емле ережелері кейбір қиындықтар туғызып, қайшылықтарға алып келгендіктен, 1940-жылдардың ортасында оларды қайта қарап, түзетулер енгізу қажеттігі туындады.  
Осыған байланысты оқу-ағарту ісі қайта жанданып, білім беру мекемелеріндегі оқу бағдарламалары мен оқулықтарға қойылатын талаптар күшейе түсті. Сол уақытта орыс графикасына негізделген жаңа жазу ережелерінің кейбір кемшіліктері анықтала бастады. Жазу тәжірибесінде бір сөздің бірнеше нұсқада жазылуы жиілеп, баспасөз бен баспаханаларда ала-құлалық орын алды. Орфографиялық ережелерді жетілдіруге деген сұраныс артып, халық бұл ережелердің жүйеленуін талап етті.

1952 жылы Қазақ ССР Ғылым академиясының Тіл және әдебиет институты мен І. Кеңесбаев қазақ әліпбиі мен орфографиялық ережелердің жаңа жобасын жасап, оны 1953 жылы көпшілік талқылауына ұсынды. Бұл жоба «Қазақстан мұғалімі» журналының ақпан айындағы санында жарияланып, түрлі сала өкілдері — мамандар, студенттер мен ғалымдар өз пікірлерін білдіруге мүмкіндік алды. Талқылаулардың басты тақырыптары жеке сөздердің жазылуы мен орфографиялық қағидаттарды қамтыды. Мысалы, ы және і әріптерінің қолданысы (топрақ/топырақ, рас/ырас және т.б.), ә әрпінің екінші және үшінші буындарда жазылуы (Жәмилә/Жәмила, Күлан/Күләш және т.б.), сөздердің бірге немесе бөлек жазылуы, сондай-ақ, орыс тілінен енген сөздерге қосымшалардың жалғануы мәселелері газет-журнал беттерінде жиі жарияланды.

Нәтижесінде, алты айға созылған пікірталастар барысында жобаны ғалымдар, оқытушылар, журналистер мен студенттер кеңінен талқылап, қолдау көрсетті. Осыдан кейін институт қызметкерлері көпшіліктің ұсыныстарын ескере отырып, жобаны қайта қарап, оны үкімет комиссиясына ұсынды. 1957 жылы қазақ тілінің орфографиялық ережелері жаңартылып, Қазақ ССР Жоғарғы Советі Президиумының Указымен бекітілді. Сол жылы І.Кеңесбаев, М.Балақаев және А.Ысқақов «Алфавит пен орфографияны жетілдіре берейік» мақаласында 1940 жылғы әліпбидің құрылымын сынға алды. Олар орыс әріптері мен қазақ тілінің төл әріптерінің аралас орналасуын, сондай-ақ қазақ дыбыстарына арналған таңбалардың дұрыс бөлінбегенін айтты. І.Кеңесбаев әліпбиді бөлуге болмайтынын, оны қайта өзгерту қажет екенін атап өтті1957 жылғы емле кодексінің жаңалығы осында болды. 1957 жылғы «Қазақ тілі орфографиясының негізгі ережелері» 51 параграф пен 12 ескертпеден тұрды. 1957 жылғы емле ережелерінің редакциясын дайындау барысында жаңа баптар қосылып, ерекше назар аударылған мәселелердің бірі – сөздердің бірге немесе бөлек жазылуы болды. Екі компонентті сөз тіркестерінің қосылып немесе бөлек жазылу проблемасы талқылауға түскен. Аталмыш мәселеде қазақ тіліндегі тұрақты сөз тіркестерін және зерттеп жүрген І.Кеңесбаев емле ережелерін жүйелеуде маңызды үлкен рөл атқарған. Ғалымның екі бөліктен тұратын тұрақты сөз тіркестерін тілдік бірлікте тіркестер ретінде бөлек жазу керектігін теориялық көзқарас түрінде емле ережесіне кіргізуге тырысты. Алайда жазу практикасында «ержүрек», «ақкөңіл» сияқты сөздер бірге жазылып жүрді. Осылайша, теория менен тәжірибе арасындағы сәйкессіздікті байқауға болады.

І.Кеңесбаев орыс тілінен енген сөздерді түпнұсқа бойынша өзгеріссіз жазуды ұсынған, себебі 1930-жылдары сөздерді естілуі бойынша жазу принципі басым болып, баспасөзде орыс сөздері әртүрлі жазылған [14]. 1930-жылдардағы латын әліпбиіне негізделген орфографияны зерттеген Н.Әміржанова сол кезеңдегі емле ережелерінің фонетикалық принципке негізделгенін атап өтеді. Бұл принциптің әсерінен кірме сөздер әркімнің естуіне қарай әртүрлі жазылған. Мысалы, «папирос» сөзі бірнеше нұсқада (paperosьn, papьjros) , ал «динамит» (dьjnamьjt, dijnәmit) және «начальник» (nacalnik, necalnik) сөздері екі түрлі түрде жазылып келген [10, б.5].

1957 жылы қазақ тілінің орфографиясын жүйелеу мақсатында орфографиялық ережелер бекітілді. Сол жылы үкімет ірі орфографиялық сөздік жасауды тапсырды. 1963 жылы І. Кеңесбаев, М. Балақаев, Ғ. Мұсабаев секілді ғалымдар осы сөздікті дайындап, нәтижесінде қазақ тілінің емле ережелерін жүйелі түрде түсіндіріп беретін маңызды еңбек жарық көрді. Бұл сөздік қазақ оқырмандарының қажеттіліктерін қанағаттандырып, ұлттық тіл ғылымының соңғы жетістіктері енгізілген. Оны құрастыруға Ш. Бектұров, Е. Бектұрғанов, С. Омарбеков секілді зерттеушілер де атсалысты, ал олардың басшылыққа алған басты нұсқауы – Қазақ ССР Жоғарғы Советі бекіткен «Қазақ орфографиясының негізгі ережелері» болды.

Сөздікте орфографиялық жүйелеу қажеттілігіне сай, кірме сөздерді бірізді жазу дәстүрі орнықтырылды. Бұрын бөлек жазылып келген «шетел», «тасбақа», «Аққұм» сияқты сөздер бірге жазылатын болып шешілді. Кейбір сөздердің жазылуы стандартталып, мысалы, «абырой» (аброй) , «риза» (ырза, разы) сөздері бірізділікке түсірілді. Орыс тілінен енген сөздердің жазылуында да ерекшеліктер сақталып, олар естілген күйде жазылып ұсынылды (мысалы, «кереует, » «кәмпит, » «газет») .

Жалпыхалыққа арналған бұл сөздікке қазақ тілінің лексикалық байлығын қамтитын алуан түрлі сөздер енгізілді, соның ішінде кәсіби және тарихи сөздер де негізге алынды. Ғылым мен техниканың түрлі саласында қолданылатын сөздердің қолданылуы жақша ішінде берілді. Авторлар сөздікті құрастыру барысында алдыңғы орфографиялық сөздіктерді, соның ішінде түсіндірме және терминологиялық сөздіктерді пайдалана отырып аталған сөздікке ерекше мазмұн берді.

1963 жылғы сөздік қазақ тілінің жазу мәдениетін дамытуға ықпал еткен маңызды құрал. Дегенмен, қолдану барысында байқалған кейбір кемшіліктер мен қателер кейінгі басылымдарда түзетілді. 15 жылдан кейін Қазақ ССР Ғылым академиясы Тіл білімі институты жаңартылған басылымын шығару мақсатында жұмыс жүргізді. Бұл жұмысқа І. Кеңесбаев бастаған ғалымдар тобы қатысып, сөздікке бірнеше маңызды өзгерістер енгізді:

- Сөздік мазмұны едәуір толықтырылып, әдеби нормаға сәйкес нұсқалар таңдалып алынды.

- Әдеби тілдегі жарыспалы сөздерге «ж.» (және) белгісі қойылды, мысалы, «мұндай ж. бұндай», «мұнда ж. бұнда» нұсқалары ұсынылды.

- Кейбір сөздер мен сөз тіркестері емле ережелеріне сәйкес түзетілді.

- Біріккен сөздердің жазылуы бірізділікке келтіріліп, мысалы, «ауданаралық», «әдебиеттану», «қоғамтану» сөздері біріктіріліп жазылатын болды.

- Орыс тілінен енген терминдер мен сөздерге қазақ тілінің қосымшаларын жалғау ерекшеліктері толық көрсетілді.

Осылайша, 1963 жылғы орфографиялық сөздік қазақ тілінің орфографиялық жүйесін жетілдіруге үлкен үлес қосып, қолданушылар үшін негізгі құралға айналды [18]. Сондықтан 1963 жылғы сөздіктің басты принциптері негізге алынып, 1978 жылы да толықтырылған орфографиялық сөздік шыққан болатын.

Р.Сыздықтың және басқа да тілші ғалымдардың қолдауымен «Қазақ орфографиясы негізгі ережелерінің жаңа нұсқасы» әзірленді. Негізгі ереженің жаңартылған редакциясы Қазақ ССР Жоғарғы Советі Президиумының жарлығымен 1983 жылдың 25 тамызында бекітілді. 1957 жылғы ережеден айырмашылығы 1983 жылғы сөздікте емле кодексі 3 параграф және 3 ескертпемен толықтырылып, қазіргі жазу осы бекітілген ережелерге негізделеді. Қазақ емлесі бірнеше рет түзетіліп, толықтырылғанымен, оның соңғы нұсқасында да кемшіліктер мен жетілдіруге қажетті тұстар бар. Тіл мен жазу жүйесінің дамуы, таңба таңдаудан бастап, дұрыс жазу тәртіптеріне дейін үнемі жаңарып, жетілуі – табиғи процесс.

1983 жылғы сөздікте емле кодексі 3 параграф және 3 ескертпемен толықтырылып, қазіргі жазу осы бекітілген ережелерге негізделеді. Қазақ емлесі бірнеше рет түзетіліп, толықтырылғанымен, оның соңғы нұсқасында да кемшіліктер мен жетілдіруге қажетті тұстар бар. Тіл мен жазу жүйесінің дамуы, таңба таңдаудан бастап, дұрыс жазу тәртіптеріне дейін үнемі жаңарып, жетілуі – табиғи процесс.

Қазақтың ғылым тұғырын бекітіп, ұлылықты ұлықтаған ұстаз- ғалымдар біршама. Солардың бірі әрі бірегейі – А.Байтұрсынов атындағы Тіл білімі иниститутының бас ғылыми қызметкері, филология ғылымдарының докторы, профессор, Ұлттық ғылым академиясының академигі Рәбиға Сыздық. Ол –қазақ тілінің дұрыс жазу қағидаттарының қыр-сырын, оның қат-қабаттарын саралап, емле заңдылықтарын ғылыми тұрғыда жүйелеуге үлес қосқан ғалым. Профессор Р.Сыздық қазақ орфографиясының нормалану жүйесіне мынадай жаңалықтар енгізді:

- қазақ тілі орфографиясындағы принциптерді айқындады;

- емле заңдылықтарын жүйеледі;

- жазуда қиындық туғызатын орфограммаларды бөліп, олардың жазылуын екшеді;

- бірге және бөлек жазылатын сөздердің шегарасын белгілей отырып, екі не үш сөзден тұратын сөздердің алдыңғы екі сыңары предикаттық қатынастағы сөздерді біріктіріп жазуды жүйеледі;

*-* сөздерді бірге жазудың формальды белгілерін анықтады *(тамыр, тікен,* сияқты жалпы атаудағы сөздерді бірге не бөлек жазылуы) ;

- кірме сөздерге қазақша қосымша жалғану принципін айқындап берді;

- қазақша икемделуге «сұранып» тұрған *кело*, *минута, товар* сияқты кірме сөздерді *келі, минут, тауар* түрінде жазылу формасын негіздеді;

- қысқарған сөздердің жазылуы мен оларға қосымша жалғану ерекшелігін негіздеді және т.б. » [19, б.7].

Р.Сыздықтың ұзақ жылдар бойы жемісті зерттеулер жүргізген салаларының бірі – орфография мен орфоэпия. Ғалым қоғамдағы мәдени өмірде маңызды рөл атқаратын практикалық құралдарды, атап айтқанда «Қазақ орфографиясы мен пунктуациясы жайындағы анықтағышы» [19] және «Емле және тыныс белгілері» [20] атты еңбектері өте маңызды құралдар қазақ тілінің жазу мәдениетін дамытуға елеулі үлес қосқан еңбектер екені белгілі. Сонымен қатар, Р.Сыздықтың «Сөз сазы» [21] еңбегі қазақ тіліндегі орфоэпиялық нормаларды анықтап, сөз мәдениетінің дамуына да үлкен ықпал етті.

Жазу жүйесінің дұрыс қолданылуын үйрететін құралдармен қатар, қазақ жазуы мен орфографиясының теориялық негіздерін анықтап көрсеткен Н.Уәлидің еңбегі де маңызды рөл атқарады. Н. Уәлиұлы ұлттық жазу жүйесінің дамуына елеулі үлес қосты. Атап айтқанда:

- ұлттық жазудың фонологиялық негіздерін анықтады;

- әліпбидегі әріптердің аттарын негіздеуге үлес қосты;

- жазудың фонологиялық негізіне сәйкес емле принциптерін дәлелдеді;

- жазу нормаларында кездесетін қайшылықтар мен ауытқуларды жинақтап, олардың себептерін ашты;

- қазіргі әліпбидегі артық графикалық таңбаларды көрсетіп, «фонема - әріп» арасындағы байланысты айқындады, сонымен қатар қазақ тіліндегі графемалардың санын жүйеледі;

- жазу жүйесінің фонологиялық және фонетикалық транскрипциялары арасындағы ұқсастықтар мен айырмашылықтарды анықтап, сөздердің бірге немесе бөлек жазылуының теориялық негіздерін негіздеді.

Н. Уәлидің еңбектері қазақ тіліндегі жазу мәдениетінің, орфография мен орфоэпияның дамуына зор ықпал етіп, ұлттық жазу жүйесінің құрылымын қалыптастыруға негіз қалады [22].

Сондай-ақ, жазу-сызу теориялық негіздерін айқындауда Қ.Күдеринованың бірнеше монографиялары мен ғылыми-практикалық мақалалары қазақ грамматологиясының дамуына ерекше ықпал етті. Ғалымның жазу теориясы, әліпби теориясы, тіл экономиясы мен жазу экономиясына байланысты пайымдаулары қазақ жазба тілінің даму бағыттарын айқындауға септігін тигізіп келеді.

Қ.Күдеринова қазақ жазуының онтогенездік сипатын зерттей отырып, қазақ қоғамында қолданылған жазу түрлерінің (көне түркі, араб, төте жазу, латын, орыс графикасына негізделген әліпби) ерекшеліктері мен емле ережелерінің теориялық жағын қарастырды. Жазба тілдің өзіндік құрылымы мен бірліктері бар жүйе екенін көрсете отырып, жазба тіл мен ауызша тілге тән ерекшеліктерді және олардың кодталу сатысын ең алғаш теориялық тұрғыда дәлелдеді. Сондай-ақ, ғалым қазақ тілі орфографиясы ережелерінің мазмұндық сипатын талдай отырып, жазу экономиясына қатысты ы, і әріптерінің жазылу сатыларын анықтай отырып, емледегі қиындықтарға қатысты фонологиялық негіздері ашып көрсетті.

Қазақ емлесінде ең үлкен проблемалардың бірі – сөздерді бірге не бөлек жазу болып табылады. Ғалымның қазақ грамматологиясына әкелген ең ірі жаңалықтарының бірі сөздердің бірге не бөлек жазылуына байланысты. Ол «сөздерді бірге не бөлек жазудың жалпы құрылымдық және функционалдық сипатын ескере отырып, семантикалық және формалды белгілерді» [23, б.46] анықтады.

Қазіргі тұста латын негізді әліпбиге байланысты жауапты кезең – сан салалы іс-шараларды жүзеге асыру басталды. Олардың қатарында қазақ орфографиясын жаңарту, жаңғырту мәселесі іс-шаралардың бастысы және өзектісі ретінде ілгері шығарылды. Бұл ретте қазақ емлесі қайта қаралып, төл жазылым бағытын анықтау қолға алынуда.

# Модельдік жүйе – орфографияның мазмұны мен құрылымының ғылыми-прагматикалық үдерісі

Модельдік жүйе – орфографияның мазмұны мен құрылымының ғылыми-прагматикалық процесі. Адамзат ертеден бері объектілерді, үдерістерді және әртүрлі құбылыстарды зерттеу кезінде модельдеу тәсілін, яғни объектінің құрылымы мен қасиеттеріне сәйкес шағын үлгі немесе балама көрсету әдісін қолданған. Нақты объектілер мен процестердің қасиеттерін анықтау, құбылыстардың себептерін ашу, жаңа нысандарды жасау мен талдау кезінде модельдеу нәтижеге қол жеткізуге көмектеседі. Модельдеу – адамның іс-әрекетін алдын ала жоспарлауға және дұрыс шешім қабылдауға мүмкіндік беретін мотивтер жиынтығы.

Орфографияны оқытуда модельдеу қажетті нысананы жылдам аңғарып, тақырыпты одан әрі дамытуға көмектеседі. Оған үшін модельдеудің теориясын пәннің мақсаттары мен міндеттерімен үйлестіріп меңгеру, сондай-ақ тақырыптардың мазмұндық-құрылымдық жүйесімен байланыстыра білу маңызды. Сондықтан тіл дыбыстарын, ұлттық әліпбиді, жазу сауаттылығын меңгерту барысында «Қазақ тілінің фонетикасы» және «Орфограмма мен пунктуация» пәндерінде модельдеудің мазмұндық-құрылымдық базасын ғылыми және теориялық тұрғыдан толық қамту қажет.

Ақпараттарды жүйелеу үшін модельдер құру, кластерлер мен сызбаларды рәсімдеу білім алушылардың ой жинақтау, ой қорыту және тұжырым жасау дағдыларын дамытуға ықпал етеді.

Модель — нақты бір объектіні, процесті немесе құбылысты қысқартылған және ықшам түрінде көрсету үшін қолданылатын құрал. Ол көбінесе адам санасында прототип ретінде қалыптасып, бір объектіге немесе құбылысқа қатысты бірнеше түрлі модельдер жасалуы мүмкін. Модельдің құрылымы зерттеу мақсатына және объекті туралы жиналған ақпараттың деңгейіне байланысты қалыптасады. Мысалы, егер біз жақында басқа қалаға сапар шегетін болсақ, қала туралы қолда бар мәліметтерді жинақтап, ойымызда оның моделін құрастырамыз. Осылайша, сапардан кейін қаламен танысып, ойымызда сол жердің жаңа моделін жасаймыз. Ал қаланың сәулетшісі жасаған модель, үйлер мен ғимараттардың үйлесімді орналасуын, олардың әдемілігін ескере отырып, құрылысын жетілдіруді мақсат етеді. Демек, модель – белгілі бір іс-әрекетті орындау үшін ойша немесе жазбаша жоспар ретінде қарастырылады.

С.И.Архангельский өз зерттеулерінде модельдеудің төрт түрін айқындайды: 1) қарапайым, 2) күрделі, 3) схемалық, 4) бөлшектік. Ғалым: «Модельдеу түрлері бір-бірімен үйлесіп, бірін-бірі толықтырып отырады. Күрделі модельдеудің мақсаты мен міндетін, қолданылатын құралдарды таңдау және оларды негіздеу үшін арнайы дайындық қажет» [24, б.41] деп атап көрсетеді. Осыған орай, бірнеше зерттеушілер модель ұғымын әртүрлі қырынан түсіндірген. Мысалы, В.А.Штофт модельдерді екі топқа бөледі: біріншісі – сезімдік-бейнелі элементтерден тұратын бір жақты идеал модельдер, мұнда нақты құбылыстың элементтерімен ұқсастық бар; екіншісі – таңбалық жүйелерді білдіретін идеал модельдер, яғни олардың элементтері арнайы таңбалардан құралған [25, б.142]. Ал М.Вортофскийдің пікірінше, модель – бұл жоғары деңгейде мамандандырылған және техникалық қамтамасыз етудің бөлігі, оның ерекшелігі болашақты құруда көрініс табады. Модель тек мәнді ғана емес, сондай-ақ оны білдіретін іс-әрекет тәсілін де айқындайды [26, б.203].

Ғалымның пікірінше, модель болашақ әрекеттерге бағытталған прототип бола отырып, біздің техникалық жабдықтарымыздың жоғары мамандандырылған бөлігі болып табылады, олардың негізгі міндеті – болашақты қалыптастыру. Осы мағынада модельдер мақсаттарға жетудің құралы және сонымен бірге сол мақсаттарды іске асыруды қамтамасыз ететін құрылғы болып табылады. Модель бір мезгілде мақсатты ескеріп, оның жүзеге асуына кепілдік береді [26, б. 204]. В.В.Ермилова мен Д.Ю.Ермилова: «Модельдеу – бұл тұтас нысанды (объект жүйесін) , жағдаятты немесе үдерісті бейнелеу, сипаттау немесе ұсыну» [27, б.44] деп түсіндіреді. М.К.Мамардашвилидің пікірінше, модельдер шындықтың барлық аспектілерін және олардың арасындағы байланыстарды толық қамтиды, яғни олар эмпирикалық тәжірибеге негізделіп, нақты құбылыстарды кең ауқымда көрсетеді. «Модельдер эмпирикалық түрде байқалатын шындықтың барлық қасиеттері мен байланыстарын қамтиды, бұл қасиеттер ғылыми әдістермен анықталады; адам осы шындыққа қатысты зерттеуші рөлінде болады»,- [28, б.416] деп атап көрсетеді. «Модель» ұғымын зерттеудің мақсаттарына неғұрлым сәйкес анықтаған И.Дыдина болды. Оның тұжырымы бойынша: «Модель – бұл зерттеу объектісін бейнелейтін немесе қайта жаңғыртатын ойша елестетілген не материалдық түрде жүзеге асырылған жүйе. Мұндай модель объектінің орнын басып, оны зерттеуге жаңа ақпарат алуға мүмкіндік береді» [29, б.43] деп түсіндіреді. Бұл анықтама модельдің зерттеу нәтижесінде пайда болатын және талданатын объектінің орнын басуының қажетті және жеткілікті шарттарын айқындайды. Атап айтқанда, модель мен түпнұсқа арасындағы ұқсастық жоғары болуы керек, ол үшін нысанның формасы дәл көрсетіліп, айқын анықталуы қажет (бейнелеу мен ұқсастық шарттары) . Сонымен қатар, модель зерттелетін объектінің ғылыми таным үдерісінде орнын басуы тиіс (репрезентативтік шарт) .

Ал В.П.Беспалько педагогикадағы модельдеудің мынандай қасиеттерін көрсетеді:

- айқындық (операциялардың қарапайымдығы және бірмәнділігі) ;

- бұқаралылық (міндеттердің тұтас бір тобына тіркелушілік) ;

- нәтижелілік (міндетті түрде жауапқа әкелу) ;

- дискреттілік (қарапайым адымдарға мүшелеу) [30, б.36].

Орфограммаларды модельдеу жұмысы қазақ тілін, әсіресе, орфографияны оқыту барысында кездесетін бірқатар қиындықтарды шешуде және қазақ тілін шет тілі ретінде оқытуда айырықша маңызды.

Оқытуда модельдеуді қолданудың екі аспектісі бар:

Біріншісі – модельдеу білім алушының өзі меңгеруі тиіс таным әдісі ретінде қарастырылады.

Екіншісі – модельдеу оқыту әрекеті әрі оның ең тиімді құралы болып табылады. Сонымен, модель – белгілі бір түпнұсқаның қандай да бір қасиеттерін зерделеуге мүмкіндік беретін құрылымдық сипаты нақты, мазмұны анық, жүйеге түсірілген нұсқасы**.**

Модель мен түпнұсқа арасында тұрпаты, түсі, құрылымы және т.с.с. барлық сипаттарында толық, бірбүтін ұқсастық болмауы мүмкін. Модельдеуде нақты зерттеуге алынып отырған нысанның қасиеттерінде ұқсастық болса да жеткілікті. Мысалы, дыбыстан ұшқыр ұшақ әсерінен болған ұйытқу толқындарының таралуын зерттеу үшін, бұл құбылыстың тоған бетіндегі қайықтың қозғалысынан болған толқындардың таралуымен ұқсастығын пайдалануға болады. Бір модельде түпнұсқаның бүкіл бар қасиетін толық жаңғырта көрсетуге мүмкіндік бола бермейді. Біріншіден,мұндай қасиеттердің қатары шексіз және біз олардың барлығын біле бермейміз**.** Екіншіден, түпнұсқаның барлық қасиетін тек түпнұсқаның өзі ғана көрсете алады [31, б.42].

Зерттеу жұмысының талабы бойынша, модельдеу үдерісі үш элементке бөліп қарастырылды. Біріншісі, субъект (зерттеуші) . Екіншісі, зерттеу нысаны (объект) – зерттеушінің қолға алған белгілі бір міндеті. Ал, зерттеуші субъект пен зерттелмек объектінің арасындағы қарым-қатынасты анықтау – модельдеудің үшінші бөлігі болып табылады.

**Модель**

**Объект**

**Субъект**

Сурет 1. Модельдеу үдерісі

Лингвистикалық модель туралы ұғым құрылымдық лингвистикада алғаш рет қалыптасты. ХХ ғасырдың 60-70 жылдары лингвистикада математикалық әдістердің кеңінен қолданылуы осы терминнің танымал болуына әсер етті. Бүгінде «модель» терминінің қолданыс аясы лингвистикада барған сайын кеңейіп келеді. Модельдеу әдістерінің дамуы тіл білімінің әртүрлі аспектілерін зерттеуде жаңа мүмкіндіктер ашады. Бұл үрдіс тілдің құрылымын, қызметін және даму динамикасын тереңірек түсінуге мүмкіндік береді. Модельдеу – лингвистикада тек теориялық тәсіл ғана емес, сонымен қатар практикалық қолданбалы әдіс. Модельдер арқылы тілдік деректерді анализдеу, тілдік құбылыстарды түсіндіру және болжау жасау мүмкіндіктері арта түседі. Мысалы, лингвистикалық модельдер тіл үйрену процесін жеңілдетіп, білім алушыларға тілдік құрылымдарды меңгеруге көмектеседі. Сонымен қатар, модельдер тілдің әлеуметтік, мәдени және психологиялық аспектілерін де зерттеуге мүмкіндік береді. Модельдеудің кең ауқымы тіл білімінің шекарасын кеңейтеді, әрі зерттеушілерге жаңа бағыттар мен көзқарастарды ашуға септігін тигізеді.

Жалпы лингвистикалық модельдеу танымдық әдіс ретінде қарастырылады, өйткені бұл процесс аналитикалық мүмкіндіктердің жүзеге асуына ықпал етеді. Яғни, тілдерді оқыту немесе терең зерттеу барысында модельдеу жүйесін қолдану маңызды рөл атқарады. Модельдеу – бұл нақты жағдайларда түпнұсқаның белгілі бір қасиеттерін зерттеу үшін модельді таңдап немесе құрастыратын жүйелі, біртұтас процесс. Бұл үдеріс танымның шығармашылық деңгейінде жүзеге асырылады және қажетті ірі сатыларды көрсетеді. Модельдеудің барлық түрлеріне тән жүйені 1-суреттен көруге болады.

Міндет

Модель

болжам

Нақты жағдай

Модельдің адекваттылығы

Сурет 2. Модельдеу үдерісінің жүйесі

Модельдердің түпнұсқа біліммен сәйкестігін тексерудің **бірінші қағидасы** – модель арқылы алынған нәтижелердің зерттелетін объектімен **шынайылық сәйкестігін** бақылау.

Модельдеуге үйрету жолымен жүзеге асырылатын сапалы білім берудегі ***екінші қағида:*** оны нақты жағдайларда қажетті ғылыми әрі танымдық тәсіл ретінде қолдану. Сондықтан қазақ тілінің орфографиялық ұғымдарын меңгертуде модель құрудың мынадай ***негізгі белгілері мен ерекшеліктері*** қарастырылды:

1. **Модельдің толықтығы** – сабақтың тақырыбына сай ұсынылып отырған нысанмен байланысты барлық фактілердің қамтылуы мен көрініс табуы. Қандай тапсырмада болсын, қазақ тілінің өзіндік заңдылықтарын танытатын аспектілерді барынша толық қамту білімнің толықтығына да кепіл болады. Егер модель құру нақты бір мәтін негізінде жүргізілсе, онда сол автордың идеясын, сол идеяны түсіндіруге қызмет етіп тұрған тұжырымдар толық сақталуы басты назарда болып, қатаң қадағаланып отырды. Өйткені бір жерде бос орын я басы артық мәселе қамтылса, бүкіл модельдің жүйесі бұзылатыны сөзсіз. Мысалы, «А және Ә фонемаларынының; Ә және Е фонемаларының; С және Ш фонемаларының ортақ және айырым белгілерін ажыратыңыз» деген сипаттағы тапсырмаларды орындау үшін оқушы Венн диаграммасының жетілдірілген нұсқасын модель түрінде дайындаңыз» деген тапсырмаларды студенттер қызығушылықпен орындайды. Әр фонеманың өзіндік ерекшеліктері мен екі дыбыстың ұқсастықтарын бейнелейтін модель түрін өздіктерінен ізденіп, өздері ой тұжырымдарын түзеді. Немесе екі түрлі мәтіндегі ғалымдардың ой-пікірлеріндегі қайшылықтар мен ортақ тұжырымдарды да осы үлгіде талдайды.

2. **Модельдің оңтайлылығы** – алға қойылған мақсатқа жету үшін сабақта меңгертілетін немесе түсіндірелетін теориялық ережелерді, ғылыми пайымдауларды қарапайым әрі оңтайлы түрде беру. Модельдеуде ең маңыздысы: тақырып бойынша нысанаға қатысты мағлұматтар мен деректердің, теориялардың ішінен ең қажеттісін, мәндісін іріктеп, талғай алу. Одан соң сол тапқан түйіндеулерді барынша әрі қарапайым, әрі жүйелі түрде рәсімдеу қажет. Модельдеуде нысанға байланысты негізгі және қосалқы ақпараттардың аражігін ашып, өзара қиюластырып, қамти алу – аса керекті құзіреттіліктің бірі. Бұл талап білім алушылардың мәтінге кешенді талдау жасай алу дағдыларының дамуына ықпал етумен қатар, оқыған, естіген ақпараттарды өңдеп, талғап жұмсауға үйретуде біршама нәтижелерге қол жеткізуге ықпал етеді.

3. **Модельдің** т**үсініктілігі** – теориялық білімнің модель арқылы қарапайым түрде берілуі. Модельдің, әсіресе, оқу-білімге қатысты белгілі бір әдістемелік мақсатта ұсынылатын көрнекіліктерге қойылатын талаптың қатарында жинақылық, қарапайымдылық, түсінуге жеңіл әрі тартымды болуы жиі айтылады. Сондықтан қандай көрнекі болса да, модель оны қолданушы үшін түсінікті болмаса, иерархиялық жүйесінде ақаулық немесе терминдерінде күңгірттік орын алса, ол модель иесі үшін де, оны тыңдаушы/көруші үшінде маңызын жоғалтады. Сол себепті, әсіресе, ертеңгі жас ұрпаққа білім мен тәрбие беретін болашақ мұғалімнің модельдердің түсінікті болуына қажетті дағдыларды меңгеруі – кәсіби құзыреттілікке бастайтын маңызды қадам болып саналады.

4. **Модельдің адекваттылығы** – теориялық білімге толық сәйкестігі. Модельдің бағалылығы, ең алдымен, оның нақты бір теориялық мәселелерді зерделеуде сол теорияға қатысты ережелермен толық сәйкес болып отыруы. Қате немесе теориялық ұғымға жанаспайтын немесе толық сәйкеспейтін модель сыңаржақ болып қалады. Толық емес немес аяқталмаған модельдермен жұмыс білім алушыларға арнайы тапсырма түрінде ғана берілді. Ондағы мақсат: білім алушылардың өздерінде бар білімге сүйеніп, модельдерді одан әрі жетілдіру, толықтыру дағдыларын дамыту. Басқа жағдайларда олардан толыққанды, басы мен соңы нақты әрі жүйелі жұмыс талап етіледі.

5. **Модельдің үнемділігі** – белгілі бір білімді игеруде қуат-күш және уақыт сыйымдылық мөлшерінің аз жұмсалуы. Негізі бұл – жалпы модельдеудің түпкі мәнімен барабар талаптың бірі. Өйткені модельдеудің бастапқы түсінігі үлкен, қомақты білімді, ой мен идеяларды, пікірлерді ықшамдап берумен шектесіп жатыр. Сондықтан модельдеу тапсырмаларын орындаған білім алушының бойында жинақылық, ойында нақтылық, жұмысында тиянақтылық қоса қалыптасады. Бүгінгі жылдам өзгеріп, құбылмалы сипаты айқын көрініп отырған өмірде бұл білім алушылардың уақытты барынша оңтайлы пайдалана білуіне ықпал етеді.

6. **Модельдің нақтылығы** – теориялық білімнің терең бекітілуі. Нақтылық – модельдеу жұмысының алдында екі түрлі міндет қояды: біріншіден, студенттердің тілдік сезгірлігі мен орфографиялық қырағылығы қалыптасады. Ол үшін теориялық материалдардың өзіне тән ерекшеліктерін тез байқап, соны ұтымды әрі нақты беру амалдарын іздестіреді. Екіншіден, қомақты оқу материалдарын ықшамдау үшін салыстырмалы талдау жасап, шұғыл шешім қабылдауға төселеді. Сондықтан бұл жұмыста білім алушының өз ойын дәл әрі дәлелді, дәйекті жеткізу қабілеттерін дамытуына мүмкіндік беріледі.

7. **Модельдің эстетикалық сипаты** – модельдің көркем болуы. Модель – студенттің тек оқыған материалдар бойынша ой жинақтауын ғана талап етпейді. Оның басты ұстанымы көрнекілік болғандықтан қашан да тартымды, көзге сүйкімді, ойға сыйымды болуы – басты талаптың бірі. Оның осындай талапқа сай болуы үшін студент барынша кең ізденіп, модельдің мазмұнымен қатар сыртқы безендіріліуіне де баса назар аударады. Бұл білім алушының эстетикалық талғамын тәрбиелеуге себеп болады. Әсіресе, болашағын мұғалімдік мамандықпен байланыстыратын студент үшін осы мүмкіндікті дұрыс қолдану оның кәсіби-шеберлік құзіреттілігінің дамуына игі ықпал етеді.

8. **Модельдің** **ыңғайлылығы**. Модель құрудың қолданбалы белгісі **–** ыңғайлылық. Бұл талапқа сай болу үшін, модельдің ақпараттық мәні болу керек.Орфографияда ақпараттық модельдердің таңбалық жүйесі жиі пайдаланылады, бұл орфография саласына қатысты білімді сызба, диаграмма немесе әртүрлі графикалық үлгілер арқылы көрсетуге мүмкіндік береді. Тілді оқыту үдерісінде модельдеу көбінесе формула, кесте, мәтін және блок-схема түрінде жүзеге асырылады. Ал схемалық (сызбалық) модельдеу, шартты белгілер арқылы іс-қимылдың ретін бейнелегенде, блок-схема деп аталады. Блок-схема – модельдің графикалық көрсетілімі, мұнда негізінен шартты белгілер пайдаланылады. Мұндай модельдеу түрлері еуропалық тілтанымда 1980-жылдардан бастап қолданылуда. Қазақ орфографиясын модельдеу арқылы оқыту әдістемесі әлі де жаңа бағыт болып табылады. Дегенмен бұл тәсілдің тіл оқыту тарихында мүлде қолданылмағанын білдірмейді, тек оның дамуы мен қолданыс аясы әлі де кеңейе түседі.

Қорыта айтқанда, болашақ филолог мамандарға, пән мұғалімдеріне қазақ тілінің орфографиялық білім, құрылым, жаңа формаларын меңгертуде модельдік жүйе қазіргі заман талабына сай ғылыми танымның, зерттеудің аса маңызды амалына айналды.

# 1.3. Қазақ тілінің орфографиялық принциптері мен заңдылықтары

Тілдің орфографиялық жүйесі алдымен екі негізгі параметр бойынша бағаланады: біріншісі – мәтіннің дыбысталуына жақындық, екіншісі – морфема модельдерінің бірізділігі. Алғашқы параметр жазушы үшін, ал екіншісі оқушы үшін маңызды. Оқу процесінде сөз бен морфеманы «тану» маңызды мақсат болып табылады. Орфография жазу мен оны қабылдау элементтерінің фонологиялық және семантикалық аспектілермен тығыз байланысты. Яғни, орфографияның зерттеу нысаны – сөздер мен морфемалардың дұрыс жазылуын анықтау.

Орфография әртүрлі жазылым нұсқаларының ішінен графикалық және орфографиялық тұрғыдан дұрыс әрі үйлесімді норманы таңдап, бекітеді. Алайда, кейде орфографиялық ережелер графикалық жүйеге қайшы келетін жазылым нұсқаларын қабылдауы мүмкін. Мұндай жағдайлар тарихи дәстүрді сақтау немесе шетелден енген сөздерді транслитерациялау кезінде, графикалық жүйеге сәйкес келмейтін жазылым ережелерінің қабылдауына байланысты болады.

Орфография – сөздерді бірізділікпен жазу ережелерін анықтайтын қағидалар жиынтығы. Орфографияның негізгі элементі – емле ережелері, ал олар негіз болатын басты қағидалар – жазу принциптері. Жазу тарихы мыңдаған жылдар бойы дамып, өзгеруіне қарай, оның принциптері де өзгеріп отырады. Орфография – тілдегі сөздер мен грамматикалық формалардың, сондай-ақ олардың қолданылуындағы тіркестердің тұрақты, біркелкі жазылуын қамтамасыз ететін ережелер жиынтығы. Ал орфографиялық принцип – сөздердің белгілі бір нормаларға сәйкес жазылу тәртібін анықтайтын көрсеткіш.

Орфографиядағы принциптер мәселесі тек орфографиямен ғана емес, сонымен қатар фонология ғылымымен де тығыз байланысты. Себебі, жазу жүйесі адамнан тыс өмір сүре алмайды және жазу үдерісі психологиямен, сана мен ұлттық таныммен тығыз байланысты. Арнайы емле принциптерін белгілеу грамматология ғылымында ұлттық тіл мен ұлттық таныммен байланысты қарастырылады. В.А.Богородицкий жазу принциптерін белгілеуде «психологиялық заңдылықтардың» маңызы зор екенін атап өтеді, ал И.А.Бодуэн де Куртенэ орфографиялық принциптердің таным және ойлаудың байланысын, сондай-ақ олардың анықталуында психологиялық күйдің рөлін ерекше атап көрсетеді. Біздің көзқарасымызша, орфографиялық принциптер – бұл емлеге қатысты басқарушы идеялар немесе басқарушы жүйелер. Жазу тарихында жазу нормалары толық кодификацияланбаған кезеңде, басқарушы идеялар мен орфографиялық принциптер емле нұсқаларын таңдауда басты бағыт ретінде қызмет атқарады. Бұл жағдайда жазушы дұрыс жазу үлгісін таңдап, сол арқылы мақсатты түрде қабылдауға тырысады. Орфографияда тәжірибе мен теория әрдайым өзара тығыз байланыста болады. Орфографияның тәжірибелік бағыты оның өңделуі, толықтырылуы және ұзақ мерзім бойы қызмет етуіне негізделеді.

Әлемдегі жазу жүйелері бір ғана принципке негізделмейді. Дегенмен жазу тарихы мен жазба тілдердің қалыптасуында орфографиялық кодты құру кезінде белгілі бір принциптер негізінде жазу дәстүрі болған. Қазіргі уақытта тілдің ұлттық сипаты мен ерекшелігіне қарай бірнеше орфографиялық принцип таңдалып, олар сол жазба тілге қызмет етеді. Орфографияда бірнеше принциптің арасынан біреуі басымдыққа ие болады және бұл негізгі принцип ретінде қарастырылады. Басым орфографиялық принцип негізінде ұлттық орфографияның 70-80 пайызының ережелері бекітіледі.

Н. Уәлиұлы қазіргі қазақ орфографиясындағы принциптерді екі топқа бөледі: негізгі және қосымша принциптер. Ол негізгі принциптерге фонетикалық және фонематикалық принциптерді жатқызса, қосымша принциптер ретінде түпнұсқа, дәстүрлі және айнымалы принциптерді айтады. Негізгі принцип әдеби тілдің жазба түріндегі сөздердің 70-80 пайызын қамтиды. Қосымша принциптер, әдетте, кірме сөздердің жазылуы, жазу дәстүрін сақтау және омографтардың санын азайту мақсатында қолданылады. Орфография ережелері мен негізгі принциптерін өзгерту әрдайым ғылыми негіздемеге сүйеніп, жан-жақты талқыланып барып кодификацияланады. Егер орфографиялық ережелер тиімді әрі заманауи деп танылса, оларға қатысты нақтылаушы ережелер жасалады.

90-жылдарға дейін қазақ орфографиясының негізгі принципі морфологиялық болып саналды және ол қазіргі кезде де мектеп грамматикасында да қолданылып келеді. Морфологиялық принципке сәйкес, орфографияда сөздің морфемалық құрамын сақтап жазу талап етіледі. Бұл принцип морфемалардың бірізді жазылуын қамтамасыз етіп, сөздің құрамындағы әріптер мен морфемалар бастапқы дыбысталуы бойынша өзгермейді. Мысалы, «күнә» сөзінің туынды түрлерінде (бейкүнә, күнәһар, күнәлі) түбірі тұрақты сақталады. Морфологиялық принцип қазақ тілінің орфографиясында жетекші орын алған, себебі ол тіл үйрету әдістемесінде тиімді саналған. Алайда соңғы он жылда фонематикалық принциптің рөлі айқындалып келеді.

Егер емле ережелерінің негізгі принципін қарастырсақ, морфологиялық принциптің шектеулері байқалады, себебі сөздік қордағы сөздердің 50-60 пайызы бұл принципке сәйкес келмейді. Бұл қазақ тілінің жалғамалы қасиетіне байланысты, себебі сөздерге бірнеше қосымша жалғануы мүмкін, бұл жаңа туынды сөздер жасау тәсілдерінің бірі болып табылады. Осы лингвистикалық факторларға байланысты морфологиялық принцип негізінен ығыстырылып, қазақ тілінің негізгі принципі ретінде фонетика-фонематикалық принцип бекітілді.

Фонетикалық принцип тілдегі сөздердің дыбыстық заңдылықтарына сүйене отырып, олардың айтылуы мен естілуіне қарай жазылуын қамтамасыз етеді. Бұл принцип сөздің дыбыстық өзгерістерін және позициялық ауысуларын есепке алады, осылайша жазылған сөздің айтылымдағы үлгісіне барынша жақын болуын қамтамасыз етеді. Мысалы, «нан» сөзі оның айтылу үлгісіне ([нан]) дәл келеді. Алайда фонетикалық принцип әрдайым «қалай естілсе, солай жазу» қағидасына сәйкес келе бермейді. Егер орфография тек осы қағиданы негізге алса, онда ол фонетикалық транскрипциямен теңестірілетін еді. Орфография ережелері әдеби тілдің жазылу бірізділігін сақтайды, диалектілік немесе жағдайлық сөйленістердің түрлі дыбысталу нұсқаларын жойып, тек әдеби тілдегі үлгіні заңдастырады. Осылайша, фонетикалық принцип дыбыс типтерін әдеби айтылым нормасымен үйлесімді көрсету үшін қолданылады.

Фонетикалық принципке негізделген орфографияның тиімділігін бағалау кезінде белгілі бір тілдің фонологиялық жүйесінің ерекшеліктері маңызды рөл атқарады. Мысалы, зерттеушілер серб тілінің фонетикалық принципіне негізделген орфографиясын шынайы (рационалды) деп есептейді, өйткені серб тілінде вокализм жүйесінде дыбыстардың алмасу құбылысы жоқ, яғни барлық дауысты фонемалар екпінсіз буындарда да өз қарама-қайшылығын сақтайды. Серб орфографиясы консонантизм жүйесіндегі ұяң және қатаң дауыссыздардың алмасуын ішінара көрсетіледі. Сондықтан серб тілінде жазылымның дыбысталымға жақын болуын сақтау негізгі принцип ретінде басымдыққа ие. Серб тілінде «Пиши како говориш и читаи као што је написано» («Қалай айтылса, солай жаз») деген ереже бар, бұл серб орфографиясының негізгі принципі фонетикалық екенін көрсетеді.

Ал беларусь тілінде, негізгі орфографиялық принцип фонетикалық болғанымен, орфографиясы мүлде басқа сипатқа ие. Беларусь тілінің фонологиялық жүйесі консонантизм мен вокализмде алмасу құбылыстарының көптігімен ерекшеленеді, яғни түбір мен морфемада екі түрлі жазылым кездесуі мүмкін. Мысалы, «дом» - «дамы», «мой» - «мая» сөздерінде екі түрлі жазылымның көптігі олардың дұрыстығын анықтау кейде қиындық туғызады. Бұл мәселе морфеманың екпінді немесе екпінсіз болуына байланысты ажыратылады. Мұндай құбылыс сөздің грамматикалық құрылымын түсінуді қиындатады және мәтінді тану барысында да қолайсыздық тудырады. Осы себептен серб тілінде орфография шынайы (рационалды) деп танылса, беларусь тілі үшін бұл принцип тиімді болып отыр деу қиын.

Неміс лингвисі Г. Паульдің тұжырымынша, әрбір тілдің орфографиясын сол тілдің өз заңдылықтарына сәйкес бағалау керек. Осыған сәйкес қазақ тілінің ұлттық емлесінде фонетика-фонематикалық принциптің басым екендігін айтуға болады. Қазақ тілінде фонетикалық принцип септік, көптік, тәуелдік және жіктік жалғауларын, сондай-ақ кейбір жұрнақтарды қосу барысында сөздің соңғы буынының жуан немесе жіңішке, соңғы дыбысының дауысты, қатаң немесе ұяң болуына байланысты қолданылуын ескереді. Мысалы, «халық+тар+дың», «орын+дық+тар+ы+мыз» сөздерінде бұл принцип байқалады. Сонымен қатар, фонетикалық принцип күрделі жалқы есімдер мен кіріккен сөздерде де қолданылады.

Бұл принцип қазақ тіліне ертерек еніп, дыбысталуы жағынан «сындырылған» кірме сөздерге де қатысты болды. ХІХ ғасырдың екінші жартысында қазақ тіліне орыс тілінен көптеген сөздер енді.

Сол кезеңде емле негізінен фонетикалық принципке сүйеніп жасалғандықтан, орыс тілінен енген сөздер қазақ тілінің айтылуына сәйкес жазылды. Бұл процесс барысында ауызекі сөйлеудің ықпалы үлкен болды, себебі дыбыстық өзгерістерге ұшыраған сөздер көптеп қабылданды. Кірме сөздер қазақ тілінің фонетикалық заңдарына сай бейімделіп, грамматикалық нормаларға сәйкес үйлестіріліп, сөзжасам жүйесіне ендірілді. Мысалы, «самаурын», «болыс», «шәйнек», «кереует», «кәріс», «неміс», «орыс» сияқты сөздер осыған айғақ бола алады.

Қорытындылай келе, қазақ тілінің емлесінде фонетикалық принцип мына жағдайларда қолданылады: 1) төл және кірме сөздерге қосымшалар жалғанғанда, 2) біріккен және кіріккен сөздерде, 3) ертеректе енген кірме сөздерде. Қазіргі уақытта кірме сөздердің түпнұсқасынша жазылып, кеңінен қолданылып жүргені байқалады, бұл қазақ тілінің басты фонетикалық заңдылығы – үндестік заңын бұзады. Қазақ әліпбиіндегі 42 әріптің кейбірі қазақ сөздерін таңбалауға мүлде қатыспайды және ұлттық ұғымдар мен атауларға жат болып саналады. Фонематикалық принцип – бұл белгілі бір фонеманың әртүрлі дыбыстық түрленімдерінен фонетикалық ортаға тәуелсіз, тұрақты түрін жазу [22 б. 46]. Орфографияның фонематикалық принципі «дыбыс типтерінің алмасуы жазуда таңбаланбайды» деген қағидаға негізделеді. Яғни, әріп фонеманың ең күшті позициясындағы түріне сәйкес келеді.

Сондықтан сөздің жазылуы оның морфемалық құрамындағы фонемаларды толық бейнелейді. Орфографияда фонетикалық өзгерістерден гөрі тілдің фонологиялық жүйесі басшылыққа алынады, бұл сөздің дыбысталу мен жазылуы арасындағы қатынасты реттейді. Өйткені фонологиялық жүйе айтылымнан гөрі тұрақты. Осылайша, орфография фонетикалық қызметін тоқтатып, фонематикалық қызметке ауысады. Бұл дегеніміз, фонеманың физикалық түрленімдеріне емес, тілдің фонологиялық жүйесіндегі маңызды элементтерді жазуға бағытталады. Қазіргі жазу мен орфография теориясы негізінен фонетика мен фонологияның теориялық принциптеріне сүйенеді.

Фонемалар бір сөзде ғана емес, бірнеше сөздерде де пайда болады және сөз тіркестерінде әрбір сөзден жеке ажыратылып танылады. Тіл қолданушы тілдің морфологиялық жүйесін меңгермей тұрып, сөйлеу ағымындағы сөздерді тек буынға бөле алады. Фонема мен морфеманың байланысын түсіну үшін тіл қолданушы фонемалар жүйесін игеріп, сөйлеу ағымындағы фонемалардың сызықтық бөлінуін тануы қажет. Фонема жүйесін сезіну морфологиялық жүйенің қалыптасуымен жүзеге асады.

Егер фонема құрылымы тіл үйрену барысында қалыптасса, тіл қолданушы фонеманы физикалық түрде таниды. Л. Зиндер атап өткендей, фонеманың физикалық корреляциясы сөйлеу ағымында өзгеріп отырады және ол бірнеше сегментке бөлініп, кейде көрші фонемалардың астарында байқалмай қалуы мүмкін [32, б.57].

Қазақ орфографиясында фонемалар жазылуы қиын емле элементтерінің қатарына жатады. Яғни, фонемалар емленің негізгі материалы болып саналады. Кей жағдайларда әліпбидегі әріптер де емле материалы бола алады, мысалы, бас әріптерді қолдану және жалқы есімдердің ережелерін сақтау кезінде. Фонематикалық принцип дыбыс, фонема және әріп арасындағы байланысты түсіндіреді. Дыбыстар шексіз, ал олардың мағыналық сапасы сөйлеуде анықталады. Бірақ дыбыстардың бәрі жазуда таңбаланбайды, тек мағынаға қызмет ететін негізгі бөлігі хатқа түседі. Мысалы, [д] дыбысы басқа дыбыстармен іргелес тұрғанда түрлі реңкте айтылады, бірақ жазуда негізгі мағынаға қызмет ететін бөлігі ғана таңбаланады. Фонологияда дыбыс пен фонема, әріптің өзара байланысы бар. Сөздің басты құрылымдық бірлігі дыбыс болғандықтан, ойлау, оқу және жазу процесі дыбыстарды ішкі түрде айтуға негізделеді. Ал әріп — дыбыстарды таңбалау үшін қолданылатын шартты белгі. Әр түрлі тілдерде бірдей дыбыс әртүрлі таңбалармен беріледі. Мысалы, «н» дыбысы латын әліпбиінде – n, кириллицада – н, араб жазуында – ب деп жазылады. А.Байтұрсынұлы дыбыс пен әріптің арасындағы айырмашылықты былай түсіндіреді: «Дыбыс пен әріп — екі бөлек нәрсе. Дыбыс — естілетін, бірақ көрінбейтін, ал әріп — көрінетін, бірақ естілмейтін таңба». Дыбыс пен әріп бір бүтіннің екі түрлі жағы болса да, олардың арасында алшақтықтар да бар. Мысалы, кейбір әріптер (о, ө, ұ, ү) тек бір дыбысты білдіреді, ал басқалары (ё, ю, я) бірнеше дыбыстың тіркесін таңбалайды. Ал ь және ъ сияқты әріптер дыбыстық мәнге ие емес. Бұл көрсетеді, әріптер — тек жазудың шартты белгілері ғана емес, сонымен қатар тілдің дыбыстық құрылымын бейнелейтін маңызды элементтер болып табылады.

Жазудағы фонематикалық принцип бойынша, әр фонема үшін жеке таңба болу керек. Қазақ графикасында негізінен әр фонемаға бір таңба беріледі, яғни бір әріп белгілі бір фонеманы көрсетеді. Дегенмен, бұл сөздің фонемалық құрамын тек жеке әріптермен таңбалау қажеттілігін білдірмейді. Фонемалық құрамды әріптердің түрлі комбинациялары арқылы көрсету мүмкіндігі де бар. Осындай жағдайларда, бір әріп бірнеше фонеманың комбинациясын білдіруі мүмкін, мұндай әріптер көпмәнді (полифункциялы) әріптер деп аталады.

Кейбір әріптер тек бір дыбыстық мәнге ие болса, басқалары бірнеше дыбыстық мағыналарды білдіреді. Бұл сөздердің жазылуы мен айтылуы арасында айырмашылықтардың туындауына себеп болады. Мысалы, «бала», «ана», «жер», «қара» сөздерінің жазылуымен айтылу арасында айтарлықтай айырмашылық жоқ. Ал «оқы», «жанба», «Нарынқол», «басшы» сөздері айтылғанда өзгеріп, «оқұ», «жамба», «Нарыңғол», «башшы» түрінде айтылады.

Жазуда негізгі дыбыстық реңк қағазға түсіріледі, ал іргелес дыбыстардың әсерінен өзгерген реңктер таңбаланбайды. Бұл инвариант фонема қағидасына сәйкес келеді, яғни инвариант фонема – айтылымдағы дыбыстық және жазудағы әріптік реңкті білдіретін негізгі дыбыс. Мысалы, «бала» сөзіндегі [а] негізгі реңкте болса, «жайлау» сөзіндегі [а] фонемасы жіңішкерген [ä] реңкіне ие болады, өйткені оған [ж] және [й] дыбыстарының әсері бар. Жазуда тек негізгі реңк ескеріледі, қосымша реңктер таңбаланбайды.

Фонема теориясы бойынша бір фонеманың бірнеше реңкі болады. Негізгі реңк әлді позицияда, ал қосымша реңк әлсіз позицияда болады. Мысалы, «бала» сөзіндегі [а] фонемасы негізгі реңкте, ал «жайлау» сөзіндегі [ä] қосымша реңк болып табылады. Вариация мен вариант арасындағы айырмашылық осында: вариация – фонема синтагмалық қатынасқа түскенде жаңа дыбыстық реңкте көрінетін құбылыс, ал вариант әлсіз позициядағы фонеманың өзгеріп, әлді позициядағы нұсқасына ұқсап кетуі.

Мысалы, [атцыз], [қатчы], [авай вол] сөздеріндегі [ц], [ч], [в] дыбыстары қазақ тілінің фонологиялық жүйесінде жоқ, сондықтан олар вариация болып саналады. Ал «өрік» пен «өрүк» сөздеріндегі дыбыстардың өзгеруі вариант болып табылады.

Фонологиялық ұғымдарды ғылыми негіздеген ғалым Н. Уәлиұлының пікірінше, әр фонема инвариант болып, оның дыбыс шоғырлары синтагмалық қатынастарда өзгеріп отырады. Мысалы, <з> фонемасы әлсіз позицияда [ж], [ш:], [с] түрінде өзгеріп, 16 түрлі дыбыстық репрезентацияға ие болады [33, б.229].

Мысалы, [з] дыбысының бірнеше реңктері бар:

- [з] – негізгі реңк, «зат» деген сөзде;

- [з⁰] – «зор» сөзінде әлсіз реңк;

- [з¹] – «зер» сөзінде қосымша реңк;

- [з⁰¹] – «төз» сөзіндегі тағы бір реңк.

Ал [ж], [ш], [с] дыбыстарының да әртүрлі реңктері болады:

- [ж] – «қажжұуа» (қаз жуа) ,

- [ж⁰] – «божжорға» (боз жорға) ,

- [ш] – «жашшықты» (жаз шықты) ,

- [ш⁰] – «созшы» (созшы) ,

- [с] – «жассын» (жазсын) ,

- [с⁰] – «созсын» (созсын) .

Ғалым бұл ерекшеліктерді талдай отырып, қазақ жазуының негізінде фонематикалық принцип жатқанын көрсетеді. «З» дыбысы әртүрлі фонетикалық ортада төрт түрлі реңкке ие болуы мүмкін: [з], [ж], [ш], [с]. Мысалы, «көз», «көш», «көс», «көж» сөздеріндегі әртүрлі реңктер фонематикалық жазу бойынша, тек инвариант фонемаға сәйкес келетін нұсқа жазылады, яғни «көз» сөзінің жазылуы. Ал «түңгі», «күңгей», «бұрыңғы» сияқты сөздердің негізгі реңктерін фонетикалық жағдайларды өзгерту арқылы анықтауға болады (мысалы, тү-н-де, бұры-ннан, кү-н-мен) [33, б.71].

Соңғы жылдары емленің негізгі принципі фонематикалық болғандықтан, «әлді позиция» және «әлсіз позиция» терминдері кеңінен қолданылуда. Әлді позиция – дыбыстардың өз реңкінде анық естілетін, фонетикалық қоршау әлсіз болатын жағдай. Бұл позициядағы фонемалар жазуда таңбаланады, яғни әлді позициядағы әр фонемаға сәйкес әріп таңбасы белгіленеді. Осылайша, қанша әлді позициядағы фонема болса, сонша әріп таңбасы болады [17, б.26]. Әлсіз позицияда фонема өз мәнінде анық айтылмайды және ол жазуда таңбаланбайды, оның орнына әлді позициядағы реңк таңбаланады [17, б.27].

Фонологиялық мектептердің зерттеулеріне сәйкес, әлсіз позициядағы фонемалар бейтараптанады, яғни күшті позициядағы фонеманың ерекше белгісі әлсіз позициядан ажыратылады. Л.В.Щерба мектебі бұл бейтараптану үдерісін басқаша түсіндіреді: олар әлсіз позициядағы фонеманың ерекше белгісін пайдалану маңызды емес деп санайды. Мысалы, [а] және [ә] фонемалары бір-біріне қарама-қайшы белгілері бар және түрлі позицияда ажыратылады. Бірақ әлсіз позициядағы [ә] фонемасы күшті позициядағы [а] фонемасының омониміне айналады, бұл бейтараптану деп аталады. Ал «қаз» және «қас» сөздеріндегі [с] және [з] фонемалары екеуі де күшті позицияда болғандықтан, бейтараптану құбылысы байқалмайды.

Мысалы, «жай» және «жәй» сөздеріндегі [а] және [ә] фонемалары әлсіз позициядағы бейтарапталған фонемалар, ал «сан» және «сән» сөздеріндегі [а] және [ә] фонемалары күшті позицияда болғандықтан мағыналық өзгешелік жасайды. Осылайша, әлсіз позициядағы фонемалар өздерінің күшті позициядағы реңкінен ерекшеленбейді, тек айтылымдық және оқылымдық жағынан сәл өзгереді, бірақ негізгі мағыналық қызметін сақтайды.

Л.В.Щерба «дыбыстардың фонологиялық ұқсастығы бір ғана фонеманың реңкі ретінде қарастырылмауы керек» деп тұжырымдайды. Ол бұл тұжырымды орыс және француз тілдеріндегі [э] дыбысының әртүрлі позициядағы өзгерістерін салыстыру арқылы дәлелдеуге тырысады. Тілдің дыбыстық бірліктерін тек акустикалық немесе артикуляциялық ұқсастықтарына қарап бағалаудың орнына, оларды тілдің дыбыстық құрылымының бөлігі ретінде қарастыру қажет деп санайды [34, б.62]. Біздің ойымызша, белгілі бір фонемалардың фонетикалық көріністерін ұқсату, яғни дыбыстардың өзара ұқсастығын немесе айырмашылығын табу басты мақсат емес; басты назар аударылатын нәрсе – фонеманың қажеттілігін анықтайтын ұқсастықтармен салыстыру. Акустикалық ұқсастық тек тілдік тұрғыдан жалпы сипаттама ретінде қарастырылады. Фонематикалық принцип бойынша жазуда әлді және әлсіз позициялар арасындағы айырмашылықтар ескеріледі. Әлді позицияда фонеманың негізгі реңкі қалыптасып, ол фонетикалық қоршауға тәуелсіз болады. Бұл позицияда фонема өзіне тән таза мәнін сақтайды. Ал әлсіз позицияда фонема қосымша реңктерге ие болып, оған іргелес дыбыстардың әсері байқалады. Мысалы, «бас» және «бақ» сөздерінде фонемалар негізгі реңкпен айқындалып, әлді позицияда тұрса, «басшы» мен «бақса» сөздерінде с/ш және қ/с фонемалары фонетикалық қоршаудың әсерінен қосалқы реңктерді қабылдайды, нәтижесінде «башшы», «бағса» сияқты өзгерістер байқалады.

Морфологиялық және фонематикалық принциптер бір-біріне қарама-қайшы келмейді, керісінше, әлсіз және әлді позициялар бірін-бірі толықтырады. Мысалы, әлсіз позициядағы дауысты мен дауыссыз дыбыстарды ажыратуда фонематикалық принцип қолданылады, ал сөздің морфемалық құрылымында түбір мен қосымшалар арасындағы фонемалық ықпалды анықтауда морфологиялық принцип маңызды рөл атқарады.

Түпнұсқа қағидасына сәйкес, шетел тілдерінен енген сөздер сол тілдегі орфографияға сүйеніп жазылады. Бұл қағида қазақ жазуында 1938 жылдан бері қолданылып келеді. Сол жылы х, в, ф әріптері қазақ әліпбиіне қосылып, бұрынғы «қалқоз» сөзі «колхоз», «қыймыйа» сөзі «химия», «қылор» сөзі «хлор» түрінде жазыла бастады. Сонымен бірге, 1938 жылғы орфографиялық ережелерге бірнеше қосымша баптар енгізілді: сөз соңында кездесетін в, д, г дыбыстарын өзгертпей жазу (мысалы, «Ленинград» – «Ленинграт» емес, «актив» – «әктіп» емес, «педагог» – «педагок» емес) , кірме сөздерде қатар келген екі дауысты дыбысты бірдей сақтап жазу (мысалы, «зоология» – «зологиа» емес, «театр» – «тыйатыр» емес) , сондай-ақ орыс тіліндегі -ист қосымшасын өзгеріссіз жазу (мысалы, «коммунист») . Н.Әміржанованың айтуынша, «1938 жылдан бастап орыс тілінен енген сөздер фонетикалық емес, түпнұсқаға жақын жазылу қағидасына сәйкес жазыла бастады» [10, б.52].

1940 жылдан бастап қазақ әліпбиі в, и, ф, х, ц, щ, ч, э, ю, я, ь, ъ әріптерімен толықтырылды. Осы жылдан бастап кірме сөздерді жазуда түпнұсқа принципі басшылыққа алынды және шетел сөздері орыс тілі орфографиясына сәйкес жазылады. Мысалы, қазіргі кезде «драйвер», «стайер», «велосипед», «геймер», «принтер» сияқты сөздер түпнұсқасынша жазылады. Бұл шетелдік сөздердің қазақ тілінің дыбыстық жүйесіне икемделмей қабылдануына әкелді және тілдегі креолизация құбылысының күшейіп келе жатқанын көрсетеді.

Шетел сөздерін қазақыландырып жазу тәжірибесі қолданысқа енгенде, 42 әріптің бірқатары қазақ сөздерін таңбалауға қатыспайтыны анық байқалады. Мысалы, «роль» және «ноль» сөздері қазақша «рөл», «нөл» деп жазылып, жіңішкелік белгісінің (ь) артық екені айқындалды. Егер шетелдік сөздерді жазу үшін арнайы әріптер енгізілмей, қазақ сөздерін белгілейтін әріптермен жазылса, онда бұл сөздер екі түрлі жазылуы мүмкін еді. Бірінші нұсқа – түпнұсқа принципінен бас тартып, сөздерді сингармонизм заңына сәйкес қазақша жазу (мысалы, «кәккей», «кәмпүйтүр») . Мұндай жазылым коммуникативті тұрғыдан қиындық тудырар еді. Екінші нұсқа – транскрипция принципімен жазу, яғни шетел сөздерін тілдің ішкі заңдылығына сәйкес «сындырмай» жазу. Бірақ бұл жағдайда әліпбиде арнайы шетелдік әріптер тобы болмайды.

Түпнұсқа принципі шетел сөздерін олардың түпнұсқалық орфографиясына сәйкес жазуды қамтамасыз етсе де, бұл принцип қазақ тілінің үндестік заңын бұзады және тілдің дыбыстық жүйесін бұрмалауға әкеледі. Шетелдік фирмалар, ұйымдар, кісі есімдері және ғылыми-техникалық терминдер осы уақытқа дейін орыс тіліндегі нұсқалары бойынша жазылып келгені белгілі. Бірақ қазіргі уақытта ағылшын, неміс, француз, жапон, араб және басқа да елдермен тікелей экономикалық және мәдени қарым-қатынастардың артуына байланысты, шетелдік сөздер саны көбейе түсуі мүмкін. Мұндай жағдайда жазу тәжірибесінде транскрипциялық принциптің қолайлылығын ескермеуге болмайды [22 б.84].

Айырмыс принципі. Тіл білімінде бұл принцип түрлі атаулармен аталады: дифференциациялық, логикалық, мағыналық немесе идеографиялық принциптер. Қазақ тіл білімінде бұл терминді 90-жылдары профессор Н. Уәлиұлы енгізген. Ғалымның айтуынша, айырмыс принципі «дыбысталуы ұқсас сөздерді (омонимдерді) жазуда олардың мағыналық айырмашылықтарын көрсетуге бағытталған» [22, б.23]. Бұл принциптің мақсаты – сөздердің мағыналық саралануын қамтамасыз ету. Омофондарды графикалық тұрғыда дұрыс жазу арқылы олардың ұғымдық мағынасын нақты беру басты назарда болады. Мысалы: компания – бір мақсатта біріккен адамдар тобы; кампания – әскери немесе басқа іс-шаралар жиынтығы. Сондай-ақ: бал – гүл шырынынан аралар арқылы алынатын шипалы тәтті тағам; балл – заттың немесе нәрсенің сапасына байланысты берілетін баға. Сол сияқты: қан – тамырларды қуалап ағатын қызыл сұйықтық; хан – байырғы ханды мемлекеттегі ең жоғары билеуші [22, б.24].

Бүгінгі қазақ жазуында айырмыс принципі бірге және бөлек жазылатын сөздердің мағыналарын ажыратуда да кеңінен қолданылады. Мысалы, «қарамай» (болымсыз етістік) пен «қара май» (сөз тіркесі) арасындағы мағыналық айырмашылықты ұғымдық тұрғыда түсіндіру арқылы жазу ережелері айқындалады. Осылайша, айырмыс принципі дыбысталуы бірдей, бірақ мағыналық жағынан әртүрлі сөздерді жазуда олардың мағыналарын айырып көрсетуді білдіреді. Орфографияның бұл принципі сөздің мағыналық элементін контекске қарамастан тануға мүмкіндік береді. Сонымен қатар бұл принцип тіл меңгертуде, әсіресе әдістемелік үдерісте, маңызды рөл атқарады.

Дәстүрлі-тарихи принцип тілдің бұрынғы жазу дәстүріне негізделеді, яғни сөздің ертедегі айтылуы мен жазылуын сақтауды мақсат етеді [20, б.230]. Бұл принцип жазу нормаларының қалыптасып кеткенін және сол нормалардың тарихпен байланысты екендігін көрсетеді. Дәстүрлі-тарихи принципке байырғы айтылым нормасы бойынша жазылған сөздер жатады, олар бір кездегі орфографиялық норма ретінде танылған және қазіргі тілде сол күйінде сақталып келеді.

Бұл құбылыс ортағасырлық түркі жазба мұраларында қатаң сақталған жазу қағидаларының бірі саналған. Сол кезеңдегі Алаш зиялылары да дәстүрлі-тарихи ұстанымды қорғап, оны өзгеріссіз сақтау жолын ұстанды. Х.Досмұхамедұлы бұл туралы: «Б әрпін алып тастап, оның орнына п жазу қисынсыз, себебі тұйықталып келгенде б әрпі п болып естілмейді, өзінің бастапқы б дыбысын сақтайды: «болыб», «келіб», «көб» тәрізді сөздерде б тұйық буынның соңғы дыбысы болғанда да, п болып емес, б болып естіледі» [35, б.163] деп атап өткен.

Т.Отарбайұлы «Б, п дыбыстары мен әріптері» мақаласында былай деп жазды: «1929 жылғы жаңа әліпті қабылдау конференциясынан кейін б мен п әріптері ауыстырылды. Бұрын «қаб» – «қап» болды, «таб» – «тап» болды, «етбейді» – «етпейді» болды. «Қап» сөзіндегі соңғы дыбыс «бригада» сөзіндегі орыс тіліндегі б дыбысы сияқты емес, ал «бас» сөзіндегі басқы б мен «сап» сөзіндегі ақырғы «б» бірдей дыбыс екендігін, сондықтан бұның екеуіне екі түрлі әріптің алынуы қате болатындығын, сол үшін бір ғана әріптің алынуы» [36, б.61-62] керектігі туралы пікір келтірген.

Араб жазулы қазақ мәтіндерінде б әрпінің екі түрлі дыбыстық мәнге ие екенін көруге болады: сөз басында б әрпі ұяң б дыбысын білдірсе, сөз аяғында немесе қатаң дауыссыздармен қатар келгенде қатаң п дыбысын білдіретін. Бұл ортатүркі жазу нормасындағы дәстүр латын әліпбиіне көшкенге дейін сақталды: «себеб» (себеп) , «табқан» (тапқан) , «себебден» (себептен) және т.б.

Жалпы алғанда, қазақ тілінде сөз басында п дыбысы сирек қолданылады, ал сөз соңында б дыбысы әлсіз позицияда тұрады, бұл оның орфографиялық өзгерістерге ұшырау мүмкіндігін арттырады. Сондықтан б мен п дыбыстарының сөз басы мен сөз аяғындағы позицияда б таңбасымен берілуін жалпы халықтық тілдің дыбыс жүйесіне қайшы келетін, елеулі ауытқу деп қарауға болмайды. Себебі сол дәуірдегі жалпыхалықтық тілде б мен п дыбыстарының сөз басындағы қызметі қазіргі кездегідей айқын болмаған. Осылайша, сол кездегі жазу нормасында дыбыстардың естілу кезіндегі варианттары дәстүрлі-тарихи принципке сай таңбаланған.

2) Ұ және ү қысаң еріндік дауыстыларының езулік дауыстылардан кейін жазылуы ескі қазақ жазба тілінің дәстүрлі нормаларының бірі болып саналады. Бұл бейүндес құбылыс араб жазулы қазақ мәтіндерінде ұзақ уақыт бойы сақталған, мысалы: қылұб, барұб, алұб, ұлттұқ, үшүн, бүгін және т.б. Тіпті Ы.Алтынсарин мен А.Васильевтің «Қырғыз хрестоматияларындағы» мәтіндерде қазіргі ы мен і дыбыстарының орнына ұ, ү, кейде ө әріптері қолданылған [37].

Н.И.Ильминскийдің «Материалы к изучению киргизского наречия» сөздігінде: бүгөлөк, бүлдүргөн, бөлтүрүк, мұрұндұқ [38]; А.В.Старчевскийдің «Спутник русского человека в средней Азии» кітабында: бұлдұрұқ, бүлүндүр, құйқұлжұған, жауұн [39]; В.Радловтың «Опыт словаря тюркских наречий» сөздігінде: бүлдүргөн, бүрмөлө, бүркөнүр [40]; Е.А.Аллекторовтың «Киргизская грамматика» кітабында: орұндұқ, сүйөктөрү, түйөлөр [41]; «Краткий русско-киргизский словарьда» [42] : құзғұн, бүркүт, өтүрүк; «Русско-киргизский словарьда» [43] : жүргөндө, жүрөктү, көзүлдүрүк сияқты сөздерде осы құбылыс байқалады.

Бұл деректер көрсеткендей, қазақ жазуындағы дәстүрлі-тарихи принциптің орны өте берік болған, тіпті орыс зерттеушілері де осы дәстүрді сақтауға мәжбүр болған. Дегенмен, ХХ ғасырдың басында дәстүрлі орфографиялық нормалардан ауытқулар байқала бастады. Осыған орай Х.Досмұхамедұлы: «Ұ мен ы көмескіленіп келген жерде ұ жазған дұрысырақ болады» деп, қазақ тілінде ұ дыбысының ы-ға айналып бара жатқанын және қырғыз тілінде ұ дыбысының сақталғанын атап өткен. Мысалы, қырғыз тілінде «үшін» сөзі «ұшұн» түрінде айтылады, «оқы» сөзі «оқұ» деп айтылады. Осылайша, Х.Досмұхамедұлы қырғыз тіліндегі қалыпты нұсқаны дұрыс деп санаған [35, б.163].

3) С дыбысының ш түрінде таңбалануы (мысалы, түшді, кіші (кісі) , баш) және г дыбысының к ретінде таңбалануы (мысалы, иікіт) , ж дыбысының и түрінде таңбалануы (мысалы, иазыб, ияхшы) да қазақ жазуында кең таралған құбылыстар болды. Бұл құбылыстарды Махамбет Өтемісұлының, Сырым Датовтың және Ыбырай Алтынсариннің хаттарынан көруге болады. Кейбір тілшілер бұл ерекшеліктерді татар немесе өзбек тіліне еліктеу деп қате тұжырымдайды, бірақ шын мәнінде бұл — ортағасырлық түркі жазба дәстүрінен келген қатаң сақталған жазу нормаларының бірі. Оның қазақ мәтіндерінде көрініс табуы дәстүрлі-тарихи принципке негізделген.

4) Ш дыбысының орнына ч дыбысын қолдану да ортағасырлық түркі жазу дәстүрінің бір нормасы болатын. Бұл үрдіс қазақ жазбаларында ХХ ғасырға дейін сақталған.

ХХ ғасырдың басына дейін көмекші етістік «ерді» түрінде жазылып, шығыс септігі -дын, -дін түрінде қолданылып келді. Мысалы, «ханлықдын» (хандықтан), «мұндын» (мұндан). Кейбір сөздер осы дәстүрлі-тарихи принцип бойынша таңбаланып, сол күйінде сақталды. Мысалы, алғашқы қазақ газеттері, хан-би жарлықтары және жеке тұлғалардың хаттарында кездесетін сөзлешіб сөзі, Күлтегін ескерткішінде және Құдатғу Білігте жиі кездесетін сөзлеш түрінде жазылған. Сонымен қатар, хан-би жарлықтарында еллі түрінде жазылған, ал Орхон-Енисей ескерткіштерінде бұл сан еліг деп көрсетілген. Қашқари еңбегінде «еллік», қыпшақ ескерткіштерінде еллі деп берілген. Сонымен қатар, «илану» етістігінің инану түрінде таңбалануы да дәстүрлі-тарихи принципке негізделген.

Шалкиіз жырауда осы дәстүрлі-тарихи принцип бойынша таңбаланған мысалдар кездеседі:

«Ағынды сулар аймақ көл

Тасыса төңбек келтіріп.

Дұшпанға беліңді шешіп инанба

Инантып тұрып өлтірер.»

Бірлә (бірлән, билән) көмектес септігінің шылауы да дәстүрлі-тарихи принципке жатқызылады. Бұл шылау Алаш зиялыларының жазбаларында, ескі ақын-жыраулар тілінде, «Қазақ» газетінде, «Айқап» журналында бес түрлі нұсқада кездеседі: бірлән, бірлә, билә, илән, ила. Ә. Ибатовтың пікірінше, бірле шылауы Х-ХІ ғасырларда екі түрлі айтылған: бірле және біле. М. Қашқари сөздігінде р дыбысының түсіріліп айтылуы жеңілдік үшін қолданылатыны атап көрсетілген. Сонымен қатар, ХХ ғасырдың басына дейінгі қазақ мәтіндерінде ұғыл (ұлы) , ұғры, ұлұғ сияқты сөздер де дәстүрлі-тарихи принцип бойынша таңбаланған.

Латын графикасына 1929 жылы көшкенге дейін қазақ жазуында дәстүрлі-тарихи принцип кең таралған еді. Бұл принцип ХХ ғасырдың 20-30 жылдарына дейінгі жазбаларда ортағасырлық түркі әдеби тілінің орфографиялық дәстүрлерін сақтап, көрініс тапты. Сонымен қатар, түпнұсқа (цитаталық) принципі де қолданылды. Бұл принцип, әліпбиі ұқсас тілдерден кірген шетелдік сөздердің графикалық нұсқасын сол күйінде жазуды көздейді. Түпнұсқа принципі кирилл жазуына көшкен кезде де, дәстүрлі-тарихи нормалардың сақталуымен жалғасын тапты. Мысалы, араб жазуынан келген сөздер – еш, әм, дұшпан, Аллат – түпнұсқалық тұлғаларына жақын түрде жазылды: хеч, һәм, дұшман, Аллаһ. Бұл сөздер сөйлеу тілінде қолданыла бастағанымен, қазіргі кезде ҳам, һеш, Аллаһ сияқты сөздер БАҚ-та қайтадан жиі қолданылып жатыр. Профессор Р.Сыздық дәстүрлі принципті «тіл дамуының белгілі кезеңдерінде қалыптасқан орфограммалардың жазылуы» деп түсіндіреді. Ол қазіргі қазақ тіліндегі интернационалдық немесе бөгде тілдерден енген сөздердің орыс тіліндегі нұсқасына сәйкес жазылуын қазақ тілінің морфологиялық-фонематикалық немесе фонетикалық принциптеріне жатқызуға болмайтынын айтады. Бұл сөздер орыс тілінде жазылса да, оларға қазақ тілінің қосымшалары фонетикалық принцип бойынша жалғанады [20]. Осылайша, бұл сөздердің жазылуы дағдыға айналған орфограммалар ретінде қарастырылады.

Осылайша, ғалымның пікірінше, дәстүрлі принциппен жазылатын сөздерді екі негізгі топқа жатқызуға болады:

1. Тілдің ерте кезіндегі жазу дағдысына сәйкес сөздер, яғни сөздердің айтылуы мен жазылуының өзгеріссіз сақталуы.

2. Түсіндірмесі жоқ жазылымдар, яғни дәстүрлі жазылымдардың негізі тілдің және орфографияның тарихи дамуымен байланысты.

Қазақ тілінде дәстүрлі принциппен жазылатын сөздер аз, бірақ олар мүлде жоқ емес. Бұл сөздер көбінесе тіл тарихы мен орфография тарихымен тығыз байланыстырылады.

Қорыта айтқанда, қазақ жазуында екі қарама-қайшы үрдіс байқалады:

1. Жалпыхалықтық тілге тән дыбыстық және лексикалық-грамматикалық ерекшеліктерді сақтай отырып, қазақ ұлттық орфографиясын қалыптастыру.

2. Дәстүрлі-тарихи норманы ұстану, яғни ортағасырлық түркі жазба нормаларындағы жазу белгілерін сақтап жазу.

Семантикалық принцип дыбысталуы ұқсас екі сөздің мағыналарын ажырату үшін олардың жазылуында айырмашылық жасауға бағытталған. Мысалы, «үлгіру» мен «үлгеру», «қайтып» (қайту) және «қайтіп» (қалай) сөздері дыбысталуы жағынан ұқсас болғанымен, жазылымдары арқылы олардың мағыналық ерекшеліктері айқындалады. Бұл принцип көбінесе араб және парсы тілдерінен енген сөздерде қолданылады: «өкімет» – «үкімет», «өкім» – «үкім», «күнә» – «кінә», «өмір» – «ғұмыр». Қазақ сөздері арасында да бұл принципті қолдану арқылы түбірлері бір, айтылуы сәл өзгеше сөздердің жазылуы ажыратылып көрсетіледі: «суару» – «суғару», «кебек» – «кеуек», «былғау» – «бұлғау» (қол бұлғау, көжені былғау) .

Лексика-семантикалық принцип күрделі сөз тіркестерін қосып немесе дефис арқылы жазуда қолданылады. Бұл жазба мазмұнның дұрыс жеткізілуін қамтамасыз ететін орфографиялық заңдылықтардың бірі. Сонымен қатар, бас әріптің жазылуы да осы принциптің құрамына кіреді.

Қазақ тілінде айналу/айлану, ажым/әжім, күнә/күна, күнәкар/күнақар сияқты метатеза мен эпентеза құбылыстарына ұшыраған әдеби варианттар ұзақ уақыт бойы жарыса қолданылып, кейбір күрделі атаулардың бірге немесе бөлек жазылуы түрліше болып келді. Бұл құбылыстар орфографиядағы дәстүрлілік принципімен байланысты болуы мүмкін. Тілдік таңбалар қарым-қатынаста денотативтік және сигнификативтік жиіліктерге ұшыраған сайын олардың тұрақтылығы артады. Мысалы, «кіна» сөзінің 1988 жылғы орфографиялық сөздікте осы формада берілуі талап етілсе де, тіл тұтынушылары «кінә», «кінәнің», «кінәға» түрінде қолдануды жалғастырады. Бұл құбылыс тілдегі жазу-сызудың бастапқы дәстүрлеріне байланысты.

Сол сияқты, қолғап сөзінің бірден біріккен формада жазылып, басқа сөз тіркестерінің («киіз қап», «кесе қап», «аяқ қап», «уық қап») бөлек таңбалануы кедергі болған жоқ. Тек соңғы орфографиялық сөздікте бұл сөздер универб ретінде бірге жазылуы ұсынылды.

Ұлттық кодтың негізі – ұлттық тіл, ал оның негізі ұлттың жазу мәдениетін дамытуда жатыр. Жазу мәдениетін нығайту бүгінгі білім беру ұйымдарының алдында тұрған басты міндеттердің бірі. Атап айтқанда, болашақ ұрпақтың сауаттылығын арттыру үшін қазіргі студенттер мен болашақ филолог-педагогтердің кәсіби әлеуетін жазу мәдениетімен байланыстыра қалыптастыру қажет. Осылайша, ұлттық кодты жаңғырту және ұлттық тілдің өміршеңдігін арттыру қазақ тілінің дамуы үшін шешілуі тиіс маңызды мәселелердің қатарында. Бұл мәселелер «Болашаққа бағдар: рухани жаңғыру» бағдарламалық мақаласында да қарастырылып, ұлттық құндылықтар мен дәстүрлерді сақтау және жаңғырту басты назарға алынған.

Транскрипция (лат. transcrіptіo – қайта көшіріп жазу) белгілі бір тілдегі дыбыстарды дәл бейнелеп көрсету үшін қолданылатын шартты белгі. Жазуда бір фонема әртүрлі әріптермен таңбалануы мүмкін, ал транскрипцияда бір фонема тек бір таңбамен белгіленеді. Транскрипцияның негізгі қызметі – сөздің дыбыстық немесе фонемалық құрамын дәл көрсету. Ол екі түрге бөлінеді: фонематикалық және фонетикалық.

- Фонематикалық транскрипция сөздердің дыбысталуындағы өзгерістерді ескермей, тек фонемалардың жазылуына негізделеді. Мысалы, «ору» – [орұу], «қи» – [қый], «шикі» – [шійкі] [22].

- Фонетикалық транскрипция сөздердің дыбысталуындағы ерекшеліктерді дәл көрсетеді. Мысалы, «қазан қап» – [қазаңғап], «ортан бел» – [ортамбел] деп жазылады.

Әр тілдің фонемалық жүйесін зерттеуде фонематикалық транскрипция негізге алынады, ал фонетикалық транскрипция тілдегі дыбыстық ерекшеліктерді түгел көрсетеді.

Қазіргі қазақ орфографиясындағы принциптерді 7 негізгі бөлімге жіктеуге болады:

1. Дыбыстарды әріптермен таңбалау ережелері – бұл фонетика-фонематикалық принципке негізделеді.

2. Сөзге қосымшалардың қосылу ережелері – фонетикалық принципке сүйенеді.

3. Сөздердің бірге, дефис арқылы немесе бөлек жазылуы – семантикалық принцип бойынша реттеледі.

4. Бас әріппен немесе кіші әріппен жазу ережелері семантикалық және синтаксистік принциптерге негізделіп, жалқы есімдер мен кейбір басқа сөздерге қолданылады.

5. Кірме сөздердің жазылу ережелері – түпнұсқа принципіне сүйенеді.

6. Графикалық қысқартылымдардың ережелері – әріптік-дыбыстық принципке негізделеді.

7. Тасымалдау ережелері – буынды-морфемдік принципке сәйкес, буындық құрылым мен сөздің морфологиялық құрамына қарай анықталады.

Қазақ орфографиясындағы осы принциптер жүйесі әртүрлі ережелерді басшылыққа ала отырып, жазба тілдің жүйелілігін қамтамасыз етеді.

Орфограммалардың айырым белгілерін дұрыс анықтай алмау, тұрақты орфографиялық дағды мен ептілікті қалыптастыруға кедергі келтіреді. Орфограммалардың айырым белгілері – олардың ерекше қасиеттері мен өздеріне тән ерекшеліктері болып табылады. Бұл белгілер білім алушылардың орфограмманы іздеу барысында сөйлеу мен есту зейінін белсендіреді, дыбысталатын сөзге ерекше назар аударуға мәжбүр етеді.

Өкінішке орай, орта және жоғары мектептердің тәжірибесінде орфограммалардың айырым белгілері арқылы орфограмманы табу ептілігі туралы теориялық мәліметтер жеткілікті қолданылмайды. Бұл мәселе лингвопедагогика саласында терең зерттеуді қажет ететін тақырып болып табылады. Жазу үйрету үдерісінің алғашқы кезеңдерінен бастап, орфографияның орфограмма бірлігі мен орфограммалардың ерекшеліктері міндетті түрде қарастырылуы керек.

Орфограмманың дифференциалды белгілеріне тоқталмай тұрып, алдымен «орфограмма» ұғымының мазмұнын толық түсіну қажет. Жазу таңбаларының уәждемелік ұстанымдары графограмма мен орфограмманың лингвистикалық айырмашылығын білдіреді. Орфографияның негізгі міндеті – жазу үлгілері арасындағы қиындық туғызатын нұсқалардан дұрыс деп танылған бірегей үлгіні анықтауға көмектесу. Бұл ретте графика мен орфограмма саласына сүйену маңызды.

Дұрыс жазу үлгісін таңдау барысында оны айтылым үлгісімен салыстыру графика саласының басты қызметі болып табылады. Графика жазбаша таңбаларды дыбыстық нұсқалармен салыстыра отырып, дұрыс жазу үлгісін орнатуға көмектеседі, бұл орфография саласында маңызды рөл атқарады.

Графограмма дыбысты негізге алып жазумен байланысты және ол орфографиялық ережелерге сүйенбейді. Яғни, бұл жағдайда графикалық және орфографиялық норма арасында қарама-қайшылық болмайды. Графограмманы қолданушы сөздің дыбысталуы бойынша оны жазуды негізге алады, әрі қосымша нұсқаулық қажет болмайды. Орфограмма болса әлсіз позицияда болады, яғни сөзді дыбысталуы бойынша жазуға болмайды, себебі бұл орфографиялық қателіктерге әкелуі мүмкін. Мысалы, «жұмысшы» сөзін ауызекі тілде [жұмышшы] деп айтуға болады, бірақ жазуда /жұмысшы/ деп жазу керек.

Орфограмма әр сөзде немесе сөз тіркестерінің әрбірінде кездесе бермейді. Мысалы, «сана», «бала», «отыр», «бұл» сияқты сөздерде орфограмма жоқ. Сондай-ақ, «бала жылады», «әдемі гүл», «нан пісірді» сияқты тіркестерде де орфограмма болмайды. Қазақ тілінің орфографиясында орфограмма саны көп емес, бірақ кейбір сөздерде бірнеше орфограмма қатарынан кездесуі мүмкін.

Мысалы, орыс тілінде бір сөздегі барлық әріптер орфограмма болып саналатын жағдайлар бар. Мысалы, еще сөзін әртүрлі варианттарда жазуға болады, бұл орфографияның күрделілігін көрсетеді.

Орфограмма мынадай жағдайларда кездеседі:

1. Дыбыстың естілуі бойынша жазылмайтын тұстарда.

2. Дыбыс әлсіз позицияда, дүдамал естілген кезде.

3. Жазуда қиындық тудыратын сөздерде.

4. Емле ережелеріне сәйкес жазу кезінде.

Н.Әміржанова өзінің «Қазақ орфографиясын алгоритмдер жүйесі арқылы оқытудың жаңалығы мен тиімділігі» атты мақаласында орфографиялық алгоритмдерді дайындау орфограмма мен орфографиялық принциптердің теориялық негіздерін білумен байланысты екенін атап көрсетеді. Ол орфограмманың құрылымын білмей, дұрыс жазу дағдыларын тиімді қалыптастыру мүмкін еместігін атап өтеді

Орфограмма түрлеріне қатысты мысалдар:

1. Әріп-орфограмма: Жазуда әріптер дұрыс қолданылып, кейбір сөздерде өзгеріс болмайды, мысалы, «басшы» (жазуда «башшы» емес) , «жұмысшы» (жұмышшы емес) , «хатшы» (хатчы емес) .

2. Босаралық-орфограмма: Бұл орфограммада сөздер зат есімдермен бірге қолданылғанда босаралықпен жазылады, мысалы, «қай адам», «әр күні», «бір жылы» сияқты тіркестерде.

3. Босаралықсыз-орфограмма: Сөздің екі сыңары жаңа мағынаға ауысқан кезде босаралықсыз жазылады, мысалы, «бірде-бір», «жап-жақсы».

4. Қосаралық-орфограмма: Қос сөздердің жазылуы осы орфографиялық нормаға сәйкес орындалады, мысалы, «бірде-бір», «жап-жақсы», «бір-бірден» [44].

Орфограммалар әріпке байланысты және әріпке байланысты емес жазылымдар болып екіге бөлінеді. Әрбір орфограмма типі орфографиялық ережелерде беріледі. Мысалы, Р.Сыздықтың «Қазақ тілінің анықтағышы» еңбегінде дауысты, дауыссыз дыбыстардың және қосымшалардың жазылу ережелері қамтылған. Бұл ережелер әріпке байланысты жазылымдарды реттейді. Ал әріпке байланысты емес жазылымдар ереженің кейінгі бөлімдерінде берілген.

Орфографиялық ережелер екі типтегі орфограмманы қамтиды, бірақ олардың жазылу себептері мен дәлелдері егжей-тегжейлі түсіндірілмейді. Себебі емле ережелері қысқа және жинақы формада беріледі. Орфографиялық ережелердің негізгі мақсаты – кез келген сипаттағы жазылым қиындықтарын шешуге бағытталады. Орфографияның әрбір ережесі – орфограммалардың әртүрлі ерекшеліктерін, яғни графикалық таңбаға негізделген заңдылықтарды уәждейтін қағида болып табылады.

Жазудың графикалық таңбалары фонемалардың негізгі реңктеріне сәйкес таңдалып, орфограмма мен орфографиялық ереже арасында белгілі бір симметрия бар: екеуі де дұрыс жазуды қамтамасыз етіп, жазудағы қателіктерді алдын алуға бағытталған. Әр орфографиялық ереже сөздегі графикалық белгілердің нақты жазылуын анықтайды, бірақ ережелерді әрқашан есте сақтау қиындық туғызуы мүмкін. Сондықтан жазу процесін жеңілдету үшін орфограмманың тек позициясын ғана емес, оның айырым белгілерін де анықтау маңызды. Бұл айырым белгілер орфограмманың ерекшеліктерін түсінуге көмектесіп, дұрыс орфограмманы таңдауға мүмкіндік береді. Бұл ұғымды ХХ ғасырдың 60-жылдарында Н.Н.Алгазина енгізіп, ол орфографиялық қырағылықты зерттеу арқылы қалыптастырды. М.Т.Баранов бұл түсінікті нақтылап, орфограммалардың айырым белгілерін сөзде немесе сөз тіркесінде орфографиялық таңбаларды көрсететін ерекше белгі деп анықтады, бұл белгілер орфограмманы дұрыс таңдаудың негізі болып табылады.

Осылайша, орфограмманың айырым белгілері сөзде орфограмма бар екендігін көрсететін және ереже қолданылу нүктесін анықтайтын белгілер ретінде қарастырылады.

Орфограммалардың айырым белгілері дегеніміз – сөздегі немесе сөз тіркесіндегі тілдік (фонетикалық, фонологиялық, семантикалық және т.б.) ерекшеліктер арқылы орфограмманы тануға мүмкіндік беретін көрсеткіштер. Олар әріп пен дыбыстың немесе жазылу мен айтылудың сәйкес келмеуінен туындайды. Мысалы, егер сөздің айтылымы мен жазылуы сәйкес келмесе, орфограмма пайда болады.

Орфограмманың айырым белгілері көбінесе «қауіпті» дыбыстар мен дыбыс тіркестері бар позицияларда көрінеді, яғни жазуда қиындық тудыратын элементтер. Мысалы, «жұмысшы» сөзінде айтылым мен жазылым сәйкес келмеуі мүмкін (айтылымы [жұмышшы] болуы ықтимал, бірақ дұрыс жазылым «жұмысшы») . Бұл позициялар орфограммаларды тануда маңызды рөл атқарады.

Сонымен қатар, орфограмманы дұрыс анықтау үшін сөздегі морфемаларды және олардың тіркестерін тану қажет. Морфемаларды анықтай білу орфограмманы іздеуді жеңілдетеді, өйткені қандай орфограммалардың түбірде, қосымшада немесе морфема жігінде кездесетінін білетін боласыз. Орфограммалардың кейбір жалпы айырым белгілері барлық сөздерге тән болса, әрбір типтегі орфограммаларда тек белгілі бір топқа тән жеке белгілер болуы мүмкін.

Орфограммалардың айырым белгілері орфографиялық ережелердің маңызды құрамдас бөлігі болып табылады. Жазу барысында бұл белгілерге назар аудару дұрыс жазылымды қамтамасыз етеді. Сөзді дұрыс жазу үшін:

1. Орфографиялық принципті білу;

2. Емле ережелерін түсіну;

3. Орфограммаларды, олардың түрлері мен типтерін білу;

4. Орфограммалардың сөздегі позицияларын анықтау қажет.

Бұл позициялар орфографиялық ереже арқылы және орфограмманы тану негізінде анықталады.

Психологтар (Д.Б.Богоявленский, С.Ф.Жуйков), лингвисттер (В.Ф.Иванов) және әдіскерлер (М.Т.Баранов, М.М.Разумовская) орфографияны толық меңгерген тілдік тұлға ғана жазуда кездесетін қиын орфограммаларды дұрыс анықтап, олардың ережелерін түсіне алатынын атап көрсетеді. Егер тіл қолданушы орфограмманы тани алмай, тек дұрыс жазылу үлгісін көру арқылы жаттап алса, бұл дағды ұзақ уақытқа сақталмайды.

Мысалы, бастауыш сынып оқушылары кейде қалай айтса, солай жазады, соның нәтижесінде келесідей қателіктер пайда болады: менім (менің) , сыйыр (сиыр) , қаты (қатты) , білмиді (білмейді) , жерма (жиырма) . Дұрыс жазуды көре тұрса да, өз дағдылары бойынша жазып, осындай қателер жасайды. Бұл орфограмма жазу барысында саналы түрде еске түсірілгенде ғана іске қосылатынын көрсетеді. Сондықтан орфографиялық қырағылық, яғни орфограмманы тану, тіл тұтынушыларының санасында баяу қалыптасады, бірақ кейіннен ол дағдыға айналып, қатесіз жазу автоматты түрде қалыптасады.

Дұрыс жазып үйрену тек тілдің графикалық жүйесін меңгеруді ғана емес, сонымен бірге грамматикалық, фонетика-фонологиялық білімдерді де қажет етеді. Орфограмманың дифференциалды белгілері қазақ тілінің дыбыстық құрамын терең талдауды және жіті түсінуді қажет етеді. Бұл мәселеде

Ә. Жүнісбектің зерттеулері мен пайымдауларын ескерудің маңызы зор. Фонетикада «дыбыстың сапасы» оның артикуляциялық және акустикалық сипаттарымен байланысты болады. Дауысты және дауыссыз фонемалардың айырымдық белгілері осы сипаттар арқылы анықталады: дауысты дыбыстар тілдің қатысына қарай жуан және жіңішке, жақтың қатысына қарай қысаң және ашық, еріннің қатысына қарай еріндік және езулік болып бөлінеді. Ал дауыссыз фонемаларда жасалу орны мен тәсілі, үн мен салдырдың қатысуы маңызды рөл атқарады.

Жазу теориясын зерттеуші Қ.Күдеринова «Инвариант фонема» туралы: «Инвариант фонема – дыбыстың күшті позициядағы қалпы, сондықтан әрбір инвариант фонема әліпбидегі әріпке сәйкес келеді. Қанша инвариант фонема болса, сонша әріп таңбасы болуы керек» дейді. Оның айтуынша, сөз мағынасын ажырататын фонема көрші дыбыстардың әсерімен өзгеріске ұшырауы мүмкін, яғни оның негізгі реңкі түрленеді. Қазақ тіліндегі орфографияның негізгі ерекшелігі – іргелес келген дыбыстардың қосымша реңктерін назарға алмай, негізгі реңктерге сүйену арқылы жазу үлгісін құру. Бұл жазуда фонеманың ең күшті позициясы негізге алынатынын көрсетеді, ал бұл ереже орфографиядағы фонематикалық принципке сүйенеді. Демек, қазақ тіліндегі көптеген орфографиялық ережелердің негізінде осы фонематикалық принцип жатыр, яғни әрбір әріп орфограммасы осы принциппен анықталады.

Қазақ тілі жалғамалы тілдер қатарына жатады, сондықтан сөз тудыру және сөз түрлендіру көбінесе қосымшалар арқылы жүзеге асады. Сөзге қосымшалар жалғанған кезде түбір мен қосымша арасында әртүрлі дыбыстық құбылыстар пайда болады, мысалы: ассимиляция, аккомодация, абсорбция, лабиалды аттракция, палаталды аттракция, диссимиляция, метатеза, диэреза, протеза, редукция және басқа да дыбыстық өзгерістер. Бұл құбылыстар сөздің дыбыстық құрылымының өзгеруіне әсер етіп, тілдің фонетикалық заңдылықтарына сәйкес пайда болады.

Алайда, жазу тәжірибесінде бұл құбылыстардың бәрі ескерілмейді, тек негізгі реңк хатқа түсіріледі.

Профессор Н.Уәлиұлы бұл туралы былай дейді: «Фонемалардың әртүрлі позициялық және комбинаторлық реңктері болады. Бұл реңктер белгілі бір фонетикалық жағдайларға байланысты айқындалады. Мысалы, [н] дыбысының сөз басында немесе жуан, жіңішке, еріндік, езулік дауыстылармен қатар айтылғандағы реңктері әртүрлі болады. Бірақ осы реңктердің ішіндегі фонетикалық қоршауға неғұрлым тәуелсізі негізгі реңк, ал қалғандары қосымша реңктер болып табылады». Сондықтан жазу тәжірибесінде фонемалардың позициялық және комбинаторлық өзгерістері ескерілмейді, тек негізгі реңк хатқа түседі.

Сонымен бірге, омографтар қазақ тіліндегі орфографиялық құбылыстардың бірі болып табылады. Омографтар – жазылуы бірдей, бірақ мағыналары мен дыбысталуы әртүрлі сөздер. Мысалы, бөлме (зат есім) және бөлме (етістік) , алма (зат есім) және алма (етістік) . Омографтардың мағыналары сөздің екпін түсуі арқылы ажыратылады. Бұл сөздердің айтылуы мен жазылуы бірдей болғанымен, мағыналары әртүрлі болады.

Қазақ тілінде сондай-ақ, омофондар да бар. Омофондар – айтылуы бірдей, бірақ жазылуы және мағынасы әртүрлі сөздер. Омофондар көбінесе ілгерінді-кейінді ықпал немесе орфоэпиялық нормаларға байланысты пайда болады. Омофондардың мысалдары мәтін ішінде немесе белгілі бір графикалық таңба арқылы ажыратылады.

Мысалы, орыс тілінде омофондар жиі кездеседі. Олар сөздің соңындағы дауыссыз дыбыстардың күңгірт естілуіне немесе дауысты дыбыстардың екпін түспеуіне байланысты пайда болады. Мысалы: порог – порок, лук – луг, бал – балл, туш – тущь сияқты сөздер. Қазақ тілінде омофондар сөздердің бірге немесе бөлек жазылуы арқылы да ажыратылады.

Жалпы, орфографиялық жазу сөз мағынасын ажырата алатын негізгі реңкті белгілейді, ал оның фонетикалық қоршауға тәуелді қосымша реңктері жазуда еленбей қалады.

Қорытындылай келе, орфограмма қазақ тілінің орфографиясында маңызды рөл атқарады, өйткені ол сөздердің дұрыс жазылуына негіз болады. Орфограмманың түсінігі мен оның айырым белгілері жазуда кездесетін қиындықтарды жеңілдету үшін қажетті білімдерді қалыптастыруда негіз болады. Орфограмма мен орфографиялық ережелер арасындағы байланыс жазу мәдениетін дамытуда, сондай-ақ тілдің грамматикалық, фонетикалық және фонологиялық құрылымдарын терең түсінуде маңызды фактор болып табылады.

Тілдік тұлға орфограммаларды дұрыс тану арқылы, тілдің графикалық жүйесін меңгеру арқылы, жазу дағдыларын жетілдіре алады. Орфограммаларды тану және дұрыс жазу принциптерін түсіну, жазу барысында кездесетін қателерді болдырмауға мүмкіндік береді. Психологтер мен лингвисттердің пікірінше, орфографияны терең меңгеру – сауатты жазудың негізі. Сондықтан, орфограммаларды тану және олардың ережелерін дұрыс түсіну – бұл тек грамматикалық дағдыларды емес, сонымен қатар жазу мәдениетін де дамытуға септігін тигізеді.

**1.4. Орфограмма – орфографияны модельдеудің басты көрсеткіші, орфограммаларды алгоритмдеу**

Орфографияның негізі – бірінші бөлім, яғни дыбыстардың (фонемалардың) әріппен сәйкес келуі мен олардың құрылымдық жүйесі. Бұл жүйе ұлттық орфографияның басты элементі болып табылады және оған бағыт беретін негізгі қағидалар мен ережелерді қалыптастырады. Ұлттық орфографияның негізгі принциптері сөздерді жазудағы бірізділік пен дұрыстықты қамтамасыз етеді. Латын графикасына негізделген жазуда жетекші принцип ретінде танылған фонетика-фонематикалық принциптің өрісі кеңейіп, түпнұсқалық принцип аясы тарылып, кірме сөздердің жазылуы ұлттық тілдің орфоэпиясына негізделеді.

Орфограмма – орфографиялық модельдің басты көрсеткіші, орфограммаларды алгоритмдеу. Орфография теориясын оқытуда орфографиялық ережелермен қатар, «орфограмма» ұғымы; «орфограмманың дифференциалды белгісі» термині, орфограмма түрлері, орфограмма белгілерінің кешендері туралы мәліметтер қамтылған болса, онда орфографиялық білімдер жүйелілік қасиетке ие бола алады.

Орфограмма (грек тілінен: orthós – дұрыс, gramma – әріп) – әріптердің дұрыс жазылуын білдіреді. Ол орфографиялық ережелерге сәйкес анықталып, әріптер, олардың түрлері, бірге немесе бөлек жазу, дефис қолдану сияқты графикалық таңбалардан тұрады. Орфограмма жазудың ең кіші бірлігі болып табылады.

Орфограмма термині алғаш рет әдістемелік әдебиеттерде пайда болғандығына қарамастан, қазақ тіл білімін меңгертуге арналған әдістеме жүйесінде дұрыс жазу қағидаттарын тек емле ережелерін негізге ала отырып игерту басты назарға алынды және сонымен шектелді деп айтуға болады. Орыс ғалымы В.Ф.Иванова былай дейді: «орфограммалар – орфография теориясы мен практикасын игертуге аса қажет құралдар» [45, б.71]. Шындығында да, осы кезге дейін тілдің жазба тіл нормаларын, яғни қазақ орфографиясын мектепте, жоғарғы оқу орындарында орфограмма ұғымымен байланыста игерту әдістемесінде анағұрлым нақты мәліметтер берілмеді. Ал орфограмма арқылы тілдің жазбаша нормасын игерту, біріншіден, тілдің ауызша және жазба нормаларын саралауға мүмкіндік берсе, екінші жағынан, дұрыс жазу ережесі бойынша тиісті ұғымдарды бекітуге және жазудың жалпы заңдылықтарын анықтауға мүмкіндік береді. Үшіншіден, дұрыс жазу ережесін оқыту барысында белгілі бір деңгейде тілдік бірліктер осы бірліктермен байланысты қаралған жағдайда ғана тілдік категориялардың бәрі өзектене бастайды. Сондықтан қазіргі орфографияны жоғарғы оқу орындарында оқыту үшін орфографияның кіші бірлігі орфограмманы тану аса маңызды.

Орфограмма ұғымы алғашқыда М.В.Ушаков, Н.С.Рождественский, Н.Н.Алгазина, М.Т.Баранов, М.М.Разумовская, Г.Н.Приступа, Л.Б.Селезнева сияқты әдіскер ғалымдардың еңбектерінде қарастырылды. Орыс жазуын жүйелі талдауға арналған Л.Б.Селезневаның еңбегінде орфограмма орфографиялық жүйенің бірлігі ретінде қарастырылады. Ғалымның пікірінше, сол себепті «орфограмма» ұғымын меңгеру орфографияға жүйе ретінде қол жеткізуге ықпал етеді. Ол: «Бүкіл жүйені оның барлық өзара байланыстары мен қарым-қатынастарында қамтуға мүмкіндік беретін ең кіші буынның мәнін түсінбей, дұрыс жазу негіздерін үйрету тиімді болмайды. Орфограмма орфографияны оқыту процесінде маңызды фактор болып табылады» [46, б.79]

Білім алушыларға орфограмманы таба білу және анықтау немесе орфографиялық қырағылық ептілігін қалыптастыру мәселесі орфографияны оқытудың теориясында да, практикасында да мейлінше өзекті болып табылады. Мұндай ептілікті қалыптастырудың маңыздылығы ешкімде күмән тудырмасы анық. Орта мектепте орфографияны оқыту әдістемесі саласының белгілі маманы М.М.Разумовская былай деп жазады: «Жазу кезінде орфограмманы тану – ережеге (теорияға) , сөздікке негізделетін жазуға деген қатынасты қамтамасыз етуші бастапқы ептілік болып табылады» [47, б.54]. М.М.Разумовскаяның айтқан ойы, шындығында да, қарапайым әрі даусыз: тіл иелмені орфограмманы таппайынша, онда орфографиялық ережені қолдану қажеттілігі туындамайды. Бірақ орта және жоғарғы мектепте болсын орфографияны оқытудың өзіндік дәстүрі қалыптасқан, оны ережемен ғана (правилоцентризм) байланысты сипаттауға болады: көптеген оқулықтар мен бағдарламалар авторларының, мұғалімдер мен оқушылардың назарында, ең алдымен орфограммалар емес, орфографиялық ережелер болады. Алайда орфографиялық ережелер – орфограммалар тәрізді құбылыстар болуының салдары. Қандай да бір құбылыстардың салдарларын сол құбылыстардың өздері арқылы ғана толық тануға болады. Сондықтан орфографияны оқыту процесінде орфограмма мазмұнды басымдыққа ие болмайынша, орфографиялық қырағылықты қалыптастыруға деген ұмтылыстан ойдағыдай нәтиже бола қоймайды.

Дизорфографияны алдын ала ескерту және жою бойынша жүргізілетін жұмыс бағыттарының қатарында орфографиялық қырағылықты дамыту маңызды орын алады. М.Р.Львов «орфографиялық қырағылықтың болмауы немесе оның әлсіз құрылуы жіберілетін қателіктердегі басты себептердің бірі болып саналады. Бұл себеп ережелерді жақсы білгендікті және оларды қолдану ептілігін жоққа шығарады: оқушы жазу барысында орфограмманы көрмейді» [48, б.69-70] дейді.

Сонымен, «орфографиялық қырағылық» ұғымы мәтіндегі орфограмманы тез табу және олардың типтерін анықтау қабілетін білдіреді. Орфографиялық қырағылық сөздегі әрбір дыбысты «бағалай» білу, оның қай позицияда тұрғандығын ажырата білу ептілігімен тығыз байланысты. Орфографиялық қырағылыққа ие болу – ол, сөзде «қауіпті жерлердің» – әлсіз позициялардың – болуы тұрғысынан алғанда, дыбысталушы сөзді бағалай алу ептілігі деген сөз. Орфограммаларды жазуға дейін табу және тексеру ептілігі негізгі орфографиялық ептілік болып табылады.

Орфограммалардың ерекшеліктерін танып білу жазудың дұрыс дағдысын қалыптастыруға ықпал етеді. Бұл ерекшеліктер сөздерді дәл жазуда зейінді арттырады. Алайда, орфограмма туралы теориялық мәліметтер мектептерде толық қолданылмайды. Сондықтан бұл мәселе – жіті зерттеуді қажет лингвопедагогикалық тенденция. Сол себепті орфографияны үйретуде орфограмманың түрлері мен белгілерін ескеру өте маңызды.

Жазу таңбаларының уәждеме ұстанымы графограмма мен орфограмма арасындағы лингвистикалық айырмашылықты білдіреді. Орфография жазу нұсқалары арасынан дұрыс деп танылған түрін таңдауға бағыт береді. Дұрыс жазуды таңдау кезінде графика мен орфографияның ережелеріне сүйену қажет. Дұрыс жазылым үлгісін айтылым үлгісімен салыстыра отырып таңдау – графика саласының негізгі қызметі.

Дұрыс жазылымды дәлелдеуде ережелерге сүйену арқылы тексеру қызметі – орфограмма саласына тән құбылыс деп қабылданады. Осыған байланысты орфограмманың графограмма деп аталатын түрін көрсетуге болады. Графограмма позициясы – әлді болып келеді. Графограмма дыбыстарға негізделген жазу процесімен байланысты және орфографиялық ережелерге сүйенбейді. Бұл жағдайда графикалық және орфографиялық нормалар арасында ешқандай қарама-қайшылық болмайды. Яғни, графограмма қолданушысы (пайдаланушы) сөздің қалай естілетінін дәл солай жазады, оған арнайы нұсқаулықтар берілмейді. Ал орфограмма болса, позиция жағынан әлсіз болады, себебі сөздің дыбысталуы бойынша жазу орфографиялық қателіктерге әкелуі мүмкін. Мысалы, ауызша айтылған «жұмысшы» сөзін кейде [жұмышшы] деп дыбыстап, бірақ жазуда /жұмысшы/ деп қолданамыз.

Орфограмма әр сөзде немесе сөз тіркестерінде үнемі кездеспейді.

Мысалы, «сана», «бала», «отыр», «бұл» сияқты сөздерде орфографиялық қателіктер жоқ. Сол сияқты, «бала жылады», «әдемі гүл», «нан пісірді» сияқты сөз тіркестерінде де орфографиялық ережелер бұзылмайды. Қазақ тілінде орфографиялық қателіктер сирек кездеседі, алайда кейбір сөздерде бірнеше орфограмма қатарынан кездесуі мүмкін. Орыс тілінде болса, бір сөздің барлық әріптері орфографиялық ережелерге сәйкес жазылуы қажет. Мысалы, орыс тіліндегі «еще» сөзі әртүрлі жазылу нұсқаларымен берілуі мүмкін. Егер сөзді әрбір әріпке бөліп қарасақ (е+щ+ё) , бірінші бөлік «е» жеті түрлі нұсқада жазылады (е, йе, йи, йа, йя, йэ, и) ; екінші бөлік «щ» сегіз түрлі үлгіде жазылады (шч, щ, зч, сч, стч, сдч, здч) ; үшінші бөлік «ё» үш түрлі нұсқада беріледі (е, ё, о) . Осылайша, жалпы алғанда 168 түрлі жазылым нұсқасы мүмкін болады (7\*8\*3) . Бұл мысал орфографиялық ережелердің маңыздылығын көрсетеді.

Орфограмма төмендегі жағдайларда кездеседі:

- дыбыстың естілуіне сәйкес жазылмайтын жағдайда;

- дыбыстың анық емес немесе әлсіз естілген тұстарында;

- жазуда қателіктерге алып келетін қиындықтар туындаған кезде;

- емле ережелеріне негізделіп жазылған кезде.

Н. Әміржанова өз мақаласында орфографиялық алгоритмдерді дайындаудың лингвистикалық негізін орфограмма мен орфографиялық принциптерді дұрыс түсінумен байланыстырады. Орфограмманың құрылымын білмей, сауатты жазуға үйрету мүмкін емес деп есептейді. Қазақ тілінде бірнеше орфографиялық топтар бар:

1. Әріп-орфограмма – сөздердің дұрыс жазылуы (басшы, жұмысшы, хатшы) .

2. Босаралық-орфограмма – зат есіммен тіркескенде босаралық қолдану (қай адам, әр күні) .

3. Босаралықсыз-орфограмма – сөздер есімдіктермен немесе үстеулермен тіркескенде босаралықсыз жазылады (ешкім, әрқайсы) .

4. Қосаралық-орфограмма – қос сөздердің жазылуы (бірде-бір, жап-жақсы) .

Бұл принциптер қазақ тілінде сауатты жазудың негізі болып табылады [44, б.147].

Қазақ орфографиясын оқыту барысында орфограммаларды модельдеу мақсаты мен міндеттеріне сәйкес былайша түсіндіріледі:

1) орфограммалардың дифференциалды белгілерін белгілі бір жазылым түрлерінің баламаларында зерттеу;

2) орфограммалардың алуан түрлерін таңдау шарттарын жалпыланған графикалық модельдермен құру (жасау) және жұмыс істеу;

3) қазақ тілінің орфографиясы мен орфограммасына қатысты ой-тұжырымдарды модельдеп игеру. Бұлардың дидактикада «Оқытуда модельдеудің екі аспектісі бар: модельдеу – оқушылар меңгеруі тиіс мазмұн және оқу әрекеті» болып табылатын модельдеу функцияларымен тығыз байланысты.

Біз орфограмманы орфографиялық бірліктердің негізгі элементі ретінде қарастырып, қазақ тілінде төмендегідей төрт түрлі орфограмма түрі бар деп есептейміз:

1. Әріп-орфограмма

2. Босаралық және босаралықсыз орфограмма

3. Қосаралық орфограмма

4. Бас әріп орфограмма

Орфографиялық ережелер бойынша орфограммалар екі түрге бөлінеді: әріпке қатысты және әріпке байланысты емес жазылымдар. Әрбір орфограмма түрі орфографиялық ережелерде нақты көрсетіледі. Р.Сыздықтың авторлығымен жарық көрген «Қазақ тілінің анықтағышы» еңбегінде дауысты және дауыссыз дыбыстарға, сондай-ақ қосымшалардың жазылуына қатысты ережелер бірінші, екінші, үшінші және төртінші бөлімдерде баяндалған. Ал әріпке тәуелсіз жазылымдар туралы ережелер 5-12 бөлімдерде қарастырылған. Осылайша, орфографиялық ережелерде орфограмманың екі түрі де қамтылған. Алайда, әрбір орфограмма түрі бойынша жазудың дәлелдер мен уәждемелері толықтай түсіндірілмейді, өйткені емле ережелері қысқартылған әрі жинақы түрде беріледі.

Кесте 1 – Орфограмманың типтері мен түрлері

**Орфограмма типі**

Әріпке байланысты жазылымдар

Әріпке байланысты емес жазылымдар

фонеманы әріппен беру

бас не кіші әріпті қолдану

бірге, бөлек, дефис арқылы жазу

тасымалдау

графикалық қысқарту

Орфографиялық ереже әртүрлі қиындықтармен күресуге арналған және жазудың дұрыс тәсілдерін анықтауға бағытталады. Әрбір орфографиялық ереже орфограмманың ерекшеліктерін, яғни графикалық таңбалардың дұрыс қолданылуын реттейтін заңдылық болып табылады. Жазудың графикалық белгілерінің фонематикалық негізі орфографияның кез келген ережесінің мәнінде айқын көрінеді. Орфографиялық ережелер мен орфограмма бірліктері фонематикалық уәждеменің құрамында қарастырылуы мүмкін. Жазудың графикалық белгілері фонемалардың негізгі ерекшеліктеріне негізделіп қалыптасады [49 б.310].

Орфограмма мен орфографиялық ереже арасында өзара үйлесім бар. Орфографиялық ережелер жазудың дұрыстығын қамтамасыз ету үшін жасалады және жазу процесінде туындайтын қиындықтарды шешуге көмектеседі. Әрбір ереже сөздің ішіндегі графикалық таңбаның жазылуын нақтылайды, бірақ ереже әрқашан санамызда нақты сақталмауы мүмкін. Сондықтан жазу практикасында қиындықтарды азайту үшін орфограмманың орны мен оның айқын ерекшеліктерін білу өте маңызды.

Орфограмманың айырым белгілері орфографиялық ережелердің маңызды құрамдас бөлігі болып табылады. Сөзді дұрыс жазу үшін, алдымен орфографиялық принциптерді, содан кейін емле ережелерін, тілдегі орфограммаларды және олардың түрлері мен типтерін білу қажет. Сондай-ақ, орфограммалардың сөзде кездесетін позициясын анықтау маңызды. Бұл позиция дифференциалды белгілер арқылы анықталады, яғни нақты позицияда қолданылатын графикалық таңба орфографиялық ереже негізінде және орфограмманы тану арқылы қалыптасады.

Фонетика, морфология, лексика және синтаксис салалары сөйлеу тәжірибесінде игеріледі, ал нормативтік тұрғыдан дұрыс жазу ережесі арнайы ережелерді саналы түрде қолдануды талап етеді. Егер ауызша сөйлеу дағдыларын қалыптастыру үшін тілдік бірліктерге жеке-жеке назар аудару қажет болса, жазу дағдысында тілді меңгерушінің қандай тілдік бірліктерді қалай қолдану керектігін және жазу кезінде олардың қалай көрініс табатындығын білу керек.

Дұрыс жазу дағдысын қалыптастыру үшін тілдің графикалық жүйесімен қатар грамматологиялық, фонетика-фонологиялық білімдер қажет. Орфограмманың дифференциалды белгілері қазақ тілінің дыбыс жүйесін терең талдау мен дұрыс түсінуді талап етеді.

Бұл тақырып бойынша Ә. Жүнісбектің зерттеулері мен пікірлері ерекше маңызға ие [50]. Фонетикада «дыбыстың сапасы» ұғымы дыбыстың артикуляциялық және акустикалық қасиеттерімен тығыз байланысты. Бұл ұғым дауысты мен дауыссыз фонемалардың айырмашылықтарын түсіндіргенде айқын көрінеді. Мысалы, дауысты дыбыстар тілдің қатысына байланысты жуан және жіңішке, жақтың қатысына қарай қысаң және ашық, еріннің қатысына қарай еріндік және езулік болып бөлінеді.

Ал дауыссыз дыбыстардың айырым белгілері жасалу орны мен тәсіліне, үннің және салдырдың қатысына және басқа да параметрлерге негізделеді.

Жазу теориясын зерттеуші Қ.Күдеринова:«Инвариант фонема – дыбыстың күшті позициясындағы қалпы дей отырып, инвариант фонема әліпбидегі әріп мәніне сәйкес. Қанша инвариант фонема болса, сонша әліпби таңбасы болуы керек» [17, б.65] дейді.

Ғалымның айтуынша, «фонема сөз ішінде іргелес дыбыстармен өзара әрекеттесіп, өзінің негізгі реңкінен өзгеріп, түрленеді. Бұл процесс барысында инвариант фонема әлсіз позицияда уақытша жүзеге асырылып, дыбыс қорын құрайды. Дыбыстық қор екі түрге бөлінеді: вариант және вариация. Вариант — фонеманың әлсіз позицияда түрленуі немесе әлді позициядағы басқа фонемамен сәйкестігі. Бұл әлсіз позициядағы дыбыстық өзгерістер қоры фонема модификациясы деп аталады. Мысалы, «ақ үй», «көк үй», «ұзын», «түнгі» сөздеріндегі <қ>, <к>, <ы>, <н> фонемалары іргелес дыбыстардың әсерінен өзгеріп, <ғ>, <г>, <ұ>, <ң> фонемаларына ұқсап, соларға жақын айтылып, [ағүй], [ұзұн], [түңгү] болып өзгереді. Бұл құбылысты фонеманың бейтараптануы деп те атайды. Демек, ғ, г, ұ, ң дыбыстары фонеманың өздері емес, басқа дыбыстардың түрленімдері, яғни варианттары болып табылады. Бұл позицияларда басқа фонемалар қойылса, анық көрінеді, мысалы [ақ], [көк], [түн], [түндө], [ұзұндұқ] сияқты сөздерде. Осы тұжырым бойынша, жазуда көрші дыбыстардың әсері жоқ әлді позициядағы фонема таңбаланады, ал көрші дыбыстардың әсерінен өзгерген әлсіз позициядағы фонема таңбаланбайды.» Сондай-ақ, «іргелес келген дыбыстардың қосымша реңктерін әлді позицияға қойып тексеру әдістері арқылы негізделеді. Жазуда фонеманың күшті позициясы ескеріледі және ол емледегі фонематикалық принцип арқылы түсіндіріледі. Сонда қазақ орфографиясындағы әріп-орфограммаларының көпшілігі емледегі фонематикалық уәждеме арқылы анықталады» [17, б.34].

Қазақ тілі, басқа түркі тілдері сияқты, жалғамалы тілдер тобына жатады. Осы себепті де тілдегі барлық лексика-грамматикалық құбылыстар негізінен сөз тудырушы және сөз түрлендіруші қосымшалар арқылы жүзеге асады. Сөздің әр түрлі қосымшалармен өзгеруі кезінде түбір мен қосымша арасында көптеген дыбыстық өзгерістер байқалады. Бірақ жазу тәжірибесінде мұндай құбылыстардың барлығы дерлік ескерілмейді. Жазуда негізгі реңк қана хатқа түседі. Профессор Н. Уәлиұлының пікірінше, фонемалар түрлі позициялық және комбинаторлық реңктерге ие болуы мүмкін, бірақ бұл реңктер тек арнайы фонетикалық қоршауда ғана көрінеді. Мысалы, [н] дыбысы сөз басында, сонорлармен немесе дауысты дыбыстардың әртүрлі түрлерімен (жуан, жіңішке, еріндік, езулік) бірге айтылғанда, әртүрлі фонетикалық жағдайларға сәйкес әрқилы реңктерге ие болып шығады.

Нәтижесінде, фонетикалық жағдайлардың көптігіне қарай, фонеманың реңктері де көбейе түседі. Дегенмен, осы реңктердің арасында фонемалық қоршауға тәуелсіз реңктер негізгі болып саналады, ал қалғандары қосымша реңктер ретінде қаралады [33, б.204]. Осылайша, жазуда тек фонемалардың мағыналық өзгерістеріне әсер ететін негізгі реңктер есепке алынып, позициялық немесе комбинаторлық өзгерістерден туындаған қосымша реңктер ескерілмейді.

Омонимияның бір түрі – омографтар (грек тілінен аударғанда homos – бірдей, grapho – жазамын). Омографтар – жазылуы бірдей, бірақ екпіннің өзгеруіне байланысты түрліше дыбысталатын және лексикалық мағыналары әртүрлі сөздер мен сөз формалары. Қазақ тілінде жазылуы бірдей, бірақ айтылуында айырмашылығы бар бірқатар омографтар кездеседі. Бұл сөздер негізінен екпіннің немесе кідірістің әсерінен, яғни екпіннің алғашқы немесе соңғы буындарға түсуіне байланысты мағына жағынан ажыратылады. Омографтар бірдей жазылып, бірақ әртүрлі айтылатын сөздер болып табылады. Олардың мағыналары арасында ерекшеліктер болады. Мысалы, бөлме (зат есім) – бөлме (етістік) , алма (зат есім) – алма (етістік) .

Қазақ тілінде дыбысталуы ұқсас, бірақ жазылуы мен мағынасы әртүрлі болатын омофон сөздер кездеседі. Омофондардың пайда болуы түбір мен қосымшаның немесе сөз тіркестерінің құрамындағы дыбыстардың өзара әсерінен, элизиядан немесе басқа фонетикалық заңдылықтардан туындайды. Сонымен қатар, омофондар орфоэпиялық нормалардың бұзылуынан да пайда болуы мүмкін. Бұл сөздер көбінесе контексте немесе арнайы графемалар арқылы ажыратылады. Мысалы, орыс тілінде соңғы дауыссыз дыбыстардың күңгірттеліп дыбысталуы мен дауысты дыбыстың екпінсіз айтылуынан бірнеше омофондық сөздер қалыптасқан: порог – порок, парок; лук – луг; прод – плот; бал – балл; туш – тущь; падеж – падешь; косный – костный және басқалар.

Қазақ тілінде омофондар көбінесе сөздердің бірлесіп немесе бөлек жазылуына қарай ажыратылады. Сонымен қатар, белгілі бір дыбыстың өзгеруіне немесе фонема деңгейіндегі вариацияларға байланысты айырмашылықтар да байқалады. Жазу барысында сөздің мағынасын айқындауға мүмкіндік беретін дыбыстар қолданылып, олардың дыбыстық қоршауға тәуелді түрлері көбіне еленбей қалуы мүмкін.

Аталған бірліктің табиғи болмысын функционалды-мағыналық тұрғыдан қарайтын болсақ, дыбыстық және жазба формаларының қарама-қайшылығы белгілі дәрежеде бәсеңдеп, оның орнына мағыналық қырлары қарама-қарсы қойыла бастайды. Мұндай жағдайда омографтар пен омонимдер омонимия саласының қызметін атқарып, оның жеке жағдайындағы әрекеттерін танытуға кіріседі. Осындай омонимдердің омографиялық мәні айқын байқалады, бірақ оқығанда, әсіресе оқырман екпін, кідіріс, мәнерлеп айту тактілерінің көмегімен дауыстап оқығанда омографиялық тіркестердің (фразалардың) графикалық жазылуын білдіріп отыру қажет. Соның нәтижесінде ғана тілдің дыбыстық мәні оның мағынасымен тығыз тұтастықта көрініс табады. Және осы тұтастық «мылқау» графикада функционалдық қарама-қайшылықты (оппозицияны) бейнелейді. Екпін, кідіріс, т.б. бұл жағдайда шығарманы дауыстап оқитын оқырманның интерпретациялық формасы ретінде байқалады, екпінін ажыратып, акценттеп оқиды. Мысалы, «оның НЕ айтатынын мен білдім/ оның не айтатынын МЕН білдім» сияқты қарама-қарсы (оппозиция) сөйлемдеріндегі логикалық екпінді ескеретін болсақ, ол омографиялық тұрғыдан танылуы тиіс, яғни дыбысталуы әртүрлі, бірақ жазылуы бірдей бірліктер деп анықталуы тиіс. Ю.Д.Апресян осы типтес грамматикалық омонимдері мағына жағынан ғана емес, сондай-ақ просодикалық дыбысталуы жағынан да өзара ажыратылатын омографтар ретінде таниды. Керісінше, пунктуация, параграфемдік құралдар және ішінара бірге-дефиспен-бөлек жазылу ерекшеліктері шығарманы (мәтінді) жазып отырған адамның интерпретациялық формасы ретінде ұғынылады; жазып отырған адамның көзімен қарасақ, бұнда омофониялық жағдаят негізгі болып саналып, өзектеледі [51, б.37].

Тыныс белгілеріне салғырт қарау немесе пунктуациялық белгілерін сауатсыз жазу салдарынан (әлеуетті) омофондардың (окказиональді) омографтарға ауысу құбылысы қалыптасады, мысалы, тырнақшаның болмауы жағдаяттық омографтың туындауына әкеліп соқтырады, яғни кейіпкер атын жазу және роман атауын жазу. Осылайша танылған омофония мен омография оппозициясы (қарама-қайшылығы) тілдік бірліктерге және олардың қатыстарына ономасиологиялық және семасиологиялық жолдармен қарау арасындағы қарама-қайшылығымен тікелей байланысты екенін танытады. Ал олардың нәтижесінде сөйлеуші мен тыңдаушының (біздің жағдайда оқырман мен жазушының) өзара қарама-қарсы тұру позициясы көрініс табады.

Сонымен, жоғарыда көрсетілген тұжырымдар арқылы әріп-орфограммалар орфографиядағы фонетика-фонематикалық уәждеме арқылы түсіндіріледі. Фонематикалық принципке негізделген сөздер нақты орфограммаларда, демек нақты ережелерде айқындалады.

Фонемалардың белгілі бір орындағы орналасуы оның орфографиялық жазылуын анықтауға себепші болады. Орфограмма дегеніміз – бірнеше нұқсалардың ішінен дұрыс жазылуға тиісті үлгіні таңдау. Мысалы, вокзал сөзін орфограмма ретінде танитын болсақ, о әрпі заңдылығы туындайды, себебі о-ның орнына айтылым бойынша а әрпі жазылуы мүмкін. Сондай-ақ, к орфограммасы, себебі оның орнына айтылымы бойынша г жазылуы әбден мүмкін. Бұнымен қоса, л орфограммасы, өйткені оның орнына лл жазылуы мүмкін.

Қазақ тіліндегі барлық дауысты, дауыссыз дыбыстар сөз ішінде немесе сөз аралығында жазуда қиындық тудырмайды.

Қазақ тілінде орфограммалар, орфограммалардың диференциалды белгілеріне тілшілер әр қырынан назар аударған. Бұл сала орфография, фонология, семантика ілімдерімен байланысты қарастырылып келеді. Қазіргі қазақ тіліндегі орфограммалар жүйесі Р.Сыздықтың, Н.Уәлидің, Қ.Күдеринованың еңбектерінде теориялық жағынан жан-жақты талданған.

Қ. Күдеринова 9 дауысты және 19 дауыссыз фонеманың мазмұндық шеңберін, сондай-ақ олардың дыбыстық қорын, яғни әріп – фонема – дыбыс арасындағы қатынасты талдай отырып, дауысты дыбыстар арасында көпмәнді әріптер ретінде е (10) , ы (7) , і (7) , а (6) , о (3) таңбаланғанын айтады. Сонымен қатар, ө (2) және ә (і) графемалары бір немесе екі мәнге ие деп көрсетілген. Ғалымның зерттеуінде қазақ орфографиясы үшін қиындық тудыратын а, е, ы, і әріптерінің гиперфонеманы көрсететін позициялары алғаш рет анықталғаны да байқалады [17, б.147]. Ғалымның зерттеуіндегі әріп – фонема – дыбыс арақатынасын анықтауындағы негіздемелеріне сүйене отырып, жоғарыдағы әріп орфограммалардың типі мен түрлерін тануға әбден болады деп ойлаймыз.

Жоғарыда айтып өткеніміздей, орфограмманың дифференциалдық белгілері жазуда қиындық тудыратын жағдайларға ғана байланысты қарастырылады. Сондықтан төмендегі кестеде біз тек жазуда қиындық тудыратын орфограммаларды көрсетеміз. Ал берілген орфограммалар жүйесі жоғарыда аты аталған ғалымдардың теориялық еңбектері негізінде алынды.

Кесте 2 – Орфограмма типі мен белгілері

|  |  |
| --- | --- |
| **Орфограмма типі** | **Орфограмма белгілері** |
| 1 | 2 |
| **Әріп**: |  |
| ***а) дауысты дыбыстардың жазылуы*** | *А әрпі: ж, ш, й* аралығындағы а фонемасы;  Біріккен сөз жігінде *а* әрпінің жазылуы немесе жазылмауы;  Екінші буындағы *а* әрпінің *ә* болып естілуі;  **Ә әрпі**  Екінші буында ә әрпінің жазылуы немесе жазылмауы;  **О әрпі**  - сөз басындағы о әрпінің жазылуы  - алғашқы буыны жіңішке буыннан оң о әрпінің  Жазылуы;  - біріккен кірме сөздерде: *электромонтаж/электрмантаж, электровакумдық/ электровакумдық*  **Ө әрпі**  - сөз басында ө әрпінің жазылуы  - екінші, үшінші буындарда ө әрпінің жазылуы (алғашқы буында еріндік дыбыс болса)  **Ы әрпі**  - Бітеу буын аралығында ы әрпінің жазылуы  - Бітеу буын аралығында ы әрпінің жазылуы  - Еріндік буыннан соң, екінші үшінші буындарда ы әрпінің жазылуы  - Жіңішке буынды сыңармен келгенде  - Бейүндессөздерде, бітеубуынаралығында  - Біріккен сөз жігінде  **І әрпі**  - Еріндік буыннан соң (2-3 буындарда)  - Бітеу буын аралығында, ерін үндесімінде  - Екі дауыстының қатар келгенде, тәуелдік жалғауы жалғанғанда і әрпінің жазылуы  - жуан дауыстымен іргелес келгенде  бейүндес буын аралығында |
|  |  |
|  |  |
| 2- кестенің жалғасы | |
| **1** | 2 |
| ***ә) дауыссыз дыбыстардың жазылуы*** | **Б әрпініңдифференциалды орфограммалық белгісі:**  - Қатаңнан кейін  - Сөз аяғында  - Ш, с дыбыстарыныңалдында  - геминант позициялық жағдайда  **Г әрпініңдифференциалды орфограммалық белгісі:**  - Қатаңнан кейін  - Біріккен сөздердің екінші компоненті көмескіленгенде, жалқы есімдерде: нұргелді, ботагөз,  **Ғ әрпінің дифференциалды орфограммалық белгісі:**  - Екі сөз жігінде, қатаң дыбыстан соң  **Д әрпінің дифференциалды орфограммалық белгісі:**  - Геминант дыбыстардың келуі;  - Кірме сөздерде, сөз аяңында, катод, каскад  **Ж әрпінің дифференциалды орфограммалық белгісі:**  - Сөз ішінде және екі сөз аралығында с дауыссызымен іргелес келгенде: *асжаулық, үш жүз*  **Ш әрпінің дифференциалды орфограммалық белгісі:**  - Қатаң т дауыссызымен іргелес келгенде: түбітше, уақытша, сатшы, ұлтшыл.  **З әрпінің дифференциалды орфограммалық белгісі:**  - Екі сөз жігінде ш, ж дыбыстарымен іргелес келгенде;  - Сөз ішінде немесе екі сөз жігінде с дауыссыз дыбысымен қатар келгенде  Араб-парсы сөздерінде.  **К әрпінің дифференциалды орфограммалық белгісі:**  - Екі сөз жігінде, үндіден кейін: *шай кесе,*  - Екі сөз жігінде, жіңішке дауыстыдан кейин, бек жақсы, көкмайса, ерекше, ересек,  - Екі сөз жігінде ұяң дауыссыздан кейин қыз келіншек  - Кірме сөздерде сөз аяғында каучук, католик, каток  - Бірікке сөз жігінде. Жындыкөс, жанкүйер, жанкештену, еңбекақы  **Қ әрпінің дифференциалды орфограммалық белгісі:**  - екі сөз жігіндегі үндінің алдында: *ақ маңдай, ақмамық, жақмоншағы, жамқабақ, кұмқоян*  - ұяң дауыссыздан кейін: *қыз қырғын*, *арызқағаз, арызқор, арызқұмар*  - екі сөз жігіндегі интервкалдық жағдайда: *ақала, ақауыз, ақаю,*  - с, ш дыбыстарымен іргелес келгенде: *жақша, қазақша, айғақшы*  - р дыбысымен іргелес келгенде: *мақрұм, айғырқияқ айырқанат жарқанат ақжарқын, әрқайсысы.*  **Л әрпінің дифференциалды орфограммалық белгісі:**  - сөз басында: лақ,  **М әрпінің дифференциалды орфограммалық белгісі:**  - Жалқы есімдерде: Жексе[м]бай, Се[м]бай,  - кірме сөздерде: мембрана  **Н әрпінің дифференциалды орфограммалық белгісі:**  - Қ, ғ дауыссыздардан кейін келгенде: *керменқауын, казанқап, қазанқабы, қанқор, қанқұйлы, қанқұйлы, қарабайырланған, қарайғанға, қонған.*  - к, г дауыссыз келгенде: *айранкөзденген, ақжелкенге*  - жуан еріндіктерден кейін қ, ғ дауыссыздарымен іргелес келгенде: *ғұнға, дайынға, жағынғыш*  - жіңішке еріндіктерден кейін к, г дауыссыздарымен іргелес келгенде: *зәйтүнге, күнге, мүзсүнгі, мүләйімсінген, мүсінгер*  - Шындал/шыңдал, мыңдық/мындық мыңыңшы  - <н> фонемасы, <б> фонемасына іргелес тұрған жағдайда : *әулие-әнбие, ойланбау, оранбау, орынбасар.*  **Ң әрпінің дифференциалды орфограммалық белгісі:**  - сөз ішінде қ, ғ, г, к дауыссыздармен іргелес келгенде: қара[ң] қалу, і[ң]ген, ше[ң]гел, әме[ң]гер, жы[ң]ғыл, баста[ң]ғы, же[ң]ге, жәрме[ң]ке, соңғы, үзенгі, үңгір  **П әрпінің дифференциалды орфограммалық белгісі:**  - сөз ішінде және екі сөз жігінде жуан және жіңішке езуліктерден кейін с, ш дыбыстарының алдында: *ысырапсыз, әпсана, қауіпсіздік, қыпшақ, есепшот, айыпшыл, аспапшы, байыпшыл, бақсы-тәуіп, әріп, жіп, кейіпкер, баспана*  - дауысты еріндік жыбыстармен іргелес келгенде: *жіпөрім*  - сөз ішінде және біріккен сөздерде ұяң, үнді дауыссыздармен іргелес келгенде: *жүпжапырақты, көпжасушалық, майшелпекке, қалпақ, әлпет*  **Р әрпінің дифференциалды орфограммалық белгісі:**  - сөз басында: *рақмет*  **С әрпінің дифференциалды орфограммалық белгісі:**  - қатаң т дауыссызымен іргелес келгенде*: сындыртса, семіртсе, тағатсыз, талансыз;*  - ш дауыссыз дыбысымен іргелес келгенде: *талдасшы, басшы, тартысшыл, тасшөп, туысшы.*  **И әрпінің дифференциалды орфограммалық белгісі:**  - и әрпі қазақ тілінде жуан сөзде ый, жіңішке сөзде ій мәнін білдіреді. Бірақ жазуда дара тұлғадағы и әрпі жазылады: *лықию, маймию, маңқию, маңқи, маңқияды, мелшию, мелши, мелшиеді, миғраж.* |
| **Бірге-бөлек жазу**: |  |
| ***а) күрделі сөз*** | - сөздің екі сыңары да ауыспалы мағынада жұмсалуы;  - сөз белгілі бір зат немесе ұғымды білдіруі;  - сөздер дыбыстық контаминацияға ұшырауы;  - күрделі сөздер сыңарларының мағыналық контаминацияға ұшырауының нәтижесінде үшінші біртұтас мағына пайда болады; құрама сөздердің сыңарлары «бүтіннің бөлшегі» ретінде жұмсалып, жаңа біртұтас мағынаны білдіреді (мысалы, бізтұмсық — құс, шөгелтабан — бүркіт түрі, қарабауыр — құс) ; бірінші сыңары өсімдікке, ал екіншісі басқа затқа қатысты атау болып, біртұтас лексикалық бірлікке айналады (мысалы, арпабас, гүлтәжі, долантопшы, гүлзардақ) ;  - кейде құрама сөз сыңары бүтіннің бөлшегі ретінде қолданылып, бір бүтінге айналады. Сонымен қатар, дерексіз сипаттағы зат есімдер, мысалы шөп, көк, от, қурай, белгілі бір сөздің сүйемелімен нақты өсімдіктің атауына айналуы мүмкін.  - қазақ ұғымына тән өлшем бірлік атауы болса;  - адам мінезін сипаттайтын біріншілік атау дәрежесіндегі сөзжасамның -**лан, -**лық, -лы тәрізді жұрнақтармен түрлене алатын сөздер болса;  - көп денотатқа ортақ *үй, ағаш, мәшине, тас* сөздері нақты мағынасынан ауытқып, дерексіздене бастаса;  - бейнелі тіркестердегі мезгіл, шақ атаулары болса: *күнұзаққа, күнілгері*  - екі не үш сөзден тұратын зоологиялық атаулардың -**ды,** жұрнағымен келетін алдыңғы екі сыңары және осы тіркестің **-лар** жұрнағымен келетін түр атауы біріктірсе;  - *-ғыш, -лы, -ыс, -ар, -ды, -лық/лік, дік/тік, лар/лер, дар/тер,* жұрнақтарымен келетін сөздер терминдік мәнде жұмсалса:  - *аралық, ішілік, тану/таным, хат, қағаз, жай, хана* тәрізді аффиксойдтар арқылы келсе;  *- көп, әсіре, еш, әр, кей, қай, әлде, бір, био* тәрізді лексемалар арқылы келсе, *әлде, әр, кей, қай, бір* сөздері *біреу, кім, не, бір, қашан, қалай, қайда, аз* есімдіктерімен тіркесіп келсе (*әлдебіреу, әркім, біраз, әрқалай)* сөздербірге жазылады. |
| *Тілдік заңдылық ескерілмей, екі сыңарлы сөздің бір мағына беріп, екі дауыстының қатар келуі арқылы сөздердің біргуі:* | - екі дауыстының қатар келуі (Е+Е ) :*биеемшек (өс.) , биеемшегі*  - екі дауыстының қатар келуі (А+А) : *алааяқ: алааяқ мэлін бақаауыз, бақаауыз;*  - қысаң және ашық дауыстының қатар келуі (Ы+А) :*салпыауыз, салпыауыз, сарыағаш (өс.) , сарыала, сарыандыз (өс.) , сарыатан (үлкен атан түйе) , сарыауыз, ұйқыашар, шыбыртқыаяқты, шыныаяқ.*  - еріндік және езулік дауыстыларының қатар келуі (О+А) : *экоахуал, биоакустика (биол.) .*  - Жуан және жіңішке дауыстының қатар келуі (О+Ә) : *биоәдіс (биол.) , биоәлеуметтік, биоәлеуметтік, биоәртүрлілік.* |
| *ә) бас әріп* | - сөйлемнің не мәтіннің басталуы;  - жалқы есімдердің жеке атаулардың болуы;  - Жалқы есім;  - Ертегі, миф, аңыз, әпсана кейіпкерлерінің есімдері (мал, құс, ит т.б.)  - Әрбір бөлігі жеке-дара атау ретінде қолданыла алатын сөздер  - Ертегілер мен аңыздардағы кейіпкерлердің есімдері (мысалы, мал, құс, ит атаулары)  - Мемлекет, республика, жоғарғы мекемелер мен ұйымдардың күрделі атауларының әр сөзі  - Кісі аттарымен қабаттаса айтылатын тұрақты эпитеттер жалқы есімнің алдынан келсе  - Корея, индонезия, бирма, тайланд т.б. халықтардың аты-жөндерінің әрбір сөзі  - Араб, түрік, парсы тіліндегі адам аттары (кісінің әлеуметтік тегін, туыстық қатынасын, турған жерін білдіретін құрама сөздер мен көмекші сөздер *(ас, бей, тегін, зада, ан, паша, аm, әл)* кіші әріппен дефис арқылы ажыратылып жазылады *(.льщ-зада, Рашид-ад-дин, әл-Фараби, Мухаммед ан-Насави, Жалел-аm-Цин, Қази-заде-ар-Руми* т.б.) . Кейбір көмекші сөздермен *(ибн, әбу*) келген шығыстық кісі есімдері күрделі-күрама атаулардың кұрамында келіп және сөз басында орналасса, қурамындағы көмекші сөздер бас әріппен дефиссіз беріледі *(Әбу Райхан әл-Бируни, Әбу Насыр әл-Фараби, Ибн Сина атындагы..., Ибн Рушдтың «ғарыштық парасат» атты теориясы* т.б.) . *Күрделі-құрама атауларда қолданылатын кейбір көмекші сөздер (ат, ас, әл) сөз басында келсе, бас әріппен жазылады, ал сөз ортасында келсе, кіші әріппен жазылып, дефис арқылы ажыратылады. Мысалы, «Әл-Фараби даңғылы», «Ат-Тарази кәсіпорын бірлестігі», ал «Балалар аурулары институты әл-Фараби даңғылында орналасқан» деген сөйлемдерде осы ереже қолданылады.*  - Қысқарған сөздер (Шет тілдерінен енген (орыс тіліне аударылмаған) дыбыстық аббревиатуралар бас әріппен жазылады: *НАТО, ЮНЕСКО, ПЕН-клуб*. Шетел әліпбиінің әріптерінің атауынан құралған, дефис арқылы бөлінген жалқы есімдерде (мекеме, ұйым атауы) бастапқы әріп бас әріппен жазылып, басқа әріптер кіші әріппен жазылады: *Би-би-си, Си-эн-эн, Си-би-эс*. Осындай тәсілмен жасалған жалпы есімдер кіші әріппен және қосылып жазылады: *диджей, пиар*.)  - Түрлі мекемелер, білім-ғылым орындарының т.б. күрделі атауларының бірінші сөзі  - Мифологиялық «иелердің», «құдайлардың», «әулиелердің» аттары  - Маңызды тарихи дәуірлер, революция, уақиғалар, мерекелердің аттары (бастапқы реттік сан есім цифрмен жазылса, онда одан кейінгі сөз бас әріппен жазылады. *Мысалы:* 1 Мамыр, 8 Наурыз, 1 Қаңтар; Мерекелер мен айтулы күндердің атауларындағы бірінші сөз бас әріппен жазылады. *Мысалы:* Жаңа жыл, Наурыз мейрамы) .  - Орден, медальдердің аттары  - Ресми құжаттардағы шартты атаулар. Ресми құжаттардағы қаратпа сөздердің әр сөзі бас әріппен жазылады. Мысалы, Жоғарғы Мәртебелі Президент Мырза.  - Аса маңызды құжаттардың, уақиғалардың аттары бас әріппен басталып жазылады. Мысалы, Халықаралық әйелдер күні, Бірінші мамыр мерекесі, т.б.  - Кітап, газет, журнал аттары  - аттас жерлерді бір-бірінен ажырату үшін алдарынан қолданылатын анықтауыш есімдер бас әріппен жазылады. Мысалы: Кіші Азия, Орта Азия, Үлкен Қараой, Кіші Қараой.  - Географиялық атаулар күрделі сөзден болса, олардың әр сөзі бас әріппен жазылады: Орта Азия, Кіші Қарой, Батыс Двина, т.б.  - Рудың аты жалқы есімнің алдынан келетін тұрақты эпитеттің орнында жұмсалса, бас әріппен жазылады (мыс.: *Қаракерей Қабанбай) .*  - Найман, керей, албан, арғын, адай, қыпшақ, үйсін т.б. рулардың ішкі жіктерін көрсететін атаулар, мысалы, *Сары үйсін, Даулеталы жары,* жалқылық сипаты басым болғандықтан, бірінші сөзі бас әріппен жазылады.  - Орта жүз, Кіші жүз, Ұлы жүз атаулары рулардың тегін емес, ұлыстық  ұғымды білдіріп тұрса бас әріппен жазылады (сонымен бірге: Орта  *жүз арғын, Кіші жүз әлім* т.б.) .  - Жер-су атауларының ішіндегі географиялық терминдер кіші әріппен, ал атаудың қурамындағы жалқы есім мен бірінші түрған сөз бас әріппен  жазылады *(Әулие Лаврентий өзені) .*  *- Халықаралық, дүниежүзілік, бүкілдүниежүзілік, бүкіләлемдік, әлемдік, мемлекетаралық, азиялық, америкалық, республикалық, қазақ, ұлттық* т.б.  тірек сөздер күрделі-кұрама атаудың басында келсе, бас әріппен, ортасында  келсе, кіші әріппен жазылады *(Халықаралык, өмірбаян орталығы, Шығыс*  *елдері халықаралық сәулет академиясы) .*  - Екі күрделі-құрама атау тіркесіп келген жағдайда екінші атаудың басында тұрған тірек сөз кешенді атаудың ортасында тұрғанына қарамастан бас әріппен жазылады *(Қазақстан Республикасы министрлігі, Қазақстан Республикасы Жоғаргы соты) .*  - Тірек сөздердің бірнешеуі атау ішінде қатарласа келсе, біріншісі ғана  бас әріппен жазылады *(Қазақ ұлттық университеті) .*  - Екі немесе үш күрделі-құрама атау тіркесіп келген кешенді атауларда ірі және кіші нысаналардың аттары бас әріппен беріледі *(Қазақстан Республикасы Білім және гылым министрлігі Ғылым комитеті А.Байтұрсынұлы атындағы Тіл білімі институты Тіл мәдениеті бөлімі) .*  - Кешенді атаудың ішіндегі жалқы есім кай тұста тұрғанына қарамастан бас әріппен беріледі (*Қазақстан Республикасы Білім және ғылым министрлігі Ғылым комитеті М.Әуезов атындағы Әдебиет және өнер институты) .*  - Планеталардың, шоқжұлдыздардың, жұлдыздардың ғылыми және халықтық атауларының бірінші сөзі ғана бас әріппен жазылады (Қамбар тоғысы, Таразы) . Екі түбірден бірігіп жасалған атаулар қосылып жазылады. |
| ***б) дефис*** | - Күрделі сөздер,  - екі басқа лексикалық элементтен тұрса, семантикасы өзара жуық (қосарлама сөз)  - бір ғана лексикалық элементтен тұрса, семантикасы өзара жуық (қайталама қос сөз)  - экс-, вице- префикстері арқылы жасалса (екі сөзден тұратын ғылыми дәреже, атақ не мамандықты көрсететін атаулар) : вице-министр  - қосалқы мүшелі күрделі атаулар болса: кафе-бар  - реттік сан есімдер цифрмен жазылса: 25-үй  - ақ, ай, ау, ды, ді, ты, ті, мыс, міс шылаулары келсе: айтқан-ды  - кейбір одағай сөздерде: моһ-моһ  - түркі, парсы т.б. халықтар есімдерінің соңында келетін паша, бей, заде, оғлы сынды тұлғалармен келсе: Осман-паше  - араб халықтары есімдерімен келетін әл, аш, ар, аз, эд, бен сияқты элементтерде: әл-Фараби;  - басқы әріптермен қысқарған сөзге, %, ° таңбалары бар цифрмен жазылған сан есімге, жеке әріп түрінде алынған объектіге жалғанатын қосымшаларда: ПМПИ-ге  - басқа тілде дефиспен жазылатын жалқы есімдерге: Дон-Кихот |

Сонымен, бұл кестеден орфограммалар сөздің әр шенінде, сөз аралықтарында кездесетінін көруге болады. Дұрыс жазудың бірегей үлгісін таңдап алуда графика және орфограмма саласына сүйенуге тура келеді. Дұрыс жазылым үлгісін айтылым үлгісімен салыстыра отырып таңдау жүйесі - графика саласының басты қызметі болып табылады. Дұрыс жазылымды дәлелдеуде қосымшалар жалғау арқылы тексеру қызметі – орфограмма саласына тән құбылыс. Сондықтан «орфограмма саласында дұрыс жазылу нормасы дауысты, дауыссыз дыбыстардың, күрделі сөздердің, дефистің, сөздің бірге, бөлек жазылу жолдары ережелерін толық қамту арқылы айқындалады» [52, б.111].

Қазіргі кезде қазақ орфографиясында 128 тараудан тұратын ереже бар. Олар дауысты және дауыссыз дыбыстардың, түбір сөздердің, қосымшалардың, бірге не бөлек жазылатын сөздердің, дефис, қысқарған сөздердің, шылау мен одағайлардың, бас әріп пен тасымал мәселесіне байланысты. Аталған ережелер латын графикасына негізделген әліпби жүйесі бойынша біршама өзгеріске түседі. Себебі латын графикасына негізделген қазақ әліпбиі 32 таңбадан тұрады. Я, ю, ц, щ, ь, ъ, х әріптері жаңа әліпбиге енгізілмейтіндіктен, жаңа қазақ емле ережелерінде бұл әріптердің жазылуына байланысты арнайы баптар болмайды. Бірақ жаңа емледе «Орыс тілінде бар, қазақ тілінде жоқ дыбыстардың жазылуы» (жоба) атты жаңа тарау енгізіліп, бұл әріптердің жазылуына байланысты арнайы баптар жасалуы тиіс. Мысалы, я әрпіне байланысты ереже саны өсуі мүмкін. Я әрпі сөздің позициясына байланысты иа, а, ә түрінде игеріледі. Яғни, я дыбысы сөздің басында келгенде және дауысты, дауыссыз дыбыстан соң келсе «и+а» қосындысы арқылы беріледі, ал я дыбысы сөздің жуан және жіңішкелігіне байланысты а немесе ә арқылы берілуі мүмкін»,- [10, б.52] дейді зерттеуші Н.Әміржанова.

Қорыта айтқанда, қазақ тілінің орфографиялық негіздерін зерттеуде отандық ғалымдар негіздеген дәстүрлі қағидалар мен ережелерді жаңа заман талабына сай қайта жаңғырту, озық идеяларды уақыт талабымен үндестікте қайта парықтау қажеттігі туындап отыр. Сондықтан зерттеу жұмысында жоғары білім жүйесінде филолог білім алушыларға қазақ орфографиясын модельдік жүйе негізінде оқыту үдерісінде, ең алдымен, сауаттылық, емле мәселелерін зерделеген отандық және әлемдік деңгейдегі ғалымдардың ой-тұжырымдарын жүйелеп, практикада қолданудың мүмкіндіктерін әдіснамалық тұрғыдан айқындау көзделді. Сондықтан диссертацияның келесі бөлімінде қазақ тілі орфографиясын модельдеу арқылы оқытудың философиялық, педагогикалық, психологиялық аспектілері осы идеямен сабақтастықта қарастырылады.

# 2 ТАРАУ. ҚАЗАҚ ТІЛІ ОРФОГРАФИЯСЫН МОДЕЛЬДІК ЖҮЙЕ НЕГІЗІНДЕ ОҚЫТУДЫҢ ӘДІСНАМАЛЫҚ НЕГІЗДЕРІ

# 2.1. Қазақ тілі орфографиясын модельдік жүйе негізінде оқытудың философиялық аспектілері

«Қазақстан Республикасының «Білім туралы» Заңында білім берудің міндеті ретінде «жеке тұлғаның шығармашылық, рухани-жігерлік мүмкіндіктерін дамыту, адамгершілік пенен сауатты өмір салтының берік негізін қалыптастыру және даралықты дамыту үшін жағдай жасаумен ой-өрісті байыту» [53] белгіленген. Адамға, оның қалыптасуы мен жетілуіндегі білімнің мәніне қатысты мәселелердің қай-қайсысы туралы айтсақ та, тұлға дамуымен байланысты философиялық тұжырымдарға сүйену заңды саналады. Оған себеп болып отырған жайт оқыту мен тәрбиелеудің адам болмысымен тығыз сабақтастығында ғана емес, ғаламдану үрдісінде антропоөзектік бағыттағы зерттеулердің мәнінің арта түсуіне де тікелей байланысты болып отыр. Өйткені «философия ақылмен пайымдалатын болмысты анық дәлелдер арқылы көрсетіп, адамдарға оқытып, үйрету ісін жеңілдетеді» [54, б.18]

Адамзат дамуының жаңа кезеңінде антропоөзектік парадигмаға сай педагогика ғылымында да білім алушының орталық мәселе ретінде орнықты қойылуы нәтижесінде білім философиясындағы жаңашыл қағидалардың маңызы арта бастады. Бір кездері адамның жан-жануарлардан айырмашылығы оның сыртқы белгілері мен тіршілік ету мүмкіндіктері бойынша қарастырылса, одан кейінгі дәуірлерде адамның әрекет ету ерекшеліктерімен байланыста зерделеніп отырды. Олардың қайсысы болсын, адамның әлеуметтенуінен тыс қаралмады. Ал тұлғаның ортаға сіңісуінде, өз орынын иемденуінде тілдің атқаратын рөлі жоғары. Сондықтан тұлғақалыптастырушылық бағыттағы зерттеу еңбектерінің әдіснамалық негіздері адам туралы философиялық зерттеулерден бастау алады. Сондай зерттеулерде жаңаның бастаулары көне ойшылдардың еңбектерінде терең қозғалғанын мойындай отырып, тарихи жәдігерлерге сүйеніп отыру қажеттігі байқалады. Зерттеушілердің пікірінше, жаңа ізденістерде дәстүр мен жаңашылдықтың тоғысы төмендегідей қатынастардың:

– материалдық пен руханилықтың (идеологиялық) ;

– қазіргі мен өткеннің бірлігін ескеруді қажет етеді.

Өсіп келе жатқан жас адамның дамуына қатысты зерттеулердегі ең басты мәселе оның диалектикалық әрі динамикалық даму үстінде болатын құбылыс екендігіне терең мән беру керектігін көрсетеді. Мысалы, қазақ тілінің орфографиялық заңдылықтарын модельдей отырып зерделеу мәселесі де адам туралы, оның танымы мен пайымы жайлы тұжырымдалған философиялық ой-пікірлерді негіз етіп алады. Өйткені модельдеу – таптаурын оқыту жүйесіндегідей білімді қайта айтып берумен шектелмейді, ол үнемі тұлғаның өзіндік ізденісі мен ой қорытындыларын жүйелеп, жинақтап, қажет жерінде таратып, талдап, салыстырып отыруды қажет етеді. Бұл үдерістің барлығы білім алушының ой-сана қызметімен және соны жеткізе алу білігімен бірге жүреді. Сондықтан оқыту үдерісіндегі субъектінің даму деңгейін зерттегенде әрі тарихи, әрі жаңа құбылыс деп қарау керек. Мысалы, Ұлы Ұстаз әл-Фараби еңбектерінде «Адам бақытты тек теориялық ойлау күші арқылы ғана танып, біледі, басқа ешқандай күш арқылы емес» [55, б.57] дейді.

Сонымен қатар, зерттеушілер адам баласы мен оның әрекеттерін қоғаммен бірге, біртұтас қалыпта қабылдауды және зерттеуді ұсынады. Ғалымдар: «Адамзат баласы – қоғамдық-тарихи даму процесінің нәтижесі» [56, б.28] дей отырып, адам мен адам тегінің тұтастығын дәйектейді.

Адам баласы бір мезігілде қоғамдық қатынастардың әрі объектісі, әрі субъектісі бола алады, себебі адамның өзі қоғамдық қатынастық нәтижесі болумен бірге оны жасаушы деңгейіндегі тіршілік иесі деп саналады.

Адам өмірінің мәні оның әрекеті мен ұғым-түсініктерінен айқын көрінеді. Адамның өмір сүруі оның индивид ретінде ғана емес, өз әрекетінің субъектісі ретінде өзін-өзі басқара алуынан, өзін-өзі жетілдіруге ұмтылысынан, өзінің бойындағы қабілеттерді таныта алуынан көрініс тауып отырады. Бұл әрекеттер адамның ойлау, сөйлеу, жұмыс жасау кезінде барынша ашыла түседі де, сол адамның қабілеті мен қасиетінің көрсеткішіне айналады. Осы дамудың ең басында тұлғаның өз бойындағы биологиялық, әлеуметтік, психикалық мүмкіндіктерін пайдалана алуына тікелей ықпал ететін ең маңызды фактор ретінде оқыту үдерісі аталады. Шынайы ақиқатқа негізделген, сол ортада тұлғаны дамыту жолдары дұрыс ойластырылған, білім алушыны биопсихоәлеуметтік феномен деп санайтын оқу жүйесінде ғана білім мен қоғамның арақатынасы бірізге түсіріліп, болашақ ұрпақты дұрыс бағыттауға қызмет ететін болады. Соның ішінде, әсіресе, білім алушының ойын, оқу, еңбек әрекеттерінің ең негізінде жатқан төртінші, аса маңызды әрекет – сөйлеу әрекетіне үйрету саналы да сапалы болуы тиіс. Себебі адамның дамып жетілуінде қазіргі ғылыми пайымдаулар бойынша тілдің қызметі ерек болғаны анықталып отыр.

Қазіргі философия адамға және оның рухани шындығына баса мән береді.

Тілге деген философиялық көзқарастың күшеюі де сондықтан. Бұл мәселені зерттейтін философиялық бағыттарды: тілді М.Хайдеггер айтқанындай, «болмыс үйі» [57, б.208] және В.Фон Гумбольдттың пікірінше, түсіну «рухтың қуаты» [58, б.107] - деп, екі топқа бөлуге болады.

Расында, қандай да бір тұлғаның тұлғасы, ұлттық болмысы оның тілі арқылы бағаланады. «Тіл – болмыстың үйі». Адам өмірі – тілдің мекенінде. Ойшылдар мен ақындар осы мекеннің қамқоршысы [58, б.211].

Тіл - адам мен болмыстың арасын жалғастырушы. Сол себепті тілге бағытталған рефлексия – ақиқат болмысқа апарар жол. Тіл – дүниенің бірлігі мен көптүрлілігі көрініс тапқан рухани үрдістің бағдары, ал философияның міндеті – оның мәнін ашуға көмектесу.

Қазіргі ұлттық философия тұрғысынан тіл – адам рухының маңызды әрі жұмбақ жемісі, оны басқа жануарлардан ерекшелейтін басты қасиет. Адам тек тіл арқылы ғана тұлғаға айналады, тілде ғана өмір сүре алады. Тілсіз адам жаратылысы біз білетін адамдардан айырмашылықта болады, өйткені тіл – бұл ұжымдық әрекет, жеке тұлғаны қалыптастырудың күшті құралы. Тілсіз тұлға өз қабілеттерін дамытуға үміттене алмайды [59, б.151].

Сондықтан ойлау арқылы арқылы сөйлеуді жетілдіруге, сөйлеу арқылы ойды дамытуға болатынын негіздейтін зерттеулерде олардың арақытынасы философиялық тұрғыдан кең ашылуы тиіс.

«Тіл дегеніміз – жүйелердің жүйесі» екені – әбден қалыптасқан қағида. Тілдік жүйенің өзіндік ерекшелігі оның күрделілігінде, көп қабаттылығында. Сырттай қарағанда біртұтас, бүтін жүйе болып көрінетін ол өз ішінде тағы да ары қарай бөлшектеніп, әр түрлі ұсақ жүйелерге жіктеле береді. Сондықтан зерттеу тақырыбымыз модельдеу арқылы орфографияны меңгерту мақсатына орай, қазақ тілінің орфографиялық ерекшеліктерін танытуда бірліктерді тілдік жүйенің заңдылықтарына сәйкес тереңдете жіктей беруге толық мүмкіндік бар. Өзге тілдер секілді қазақ тілінің болмысы, жүйелер жүйесі немесе гетерогендік (грекше - әр түрлі, әр текті жүйе) тұрғыдан ашыла түседі.

Гетерогендік жүйе әртүрлі элементтерден тұрады, яғни бұл жүйеге фонетикалық, лексикалық және грамматикалық құрылымдар сияқты әр тектес тұлғалар кіреді. Ал ұсақ жүйелерді, көбінесе, гомогендік (грекше - біртекті) жүйе деп сипаттауға болады. Гомогендік жүйе тек біртекті тұлғалардан қалыптасады. Тілдің жоғарыда аталған әр қабаты өз алдына жеке, біртекті жүйе ретінде қарастырылады [60, б.6].

Тіл дыбыстарымен, таңбаларымен, ұғымдармен байланысты ұсақ топтар ортық белгілері мен қасиеттері негізінде бірігеді де, парадигмалық ең жоғары топ (қабат) – тілдің біртұтас дыбыстық (фонетикалық) жүйесін құрайды. Қазақ тілінің орфографиялық ерекшеліктерін түсіну үшін де қазақ тіліндегі дыбыстардың өзіне тән белгілерін жинақтап, салыстырып, талдап, екшей білу маңызды. Бірақ сол дыбыстардың өзіндік ерекшеліктерін жете түсіну үшін де әр жүйенің өзіндік белгілерін ажырату қажет. Мысалы, тілдің дыбыстық құрамын өз алдына бір тұтас жүйе деп қарастыруға болады. Бұл жүйедегі элементтердің ортақ қасиеті – олар өздері жеке тұрғанда ешқандай мағына бермейді. Дыбыстар тек белгілі бір ретпен, бірге қолданылғанда ғана тілдік мағынаға ие болады. Әрбір дыбыстың я таңбаның мәні мен маңызы бір-бірімен өзара байланысқа түскенде ғана айқындалады. Осындай өзара байланысқа түсу жолымен ғана тіл дыбыстары сөз жасауға қажетті ең кіші материал ретінде сигнификативтік қызмет (сөз мағынасын ажырату, бір сөзді екінші сөзден бөліп таныту) атқарады. Міне, бұл – дыбыстық жүйе құрамындағы элементтерге тән ортақ қасиет. Осындай ортақ белгілерімен қатар, дыбыстық жүйе құрамындағы элементтердің бір–бірімен өзгешеліктері де жеткілікті. Мысалы, дауысты және дауыссыз дыбыстарды, ашық, тұйық, бітеу буындарды салыстырып қарасақ, олардың өзгешеліктері ашыла түседі. Осы өзгешеліктер болашақ филолог мамандарға, қазақ тілі мұғалімдеріне оларды дұрыс модельдей білуге үйретуді қажет етеді.

Әрине, тілдің өз алдына біртұтас жүйе екендігі, өзіндік заңы бойынша өмір сүріп, қызмет атқаратындығы – әбден мойындалған, талассыз қағида. Әйтсе де, тілді толық шешімін тапқан, орныққан, өзгермейтін, қатып қалған жүйе деп те айтуға болмайды. Себебі ол да өзге дамушы құбылыстарға тән ілгерілеу, өзгеру заңдылықтарына бағынады. Тілдің де өз ішінде қайшылықтарға толы жүйе екендігін, онда жойылу алдында тұрған көне ережелер мен өмірге енді ғана келген жаңашыл идеялардың өмір сүре беретіндігін, оған қоғамдық орта, әлеуметтік сұраныс әсерін тигізіп, ықпал жасап отыратындығы жете ескерілуі қажет. Дәл осындай өзгермелі сипатқа ие болатын тілдік жүйенің бірі – жазба тілдегі орфорграфиялық нормалар мен заңдылықтар [61 б.234]. Арғы кезеңді алмай-ақ, еліміз Тәуелсіздік алғаннан бергі уақыттың өзінде қазақ тілінің орфографиялық жүйесінде қаншама өзгерістер болды. Қазіргі таңдағы «Рухани жаңғыру» идеясының негізінде туындап отырған латыннегізді әліпбидің енуінен бөлек ана тілінің қорына қосылып жатқан жата аталымдар, кірме сөздер мен төл тіліміздің қорындағы көнерген сөздердің жаңа мағынаға ие болып, «қайта жаңғыруы» секілді құбылыстар кең орын алды. Оның қай-қайсысы да «Орфографиялық сөздік» арқылы таралып отырды.

Орфография сөздердің дұрыс жазылу ережелерінің жиынтығы болғандықтан, дыбыстарды (фонемаларды) әріптермен белгілеумен қатар, сөздерді және олардың бөліктерін бірге, бөлек немесе дефия арқылы жазу, бас әріптерді қолдану, ауыстыру тәртібі, бұл өріс орфоэпиялық мағынада да қолданылады. Тыныс белгілерінің қойылу ретін де көрсететіндігі белгілі [62].

Ал, дәл қазіргі таңда ұлттық әліпбидің латын таңбаларына көшірілуі – тілдегі орфографиялық нормаларды қайта жаңартып, жаңғыртудың, жазу сауаттылығын жетілдірудің жолдарын табудағы ең бір шешуші кезең. Осы тұста функционалдық прагматиканың да ықпалы зор. Зерттеушілердің пайымдауынша, «функционалды прагматиканың бес тілдік өрісі бар. Олар: жетекші өріс, диектикалық өріс, символдық өріс, оперативті өріс, экспрессивті өріс. Осы салалардың негізінде қарым-қатынаста қолданылатын тілдік формалар мен әдістердің қызметі мен мәні ашылады. Ол адресат пен адресаттың пікір алмасу үшін қаншалықты маңызды және қайталанатындығын анықтайды [63, б.91].

Олай болса, жалпы білім беретін мектепте болсын, жоғары мектепте болсын, бәрібір, қазақ тілінің орфографиялық заңдылықтарын біртұтас, жүйелі түрде меңгерту үшін модельдеу арқылы оқытудың маңызы арта түсетіні сөзсіз. Өйткені модельдеу, жаңа әліпбиді үйренушілер үшін, бір жағынан, тектес ұғымдарды жүйелеуге, екінші жағынан, түрлік ұғымдарды ажырата алуға мол мүмкіндік береді. Сондай-ақ орфографиялық қырағылықты қалыпастыруға да өз ықпалын тигізеді. Яғни жүйелі білім алуға ғана емес, сол білімді саналы түсінуге мүмкіндік береді. Олай болса, білімнің сапалы болуының шарты саналатын саналылық мәселесін тіл туралы дүниетанымды қалыптастыратын тіл философиясынан, тілді оқыту философиясынан бөле қарау мүмкін емес.

Ұлттық тілдің маңызды бөлшегі – ұлттық таңба жүйесін модельдеп игертуде студенттердің өз тіліне деген шынайы қарым-қатынасы мен оң көзқарасын қалыптастыру үшін оқыту үдерісінде төл тарихымызда өзіндік ізі бар, ойшылдардың пікірін талдап отыру абзал. Мысалы, түркі әлеміндегі ғана емес, жалпыадамзаттық мәдениетте өзіндік орны бар ұлы ғалым Әл-Фараби орта ғасырдың өзінде күні бүгінге дейін маңызын жоймаған үлкен, әлемдік лингвистикада мойындалған ғылыми тың идеяларды алға тартты. Оның зерделеу еңбектерінде, атап айтқанда, трактаттарында әлемнің тілдік және концептуалды бейнесі, тілдік сана, концептуализация және категоризация, когнитивті лингвистика мәселелері, лингвомәдениеттану, әлеуметтік лингвистика, психолингвистика сияқты ұғымдар мен құбылыстардың табиғаты жан-жақты ашылған. «Әлемдік деңгейдегі ең алғашқы философтардың қатарындағы ғалым ой қорыту үдерсіндегі тілдің маңыздылығына, халықтың тарихи санасы мен философиялық тәжірибесінің сақтаушысы ретіндегі, мәдениетті қалыптастыру, дамыту, сақтау және беру құралы ретіндегі тілдің рөліне, атқаратын қызметттеріне ерекше көңіл бөледі. Сонымен бірге, әл-Фараби философ және логик ретінде тіл мәселелері, оның құрамы мен табиғатын терең сараптамадан өткізе отырып, талдады» [64, б.4]

Дегенмен, ойшыл ғалым негіздеген философиялық-лингвистикалық концепция тіл білімінің тарихы мен теориясы жөніндегі еңбектерде әлі де толық ашылып зерделенген жоқ десек, қаталеспейміз.

Ғалым өзі жасаған ғылымдар жіктелімінде бірінші орынға «тіл туралы ғылымды» қояды. Оның көзқарасы бойынша, «тіл туралы ғылым ойды айқын жеткізуге, оны тиянақты баяндауға, сұрақтарды дұрыс қойып, оларды дәлелді жауап беруге үйрету тұрғысынан ғана емес, ол оқыту мен білім беру тұрғысында да бастапқы» болып табылады. «Грамматика сөздерді дұрыс реттеп, сөйлем құрастыруға үйретсе, логика жаңа, шынайы білім алу үшін логикалық формаларға сәйкес дұрыс ой қорытынды жасауға үйретеді. Логика грамматикалық өнермен тамырлас, өйткені «логика / өнерінің / интеллект пен интеллекцияның ақылмен жететін объектілеріне қатынасы грамматиканың тіл мен сөзге қатынасы сияқты; грамматика сөздер туралы /өз/ заңдарында, интеллекцияның ақылмен жететін объектілеріне қатысты логиканың беретіндей үлгілерін береді.

Ешқандай ұғымды сөзден басқа ештеңемен белгілеуге болмайды, алайда кез келген сөз ұғым емес. Ол сезімдік қабылдаудан абстракцияланғанда, тіл құралдарымен берілетін ой формасына айналғанда ғана ұғым бола алады. Силлогизмдерді дұрыс құру үшін грамматикалық ережелерді білу қажет болды. Өйткені зат туралы грамматикалық дұрыс құрастырылған пікір, оң немесе теріс, я болмаса сұраулы пікір болсын ақиқатты дұрыс және тез іздестіруге көбірек мүмкіндіктер береді. Алайда грамматикалық сөйлемде логикалық реттілік болуы тиіс, мұндай реттіліксіз грамматикалық сөйлем пікір де, ой қорытындысы да бола алмай, сол қалпында қалып қояды» [52, б. 48-50]. Ғалымның адамзат дамуындағы тілдің рөлін айқындап берген бұл тұжырымының бүгінгі күні де өзектілігі одан сайын арта түсіп отыр. Оқушыны болсын, болашақ маман-білімгерлерді болсын, ойлауға, ой тұжыруға бастайтын ең басты құрал ретінде тілді атауы, оны «оқыту мен білім беру тұрғысынан бастапқы» деуі үнемі назарда болуы тиіс. Тілдің маңызын, тілдің ойды жеткізу қызметімен қоса, жалпы адамның тұлға ретінде дамуының ең басты құралы да, тетігі де тіл екенін көрсетіп берген. Бұл тіл жүйесін сауаттылықтың алғашқы әліппесін үйрететін бастауыш сыныптарда, негізгі және бейіндік білім беру сатыларында жүйелі түрде оқыту қандай маңызды болса, болашақ филолог-мұғалімдерді даярдайтын жоғары оқу орындары мен жоғарыдан кейінгі білім беру сатыларында да ерекше мәнге ие болатынын жадымызда берік сақтау қажет дегенді білдіреді. Олай болса, тілдің ең кіші бөлшегі әріп, дыбыс мәселелері де осы заңдылыққа бағынып, әр қырынан жан-жақты ашылып берілуі заңды болмақ.

Әл-Фараби философтардың арасында алғашқылардың бірі болып, тілдің пайда болу көздері, оның қалыптасуы жөнінде ғылыми пайымдауларын ұсынды. Тіл мәселесін зерделегенде ғалым оны тарихи, географиялық, әлеуметтік, ғылыми-лингвистикалық аспектілерда сараптап, ортақ арнаға жинау бағытын ұстанды. Ғалым қолданған философиялық амал тілдің әр түрлі деңгейлері мен баспалдақтарын сұрыптауға, сөйтіп, тіл атаулының бөлінуі мен негізгі құрылысын түсінуге бағыт берді. Себебі ғалым өз зерттеулерінде «тілді логика, адамның ойы және санасымен байланыстырып, оның ең жоғарғы көрінісі ретінде тани білді, өз қағидаларын ұсынды. Ол қағиданың басты бір түйіні – тілдің философияға айналуы» [65, б.10]. Сондықтан зерттеу жұмысында тілдегі орфографиялық ұғымдарды модельдеу де тілдің философиялық маңызын, оның әбден қалыптасқан жүйесі мен заңдылықтарын жете түсіндіруге ерекше қызмет ететіні ескерілді. Бұл орайда ғалымның тіл жүйесін таныту жөніндегі тұжырымдары маңызы рөл атқарады, себебі модельдің өзі біртұтас жүйенің иерархиясын, ықпыл-жықпылын толық танытуға, ондағы байланыстарды көрсетуге қызмет етеді. Сонымен қатар білім алушылардың дүниетанымы мен көзқарасын кеңейтеді. Мысалы, орфографиялық нормаларға байланысты білім алушының жазылым сауаттылығын қалыптастыруда, алдымен, дауысты мен дауыссыз дыбыстардың ерекшелігін жіті меңгерту көзделеді. Алдыңғыда үннің, дауыстың басымдылығы, ал соңғыда олардың аз мөлшерде қамтылатыны айтылады. Осы қасиеттеріне қарай жіктегенде, оларға ұқсас келетін өзге де дыбыстардың бары айқындалады. Сөйтіп, дыбыстар ішкі ұқсастарына қарай өз алдына дауысты және дауыссыз болып бөлінетінін таниды. Осындай салыстыруды басқа дыбыстарды жіктеуде студент өздігінен қолдануға машықтанады.

Жүйе дегенде тілдік элементтердің ішкі құрылымдық ерекшеліктері де ескеріледі. Мысалы, дауысты дыбыстарды түрлі топтарға бөлуге болады, бірақ бұл белгілер жүйелік белгі ретінде саналмайды, өйткені оларда жоғары иерархиялық қатынастар жоқ. Тек толық фонетикалық жүйе ғана морфемалармен иерархиялық қатынасқа түсе алады. Әрбір тілдік сала (фонетика, морфология, синтаксис) өз алдына жеке жүйе болып табылады [66, б.12].

Философияда дүниенің тұтастығы туралы ұғым бар. Сондықтан тіл де бүтін ғаламның бір бөлшегі деп тануға болады. Осыған байланысты әл-Фараби еңбектерінің маңызын асыра түсетін бір ерекшелік бар. Ол ғалымның тілдік мәселелердің басым бөлігін білім, ғылым және өнер саласымен өзара тығыз сабақтастықта, қазіргі тілмен айтқанда, кешенді әрі интеграциялық бағытта қарастыра алуында. Сол себепті оның ой-тұжырымдарын жеке бір тілге де (мысалы, өзінің жұмыс тілі ретінде алған араб тілі сияқты) немесе тілмен байланысты басқа мәселелерді қарастыру барысында қоғамдық-әлеуметтік құбылыс, адамзат қауымының атрибуты және адам ойының өмір сүру формасы ретіндегі қағидаларды анықтау барысында еркін қолдану мүмкіндігі мол.

Ғалымның әр кезеңде жазылған еңбектерінде, философиялық, әлеуметтік трактаттарында тілдің құрылымдық жүйесі (фонетика, лексикология, морфология, синтаксис) және оның әртүрлі ғылымдармен және өнермен байланыстарына (логика, риторика, каллиграфия, музыка, поэтика) қатысты мәселелер терең зерделенген. Онда лингвистика теориясының әр түрлі қырларына, атап айтқанда:

- тілдің анықтамасына;

- тілдің дамуы мен өзгеру заңдылықтарына;

- тіл мен ойдың байланысына;

- тіл мен сөйлеудің арақатынасына;

- тілдің өмір сүру формаларына;

- тіл мен ділдің сабақтастығы мен табиғаты секілді лингвофилософиялық мәселелерге;

- тілдің сыртқы формасы мен ішкі мазмұндық сипатына;

- тілдің қоғамдық-әлеуметтік рөліне;

- тілдің функциясына;

-тілдің пайда болуы заңдарына;

- тілдік нормаларға байланысты сан тарау зерттеу нысандары қамтылған.

Әл-Фарабидің ғылымдар жіктелуіне сәйкес тілді, логика категорияларына тікелей қатысты грамматика категорияларын білу – логика мен оның заңдарын білуге: сөз – ұғымға, сөз бөлігі – пікірге, күрделі сөздер – ой қорытуға, бастауыш – субъектіге, баяндауыш – предикатқа бастама болғаны күмәнсіз. Тілдегі грамматикалық формалар – логикалық-гносеологиялық құралдарының ажырамас бөлігі. Себебі логикалық-грамматикалық білімдер тұтастығы білім алушылардың танымдық әрекет саласын айтарлықтай кеңейтеді. Дұрыс және сауатты сөйлегісі келгендерге әл-Фараби «синтаксистің мәніне терең бойлауға», ал дұрыс ойлаймын дегендерге «логиканың мәніне терең бойлауға» кеңес береді. Ойды оның материалдық қабығы – сөзден, сөзбен жеткізуден және т.т. тыс зерттеу мүмкін емес екені сияқты, логиканы да грамматикамен байланыстан тыс, ал логикалық ойды – ауызша және жазба сөзден тыс қарастыру мүмкін еместігін» [67, б.104] айтады. Осы пікір философиядағы ойлау мен сөйлеу арқылы тіл мен сананың бірлігіне келіп саяды.

«Ойлау – адамның объективті шындықты терең түсініп, оны белсенді түрде меңгерудің жоғары деңгейі, дүниені тану мен игерудің күрделі процесі. Ойлау формалары мен құрылымдары адамзаттың барлық тарихи-әлеуметтік тәжірибесі мен мәдени даму нәтижелерін біріктіріп, одан әрі нығайтады. Сыртқы дүниені толыққанды түсіну үшін түйсік пен қабылдау жеткіліксіз, себебі олар тек сыртқы құбылыстар мен заттар туралы қарапайым түсініктерді қалыптастырады. Ал ойлау арқылы біз көрінбейтін құбылыстар мен заттардың мәнін ашып, олардың ішкі құрылымдары мен байланыстарын түсінеміз. Адамның ойлау әрекеті әсіресе күрделі мәселелерді шешуде, түрлі фактілер мен идеяларды салыстыра отырып, терең ой қорытуда айқын көрінеді. Ойлау – объективті шындықты белсенді бейнелеудің, дүниені таны мен түсінудіңғ адамның танымдық әрекетінің ең жоғарғы әрекеті. Дәл осы тұста зерттеу нысанына алынып отырған модельдеп оқытудың студенттің ойлау қабілеттерін дамытудағы рөлі айқындала түседі.

Ғалымдардың пайымдауынша, «ойлау мен тіл өзара терең әрі тығыз байланыста жүреді. Тіл – адам ойлауының құралы болса, ой да, өз кезегінде, сөйлеу тілін жетілдіруге қызмет етеді. Адам ойы сөз арқылы сыртқа шығады, сондықтан кез келген сөздің (бұл жерде «сөз» - сөйлем, мәтін деп қолданылып тұр) ар жағында ой жатады [68, б.364]. Әрине, ойлау тек қана табиғи тілмен ғана емес, жасанды тілдер арқылы (мысалы, абстрактылы математика тілі немесе нақтылы-бейнелі «өнер тілі») да іске асады. «Ойлау – күрделі тарихи-әлеуметтік құбылыс, сондықтан оны зерттеумен көптеген ғылымдар – психология, логика, таным теориясы, лингвистика, кибернетика, физиология және т.б. шұғылданады.

Философияда ақыл-ой әрекеті мен логика мәселелері қарастырылып, оның ақиқат өлшемі зерттеледі. Философия тарихында бұл сұрақтар әртүрлі (материалистік және идеалистік, рационалистік және эмприкалық, апиорлық және посттериорлық диалектикалқ және метафизикалық және т.б. зерттеліп, ойлау туралы әртүрлі ілімдер орын алады [69, б. 234].

Әйтсе де, ойлаудың адамға, оның айналадағы бүкіл дүниені тануына тіл ықпал ететіндіктен, бұл мәселеге педагогикалық, яғни білім философиясы тұрғысынан келу заңды. Себебі «ойлау тек адамға ғана тән қабілет ретінде оның нағыз адамдық болмысының қайнар көздерінің бірі және негізгі құралдарының бірі, адам бостандығының мүмкіндігі мен ақиқатының кепілі» [70, б. 309].

Біз қазақ тілі орфографиясын модельдей оқыту үдерісінде ұсынып отырған сызбалар, кестелер, диаграммалар студенттің өздігінен ойлау, жаңаны табу, жаңаны құрау дағдыларын дамытады. Ал, оның барлығында білім алушының ойлау қабілеті мен сөйлеу дағдыларын қатар жетілдіруге жол ашылады. Бұл да студенттің кәсіби-тілдік құзыреттіліктерін дамытуға келіп саяды. Модельдеу негізінде студенттер ой жинақтаумен қатар, өз тұжырымдарын дәлелдеп, дәйектеп, жүйелеп сөйлеуге машықтанады.

Философияда «тіл – адамның өз ойын жеткізуінің біршама сараланған және жинақталған құралы, сонымен бірге тұлғаның объективтендірілген рухының жоғары деңгейдегі көрінісі» [71, б. 400] деп бағаланады. Жаңаны өз бетінше іздеп табу немесе дайын материалдармен – модельдермен жұмыс барысында тың ой-көзқарастарды айқындау, оны өзінде бар біліммен ұштастыра қабілдауға бейімділігі болашақ тіл мамандарының қызығушылықтарын кеңейтумен бірге олардың өзіне деген сенімділігін арттырып, рухын көтереді.

Жазбаша немесе ауызша тілдің қайсысында болмасын, адамның психикалық болмысы символикалық тұрғыдан көрінеді. Сол көрініс ой иесінің сөзі мен сөйлемдері, мәтіні түрінде қолданылатын тілдің құрылымдық бірліктері арқылы жүзеге асырылады. Сол себепті тіл философиясының тарихи дамуында үш негізгі концепция барынша нақты айқындалған. Олар:

аталым философиясы (зат – мән (идея) – атау (сөз) , сөзде заттың болмысы мен мәні қатар ашылуы тиіс) ;

предикат философиясы (предикат – белгіні білдіретін тілдік өрнек, яғни предикат философиясы – ақиқатты тану қызметіне сай философиялық ой өрнегі) ;

Құндылықтық мәндер философиясы (жеке тұлғаның құндылықтық бағдарын меңзейді). Осының қай-қайсысы да жоғары оқу орны білім алушыларымен жұмыс кезінде тілдің аталымдық, коммуникативтік, қоғамдық-әлеуметтік қызметі мен табиғатына сай жүзеге асады. Модельдей оқыту кезінде тіл дыбыстары мен таңбаларына қатысты ұғым атауларын меңгертумен шектелмейді. Өзара алмасқан алуан түрлі сызба материалдар студенттер арасындағы байланысты нығайтады, олардың өзара түсінісуіне мүмкіндік тудырады, өз ойына өзгенің назарын бұруға мүмкіндік береді. Осы талаптар сөйлеушінің өзі қалағанындай қалай болса солай емес, қоғамдық ортаға түсінікті, қалыптасқан тілдік дәстүрлерге сай, белгілі бір шектен аспай сөйлеуін қажет етеді. Сол кезде болашақ мұғалімдер адамның өміріндегі сөздің рөлін айқын сезінеді. Себебі ол ортада өз орнын алу үшін сөзінің түсініктілігімен қатар, онда жаңа бір ойлардың болуына, тосындылығына, жүйелілігіне мән беруге төселеді. Сондықтан да зерттеушілер тілдің символдық құбылыс ретінде бағалау керектігін көрсетеді, «өйткені тіл адамның ішкі, рухани дүниесінің көрінісі болып саналады. Бірақ ол ерекше символдандырудың дара тұлғалық-қоғамдық формасы, себебі тілдік қатынастың ерекшелігін қоғам анықтайтынын» [56, б.12] атап көрсетеді. Тіл философиясы мен білім философиясының тоғысында тілдің тарихы, тіл білімінің антропөзектік мәселелері, сөйлеудің психологиялық аспектілері, әлеуметтік қырлары тығыз бірлікте қарастырылады. Ғалымдардың пайымдауынша, «қоғамның даму деңгейі мен әлеуметтік сұраным талаптарына үндес жүйеленген білім көлемі оқыту мен тәрбиелеудің басты ұстанымдарына сәйкес іріктеліп, оны меңгерту процесі педагогикалық психологияның жаңа бағыттарын басшылыққа ала отырып ұйымдастырылған жағдайда көздеген мақсатқа қол жететіні аян» [72, б. 102]. Сондықтан лингвопсихологиялық, лингвофилософиялық зерттеулерде бірін-бірі толықтырып отыратын екі бағыт өзара сабақтастықта қарастырылуы міндетті болып саналады. Олар:

- тілдің қазіргі қалыбын қалыптастыруға ықпал ететін ішкі және сыртқы мүмкіндіктерді саралау;

- адамзат тілінің тарихи негіздерінің ортақтығын дәлелдейтін жалпыға тән грамматиканы құрылымдау. Қалай болғанда да тілдің мәні оның екі қызметімен:

- қарым-қатынастың құралы болуы;

- ойлаудың қаруына айналуымен тікелей байланысты. Тілдің логикасын оның ішкі құрылымы, тілдің мәнін – оның семантикасы, ал практикалық қуаттылығын – оның прагматикалық мүмкіндігі айғақтайды. Сол себепті қазақ тілінің орфографиялық нормаларын студенттерге модельдеу жолымен жүйелі түрде саналы игертуде әрі тілдің дыбыстық құрылымын, әрі тіл дыбыстарының фонемалық қасиетін, олардың ойды жеткізудегі орнын айқындай білуге қоса үйрету міндеті жүзеге асып отырылады.

Болашақ филолог мамандардың фонетикалық-тілдік жүйені дұрыс қабылдауында, сол қабылдаған білімін өз бетінше ұғынуында әлемге саналы көзқарасының қалыптасқанының белгісі ретінде қызмет ететін абстрактылы ұғымдарды меңгеруі; дүниенің көркемдігін түйсінуінің құралы болып саналатын образдар мен символдар, сызбалар мен кестелер түрінде өрнектей білуі маңызды рөл атқарады. Бұлармен қатар адамдардың белгілі бір міндеттерді шешу үшін қолдан жасаған ғылым тілі, машина тілі, жаргондар мен эсперанто да бар. Дегенмен, адамзаттың тіліндегі қалыптасқан ортақ жүйелер мен әр тілдің өзіндік табиғатын анықтап көрсетуде модельдеу тәсілінің маңызы жоғары. Ол тәсіл білім алушылардың қай сатыда да білімді ойлай отырып, түсінуге, түсіне отырып ойлауға бастайтын нақты жұмыс түрі, ой қорытындыларын жүйелеуге қызмет ететін әрі жаңашыл, әрі дәстүрі терең жүйе ретінде қызмет ете береді. Себебі модельдеуге үйрену арқылы білім алушы басы артық ақпараттарды сұрыптауға, бір-біріне кейде жақын, кейде алыс орналасқан ой ағымдарын бір жүйеге түсіруге, бірнеше ой бөліктерінен ортақ негіз табуға үйретуде өлшеусіз рөл атқарады.

Әуел баста Джон Дьюи негізін салған білім философиясының бүгінге дейінгі даму тарихында орталық негіз болып қаланған үлкен жүйе ¬– «білім арқылы тұлға қалыптастыру» мәселесі уақыт пен қоғамдық алғышарттардың тоғысуында зерделеуді қажет етіп отырды [73]. «Если философия сама безразлично относится к воспитанию, она – не философия. Филосовию можно определить как общую теорию воспитания» [74, б.9] деп жазды ол өз еңбектерінде.

Бұл көзқарасты ағылшын-американдық дәстүрдегі білім философиясының негізін қалаған ғалым А. Уайтхед одан әрі жалғастырды. Ол жайындағы пікірлерін Ф.Смит те білім философиясына қатысты бірқатар терминдердің аражігін сақтай отырып, таратып түсіндірді. Ғалым ХХ ғасырдың 60-жылдарында білім мен философияның қатынасын нақтылады, ол «білім және философия», «білім философиясы», «білім берудің философиясы», «білім беруге арналған философия» [75, б. 60] секілді позицияларды екшеп, білім философиясының арнайы зерттеулерге арналған тұтас жүйе екенін дәлелдеді.

Дәл бүгінгі таңға дейін білім философиясының пәні мен шегін белгілеу мәселесі үздіксіз талқыланып келеді. Ұлыбританияның осы саладағы үздік зерттеушісі деп танылған У.Карр бұл мәселенің ХХ ғасырдың басынан бері қарай жалғасып жатқанын жазады. Ғалым бұл орайда сана философиясы, тіл философиясы, әрекет философиясы дегендердің басын қосатын қолданбалы философия ұғымын қоса қарастырды [76, б.7]. Қалай болғанда да білім философиясы білім беру саласында еңбек етіп жүрген педагогтер үшін оқыту ісінің құндылықтық маңызын түсінуіне, әр нәрсенің іргетасын қалау жұмысын тұлға дамуымен үйлестіру міндеттерінің мәнін білуіне, ең бастысы, өздері оқытып, тәрбиелеп отырған жас ұрпақтың ел болашағын қалыптастыруға бейім болуына сенімін арттыратыны, сол арқылы білім беру ісінің қай кезеңде де сол қоғамдық орта үшін басты мақсат екенін білуіне бағыт береді. Олай болса, қазақ тілінің орфографиялық нормаларын модельдеп оқыту мәселесінің философиялық мәселелері де осы тұрғыдан пәнді саналы меңгертудің бағытын көрсетуі тиіс. Өйткені бастауын ХІХ ғасырдағы неміс философиясынан алатын білім философиясының гуманитарлық бағытына:

1) адамның рухани жан-дүниесін зерттейтін ғылым ретіндегі педагогиканың арнайы әдістерінің болуы;

2) оның ізгіліктік бағытының басым болуы;

3) педагогикалық қарым-қатынастың алдын-ала ойластырылған арнайы әрекеттер арқылы жүзеге асырылуы;

4) білім беру үдерісінде алдыңғы шепке білімді саналы меңгерту мәселесінің анық қойылуы тән болып келеді.

Біздің зерттеу нысанымызға алынып отырған қазақ орфографиясын модельдей оқытуда осы бағыттардың барлығымен де толық үндестік бар. Атап айтқанда, бұл табиғаты жағынан өзгеше әдіс ретінде студенттердің өз мүмкіндігін барынша ашуға қызмет етеді де, тұлғаның рухани әлемінде жағымды мотив тудырады. Модельдеу тәсілімен орындалатын әрбір тапсырмада білім алушылардың өз тілінің сауаттылыққа үйрету қызметін ашуға деген талпынысы мен ізденістері олардың тілге деген ізгілік қатынасын қоса қалыптастырады. Оған қоса әртүрлі жұптық, топтық сипатта ұйымдастырылатын жұмыс түрлері болашақ тіл мамандарының өзара ізгілік қатынастарының тууы мен дамуына оң ықпал етеді. Мұндай тұрақты түрде жүзеге асатын тапсырмалардың білімгерлер бойында жағымды эмоция қалыптастыратыны сөзсіз. Өзіндік ізденіске барынша басымдылық берілетін модельдеу жұмыстарын орындай отырып, білім алушылар білімді саналы әрі сапалы меңгеруге мүдделі бола түседі.

Соңғы жылдары осындай сипатқа құрылған гуманитарлық білім философиясының ішкі аспектілерін былай таратуға болар еді:

1) герменевтикалық тарихилық бағыты бойынша кез келген өмірлік жағдаяттың өзінде білімдік, яки өмір сабағы болады деген қағида басшылыққа алынады. Мұнда жауапкершілік пен шынайы сүйіспеншілікке ерекше көңіл аударылады. Сол себепті білім алушыларды модельдеу әдісімен жұмыс жасауға үйретудің түпкі мәні олардың кәсіби-интеллектуалдық әлеуетін ғана емес, кәсіби машықтарын жүйелі жетілдіруге де ықпал етуімен тереңдей түседі;

2) құрылымдық герменевтика қазіргі қоғамдағы білімнің автономдандырылуын қолдайды. Оқыту мен тәрбиелеу теориясын талдауды, сол арқылы білім беруді ішкі деңгейлерге жіктей отырып, герменевтиканың педагогикалық теория мен практикадағы маңызына ерекше назар аударылады. Әрі дербес, әрі жұптық, топтық түрде ұйымдастырылатын тапсырмалдарда модельдеу әдісінің жиі қолданылуы нәтижесінде студенттер ортақ ой түюге де, сонымен қатар өзінің жеке пікірі мен көзқарастарын жеткізуге де төселеді;

3) әртүрлі нұсқаларға бай педагогикалық антропология да өзінше бір бағыт болып саналады. Бұл бағыттар бойынша білім алушының балалық және бозбала шақтағы ерекшеліктерін ескере отырып, оның бойындағы тән мен жанның үйлесімді дамуына, біртұтас «адам образ» деңгейіне жеткізу мәселесіне айрықша басымдылық беріледі. Бұл орайда модельдеп оқыту барысында синектика түріндегі жұмыстардың, рөлдік ойындардың жүйелі түрде жүргізілуі түпкі нәтижеде студенттердің оқудан қанағаттануына мол мүмкіндік береді. Олардың жақсыға еліктеу, үйрену іскерліктерін жетілдіреді, өзін-өзі дамытуға ықыласын оятады;

4) «МЕН», «СЕН», «БІЗ» арақатынасындағы адамның дара тұлға ретінде қалыптасуын қамтамасыз етуді көздейтін экзистенциалдық-диалогтік бағытта білімнің адамдар арасындағы қарым-қатынасты күшейту жолымен тұлға қалыптастырушылық маңызы алдыңғы орынға шығады. Ю. Хабермас пен К.Апельдің коммуникация теориясына сүйенген К.Мелленхауэр, К.Шаллер, А.Петцелт білім беруді коммуникативтік форма деп бағалайды. Бұл орайда да модельдік жүйе негізінде оқыту нәтижесінде білім алушылардың өзара ынтымақтастығы артатынын, олардың қатысымдық-мәдени құзыреттіліктері қоса қалыптастып отыратынан айтуға болады;

5) сыни-эмансипаторлық бағытты қолдайтын білім философиясының өкілдері теориялық білімнің маңызын жоққа шығарып, оның орнына педагогикалық практикадағы плюрализмді, субъектінің шағын топтарда өзін-өзі мойындатуға мүдделілігін арттыруды қуаттайды. Бұл бағыттың ірі өкілдері – Д. Ленцен, В. Фишер, К. Вюнше, (Германия) , С.Ароновитц, У. Долл (АҚШ). Біздіңше, модельдеп оқытудың түпкі мақсаты студенттерге өз ой-пікірін, игерген білімдерін жүйелеуге, әр қырынан ашуға үйрету болғандықтан, оның әдістемесі тіл дыбыстары мен орфограммалардың, тілдегі таңбалардың ерекшеліктері мен функционалдық қызметін саналы меңгертуге бағытталады. Бірақ бұл мақсат білім алушының түрлі топтық, ұжымдық тапсырмаларды орындау кезінде субъект ретінде өзін дамытуға, өзін мойындатуға, өзінің барлық мүмкіндіктерін жүзеге асырып топ алдында бедел жинауға деген ұмытылысына кедергі бола алмайды;

6) кеңестік кезеңдегі өзге де одақтас республикалардағыдай қазақстандық білім беру жүйесі де Мәскеу арқылы «орталықтандырылған» оқу бағдарламаларына сүйенгені белгілі. Онда білім мазмұны «Саясат – Білім – Өндіріс» бірлігіне негізделді. Білім алушының дамуы мен азаматтық позициясын қалыптастыру кеңестік идеологиямен тығыз байланысып отырды. Соның салдарынан ұлттық тілге, жалпы ұлттық болмысқа, ділге жете мән берілмеді. Дегенмен, адамгершілік қағидалары, «дос», «жолдас» ұғымдарына негізделген тәрбие жүйелі жүргізілді. Тек тәуелсіздік алған жылдардан бастап білім жүйесінің ұлт болашағын тәрбиелеудегі маңызы, жаһандану үрдісінің талаптарына сай бәсекеге бейім тұлға қалыптастыру мәселелері көтеріле бастады. Міне, бұл талаптар жоғары оқу орындарында болашақ тіл мұғалімдерінің өзіндік позицияларын қалыптастыруға, әсіресе, сауатты ұлт қалыптастыруға мүдделі ұлттық маман даярлауға қажеттікті арттыра түсті.

Жиырма бірінші ғасырдағы, ғаламдану үрдісі ұлғайған кезеңдегі білім философиясына қатысты бірқатар зерттеу еңбектеріне талдау жасағанда, мынадай заманауи ортақ тенденциялардың бары айқындалды:

1) біздің дәуіріміздегі рухани тоқыраудың әсерінің көрінісі іспетті білім беру жүйесі мен педагогика саласында да тоқыраудың сезілуі;

2) қалыптасып келе жатқан ақпараттық қоғам мен ғылыми-техникалық өркениеттің талаптарына сай білім беру жүйесінде идеалдар мен мақсаттарды анықтаудың күрделене түсуі;

3) білім беру философиясындағы әртүрлі бағыттардың арасындағы тайталастың өршуі (мысалы, педагогикалық антропология мен білім берудің диалогтік философия арасындағы; сыни-рационалисттік және сыни-эмансипаторлық бағыттардың арасындағы) ;

4) жаңа дәуір талаптарына лайықты, педагогикалық теория мен практиканың бірлігін, жалпы білім беру жүйесін негіздеуге іргетас болатындай жаңа философиялық концепцияларды негіздеуде (мәселен, феноменология, дискурстық талдауға бетбұрыс және т.б.) А.П.Огурцов, В.В.Платонов [77], П.К.Куликов [78], В.В. Розанов [79]; ХХІ ғасырдың білім философиясында; С.И.Гессен [80], философиялық талдаулар да [81] [82], Б.С.Гершунский [83], отандық және шетелдік зерттеушілердің еңбектері [84, б.103] де басшылыққа алынды.

Қорыта айтқанда, білім беру философиясының қазіргі замандағы барлық бағыттары мен талаптары білім алушы субъектінің өздігінен ізденуін, өзін-өзі жетілдіруін, сол арқылы тұлғалық қабілеттерінің шыңдалуын қажет етеді. Сондықтан олардың өздік жұмыстарды орындауына ерік бере отырып, дара шешім, өзіндік пікір айтуына қажетті әдістерді, технологияларды қолдану тиімді болмақ. Ең алдымен, басты назар болашақ тіл маманының өз кәсіби міндетін дұрыс түсінуіне ықпал ететін, саналы қызмет етуге іргетас қалайтын дүниелік білім беру, сауаттылық дағдыларын жоғары деңгейде қалыптастыру, креативті ойлауға дағдылдандыру, өзін-өзі дамытуға мүдделі тұлға деңгейіне көтеру мәселелеріне аудару күн тәртібіне өткір қойылып отыр. Бұл бағытта модельдеу әдістері арқылы оқытудың тиімділігі арта түсетіні сөзсіз.

# 2.2. Білім алушыларға қазақ тілі орфографиясын модельдеп оқытудың психологиялық негіздері

Модельдеу – адамның алған білімі туралы жинақтаған ұғым-түсініктерін жүйелеп, өзіндік тұжырым жасаудың, оны көрнекі түрде ұғындыра алуға бағыттаудың көрсеткіші.

Модельдеп оқыту бағытындағы жұмыстар білім беруді ізгілендіру, оқыту үдерісінде білім алушы тұлғаның құндылықтық бағдарын арттыру, оның шығармашылық қабілеттерін шыңдау, білімнің өмірлік мәнін түсіндіру және т.б міндеттерді бірлікте шешуді қажет етеді. Нақты қойылған міндеттер маман дайындауды интеграциялық бағытта: білімгердің филологиялық, педагогикалық, психологиялық білімдерін интеграциялық жолмен үйлестіруді жүзеге асыру арқылы шешім табады. Бұл орайда да теориялық тақырыптарды модельдеу арқылы оқытудың мүмкіндіктері аса мол. Өйткені модельдеу нақты тақырыптық нысанның ерекшелігін, өзіндік белгілерін, қасиеттерін анықтауда, құбылыстардың дәл осы жүйеге бағынуының себептерін ашуда, оларды жаңаша, нақты, сапалы құрастыра отырып, жан-жақты талдау жасауда маңызды рөл атқарады. Жас психологиясын зерттеушілердің пікірінше, «студенттік кезең – адамның болашақ кәсіби жолына дайындық жасалатын, есеюдің бастапқы кезеңі». Бұл кезеңнің ерекшелігі туралы психолог-ғалым И.С.Кон былай деп жазды: «Бір жағынан, индивидтен гөрі әрекет субъектісі ретінде студенттің барлық жеке бас қасиеттері, әлеуметтік рөлдері бірге көрінеді. Екінші жағынан, оның әлеуметтік қасиеттері оның басқа адамдармен тікелей немесе жанама қарым-қатынасының нәтижесінде қалыптасатын әлеуметтік маңызды қасиеттердің жинытығы ретінде түсіндіріледі. Білімалушымен қарым-қатанысқа түскен адамдар оны еңбек, білім және қарым-қатынас суъектісі ретінде бағалауы керек» [85, б.25]. Осындай жағдайда білім алушының психологиялық күйінде өзгерістердің болуы – табиғи құбылыс. Бұл өзгерістер білімгерлердің өзін-өзі бағалауды сақтай отырып, болашақ жолын өз бетінше таңдауға, жаңа әлеуметтік ортаға енуге, соныменқатар оған беймделуге ұмтылуымен тығыз байланысты. Білім алушылар тағдырының өз қолында екенін сезініп, түрлі кедергілермен бетпе-бет келіп, шешім қабылдауға дайын болады. Оларға мүлде жат ортада өзін мойындату, бейтаныс адамдармен бірлесе жұмыс істей отырып, өмірлік ұстанымдарын қалыптастыруға ұмтылу, тұлғалық құндылықтар мен бағдарларын анықтау қажеттігі туындайды. Жоғары оқу орнына түскен әрбір білімгер өз күш-жігерін, қабілетін және біліктілік деңгейін объективті бағалауға ұмтылады. Әсіресе, бірінші курс студенті жаңа ортаға келгенде өміріндегі күрт өзгерістер оның психологиясына айрықша әсер етеді. Осылайша, фонетика сияқты пәндерге қатысты білім мен дағдыларды меңгерту кезінде осы психологиялық ерекшеліктерді ескеру өте маңызды.

Оқыту үдерісінде білім алушының өзіне берген бағасы мен сыртқы ортаның (оқытушының немесе қоғамның) бағаларының сәйкестік арақатынасы маңызды рөл атқарады. Бұл кезеңде студенттермен жұмыс істеу әрі оңай, әрі қиын болуы мүмкін. Оңай болатын себебі, білімгердің өзін-өзі жетілдіруге, қабілеттерін ашуға деген ішкі мотивациясы мен талпынысы күшті болады. Қиын болатыны, білімгердің ересек болып сезінуі және өз «МЕН»-ін сақтауға деген амбициясы (жақсы мәнде) оны оқытушының айтқандарын орындауға еркіндікпен және өз еркімен көзқарас білдіруге мәжбүрлейді, бұл «көнбістік» деңгейіне жетпеуі мүмкін. Сондықтан оқу үдерісін ұйымдастыруда талаптар, мақсаттар мен міндеттер, тапсырмалардың танымдық мәні мен қызықтылығы, практикалық тиімділігі және әділ бағалау сияқты факторлардың мұқият ойластырылуы қажет. Бұл, өз кезегінде, жоғары педагогикалық шеберлікті талап етеді. (Сызба 1) .

Сызба – 1. Білім алушыға ұсынылатын жұмыстың кешенді сипаттамасы

«Қазіргі таңда жаһандану заманында, атап айтқанда, Қазақстан Республикасында жоғары оқу орындарының студенттері – болашақ ұстаздар арасында коммуникативтік-этнопедагогикалық құзыреттілікті қалыптастыру мәселесі барған сайын тереңдей түсуде» [86, б.55]. Бұл құзыреттілктің дамытылуында өз кәсібіне қатысты білімдерді теориялық та, практикалық та тұрғыдан толық игерудің, білімгердің қатысымдық-танымдық қабілеттерін жетілдірудің маңызы зор. Оның бірі сауатты сөйлеуге мүмкіндік берсе, екіншісі студенттің тіл туралы танымын кеңейтіп, саналы көзқарасын дамытады. Осыны жете меңгерген жағдайда студент-ізденуші өз шәкірттеріне де сапалы білім беруге дайын болады. Сондықтан білім алушының теориялық білімді модельдеуге үйренуі оның кәсіби біліктілігін арттыруға оң әсер ететін тәсілдің бірінен саналады.

«Әрбір адамның қоршаған дүниемен «байланыс арналарының» ішінде көру органдарының ақпаратты өткізгіштік қабілеттілігінің мүмкіндігі кең болғандықтан, көрнекілік ұстанымы бойынша білім беру алғашқы кезекте тұрады. Әйтсе де бұл үдерісте көрумен қатар, басқа да сезім мүшелері қызмет атқарады. Қандай да бір әсер алуға сезім мүшелері неғұрлым көбірек қатысса, соғұрлым білімнің адам ойында берік сақталатыны сөзсіз» [87, б.21]. Олай болса, білім алушыларды дайын модельдермен ғана жұмыс жасатып қоймай, өздері н модельдеуге үйрете отырып оқыту нақты нәтиже береді. Өйткені көрнекі түрде тірек-сызбалар, кестелер жасату білім алушыға білімді теориялық тұрғыдан толық игертудің, түсініктер мен ұғымдарды қалыптастырудың іргетасы. Сондықтан орфографияны меңгертуде модель және модельдеу теориясы негізге алынады.

Модельдеу нақты объектіні, үдерісті немесе құбылысты ықшам әрі шағын түрде бейнелеп көрсету болса, модель – алған білімнің адам ойында бейнеленетін прототипі. Бір нысан (үдеріс, құбылыс) бойынша әр студент әртүрлі модель жасауы мүмкін. Өйткені модельдің жасалуында білім алушының танымы, ойлау қабілеті, ой тұжырымдау қасиеті, жинақтау, жалпылау, жүйелеу сипатындағы мүмкіндіктері мен интеллектуалдық әлеуеті маңызды рөл атқарады. Модельдеудің нәтижелілілігі оқытушының шығармашылық ізденіске бастайтын зерттеу мақсатын, міндеттерін нақты қоюына, прототип жөнінде жинақтаған мәліметтерді беру шеберлігіне тікелей тәуелді болатыны сөзсіз. Сондықтан білімгерлерге орфорграфияны модельдеп оқытуды алдын-ала жоспарлап, оған дұрыс бағыт беру маңызды саналады. Модельдеп оқыту білімгерлердің өздігінен білім алуына, қабілеттерін жетілдіруіне ғана емес, болашақта жас ұрпаққа саналы білім берудің тетіктерін үйренуіне де негіз қалайтындай етіп ұйымдастырылуына мән беріліп отырды [88 б.192].

Білім алушыларға жүйелі білім беруде, олардың қатысымдық және танымдық құзіреттіліктерін жетілдіруде ғылымдар тоғысына негізделген қазақ тілінің орфографиясын модельдеп оқытудың мынадай артықшылықтары айқын көрінді (Сызба 2) :

Сызба – 2. Орфографияны модельдеп оқытудың негіздері мен артықшылықтары

1) *линвистикалық тұрғыда:* студент қазақ тілінің орфографиясы туралы тілдік білімдерін бір мақсатта шоғырландырып, оның қолданымдық жүйесі мен ережелерін саналы меңгереді; орфографияның тіл білімінің фонетика саласындағы маңызын таниды; орфографияның тіл білімінің басқа да құрылымдық салаларымен байланысын түсінеді; тілді сауатты қолданудағы теория мен практиканың бірлігін түйсінеді; 2) *педагогикалық тұрғыда:* білімгер орфографияны оқытудың ұстанымдары мен заңдылықтарын меңгереді; болашақ кәсіби саласында тілдік ұғымдарды модельдеу арқылы меңгертудің әдістемесін қолдануға машықтанады; білім беру жүйесінде саналы түсінік қалыптастырудың тиімді жолдарынан хабардар болады; оқи отырып үйрену, үйрене отырып оқыту арасындағы сабақтастықты дамытудың қағидаларын бірге игереді; 3) *психологиялық тұрғыда:* білім алушының ой қорыту, көрнекілік әдісімен білімді тұжырымдау қабілеттері артады; теориялық білімді модельдеу нәтижесінде жалпылау, жинақтау, индукция, дедукция тәсілдерін меңгереді; тектік және түрлік ұғымдардың аражігін ажырату арқылы теориялық білімді ассоциациялау амалдарын игереді; көрнекіліктердің мазмұнын баяндауға, ой түйіндеуге төселеді; тілдің ұлттық-танымдық қырларын ажырататын білімге сүйеніп, өз ана тілінің ерекшелігін дәйектеп жеткізуге үйренеді. Осы дағдыларды меңгеру нәтижесінде студенттің тіл туралы лингвистикалық дүниетанымы кеңейеді. Оның тілдік, әдеби, қатысымдық құзыреттіліктері жетілумен бірге рухани және адамгершілік нормаларын дамытуға алғышарт қалыптастырылады. Оқуға деген ынтасы артып, мотивациясы оянады. Өйткені осы бағытта білім алушының тілдік сезгірлігі (языковое чутье) де артады. Бұл орайда зерттеудің әдіснамалық және теориялық негіздері ретінде тұлғаның әрекет барысындағы дамуына тірек болатын әлеуметтік дағдылар жайлы ұлттық психологиядағы Ж.Аймауытовтың [89], Т.Сабыровтың [90], Қ.Жарықбаевтың [92], С.Жақыповтың [92] және орыс ғалымдары Б.Г.Ананьевтің [93], Л.И.Анцыферова [94], А.А.Леонтьевтің [95], А.Н.Леонтьевтің [96], Б.Ф.Ломовтың [97], М.М.Бахтиннің [98], Г.П.Грайстың [99] қазіргі заманғы тұлға психологиясының іргетасын қалауға тірек болған қағидалары; Л.С.Выготскийдің [100] сөз мағынасында тоғысатын таным мен қатысымның бірлігі туралы құнды тұжырымдары, қатысымдық акт, тұлға туралы гуманистік психологияның жаңашыл идеялары алынды. Отандық және шетелдік ғалымдардың: Н.Нұрахметов, М.Жадринаның «Мектептегі білім мазмұны: проблемалар, ізденулер, келешектер» [101], Ш.Таубаеваның «Научный факт в структуре педагогической теории» [102], А.А.Бодалевтің «Психология межличностных отношений» [103], Изард Кэрролдың «Психология эмоций» [104], X.Хеккаузеннің «Мотивация и деятельность» [105], М.А.Холоднаяның «Когнитивные стили. О природе индивидуального ума» [106], В.Д.Шадриковтың «Психология деятельности и способности человека» [107], В.Франклдың «Духовные основы общества» [108] еңбектеріндегі тұжырымдар және т.б. тұлғаның дамуындағы рухани-адамгершілік доминанттар мен құндылықтық бағдарлар, оқу әрекетін ұйымдастырудың жаңа бағыттары туралы ой-пікірлері басшылыққа алынды.

Тілдік сезгірліктің дамуы – лингвистикалық дүниетаным қалыптастырудың бір талабы. Тілдік сезгірлік – өмірлік жағдаяттарда, арнайы оқу үдерісінде меңгерген білімдеріне сүйене отырып, өзінің сөзін сезінуі, өз тілін өзі бағалауға бейімділігі, «ауызша немесе жазбаша сөйлеу нормаларын қатесіз сақтай білуі» [109, б.11]. Оқыту үдерісінде білім алушының психологиялық ерекшеліктерін ескере келе, оларға теориялық білімді практикалық тұрғыдан игерту жолдары екі түрлі тәсілмен жүзеге асырылады: біріншісі – білімнің тікелей ауысуы: арнайы оқу жаттығу, тапсырмаларын орындауда біртектес құбылыстарды қолдану арқылы жүреді. Мысалы, студенттің орфографиялық дағдылары қалыптасуы үшін ол, алдымен, орфографиялық ережелерді қолдануға төселдіріледі. Екіншіден, білім алушы бір сала бойынша алған білімін екінші бір тілдік бірліктерді түсіндіруде, түсінуде өз бетінше қолдана алады. Мысалы, білім алушының дауысты фонемаға жан-жақты сипаттама беру үшін үйренген модельдеу дағдыларын немесе білімін екінші бір дауыссыз фонемаларды түсіндіруде қолдану мүмкіндігі артады. Және соның барлығында студент өз ана тілінің құрылымдық және мағыналық ерекшеліктерін танып, түсінуге үйренеді. Бұл лингвистикалық дүниетанымның маңызды компоненті болып табылады. Екінші жол — білімнің жанама ауысуы: студент тіл білімінің бір саласы бойынша алған білімін басқа тіл білімі саласында тиімді пайдалану мүмкіндігіне ие болуы. Мысалы, орфография бойынша бойынша игерген білімдерін сөзжасамды немесе грамматика салаларын, сөз мәдениетін оқыған кезде қолданады. Осындағы ауысуларда да өзіндік қиындықтары кездеспей қоймайды. Ең бастысы, бұл ауысулар орын алмаса, білім алушының теориялық ойлауы толыққанды біртұтас бола алмайды. Психологиялық тұрғыдан бұл қабілет саналы және санадан тыс деңгейде көрінуі мүмкін. Саналы түрде бұл, мысалы, ауызша немесе жазбаша мәтін құруда тілдік нормаларды сақтау арқылы байқалады. Мұндай жағдайда білім алушының тілдік сезімталдығы мәтіннің фонетикалық, лексикалық, грамматикалық және стилистикалық аспектілеріне бірдей назар аударуды талап етеді. Сондай-ақ, тілді саналы меңгертуге ықпал етеді. Жалпы алғанда, кез келген білім алушының тілдік сезгірлігі екі негізгі аспектіден тұрады: норманы сезіну және стильді сезіну. Ал стильді сезіну сөздің қолданылу аясын, тақырыбын және жанрын сезіну арқылы тілдік құралдарды тиімді таңдауға негіз болады. Сонымен бірге, шығармашылық, ізденіс жұмыстарында, тіл стильдеріне қатысты тапсырмаларды орындаған кезде дамытылады. Тілдік сезімталдықты дамыту әдістемесі екі негізгі бағытта жүзеге асырылады: а) білім алушылардың сөйлеу нормаларына және мәтіннің стиліне назарын үнемі аудару арқылы; б) олардың жазбаша жұмыстарын жақсы құрылымдалған, шебер жазылған мәтіндермен салыстыру арқылы. Бұл оқыту үдерісінде теория мен практиканың өзара бірлікте жүзеге асуын қадағалау үшін білімгердің өздігінен меңгеруіне бағытталған БӨЖ/ОБӨЖ тапсырмаларын саралап, бақылап отыруды талап етеді. Жасыратыны жоқ, соңғы жылдары жоғары оқу орындарында оқытудың кредиттік технологиясының енуімен байланысты білім алушыларға тіл білімінің құрылымдық жүйесі бойынша үстірт білім беру үрдісі белең ала бастады. Оның бірнеше себептері бар:

біріншіден, кредиттік оқу жүйесі бойынша студент өздігінен білім алуға тиіс деген қағиданың мәнін дұрыс түсінбеу. Оқытушының рөлі бәсеңдеп, барлық жүк білім алушыға артылатын жайлар жиі кездеседі;

екіншіден, дәстүрлі жүйедегі академиялық дәрістерге бөлінетін және семинар сабақтарға арналған сағат сандары мен уақытының қысқаруы білімді жинақтап беру жолдарын жаңаша іздестіруде біршама қиындық тудырып отыр;

үшіншіден, сан мен сапаның бірлігіне негізделген БӨЖ/ОБӨЖ тапсырмаларын нақтылау мен оларды үйлестірудің жолдарын табудағы тәжірибенің жетіспеушілігі білімнің шашыраңқылығына әкелуде;

төртіншіден, білімгерлердің жаңаша ойлау дағдыларын дамытуға тірек болатын теориялық еңбектердің жариялануына түрлі қаржылық жағдайлардың кедергі жасауы, соның салдарынан қажетті базалық қордың жетімсіздігі де кері әсер етуде;

бесіншіден, жалпы білім беретін мектептегі қалыпты оқу жүйесі мен жоғары оқу орнындағы білім берудің жаңа талабы арасындағы алшақтықтың орын алуы, олардың бір-бірімен байланыспауы да білім алушыларды көп қиындықтарға төтеп беруге мәжбүр ететіні сөзсіз;

алтыншыдан, ЖОО-ның оқыту жүйесінде инновациялық технологияларды қолданудағы салғырттық та білімгерлердің білімді сапалы меңгеруіне кері ықпал етпей қойған жоқ;

жетіншіден, кредиттік оқу жүйесінің өзіне тән қағидаларының толық сақталмауы (пән таңдау, оқытушы таңдау, жеке сабақ кестесін құру және т.б.) білім алшылардың білімді меңгеруіне кедергі жасаған факторлардың бірі болды;

сегізіншіден, білім алушылардың ой тұжырымдауына, өзіндік сана, көзқарас қалыптастыруға ықпал ететін тетіктердің анықталмауы да білім сапасының төмендеуіне әкелді. Сондықтан зерттеу барысында «Қазақ тілі фонетикасы» пәнін оқыту барысында жазу мәдениеті мен жазбаша тіл сауаттылығын қалыптастыруға басымдылық беріп, орфографиялық білімдерді модельдеп оқытуда аталған олқылықтардың орнын толтыру мақсаты қойылды. Модельдеп оқыту болашақ кәсіби мамандардың қатысымдық және танымдық құзыреттіліктерін дамытуда маңызды рөл атқаратынына ерекше көңіл бөлінді. Тапсырманың тым күрделі немесе керісінше, тым жеңіл де болмай, шамаларына сәйкес болуы ескерілді. Бұл мақсаттағы тапсырмалар студенттердің психологиялық қабілеттерін жетілдірумен қатар, олардың сөз әдебі нормаларын игеруіне көп ықпал етті. Әрбір таласты сәттер олардың тілді қатысымдық тұрғыдан да, танымдық тұрғыдан да қатар меңгеруіне септігін тигізді. Тығыз қарым-қатынас арқылы бір-бірімен ой алмасу үдерісінің нәтижесі көрінді. Бұл жерде ойлау актілері когнитивтік әрекеттің қалыптасуына оң ықпал етті. Сол арқылы білім берудің тиімділігі артты. Бұл психолог ғалымдар JI.С.Выготский, И.А.Зимняя, А.А.Леонтьев негіздеп көрсеткен, беріде В.В.Рыжков дамытқан тілді оқытуда когнитивтік-коммуникативтік бағытты басшылыққа алудың дұрыстығын дәлелдеді. Мысалы, орфограмма, орфоэпиялық нормаларға қатысты бірнеше жұмыс түрлері қамтылды. Атап айтқанда: Тапсырма. Рөлдік ойын. І. Кеңесбаевтың «Алфавит пен емле ережелерінің кейбір өзгерістері туралы», «Өңделген қазақ жазуы», «Сауатты жазу – мәдениеттіліктің белгісі» сияқты мақалаларын оқыңыз. Ғалымның пікірлерін кластер түрінде жинақтап жазыңыз. Кластерге сүйеніп, ғалымның рөлінде өз ұстанымдарыңызды түйіндеп айтыңыз». Бұл тапсырманы білім алушылар қызыға орындады, себебі оларбір ғалымның тілмен байланысты бірнеше мақаласындағы ортақ ой түйіндерін модельдеп үйренді. Екіншіден, сол алған білімдері мен жасаған тұжырымдарын тұлғаның рөлінде жүйелі мазмұндай отырып, әрі білім алды, әрі әдебиеттермен жұмыс жасау нәтижесінде ғылыми стильде сөйлеу дағдылары дамытылды. Ең бастысы, көпшіліктің алдында сөйлеу, сұрақтарға тиянақты жауап беру секілді коммуникативтік құзыреттіліктері жетілдірілді.

Келесі жұмыс жағдаяттық тапсырма түрінде ұсынылды. Ол топтық жұмыс сипатында ұйымдастырылды:

Тапсырма. Жағдаят: қазіргі қазақ орфографиясының қалыптасу тарихына арналған бір телехабар дайындау сіздерге тапсырылды. Қазақ орфографиясын жетілдірудегі зерттеуші ғалымдардың еңбектері туралы мәлімет жинаңыздар. Хабардың сценарийін дайындаңыздар. Деректік материалдар әзірлеңіздер». Мұндай тапсырмалар білім алушының қатысымдық-танымдық құзыреттіліктерін өзара байланыста дамытуда болашақ педагогтің жеке басының қасиеттері мен оның рухани-құндылықтық бағдарының қалыптасуында маңызды рөл атқарады. Өйткені тіл – халық танымының, ойлауының, қарым-қатынас әдебінің де жемісі әрі көрсеткіші. Сондықтан олар жалаң ереже түрінде емес, алдымен халық ойы мен дүниетанымы, оны негіздеген зерттеушілердің тіл жайындағы еңбектері туралы білді. Модельдеп ой түзудің нәтижесінде бір мәселе төңірегіндегі әртүрлі ғалымдардың тіл туралы айтқан пікірлерін салыстыруға үйренді. Бұл жұмыстағы тағы бір үлкен жетістік – білім алушылардың телехабар сценарийін әзірлдеу үшін өзара пікір алмасып, алған білімдерін көпшілікпен бөлісуге машықтанды. Жеке көзқарастардың тоғысында ортақ шешім жасауға дағдыланды. Бұл олардың сабақ барысында коммуникативтік құзыреттіліктерін жіті дамытып отыруға мүмкіндік берді. Мұндай жағдай білімгерлердің психологиялық күйіне жағымды әсер етіп, білім берудің сапасына оң ықпал етті.

Осыдан бір жарым ғасыр бұрын-ақ И.А.Бодуэн де Куртенэ айтқан «дыбыстың шынайы физикалық табиғаты сол зат туралы түсінікпен сәйкес келмейді, себебі оның бойында «халықтың танымы» [110, б.32] бар деген пікірін ескерсек, бұл тұжырым фонемамен, жалпы фонетикамен байланысты барлық ұғымдар туралы, оның ішінде орфографиялық заңдылықтарға қатысты ілімді меңгертудегі ең маңызды, ең басты мәселеге айналуы тиіс деген қағида басшылыққа алынып отырды. Бұл өз кезегінде білім алушылар үшін тосын да қызықты мәлімет болуымен құнды болды әрі олардың пәнге деген ынтасы мен ықыласын арттырып, оқу мотивацияларының дамуына ықпал етті.

Психологиялық аспектіден саралағанда, білімнің мәні болашақ маманның үйреніп жатқан нәрселерге интеллектуалдық еркіндікпен келе алуымен өлшенеді. Сол себепті оған қол жеткізуге ықпал ететін бір әдіс, әлемнің тілдік бейнесін шынайылықпен түсінуіне әкелетін, білім алушының ойына, танымына күш түсіретін модельдеу (үлгілеу) екеніне көз жеткізілді.

Психологиялық-семиотикалық зерттеулердің заманауи өкілі В.Розин «психиканың дамуы жаңа түсініктердің қалыптасу үдерісіне тәуелді болады» [111, б.327] дейді. Қанша айтқанмен, сигнификация таңбаларды құру мен пайдалану үдерісі сияқты, бұл бір жағынан қарағанда, қоғамдық мәселелерді шешудің бір жолы сияқты, ал екінші жағынан қарағанда, жаңа таңбаларды қолдану есебімен іс-шараларды қайта ұйымдастыру болып та саналады. Ал іс-шараларды қайта ұйымдастыру өз кезегінде психиканы да қайта ұйымдастыруға апарады. Игерілетін нәрселерге ашық болу және интеллектуалды-еркін күштермен жаңа түсініктерді жасай алу өздігінен меңгеру дегенді білдіреді. «Адамның дамуындағы қозғалыс күші сияқты сигнификация үдерістің бірдей жүруі білім алушыны сөйлеуге үйретуде және оның тіл туралы дүниетанымын қалыптастыруда үнемі назарда болуы керек. Бұлардың қай-қайсысы да білімгердің тіл туралы, оның ерекшелігі туралы дүниетанымын қалыптастыруда сөздің тұлғалық, мағыналық сипатын қатар танытуға ерекше мән беруді қажет етеді» [112, б.54]. Сондықтан да зерттеу жұмысында қазақ тілі орфографиясының заңдылықтары мен нормалары тілдің болмысымен қатар игерілуі назарда ұсталды. Бұл тұрғыда білім алушыларға ұлттық әліпби нұсқаларын таңдаудағы ғылыми пікірлерді талдату, олар бойынша салыстырмалы кестелер жасату өз тиімділігін көрсетті. Мысалы:

Тапсырма. «1940 жылы қазақ жазуы кирилнегізді графикаға көшірілуіне байланысты әліпби түзуге, емле ережесін әзірлеуге қатысты С.Аманжоловтың, М.Балақаевтың, І.Кеңесбаевтың, С.Жиенбаевтың еңбектеріндегі басты тұжырымдарды айқындайтын кесте түзіңдер. Кесте бойынша өз ой-қорытындыларыңды жазыңдар» деп ұсынылды.

Психологиялық зерттеулерде білім алушының когнитивтік-коммуникативтік қабілеттері әртүрлі қарапайым және ғылыми ұғымдарда (тезаурус) жинақталған ақпараттарды меңгерумен ғана емес, сондай-ақ сөйлеу актілерінің стратегиялары мен амалдарын, қоршаған дүниені, оның ішінде тіл заңдылықтарын тану мен өзін-өзі тану қабілеттеріне (мотивациялық-прагматикалық деңгей) қол жеткізілуімен өлшенеді. Жаңа ақпараттар мен білімдер орфографияны модельдеп оқыту үдерісінде білімгерлердің әрбір тапсырманың ерекшелігін, мақсатын дұрыс түсіне отырып, өздіктерінен ізденіс жасауына, бірлесіп ортақ шешім жасауға үйренуіне негіз болады. Бұл бағытта студенттердің өзара әрекеттік, ынтымақтастық, жеке басты сыйлау, рухани үндестікте ой бөлісе алу секілді танымдық-қатысымдық іскерліктері дұрыс қалыптасады. Сол себепті болашақ филолог мұғалімдерді даярлауда олардың бұл бағыттағы кәсіби біліктерін дамытудың шарттары мен тетіктерін табуға жіті көңіл бөлінді [113 б.11].

Зерттеу жұмысында қазақ тілінің орфографиялық заңдылықтарын меңгертудің психологиялық тетігі ретінде білім алушының қатысымдық-танымдық қабілеттерін дамытудың шарттары мен талаптарын анықтап, жүзеге асыру мақсат етілді. Онда білім алушы тұлғаның бойындағы жеке ерекшеліктерін ескерумен қатар, жоғары білім беру жүйесіне тән білімдерді меңгертуде тезаурустық (жалпы ұғымдық) , мотивациялық-прагматикалық (операциялық) және құндылықтық-мәндік құзыреттіліктерін (бағалауыштық) дамыту қатар жүргізіліп отырды (Сызба – 3) .

Сызба – 3. Студенттің қатысымдық-танымдық қабілеттерін дамытудың шарттары мен талаптары

Бұл мақсатқа сай орындалатын БӨЖ/ОБӨЖ жұмыстарының қай қайсысы да студенттің өзінің біліміне деген сенімділігін арттыруға, қарым-қатынас жасауда өзінің психологиялық ресурстарын (тілдік-табиғи қабілеттері мен қасиеттерін) пайдалануға, пікірлесушілердің психологиялық жай-күйін дұрыс ескеруге, кез келген психологиялық кедергілерді бірлесе жеңудің жолдарын табуға мүдделілік тудыруға бағытталды. Мысалы: «ЖИГСО» тәсілімен топтық жұмысты дұрыс жүзеге асыру үшін білім алушыларға мынадай талап қойылды:теориялық тұрғыдан орфографияға қатысты мәселені талдаған мәтін бөліктері нөмірленіп, топ студенттеріне таратылды. Білім алушылар мәтінді оқып, соңында өз тұжырымдарын модельге түсіруі талап етілді.

«Жигсо» әдісі – «Бөлшекте және жинақта» тәсілі бойынша жұмыс жүргізу тәртібі анықталды. Бұл тапсырманы орындау үшін білімгерлер үш топқа бөлінеді. Әр топта білімгерлер №1, №2, №3 деп бөлініп, олар жеке оқу мәтінінің әрбір бөлігімен танысады. 1-кезеңде әр топтың білімгерлері өздеріне берілген мәтін бөлігін оқып шығады. 2-кезеңде білімгерлер өз нөмірлеріне сәйкес топтарға бірігіп, әрқайсысы өз бөлігінің мазмұнын талдайды, оны сызба арқылы көрсетіп, пікір алмасады. 3-кезеңде білімгерлер бастапқы орындарына оралып, барлық мәтіннің мазмұнын талқылап, ойларын біріктіреді. Бұл үшін олар түрлі әдістерді қолдана алады (тірек сөздер кестесі, кластер, диаграмма, мұрет, карта және т.б.). 4-кезеңде әр топ өздерінің жұмыстарын аудиторияға таныстырып, қорғау өткізеді. Алғашқы кезеңдерде топтық жұмыстың шарты бойынша олар өзара бәсекелес болғандықтан, жұмыстың екінші кезеңінде әр топ мүшесінің өз ойларын ортаға ашық салу психологиялық тұрғыдан оңай болмады. Бірақ түпкі нәтижеде әр топ құрамындағы білім алушының алған білімдерінің тек топ үшін емес, жалпы ұжым үшін маңыздылығын сезінуі олардың ортақ мүдде жолында бірлесе жұмыс жасауы қажеттігін түсінуіне әкелді.

Бұл сипаттағы жұмыстарды орфография бойынша тірек ұғымдарды классификафиялауға үйрету мақсатында да ұйымдастыру қолайлы болады. Мәселен, әрбір дыбысқа сипаттама беру, орфографиялық ұстанымдардың ерекшеліктерін ашу және т.б. тапсырмаларды орындатудың тиімділігі жоғары болды. Осы тапсырмалар арқылы білімгерлерге кешенді тапсырмаларды нақты төрт бағытта: құндылықтық-мәндік, мотивациялық-прагматикалық, тезаурустық және арнайы тілдік қабілеттерін жетілдіруге үйрету нәтижесінде болашақ филолог мұғалімдердің кәсіби-қатысымдық, кәсіби-интеллектуалдық құзіреттіліктерін дамыту мүмкін болатынына көз жеткізілді.

Психологтардың пікірінше, білім алушының логикалық ойлауы жүйелі, бұрынғы білетіндерін өздігінен жаңа сапалық деңгейде өңдеу қабілеті жоғары болады. «Тұлғаның құндылықтық-мәнділік деңгейі оның рефлексиялық қабілетінен, алған тәжірибелерін жинақтай алуынан, өтіліп отырған теориялық тақырыпқа қатысты тірек ұғымдарды бір-бірімен байланыста нақты меңгеруінен, құндылықтар жүйесін өз бетінше байыта алуымен, сөйлесім дағдыларының икемділігімен өлшенеді» [95, б. 116]. Олардың мотивациялық-прагматикалық деңгейін қалыптастыруда орфографияны модельдеп оқыту үдерісінде өзі жасайтын сызбаларды «алдын-ала болжай білуге, нақты мақсат қоя алуға, соған апаратын өзінің әрекеттерінің әр қадамына бақылау жасай алуға үйрете отырып, ең оңында жоғары, дұрыс нәтижеге өздігінен жетуге талпындыру мақсат етілуі керек» [114, б. 89].

Тезаурустық деңгейдегі тапсырмалар білім алушының болашақ мұғалім екендігін ескере отырып, олардың психологиялық қабілеттерін шыңдаудың стратегияларын анықтауды қажет етті. Сондықтан зерттеу барысында әдіскер-ғалым М.П.Минигалиеваның жүйесі басшылыққа алынды [115, б. 78]. Аталған жүйе бойынша жұмыстар мынадай динамикалық бағытта жүргізілді:

1) түсіндіру стратегиясы – проблемалық жағдаяттың мәнін түсіну: шығармашылық ізденістен гөрі стандартты, көбінде дайын білім көзі бойынша өзінің ой-пікірін жеткізуге, монологтік сипатта сөйлеуге бағытталады. Бұл тапсырмаларда орфографиялық ұғымдарға қатысты дайын сызбаларды түсіндіру, қарапайым деңгейде жасалған кестелер бойынша өз ойын таратып айта алу дағдыларын дамытуға назар аударылды;

2) интерпретациялау стратегиясы – дайын және өзі жасаған модельдер бойынша орфографиялық ұғымдардың ішкі байланыстарын, бір-бірімен сабақтастығын ашып түсіндіруге бағытталады. Бұл жерде білімгерлердің қажетті терминологияны саралап қолдана алу машықтарын қалыптастыруға көңіл бөлінді;

3) бірлесе талдау стратегиясы – бір мәселені диалогтік және полилогтік тұрғыдан талдау барысында тірек ұғымдарды саралауға, оған қатысты өз пікірі мен білімін өзгелердің ойымен салыстыруға, өз қатесін өзі түсінуіне немесе, керісінше, өзгелердің қателігін дұрыс әрі әдепті түрде түзей алуға бағытталады» [115, б.29].

Білім беру үдерісінде тұлғаның құндылық бағдарын жүйелі қалыптастыру тілдік ұғымдардың мәнділік сипатын арттыратыны дәлелденді. Өйткені болашақ филолог маман өзі сабақ беретін пәннің жас ұрпақтың бойында елжандылық қасиеттерді қалыптастырудағы, рухани әлемін байытудағы тағылымдық және тәрбиелік маңызын түсінуі үшін оқу материалының тіл туралы дүниетанымға қатысты тұстарына жіті назар аударылып отырды. Оларды кейде ашық, кейде тұспалмен ұғындыру жүзеге асырылды. Тілдегі ұлттық және құндылықтық мәннің үнемі ашық берілмеуінің себебі, біріншіден, қайталана беретін декларативтік ақпараттар студентті тез жалықтырады, тіпті оның кері көзқарасын қалыптастыруы да мүмкін екені ескерілді. Екіншіден, кейбір мәселелерді білімгерлердің өзіндік тұжырымдары арқылы тануына жетелеу оқудың мотивациялық сипатын күшейтіп, пәнге қызықтыратыны екерілді. Үшіншіден, тіл білім алушының функционалдық сауаттылығын қалыптастырудың тікелей тетігі болғандықтан, оны білім алушының практикалық та, танымдық та тұрғыдан өздігінен саналы түсінуі маңызды болады деп саналды. Зерттеу бойынша жүргізілген эксперименттік тәжірибе жұмыстары оның растығын көрсетті. Білім алушылардың өзіндік көзқарасын еркін айтуына, өзіндік тұжырымдар жасауына, тілді дұрыс қолдануға деген жауапкершілігін арттыруға қол жеткізілді. Эксперимент бойынша алынған мәліметтер болашақ филолог мамандардың, қазақ тілі мұғалімдерінің кәсіби-қатысымдық және кәсіби-танымдық қабілеттерін қатар дамытудың шарттары мен амалдарын жүйелеуге мүмкіндік берді.

Білім алушылардың психологиялық ерекшеліктерін ескере отырып, орфографияны модельдік жүйе арқылы оқыту үдерісінде оқу материалдарын меңгертуде олардың әрі қатысымдық, әрі танымдық әрекеттерін өзара үйлестіре жүргізуде екі мәселеге ерекше мәне берілді:

1) Қазақ тілі орфографиясын оқыту барысында болашақ мұғалімдердің кәсіби бағытын дамытуға баса назар аударылды;

2) Қатысымдық әрекеттердің мақсаттылығына ерекше көңіл бөлінді. Әр тапсырманың ақпараттық мазмұны жаңашыл әрі танымдық деңгейі терең болуы, сондай-ақ білімгердің өзін тануына және танытуына ықпал етуі маңызды болды. Бұл ретте сөйленімнің сыртқы белгілері — танымдық, эмоционалдық және реттеуші-еріктік үдерістердің жүзеге асуы басты назарда ұсталды [116, б. 532]. Осы орайда білімгерлер үшін қазіргі таңда өзекті әрі қызықты тақырыптардың бірі — ұлттық әліпби мәселесі болды. Латын графикасына көшу тақырыбына қатысты ғалымдар арасындағы пікірталастар мен зерттеулер үлкен қызығушылық туғызды. Білімгерлер Н. Уәли, Ә. Жүнісбек, Е. Қажыбек, Қ. Күдерина, Н. Әміржанова, А. Фазылжанова және басқа да ғалымдардың мақалалары мен БАҚ құралдарындағы сұхбаттарын оқып, талдау жұмыстарын жүргізді. Осы жұмыстар барысында ғалымдардың пікірлеріне жан-жақты талдау жасалып, бейнемазмұндар мен аудио материалдар да ұсынылды. Бұл процесс білім алушылардың қазақ тілінің әліпбиі мен жазу реформалары туралы терең мағлұмат алуына ғана емес, сонымен қатар болашақ маман ретіндегі жауапкершілік сезімін оятуға, олардың психологиясы мен танымдық деңгейіне ықпал етуге бағытталды. Нәтижесінде білімгерлер өздерінің болашақ кәсібін тереңірек түсініп, оған қатысты көзқарастарын қалыптастырды. Семинар және БӨЖ/ОБӨЖ тапсырмаларын іріктеу кезінде білім алышыларды қазақ тілі орфографиясы жайлы қазіргі таңдағы таңба ауыстыру мәселесімен таныстыру бағытында оған қатысты мәтіндермен жұмыс жүргізудің өз мақсаты болды. Латын графикасына негізделген қазақ әліпбиіне қатысты таласты пікірлер айтылған мәтін мазмұнын модельдеу арқылы олардың ойлау, пайымдау дағдылары дамытылды, сыни ойлау дағдылары жетілдірілді. «Мұндай тапсырмаларды орындату тек тіл мен интеллектінің арасындағы ғана емес, ауызша және жазбаша тілдесімнің, білім мен біліктің арасында дәнекерлік қызмет атқаратыны» [117, б.121] ескерілді. Өйткені бір мәселені бірлесе талдап, ортақ модель жасау үдерісінде білімгер «әрекетінде ассоциативті-вербалды тізбек (тілтанымдық аяда) қана емес, тұлғаның меңгерген ұғым-түсініктері (ойтанымдық аяда) мен қатысымдық-әрекеттік және құндылықтық-мәнділік бағдарлары (әлеуметтік-танымдық аяда) бірге көрініс табатынына» мән берілді [118, б. 100].

Топтық сипаттағы жұмыстар білім алушының белсенділігін арттырумен қоса олардың өзінің сөйлесім деңгейлерін айқындауына да ықпал етеді: бейсаналық деңгей (ана тілі ретінде қолдану); саналық деңгей (гносеологиялық тұрғыдан қолдану) ; құндылықтық-мәнділік деңгей (түйсініп қолдану). Сондықтан модельдік жүйе негізінде оқытудың барысында білім алушылардың сөйлесім әрекеті, психикалық белсенділігі және тұлғалық – құндылықтық жүйесі үнемі тығыз бірлікте болуы қадағаланып отырды.

Ғалым Ю.А.Караулов болашақ филолог-мұғалімнің тілдік тұлғасын сипаттағанда білім алушының меңгерген тезаурусының деңгейін; мотивтерін анықтауды немесе прагматикалық деңгейін анықтау қажеттігін ескертеді. Оның пайымдауынша, «бңлңмгердің:

өз бетінше мәтін құрай алуы;

ауызша тілдесімдегі сөз бен әдеби мәтіндерді тең қабылдап түсіне алуы;

болашақта өзін филолог мұғалім рөлін орындауға әзірмін деп есептей алуы;

тілдік қабілеттердің деңгейлерін меңгере алуы;

- филологиялық та, педагогикалық-психологиялық тұрғыдан да сөйлесімнің монологтік, диалогтік, полилогтік түрлеріне қатысуға дайын болуы секілді пәндік құзыреттіліктері прагматикалық деңгейге қол жеткізгенінің көрсеткіші» [119, б.14] болып саналады.

Білімгерлермен жұмыс барысында қазақ орфографиясы мен қазіргі лингвистикалық үрдістерді түсіну және олардың перспективасын анықтау мәселесіне назар аударылды. Бұл мақсатта білім алушылардың төмендегідей дағдыларды игеруі көзделді:

қазіргі тіл біліміндегі теориялық және әдіснамалық қағидаларды түсіну;

орфографияның негізгі мәселелерін меңгеру;

тілтанымдық тұжырымдарды интерпретациялау;

мәтіндерге лингвистикалық талдау жасау және концептілік талдауларды игеру [120 б. 238] .

Бұл білім беру процесі филолог-білімгерлердің түсінігін арттыруға, әрекеттік белсенділігін күшейтуге және өзін-өзі жетілдіруге бағытталған. Қазақ тілі орфографиясын оқытуда білімгерлердің тұлғалық-психологиялық ерекшеліктерін ескере отырып, олардың пәнге қызығушылығын арттыруға ерекше мән берілді. Білім алушылардың ұлттық құндылықтарға деген көзқарасын қалыптастыру, тілге деген табиғи талпынысты ынталандыру олардың шығармашылық қабілеттерін дамытты. Сонымен қатар, көркем әдебиетті мәнерлеп оқу арқылы орфографияның заңдылықтарын түсіну, сөз мәдениеті мен шешендік өнерге деген қызығушылықты арттыру, олардың тұлғалық дамуына ықпал етті. Бұл үдеріс филолог мамандығын таңдаған студенттердің оқу сапасын және білімнің мәнділігін арттырды.

Бұл қасиеттер олардың тілдік білімді терең сезініп, тапсырмаларды креативті түрде орындауға деген ынтасын арттырады. Осылайша, бұл факторлар тілдік білімді игеру мен шығармашылыққа бағытталған тапсырмаларды орындауда маңызды шарт ретінде қарастырылды.

М.А.Холоднаяның пікірінше, «филолог-білімгерлердің қатысымдық-танымдық құзыреттіліктерін дамытуда олардың қиялының ұшқырлығы, тылсым күштердің барына сенімге бейім болуы, өзгенің образына «оңай ене алу» қабілеті, өзіне сырттай баға бере алуға икемділігі, бүтін мен бөлшектің өзара бірлігін жылдам түйсіне алуы, интуициясының жоғары болуы, кіммен де тіл табысуға мүдделілік танытуға бейімділігі, рухани құндылықтарды бағалауға қабілеттілігі, өзгелерге сенімі және т.б. психикалық қабілеттерге бейім болуы көмекке келеді» [106, б.34]. Сондықтан орфографияны оқыту үдерісінде кез келген тақырыпты меңгертуде шығармашылық, өзіндік ізденімдік жұмыстарды орындау қиындық туғызбады.

Әрбір сөздің мәнін түсінуге деген қызығушылық та болашақ тілші мамандардың орфографияны модельдік жүйе арқылы оқытуда қажетті термин сөздер мен ұғымдардың мағынасын оңай ажыратып, оларды саналы меңгеруіне оң ықпалын тигізіп отырды. Топтағы немесе қарсылас топтардағы студенттердің ой-пікірлерін жылдам ұғынып, оған құптау білдіруінде немесе қарсы уәждерін дәлелдеп айтуда бұл қабілеттер маңызды болды. Себебі «студенттің тілдік терминдер мен ұғымдарды жеңіл, саналы, динамикалық сипатта жүйелі және тұщына, жемісті меңгеруінде даралық, психологиялық-физиологиялық, адамгершілік-рухани қабілет-қарымы да үлкен рөл атқарады» [121, 37-б.]. Сонымен қатар, филолог-білімгерлердің мәтінді интерпретациялауға, түсінісу өнеріне қабілетті болуы мен көркем-әдеби мәтіндердің астарындағы мәнді ашуға, субъективті-феномонологиялық интерпретациялауға икемді болуы да білімді сапалы меңгертуде өзіндік мәнге ие. Өйткені мұндай қабілеттер, К.Розенбергтің пайымдауынша, «адамның мәселені немесе тілдік құбылысты, сөз мағынасын «айтқызбай ұғынуын» («понимание без понимания») , ішкі түйсікпен сезінуін қамтамасыз етеді» [122, 453-б.].

Зерттеу жұмыстарында білім алушыларға ұсынылатын оқу тапсырмасы ретінде ғалымдардың пікірлерін талдату, бірнеше тұжырымнан ортақ қорытынды жаздыру, мәтін бойынша сызбалар, диаграммалар құрату жұмыстары жиі жүргізілді. Мысалы, бір тапсырма « Қазақ орфографиясының басты принциптерін негіздеген ғалымдардың тұжырымын кластер түрінде рәсімдеңдер» деп берілді. Онда білім алушылар А.Байтұрсынұлының, Қ.Жұбановтың қазақ тілінің орфографиясына байланысты жазған ой-тұжырымдарына талдау жасады. Олардың еңбектері бойынша негізделген емле принциптерін дәлелдеп, дәйектеп, қазіргі орфографиялық ережелермен байланыстырып айту міндеттелді. Ал, «1940 жылы қазақ жазуы кирилнегізді графикаға көшірілуіне байланысты әліпби түзуге, емле ережесін әзірлеуге қатысты С.Аманжоловтың, М.Балақаевтың, І.Кеңесбаевтың, С.Жиенбаевтың еңбектеріндегі басты тұжырымдарды айқындайтын кесте түзіңдер. Кесте бойынша өз ой-қорытындыларыңды жазыңдар» деген тапсырманы да студенттер қызыға орындады. Бұл тапсырмалар, біріншіден, біздің зерттеу мақсатымызға сәйкес білімгерлердің өз пікірлерін модельдеу технологиясы бойынша игеруіне қажетті дағдыларды меңгеруіне мүмкіндік берсе, екінші жағынан, олардың сөз мағынасын талдап түсіну, терминдердің жасалымдық жүйесін ұғыну, мәтіндегі негізгі және қосалқы мағлұматтарды ажырату, оларды сызба жасауда топтап, жіктеп көрсету секілді тапсырмаларды орындауын қамтамасыз етті. Осы арқылы оларды ой жинақтауға, сөздегі мағынаны таратып түсіндіруге баулу мақсаты көзделді. Бұл да білімгерлердің сөзді тану білігін, оны дұрыс, орынды қолдану білігін дамытатынына көз жеткізілді.

Білім алушылардың психологиялық ерекшеліктері мен қабілет-қарымдарының деңгейіне сай қазақ тілінің орфографиялық заңдылықтарын меңгертуде мәтіндермен жұмыс үздіксіз жүргізіліп отырды. JI.С.Выготский адамның өзгелердің жазған немесе айтқан пікірлерімен қатысымы жайлы маңызды тұжырымдар жасайды. Ғалым:«.. Ақылмен түсінуге негізделген бұл процесс сөздің мағынасын жалғастыра отырып, үнемі жинақтау мен дамытуға ұмтылады. Психологиялық жинақтаудың жоғарғы формалары тек адам ойлау арқылы шындықты бейнелегенде ғана мүмкін болады. Жинақтау тек мағына болған жағдайда ғана жүзеге асады. Мағынаның дәл өзіндік бірлігі қоғамдастық пен жинақтаудың, коммуникация мен когнитивті процестердің өзара байланысы мен үйлесімділігінде айқындалады. Мағына – сөздің семантикасының бір бөлігі. Қазіргі психологияда сөздің мағынасы қоғамдағы практикалық қызметте адамның заттық мазмұнын жалпылап және тұрақты түрде бейнелеуі ретінде қарастырылады. Сөзде потенциалды түрде көптеген мағыналар бар, олар адам сөйлегенде нақты көрініс табады» [123, б. 31-32] дейді. Мәтінмен жұмыс нәтижелі болу үшін білімгердің әр сөздің, терминнің мағынасын түсінуіне назар аударылды. Ол үшін мәтін бойынша тірек сөздерді анықтау, глоссарий түзу жұмыстары жүргізілді. Мәтінде өзінің ой-пікірімен ой алмасуды қалайтын тұлғаның мотиві мен мақсаты сөз арқылы көрініс табады. Ал екінші бір адамның оны түсінуі өзі үшін осы ой-пікірдің білдіретін мәннің туу үдерісі мен нәтижесі болып саналады. Субъект үшін мән – қабылдаушы тұлғаның өзі түсінген нәрсеге эмоционалдық қатынасы. Түсінудің негізгі тетігі – нақты сұрақтардың тууы мен сол сұраққа берілетін жауаптың табылуы. «Субъектінің мәтінді түсінгенінің нәтижесі оның интеллектуалдық белсенділігінің деңгейімен өлшенеді және мақсаттылық, бағдарлық-зерттеушілік, орындаушылық, бағалауыштық әрекеттер секілді интеллектуалдық актінің барлық кезеңдерінің бірдей қызмет етуіне байланысты болады» [124, б. 312]. Ал, «мәтінді шығармашылықпен, мәдени тұрғыдан түсіну – айтылған немесе жазылған нәрсені қабылдаумен ғана шектелмейді, ол жаңа ойдың, жаңа мәннің тууына әкелетін үдеріс болуымен маңызды» [125, б. 46]. Олай болса, орфографиялық ұғымдарды саналы меңгерту үдерісінде білім алушылардың болашақ тіл мұғалімі ретіндегі кәсіби біліктерінің қалыптасуын қамтамасыз етуде барлық психикалық үдерістер (танымдық та, эмоционалдық та) өзара қарым-қатынас жасауына тірек болады. Қарым-қатынас пен жинақтаудың, коммуникация мен танымның бірлігіне талдау жасай отырып, болашақ филолог мамандардың бойындағы қатысымдық-танымдық қабілеттердің дамуының басты тетігі ретінде әлеуметтік, психологиялық, лингвистикалық қызметтердің тоғыстырылуын және олардың адамның сөйлесім әрекетінде бірдей жүзеге асырылуын айтуға болады. Сондықтан білім алушыларға әрбір үлкен тақырыптарды өткеннен кейін осы уақыт аралығында меңгерген қатысымдық қабілеттері мен іскерліктеріне талдау жасату рефлексиялық жолмен жүргізілуі жолға қойылды. Онда монологтік, диалогтік, полилогтік сөйлесім барысында нені үйренгені, нені меңгергені туралы өзіне өзі есеп беруіне мүмкіндік берілді. Тек сөйлесім дағдыларын меңгергені ғана емес, өзінің ойын жеткізудің амал-тәсілдеріне, сонымен бірге өзгелермен тіл табысу, ортақ шешім жасау іскерліктерін қалыптастыруға да мән беріліп отырды. Бұл білім алушының өзінің қатысымдық құзыреттіліктерін шыңдауға әрі танымдық белсенділігін арттыруға жақсы әсер ететіні ескерілді. Осы арқылы олар өздерінің болашақ мамандығының мәні мен жас ұрпақ қалыптастырудағы маңызын түсінуіне, адами қарым-қатынастың рухани-адамгершілік нормаларын меңгеруіне, өзгелерге құрметпен қарау, олармен санасу, болашақ шәкірттерінің еркіндігін бағалау, олардың алдындағы өзінің жауапкершілігін сезіну секілді мәселелерді құндылықтық-мәнділік тұрғысынан түсінуіне себеп болды. Білімгерлер практикалық тапсырмаларды орындау үдерісінде теориялық білімді терең меңгеру қажеттігімен қатар оны түсіндіру шеберліктерін үйренудің, үйретудің жолдарын да қатар игеріп отырды. Нәтижесінде теориялық материалдарды модельдеу арқылы оқытудың мұндай артықшылықтары тек ойлау жүйесін дамытудың ғана емес, білім алушылардың кісілік қасиеттері мен кәсіби біліктерін жетілдірудің механизміне айналды.

Жоғарыда аталған нәтижелерге қол жеткізу үшін даралық және топтық жұмыстарда қолданылған әдістер негізгі құрал болды. Олар білімгердің рухани-адамгершілік, оқу-танымдық, құндылықтық-тұлғалық, кәсіби-интеллектуалдық әлеуеттерін ашуға мол мүмкіндік берді. Себебі осы уақытқа дейінгі жүргізілген зерттеулерге теориялық тұрғыдан жасаған талдаулар оқыту үдерісін ұйымдастыруда білім алушылардың не тек қатысымдық дағдыларын дамытуға немесе тек танымдық қабілеттерін дамытуға басымдылық беріп келгендігін көрсетті [126, б. 220]. Бұл жерде зерттеу жұмысында осы екі бағытты қатар алып отыру көзделді. Өйткені білімді модельдеп оқыту осы бағыттарды бірге алып жүруге қолайлы болды.

Қорыта келгенде, зерттеудің мақсаты мен міндеттерін айқындауда педагогикалық жоғары оқу орындарында оқытылатын тіл саласы тек білімгерлердің теориялық ойлау қабілетін дамытуға ғана емес, сондай-ақ болашақ мамандығына қажет практикалық дағдыларды меңгеруге де бағытталуы қажет екендігі атап өтілді. Өйткені, тіл мен сана, ойлау мен сөйлеу бір-бірімен тығыз байланысты құбылыстар. Модельдеп оқыту әдісінде білімгердің ойлау жүйесін дамыту маңызды рөл атқарады. Тезаурустық деңгейде қалыптасатын ұғымдар білім алушының ойлау процесінде тереңдеп, білім қорын қалыптастырумен бірге, оның жаңа ойлары мен тұжырымдарының тууына себеп болады. Сонымен қатар, алынған білім мен дағдыларды болашақ ұрпаққа жеткізу қабілеті тұлғаның кәсіби және жеке дамуына ықпал етеді. Бұл өз кезегінде оның кәсіби салада сапалы өзгерістерге қол жеткізуіне мүмкіндік туғызады. Себебі, мектепке барған жас мамандардың оқушылармен тіл табысуда кездесетін қиындықтардың басты себебі, тек педагогтің қатысымдық дағдыларының жетіспеушілігінен ғана емес, сонымен қатар теориялық білім мен танымдық дағдыларды жеткізу қабілетінің төмен болуынан туындайтыны тәжірибеде дәлелденіп отыр.

# 3-ТАРАУ. ЖОҒАРЫ ОҚУ ОРНЫНДА ҚАЗАҚ ТІЛІ ОРФОГРАФИЯСЫН МОДЕЛЬДЕП ОҚЫТУДЫҢ ӘДІСТЕМЕСІ

# 3.1. Модельдік жүйе арқылы орфографияны оқытудың талаптары және білім алушының пәндік құзыреттіліктерін қалыптастырудың мүмкіндіктері

Қазақ тіліндегі орфографиялық ұғымдарды, бірліктерді модельдік жүйе арқылы оқытуға үйретуде ескерілетін басты мәселе – білім алушыларға модель туралы білім беру, оны деңгейлеп меңгерту, модель түрлері мен ішкі жіктелімі туралы ұғым қалыптастырып алу. Қалыптастырушы эксперимент барысында бұл мәселе толық ескерілді. Эксперименттің бастапқы кезеңінде білім алушыларға модель жөніндегі теориялық материалдар алдын-ала таныстырылып, олардың білімін практикалық тұрғыдан меңгерту көзделді.

Білім алушыларға модельдік жүйе арқылы оқытуды үйретуді нәтижелі жүргізу үшін, жоғарыда көрсетіліп кеткендей, бірінші деңгейден екіншіге, одан үшінші деңгейге ауысып, кезең-кезең бойынша өріс алып отыру керектігі ескерілді. **Модельдеу** – бір-бірімен өзара жалғасып жатқан шоғырлы үдеріс, онда зерттелетін кез келген нысан жан-жақты қарастырылып, толық түрде танылуы басты шарт. Модельдеудің бірінші кезеңі - модель құру үшін аса маңызды элемент. Сондықтан екінші, үшінші циклге өтпес бұрын, бірінші циклді мұқият зерттеу қажет екені қаперде болды.

Нысанға алынатын кез келген құбылыс туралы модель жасау үшін, алдымен, сол адамның өзінде оған қатысты жеткілікті ақпарат болу керек. Бұл модельдеуді үйретудің ***бірінші кезеңі*** болып саналады. Өйткені модельде зерттеліп отырған объектінің өзіне тән ерекшеліктері сипатталып беріледі. Модельдеп оқыту мен зерттеуге алынған объектінің арасында толық сәйкестік болуы - негізгі талап. Модель мен объектінің арасында ұқсастық болған жағдайда ғана модельдеп оқыту үдерісінің негізгі қызметі жүзеге асырылады. Мұндағы қағида - зерттеліп отырған объект әр қырынан қарастырылып, жан-жақты модельдеу жүйесін жүзеге асыра оқыту. Эксперимент барысында, яғни бір ғана объектінің өзі толық зерттеу үшін оқыту үдерісінде оны бірнеше модель түрінде рәсімдеу қажет деп саналды. Бұл зерттелмек болған объектіні әр қырынан танып білуге де, білім алушының ойды жинақтау мәтінін құрудың артықшылығын білуіне де мол мүмкіндік жасайды. Сол себепті жоғары оқу орны студентіне модельдеуді үйрету оның әрбір орфографиялық ұғым туралы жан-жақты түсінік алуына және соны жіліктеп түсіндіре алуына үйрететін әдіс екеніне назар аударылды. А.Байұрсынұлы айтқандай, «үйренуге үйрету» міндетінің осы жерде айқын жүзеге асырылатыны айқын көрінді. Болашақ тіл мұғалімі модельдеудің жолдары мен тәсілдерін үйрене отырып, оны басқаға (өзінің болашақ оқушыларына) үйретуге де әдістенетіні сөзсіз.

Модельдеудің **екінші кезеңінде** модельдің өзі жеке зерттеу нысанына алынды. Бұл тұстағы басты талап – түрлі модельдік тәжірибелерді қолдана отырып, модель құруға үйрету. Мұнда модельдің ішкі құрылымын әзірлеу үшін білім алушыға модель түрлері жөнінде нақты түсінік беру көзделді. Эксперимент жұмыстарының барысында білім алушыларға алдымен дайын модельдер бойынша жұмыс жасатылды. Қағидасы - сол модельдер бойынша теориялық мәтіннің мазмұнын жинақтап жеткізуге баулу. Бұл орайда тапсырмалар кешенді түрде жасалды [127 б. 252].

**Үшінші кезеңде** модель мен тұпнұсқа объектіні сәйкестендіру мақсатында студент модельдің әрбір компонентін өзі анықтап, оларды дұрыс құрмаластырып, жүйелеп беруі қажет. Ол үшін пән бойынша меңгерген теориялық білімі мен өзі қалаған модель түрін таңдайды. Талап – модельдің ішкі (мазмұндық) және сыртқы (құрылымдық) жүйесін алдын-ала ойша құра алуы. Ұсталатын қағида – жүйенің үйлесімді әрі логикалық тұрғыдан дұрыс құрылымдануы. Бұл орайда білім алушылар теориялық қағидаларды ретімен талдап, жүйелеп, қарапайым сызбаға белгілеуге дағдылдандыратын жұмыстар кешені орындатылды.

Төртінші кезеңдегі басты мақсатмодельдеумен байланысты теориялық білімдерді практикада қолдануға баулу болып белгіленді. Мұндағы негізгі талап – білім алушының өзі жасаған модельдері туралы толық ақпарат бере алуы. Осы нәтижеге жету үшін студент осыған дейінгі аралықта өзі меңгерген білімді қолдана отырып, оны түсінікті, жүйелі, дәлелді етіп жеткізуге дайын болуы. Ұстанған қағида – білім алушының функционалдық сауаттылығын дамыту. Сондықтан бұл соңғы кезең болғандықтан, тақырып бойынша игерген іскерлік-дағдыларын нақты жағдаяттарда қолданып көрсетуі түпкі нәтиже деп саналды.

Осы міндеттің орындалуы үшін білім алушыларға модельдеудің деңгейлері туралы, әр деңгейге қойылатын талаптар мен ұстанатын қағидалар, әр деңгей соңында қол жеткізілуі тиіс нәтижелер туралы нақты ақпараттар берілді (Кесте 3) . Бұл өз кезегінде білім алушыларды ақпаратты жинақтау туралы көзқарастарын қалыптастыруға ықпал етіп, білімнің саналы және сапалы меңгертілуіне алғышарт қалыптастырды.

Кесте 3 – Модельдеуге үйретудің кезеңдері мен нәтижесі

|  |  |  |  |
| --- | --- | --- | --- |
| **Кезең** | **Талап** | **Ұстанатын қағида** | **Күтілетін нәтиже** |
| 1-кезең | Дайын модель мен зерттеу объектісінің сәйкестігін түсінуі | Модельде объектінің қай қырынан қарастырылғанын ашуы | Объектіні әр қырынан танып біледі, ойды жинақтап, модельдеудің артықшылығын түсінеді |
| 2-кезең | Дайын модель үлгісінде жаңа модель құра алуы | Модель түрлері бойынша теориялық мәтіннің мазмұнын жинақтауы | Модель түрлері мен олардың ерекшелігін түсінеді, ажыратады. |
| 3-кезең | Модельдің ішкі (мазмұндық) және сыртқы (құрылымдық) жүйесін ойша құра алуы | Модельдегі жүйенің үйлесімді әрі логикалық тұрғыдан дұрыс құрылымдануы | Теориялық қағидаларды ретімен талдайды, жүйелейді, қарапайым сызба түрінде белгілейді. |
| 4-кезең | Өзі жасаған модельдері туралы толық ақпарат бере алуы | Студенттің функционалдық сауаттылығының дамытылуы | Тақырып бойынша игерген іскерлік-дағдыларын нақты жағдаяттарда қолданып көрсетеді. |

Қазақ тілі орфографиясын оқыту үдерісінде жалпы модельдеу екіге бөліп қарастырылып, сол талапқа сай қолданылды. Оларға шартты және математикалық модельдеу жатады. Лингвистикада, әсіресе орфография саласында, шартты модельдеудің пайдалану тиімділігі өте жоғары. Сондықтан орфографиялық принциптерді анықтауда орфограммалардың белгілі бір позицияда орналасуына негізделген модельдер әзірленді.

Жоғары оқу орнында орфографиялық нормаларды модельдеп оқыту, болашақ қазақ тілінің пәні мұғалімдерінің қатысымдық құзыреттіліктерін дамытуға бағытталған жұмыстардың тиімділігін арттырады деп саналды. Эксперимент барысында оқу үдерісін ұйымдастыруда коммуникативтік дағдылар, білімнің анықтылығы мен қызығушылық туғызу, сондай-ақ оқушылардың саналылық принциптері басты назарға алынды. Ауызша және жазбаша тапсырмалар, мультимедиалық жобалар, сондай-ақ жұптық, топтық және ұжымдық жұмыстың түрлі форматтарын қолдану болашақ тіл пәні мұғалімдерінің кәсіби біліктілігін арттыруда ерекше маңызды рөл атқаратыны байқалды. Білім алушылар бірлесіп жұмыс жасаудың пайдасын сезініп, командалық ынтымақтастықтың тәсілдерін тереңірек түсінді. Сонымен қатар, олар қажетті дағдыларды меңгеру мен үйретудің тетіктері туралы ақпарат алды. Бұл білімді саналы меңгертуге алғышарт қалыптастырды.

Болашақ мұғалім үшін басты талаптарды дұрыс қолдану оның кәсіби-шеберлік құзіреттілігінің дамуында үлкен рөл атқаратыны ескерілді. Модельдік жүйе арқылы оқытудың талаптары сақталып, соған сай сипаттар айқынқандалса, білім алушының кәсіби-танымдық, кәсіби-интеллектуалдық, кәсіби-мәдени құзіреттіліктерінің даму мүмкіндіктері артады деген болжам жасалды. Ол үшін аталған жүйенің компоненттері (Кесте 4) бір-бірімен тығыз байланысты болуы тиіс деп саналды. Нысанмен байланысты барлық фактілердің қамтылуына, теориялық ережелердің, ғылыми пайымдаулардың жинақталуына мән берілді.

Кесте 4 – Модельдеуге үйретудің кешенді сипаттары

|  |  |  |  |
| --- | --- | --- | --- |
| **№** | **Модельдеу талаптары** | **Модельдің сипаты** | **Құзіреттілік қалыптастыру мүмкіндіктері** |
| 1 | Модельдің толықтығы | Тиісті компоненттердің қамтылуы | Тіл заңдылықтарын танытатын аспектілерді толық қамтуға үйрену мүмкіндігі |
| 2 | Модельдің оңтайлылығы | Жүйенің тиімді берілуі | Ақпараттарды өңдеп, талғап жұмсауға үйрену мүмкіндігі |
| 3 | Модельдің түсініктілігі | Теориялық білімнің ұғынықты рәсімделуі | Ақпараттарды түсінуге жеңіл, ұғынықты етіп бере алу мүмкіндігі |
| 4 | Модельдің адекваттылығы | Теориялық білімге, автордың пікіріне толық сәйкестігі | Теориялық мәселелерді, пайымдау мәтіндерін дұрыс зерделеу мүмкіндігі |
| 5 | Модельдің үнемділігі | Білімді игеруде қуат және уақыт сыйымдылық мөлшерінің аз жұмсалуы | Білімді қорытуда жинақылық, нақтылық, тиянақтылық дағдыларының қалыптасу мүмкіндігі |
| 6 | Модельдің нақтылығы | Теориялық білімнің дәл, анық берілуі | Тілдік сезгірлік пен орфографиялық қырағылықтың қалыптасу мүмкіндігі |
| 7 | Модельдің эстетикалығы | Модельдің тартымды, көркем, ойға сыйымды болуы | Білім алушының эстетикалық талғамын тәрбиелеу мүмкіндігі |

Графикалық модельдеудің нәтижесі – орфограммаларды – сұлба-сызбаларды таңдау шарттарының бүтін графикалық үлгісін жасау. Оларда жалпы қабылданған таңбалық тұрпаттағы қандай да бір орфограмманы таңдау шарты ықшамдалып көрсетілді. Әртүрлі орфограммалардың жалпыланған графикалық модельдері жаңа білімді ашу кезеңінде білім алушының зерттеушілік іс-әрекетін ұйымдастыруға ықпал етеді деген тұжырым жасалды. Сонымен қатар, жүйелік білімдерді қалыптастыру үдерісін студентті дұрыс, тиянақты білім алуға ынталандырады және олардың бойында тілдік-функционалдық сауаттылықа қажетті аңғарымдылықты, тілдік сезгірлік пен орфограммалық қырағылықты қамтамасыз етеді. Сондықтан тілдік дағдылар мен іскерліктерді қалыптастыру кезеңінде орфограммаларды тану және орфографиялық ережелерді меңгеру керек болады [128 б. 413].

Графикалық модельдердің көрініс бейнелеріне сүйену білім алушылардың жадында қажетті білімдерді тез қалыпқа келтіруге және болашақ тіл маманы ретінде орфографиялық қырағылықтарын жетілдіруге мүмкіндік берді. Графикалық модельдеу барысында, ең алдымен, орфограммаларды таңдаудың анағұрлым маңызды шарттары, орфографиялық қателерді табу және түзету ептіліктері жеке бөлініп алынды және нақты белгіленді. Осы ептіліктерді дамыту барысында орфографиялық жадтың барлық түрлері жұмылдырылды: көру, есту, кинестезиялық (сөзағындық) , моторлық. Мұнда көру жады айырықша рөл атқарды, өйткені орфограмманы таңдау негіздемесі көру көрнекіліктерінің графикалық құралдарын қолдану арқылы жазбаша түрде жүргізілді. Барлық жазылған сөз қандай да бір орфограмманы таңдау шарты да көру арқылы қабылданады. Қабылдаудың осы екі нысанына байланысты көру жадын белсендіретін көру көрнекілігінің екі формасы бар: орфограмманы белгілеу және орфограммаларды таңдау шарттарын белгілеу. Мысалы, жекелеген әріптердің орфограммасын ашып көрсетуде оның типі, түрі, сараламалық белгісі, орны, ұстанатын принципі, нұсқалары ашып көрсетілді (4–5–6– сызбалар) . Мысалы: А орфограммасының типі әріпке байланысты болғанмен, түрі дауысты дыбыс деп белгіленді. Дифференциалды белігісін көрсетуде басқа дауыстымен қатар келе алатындығы, қазақ тіліндегі жіңішке естілетін әріптер жігінде жуан болып жазылатыны, біріккен сөз бен морфема жіктерінде көрініс табатыны, фонематикалық принциптің басшылыққа алынатыны, оның үш түрлі нұсқада жүзеге асырылатыны қысқа да нұсқа жинақталып берілді. Бұл білім алушының орфограмманың ерекшелігін нақты әрі саналы түсінуіне мүмкіндік берді. Олардың жүйелі ойлау қабілеттерін дамытты.

**А орфограммасы**

Орфограмма типі

Орфограмма түрі

Орфограм-маның дифференциалды белгісі

Орфограмма орны

Орфографиялық принцип

Орфограмма варианты

1. Біріккен сөз жігінде екі дауысты дыбыстың қатар келуі;

2. ж, ш, й аралығында а дыбысының жазылуы;

3. Екінші буындағы а әрпінің ә болып естілуі

Әріпке байланысты

1. а/ø

2. бірге не бөлек;

3. а/ә

Фонемати-калық

1. Біріккен сөз жігінде;

2. Морфема жігінде

Дауысты дыбыс

**Сызба** – 4**. А орфограммасының моделі**

**Ә орфограммасы**

Орфограмма типі

Орфограмма түрі

Орфограм-маның дифференциалды белгісі

Орфограмма орны

Орфографиялық принцип

Орфограмма варианты

Фонемати-калық

Дауысты дыбыс

Әріпке байланысты

1. а/ә

1. екінші буында

Екінші буында **ә** әрпінің жазылуы немесе жазылмауы

**Сызба** – 5**. Ә орфограммасының моделі**

**О орфограммасы**

Орфограмма типі

Орфограмма түрі

Орфограм-маның дифференциалды белгісі

Орфограмма орны

Орфографиялық принцип

Орфограмма варианты

1. а/ә

Фонемати-калық

Дауысты дыбыс

Әріпке байланысты

-сөз басында;

-күрделі құрама, біріккен кірме сөздерде

1.Сөз басындағы о әрпінің жазылуы;

2.Алғашқы буыны жіңішке буыннан соң **о** әрпінің жазылуы;

-біріккен кірме сөздерде: *электромонтаж/электрмантаж, электровакумдық/электровакум-дық*

**Сызба** – 6**. О орфограммасының моделі**

Осы үдерістің негізгі сатыларына сипаттама беретін болсақ, модель құру арқылы қойылатын міндет нақты бір нысанды байқау мен зерделеу нәтижесінде алынған білімдерге, сондай-ақ шешілуі тиіс практикалық мәселелерге негізделеді. Бұл жағдайда зерттеу барысында әсер етуші факторларды анықтап, олардың өзгеру қарқыны мен нәтижеге ықпалын бағалау қажет. Бұл шығармашылық процесс, онда әртүрлі амал-тәсілдер мен ұсыныстар болуы мүмкін. Сонымен қатар, зерттеу мақсатында көзделген нәтижелердің дәлдігін бағалау да осы кезеңде жүзеге асырылады.

«Модель» түсінігі өте әртүрлі, сондықтан ғылым мен техникада модельдеудің классикалық бір түрі жоқ. Модельдің негізгі сипаты бойынша модельденетін объектінің өзіндік ерекшеліктеріне байланысты модельдеудің көптеген түрлерін анықтап, әрқайсысын жеке қарастыруға болады.

Қазіргі уақытта модельдеуді қажет етпейтін салаларды табу қиын.

Мысалы, түрлі салаларда қолданылатын модельдеудің бірнеше түрлері бар: ақпараттық, компьютерлік, математикалық, математикалық-картографиялық, молекулалық, сандық, логикалық, педагогикалық, психологиялық, статистикалық, құрылымдық, физикалық, экономикалық, лингвистикалық және басқа да көптеген түрлері.

Болашақта іске асырылатын кез келген жүйе үшін арнайы модельдеу қажет. Техникалық немесе әлеуметтік жобалардың да өзіндік ерекшеліктерін айқын көрсететін модельдер қажет екені анық.

Модельді таңдау — бұл бұрыннан белгілі модельдерден жай ғана іріктеп алу емес, керісінше, зерттелетін ғылымдардың негізгі элементтерін (яғни, жалқыдан жалпы модельді) синтездеу процесі ретінде қарастырылуы керек.

Бұл жерде ғылымның тиісті салаларының анықтамалары, логикалық құрылымдары мен әдістерін білу аса маңызды. Нақты міндетті шешуде олардың дұрыстығы осы элементтердің қажетті сала мен жағдайға сәйкес қолданылуына байланысты болады, сондықтан модельдеу процесінде бұл фактор шешуші рөл атқарады.

Мұндай қатаң талаптың бұзылуы модельдің кейбір бөліктерінің үйлесімділігіне кері әсер етеді, жүйенің шашыраңқылығына соқтырады. Бұл модель құрушы үшін де қиындықтар туындатады, соның салдарынан көп жағдайда ауытқушылық болып, қате нәтижелер мен тұжырымдар шығады.

Білім алушыларға модельдік жүйе жайында мағлұматтарды ұсына отырып, олардың жалпы модель туралы түсінігі дамытылды. Бақылау эксперименті нәтижелері көрсеткендей, студенттердің басым бөлігі «модель» ұғымын тек техникалық заттармен байланыста ғана танитыны анықталды. Сондықтан оқу материалдарын меңгерту үдерісіндегі модельдің өзіндік ерекшеліктері мен мәні ашып талданды.

Зерттеу нәтижелері модельдеудің мотивациялық әсері жоғары екенін танытты. Модельдеуге үйретудің мотивациялық сипаты мен эвристикалық күшін анықтайтын басты сипаттар мыналар:

-модельдің көмегімен күрделіні қарапайымдандыруға;

- көрінбейтін және сезілмейтін нәрсені көрінетіндей және сезілетіндей етіп бейнелеуге;

- беймәлімді мәлім етуге болады. Яғни кез келген қандай да бір күрделі нысанды мұқият және жан-жақты зерттеуді қолжетімді етеді.

Сонымен, модельдеу – нысанды зерттеу, онда нысанның өзі емес, осы нысанмен біршама объективті сәйкестіктегі қосалқы жасанды немесе табиғи жүйе, ол оны белгілі бір қатынаста алмастыруға қабілетті және модельденетін нысанның өзі туралы ақпарат береді. Зерттеуші мен таным нысанының арасында модель тұр. Білім алушы, алдымен, мұғалімнің жетекшілігімен және көмегімен модельдерді қолданып әрекет жасады, сосын модельдерді өз бетінше жасауға үйренді. Модельде бекітілген елеулі белгілер мен байланыстар олар үшін өздерінің әрекеттерінің нәтижесінде осы белгілер мен байланыстарды аңғарған жағдайда ғана, яғни модель жасауға өздері қатысқан кезде көрнекілікке айналатынын ұғынды. Модельдің түпнұсқалық белгіленімі – іс-әрекет нысаны болу, ол арқылы түпнұсқа туралы жаңа ақпарат алады. Егер көрнекілік нысанның тек сыртқы жақтарын ғана көрсетсе, ал модельдеу жеке мен жалпының, сезімдік пен логикалықтың, сыртқы мен ішкінің тұтас алғандағы көрінісінің құралы ретінде қызмет атқаратынын түсінді. Бұл түсінік студенттердің логикалық ойлау қабілетін арттырды, алған білімін модельдеудің артықшылықтарын білгендіктен, оны дұрыс және сауатты құруға талпынды. Сонымен қатар, білім алушылардың эстетикалық талғамы қалыптасты, функционалдық сауаттылық деңгейі көтерілді. Өйткені модельдеу өз ой-пікірін көрнекі түрде рәсімдеуге де, өз пікірін тиянақтап дәйектей жеткізуге де төселдірді. Яғни білім алушының ойлау және сөйлеу мәдениеті өзара сабақтастықта жетілдірілді.

Эксперимент барысында орфографияны модельдік жүйе негізінде оқытудың әдістері мен технологияларын қолдану мүмкіндіктері де молая түсті. Зерттеу барысында білім алушылардың қазақ тілі орфограммаларын модельдеу жолымен үйренуіне және олардың кәсіби біліктілігін арттыруына ықпал ететін әдістер мен технологиялар жүйелі қолданылды.

Модельдеу үлгісін жаңа ақпаратпен талдауға сыни тұрғыдан ойлау әдісі студенттің шығармашылық қабілетін дамытуға игі әсер етті. Осы мақсатты көздей отырып, ғаламтор көздерінен жазу сауаттылығын қалыптастыруға қатысты әртүрлі нұсқаулықтар алынып, тәжірибе жүргізілді. Соның бірі https://ktlpbl.wordpress.com/ сайтынан алынған «Жазу сауаттылығына жету жолдары» деп аталатын төмендегі материал болды.

Бұл материалмен жұмыста төрт негізгі түрлі міндет қойылды:

біріншіден, мәтіннің мазмұнын дұрыс түсініп, оны практикада қолдануға мүмкіндік беру;

екіншіден, мәтінді редакциялау және түзету;

үшіншіден, мәтінде автор берген кеңестердің дұрыстығына немесе бұрыстығына қатысты өз пікірін білдіру;

төртіншіден, жазу сауаттылығын байланысты жеке ұсыныстарын айту.

қалыптастыруға қатысты өзінің ұсынысын айту.

Алғашқы міндет бойынша студент өзін-өзі дамытуға бағытталуы қажет болды. Екінші міндетте тікелей аударма мәтініндегі орфографиялық, стильдік және пунктуациялық қателерді анықтап, түзету керек. Үшінші міндетті орындау барысында білім алушылардың аналитикалық талдау дағдылары дамытылуы тиіс. Төртінші міндет бойынша студенттің шығармашылық және ізденімдік қабілеттерін жетілдіру көзделді. Ұсынылған мәтін:

«Жазу сауаттылығыңызды арттыру үшін:

1. Шыдамдылық көрсетіп, өзіңізді моральді тұрғыдан дайындаңыз! Сауатты жазуға деген ұмтылыс болмаса, нәтиже шықпайды. Барынша табандылық пен ынтамен жұмыс істегенде ғана жақсы нәтиже қол жеткізуге болады.

2. Көп оқыңыз! Көп кітап оқу көру есіңізді дамытуға септігін тигізеді. Классикалық әдебиеттер мен қазақтың танымал ақын-жазушыларының шығармаларын таңдаңыз. Заманауи шығармаларда кейде қателер кездесіп қалуы мүмкін, сондықтан өзіңізге ұнайтын кітаптарды оқыған жөн. Бұл сіздің уақытты тиімді пайдалану мен табысты болуға ықпал етеді. Әр адам әртүрлі жанрларды ұнатады: біреулер фантастикадан, ал басқалары поэзиядан ләззат алады. Ең бастысы — кітапты қызығушылықпен, толыққанды түсініп оқу. Оқуды тыныш әрі алаңсыз орындау маңызды, себебі бұл оқуға деген ынтаңызды арттырады.

*3. Дауыстап оқыңыз! Дауыстап оқу есту қабілетіңізді жетілдіруге көмектеседі. Оқып жатқанда, кітаптағы мәтінді буындап оқып, үтір немесе басқа тыныс белгілеріне сәйкес кідірістер жасаңыз. Бұл тәсіл тыныс белгілерін дұрыс қолдануға үйретеді.*

*4. Күніне кітаптың 10 бетін көшіріп отырыңыз немесе диктанттар мен қысқа мәтіндер жазыңыз. Бұл әдіс сіздің жазу сауаттылығыңызды жақсартады және дағдыларды тұрақты түрде дамытуға көмектеседі.*

*5. Шағын мәтіндерді жаттау — есте сақтау қабілетіңізді жақсартуға көмектеседі. Сауатты жазу үшін жақсы есте сақтау да маңызды. Өлеңдер мен мәтіндерді жаттау сіздің есте сақтау қабілетіңізді дамытуға ықпал етеді. Алғашқыда жаттау қиын болуы мүмкін, бірақ бірнеше мәтінді меңгергеннен кейін келесі мәтіндер әлдеқайда жеңіл сақталады.*

*7. Бұл істермен күнделікті айналысып, үнемі жетілдіріп отырыңыз. Диктанттар жазып, өз қатеңізді іздеп, талдап көріңіз. Бір әңгіме оқып, мазмұндама жазыңыз. Сауатты жазу — бұл Алланың берген сыйы емес, тек сіздің үздіксіз еңбегіңіздің, тұрақты жаттығуларыңыздың нәтижесі екенін ұмытпаңыз.*

*8. Жұппен жұмыс жасаңыз! Нәтижелеріңізді жақсартқыңыз келсе, досыңызды шақырып, бірге жұмыс істеңіз. Бір-біріңіздің қателеріңізді байқап, түзетуге көмектесіңіз. Сонымен қатар, қазақ тілінде жиі диалог құруды әдетке айналдырыңыз. Бұл сіздің тілдік дағдыларыңызды жетілдіріп, жазу мен сөйлеу қабілетіңізді дамытады.*

*9. Орфографиялық сөздік сатып алыңыз! Бұл сөздік тек сөздерді көшіріп алу үшін емес, өз жазбаңызды тексеру үшін өте пайдалы құрал. Егер сөздік сатып алу мүмкіндігі болмаса, ғаламтордағы онлайн орфографиялық ресурстарды пайдаланып, қателеріңізді тексеріп отырыңыз. Бұл жазу сауаттылығыңызды арттырып, қателіктерді азайтуға көмектеседі.*

*10. Өзіңіз үшін емлесі қиын сөздерден құралған жеке сөздік жасаңыз! Бұл сөздікке сіз үшін жазылуы күрделі немесе есте сақтау қиын сөздерді жазып отырыңыз. Сөздікке жиі көз тастап, осы сөздердің дұрыс жазылуын біртіндеп жаттап, қатесіз жазуға дағдыланасыз. Осылайша, уақыт өте келе, жазу дағдыларыңыз жақсарып, қиын сөздерді дұрыс жазу оңайға түседі.*

Білім алушылар берілген мәтін бойынша тапсырмаларды қызығушылықпен орындады. Олар сыни тұрғыдан ойлау әдісін қолдана отырып, жазу сауаттылығын арттыруға бағытталған пайдалы кеңестер алды.

Сонымен қатар, дайын мәтінге редакция жасауды және оны әр тараптан талдауды үйренді. Модельдеу дағдыларын дамыту үшін осы мәтінді оқи отырып, студенттер жұптық жұмыс орындады. Мәтіндегі негізгі ойлар кеңес түрінде берілгендіктен, оны модель түрінде рәсімдеу тапсырылды. Онда жазу сауаттылығын арттырудың шарттары, жолы, мүмкіндігі, нәтижелері жинақталуы міндеттелді. Ал, модельдің құрылымын таңдау олардың өз үлесіне қалдырылды.

Тапсырманы орындауға қойылған *талаптар:*

* мәтінді редакциялау;
* мәтіннің мазмұны бойынша жазу сауаттылығын жетілдірудің жолдарын жинақтап, анықтау;
* ақпараттардың мазмұнына сай модель құрылымын түзу;
* нысанның түрлі аспектідегі ерекшелігін нақтылау;
* өз тұжырымын модель түрінде рәсімдеу;
* модель бойынша өз тұжырымдарын дәйектеп жеткізу.

Тапсырманы *бағалау критерийлері*:

* мәтінді орфографиялық, стильдік тұрғыдан редакциялай алуы;
* жазу сауаттылығын жетілдірудің жолдарын жинақтап, анықтай алуы;
* ақпараттарды модель талабына сай құрылымдай алуы;
* нысанды түрлі аспектіде сипаттайтын модель түрінде рәсімдей алуы;
* модель бойынша өз тұжырымдарын дәйектеп жеткізе білуі.

Бұл тапсырманың *әдістемелік тиімділігі:*

* мәтіндегі негізгі ақпаратты таңдап алуға дағдыланды;
* ақпараттардың арасындағы сабақтастықты дұрыс құрылымдауға үйренді;
* ақпараттарды мазмұнына қарай саралауға үйренді;
* мәтін мазмұнын жинақтап, модельдеу дағдылары қалыптастырылды.

Қазіргі таңда білім алушылардың ойлау дағдыларын анықтау мен оларды жіктеуге көмектесетін әртүрлі әдістер мен модельдер бар. Солардың ішінде кеңінен таралып отырғаны - «Блум таксономиясы». Таксономия – (taxиs - грек тілінен аударғанда «орналасу», «рет», тәртіп» және homos - «заң»дегенді білдіреді) – иерархиялық құрылымы тұрақты әрекеттің күрделі-ұйымдастырушылық бағыттарын жіктеу мен жүйелеу теориясы. Оқу мақсаттарының негізгі категориялары: білу, түсіну, қолдану, талдау, синтез (жүйелеу, жинақтау) , бағалау болып саналады да, олар сатылы-сабақтастық негізде түзіледі. Мысалы, білім сатысында таным мен ойлаудың қарапайым деңгейінде қайталау, есте сақтау қабілеттерін дамыту көзделеді.

Келесі түсіну сатысында мақсат біршама күрделенеді: трансляция — оқу материалын бір «тілден» екінші «тілге» аудару (мысалы, орфографияға байланысты кестені сөзбен түсіндіру немесе сөзбен берілген мәліметті кесте немесе схема арқылы көрсету) ; интерпретация — оқу материалын өз сөздерімен түсіндіру, қысқаша мазмұндау; жорамалдау — оқу мәтінінің бір бөлігін ұсыну арқылы оның әрі қарайғы мазмұнын, салдары мен нәтижелерін болжау тапсырмалары орындалды.

Блум таксономиясы бойынша «Қолдану» сатысының практикалық маңызы жоғары болатыны анықталды. Өйткені бұл сатыда білімалушы оқу материалын жаңа, тосын жағдаяттарда қолдануға мүдделі болды. ХХ ғасырдың ортасында ғалым И.А.Бодуэн де Куртенэ: «Оқытуға, ең алдымен, ақыл-ойды дамыту құралы ретінде қарап, оны шынайы өмірге өз бетінше қатынас жасауға үйрету қажет» [129, б. 129] деп жазған болатын. Сол себепті студенттің орфография бойынша өтілген ережелерді, әдістерді, ұғымдарды, заңдарды, қағидаларды, теорияларды практикалық тұрғыдан қолданып, өзінің таным деңгейі мен оны жүзеге асыра алу қабілетін бірлікте көрсетуіне бағыт берілді. Мұнда білім нәтижелері түсіну деңгейіне қарағанда біршама күрделеніп, материалды тереңірек игеру талап етілді.

Таксономия жүйесі бойынша талдау әдісі – күрделі әрі нәтижелі деңгей. Мұнда оқу материалының құрылымы бірнеше құрамдас бөліктерге ажыратылады: бүтіннің бөліктерін сипаттау; олардың арасындағы ішкі мазмұндық-құрылымдық байланыстарды ашу, бүтіннің иерархиясын түзу білім алушының алған білімді, оқыған ақпараттарды дұрыс түсінуінің көрсеткіші болып саналады. Бұл студенттен тілдік сезгірлікті талап етеді.

Алған білімнің оқу нәтижесі ретінде ғылыми-танымдық құзіреттілік деңгейіне көтерілгенін айқындайтын саты – синтез (жинақтау, жүйелеу) . Таным мен ойлаудың жоғарғы деңгейі деп саналатын бұл сатыдағы міндет – оқу материалының элементтерінен жаңа бір нәтижені алу. Шығармашылық пен ізденуге басымдылық берілетін осы кезеңде өздері қалаған тақырыптарда баяндама жасау үшін модельдер түзді, жоба жұмыстарын қорғады. Бұл бағыттағы тапсырмалар жоғарыда айтылған педагогикалық шарттарға сәйкес қазақ тілінің орфографиясына қатысты жұмыстарда жүйелі жүргізілді. Оқу нәтижелері жаңа мазмұн мен құрылымдарды қалыптастыратындықтан, шығармашылық әрекеттерді қолдануды талап ететін бұл жүйеде модельдеу әдісі болашақ қазақ тілі мен әдебиеті мұғалімдеріне көп пайдасын тигізді.

Осы сатының келесі бағалау деңгейіне өтуде үлкен көмегі бар. Өйткені кез келген мәселеге өз көзқарасы мен пайымдауын білдіру үшін студенттердің әрбір мәселеге жан-жақты келуі талап етіліп отырды. Оқу материалының маңызын анықтап, ол туралы өзіндік пікір білдіру, ойын жинақтап, мәтін түрінде (сызба, модель, диаграмма, кесте) ұсыну басымдыққа ие болды.

Әлемдік және отандық педагогикада білім алушының өзіндік ізденісі мен тұлғалық дамуына айрықша серпін беретін, олардың пәнге қызығушылығын қалыптастыратын ең тиімді әдістің бірі жобалай оқыту технологиясының рөлі ерекше аталады. ХVІІ ғасырдың өзінде Францияда алғаш қолданысқа енген жобалау технологиясының білімалушының интеллектуалдық, әлеуметтік, кәсіби қабілеттерін қалыптастырудағы рөлі ерекше. Бұл технология студенттің дүниетанымдық көзқарасын адамгершілік қасиетімен тоғыстыра дамытуға, оны жеке тұлға ретінде, болашақ кәсіби маман ретінде қалыптастыруға, өзгермелі қоғамда өз орнын табуына мүмкіндік беретін әлеуметтік дағдыларын жетілдіруге ықпал етеді. Жобалай оқыту технологиясын арнайы зерттеген әдіскер-ғалым А.Сатбекова: «Оқу үдерісіне жобалай оқыту технологиясын енгізудің себептері мынадай бар:

Біріншіден, бұл технология білім алушының білім деңгейін дамытуға көмектеседі, себебі ол өз бетінше әрекет етіп, ізденіске бет бұрады;

Екіншіден, бұл технология бойынша тақырыпты өз еркімен таңдау мүмкіндігіне ие болады;

Үшіншіден, жобалау аясында ынтымақтастықта және бірлікте жұмыс істеу идеясы жүзеге асады;

Төртіншіден, жобалаумен оқыту технологиясы шығармашылық белсенділікті арттырады;

Бесіншіден, жобалау технологиясы сабақ барысында оқытушы мен студентке де жауапкершілік жүктейді, әрі олардың өзіне деген сенімділігін арттырады;

Алтыншыдан, жобалау жұмыстары өзара жарыс пен пікірталасты, ең бастысы, белсенділікті дамытуға ықпал етеді;

Жетіншіден, жобалау технологиясы оқытушы мен студентке де өз жұмысына және ғылыми дәлелдемелеріне қанағаттану сезімін ұялатып, «эгофакторлық» сенім береді. Бұл тұжырымдар жобалау технологиясының тиімділігіне және оның түпкі нәтижеге жетуге ықпалы мол екендігін айғақтап, оған жан-жақты сипаттама береді [130, б. 18].

Білім алушының жеке тұлғасын дамытудағы жобалай оқыту технологиясының философиялық, гуманистік мүмкіндіктері де мол. Өйткені жобалай оқыту негізінде білім алушының жинақтау мәтіндерін (кесте, сызба, модель) жазып, функционалдық сауаттылыққа негізделген өмірлік дағдыларын қалыптастыруға мүмкіндік мол. Қазақ тілі орфографиясына байланысты тақырыптарда тілдің әлеуметтік мәні мен антропологиялық сипаты қатар көрініс табатын жоба жұмыстарын орындату пәннің тұлға дамытушылық сипатын айқындады. Жұмыста жобалау технологиясы қазақ тілінің білім мазмұны генезисімен байланыста қарастырылды. Тілдің рухани құндылық ретіндегі мәнін тануға жетелейтін, оның өміртанымдық маңызын түсінуге әкелетін білім философиясындағы жаңа бағыттарды үйлестіре зерттеудің нәтижесінде жобалай оқыту технологиясын қолданған студенттер қазақ тілінің орфографиясына қатысты оқу материалдарын модельдеуде жоғары деңгейге қол жеткізе алды.

Жобалай оқыту технологиясы арқылы қазақ тілінің орфографиясын модель түрінде меңгертуде ғалымдар дәйектеген мынадай талаптар сақталды:

1) Жоба тақырыбы оқу бағдарламасына сәйкес болуы керек және ол студенттің қызығушылығын тудыруы қажет. Тақырыптың студенттің жеке қызығушылығына жауап беруі маңызды, сонда ғана олар оқу процесіне белсенді қатысады.

2) Оқытушының рөлі өзгереді, ол тек қана ұйымдастырушы әрі кеңесші болуы тиіс. Оқытушы енді дәріс оқушы емес, студенттің жұмысын бағыттаушы, кеңес беруші, ұйымдастырушы рөлін атқарады.

3) Жобалай оқытудың өн бойында іздену әрекеті, зерттеу әрекеті, талдау және жинақтау әрекеті өзара бірлікте ұйымдастырылуы тиіс. Оқушылар өздері ізденіп, зерттеу жүргізеді, алынған мәліметтерді талдайды және жинақтайды. Сонымен бірге, олар жеке жұмыс жобасын ұсыну үшін жоспар құрып, сызба, кескіндеме, диаграмма сияқты құралдарды қолдануы тиіс.

4) Талқыға ұсынылатын тақырып кең және ашық болуы қажет. Тақырыптың кеңдігі студенттерге оны терең зерттеп, түрлі қырынан қарастыруға мүмкіндік береді.

5) Жобаны қорғау жұптық (диада) , үштік (триада) және топтық шеңберде орындалуы қажет. Жобаны қорғау барысында студенттер бір-бірінің жұмыстарын талдап, пікір алмасып, өзара ынтымақтастықта жұмыс істеу арқылы білімдерін бекітеді.

Бұл талаптар жобалау әдісінің тиімділігін арттырып, студенттердің дербестігін, шығармашылық белсенділігін және өзара ынтымақтастықта жұмыс істеу қабілеттерін дамытуға ықпал етеді.

Осындай жұмыс тобын құру тілдік тұлғаның шығармашылық белсенділігін тудыруға және топ мүшелерінің өзара ынтымақтастықта жұмыс істеуіне мүмкіндік берді.

Жобалау әдісін қолдану проблемалық тақырыпты тереңірек меңгеруге, пікірталасқа қатысуға және жеке ой-пікірлерін ғылыми негізде қорғауға мүмкіндік берді. Бұл әдіс топтық жұмыстың тиімділігін арттыра отырып, оқу үдерісінде ынтымақтастықты қалыптастырды. Мысалы:

Жұптық жұмыс (диада) оқу процесінде білім алушының бірлесіп жұмыс істеу мүмкіндігін берді.

Үштік жұмыс (триада) жеке дара жұмыстар мен топтық ынтымақтастықты үйлестіруге бағытталды.

Шағын топтар білімгерлерге өзара пікір алмасу, ой бөлісу арқылы бір-бірімен қарым-қатынас жасау мүмкіндігін ұсынды.

Қазақ тілінің орфографиясын меңгерту бағытындағы жобалай оқыту технологиясы бойынша студенттерге осы саланы зерттеген ғалымдардың мұралары бойынша тұсаукесер жасау, жекелеген ғалымдардың тұжырымдарына сүйене отырып, өзіндік пікірі мен ой қорытындыларын жасату сипатындағы жұмыстар ұсынылды. Атап айтқанда, «Қазақ тілінің орфография саласын дамытудағы І.Кеңесбаев мұраларының рөлі», Қазақ тілінің орфографиясының даму кезеңдері» және т.б. тақырыптарда студенттер ОБӨЖ тапсырмаларын орындады.

Оқыту жүйесін жетілдіру мәселесімен айналысып жүрген ғалым Асхат Әлімовтың пайымдауынша, «қазіргі дәуірдің әлеуметтік және экономикалық даму ерекшеліктерінің бірі ретінде автоматтандырылған және ақпараттық технологиялардың тегеурінін атауға болады. Бұл ерекшелік тұрақты кәсіптердің өз қасиеттерін жоғалтып, өзгерістерге ұшырап, уақытша сипаттарды иеленуіне әкеліп отыр. Мұндай жағдайда үйрене білу және үйренуге ұмтылу адамның ең басты қабілеттеріне айналуда, бүгінде үйренуге үйрену керек. «Өмір бойы үйрену» идеясының қазіргі білім жүйесінің негізгі тұжырымдамаларының біріне айналып кетуінің себебі осындай жайттармен байланысты. Мәселе «өмір бойы азық боларлықтай білім беру» идеясының енді «өмір бойы өздігінен үйрену» ұстанымына өзгеруінде болып отыр» [131, б.4]. Әдіскер-ғалым өмір бойы үйренудің шарттарын былайша саралап береді:

үнемі жаңа білім игеру мен иемденуге ұмтылу;

оқу/оқыту үдерісінде жаңашыл және интербелсенді әдістерді қолдану;

оқу/оқытуды бағалау.

Осы тұрғыдан қарағанда қазіргі білім беру жүйесінің барлық сатыларында интерактивті оқытуға айрықша көңіл бөлінеді. Бірақ оның форма қуалаушылыққа бой ұрмай, әрбір әдістің білім алушының тұлғалық қасиеттері мен кәсіби қабілеттерінің дамытылуына қызмет ету мүмкіндіктері жіті ойластырылуы қажет. Интербелсенді оқыту үдерісінде әрқилы жұмыс түрлері мен тапсырмалар мен білім алушы орындайтын әрекеттер түрлендіріліп отырды. Оның қатарында жұптық, топтық, ұжымдық жұмыстар, жағдаяттық және рөлдік ойындар, ізденімдік, шығармашылық жұмыстар орындалды. Осындай түрлендірілген тапсырмаларды орындау нәтижесінде студенттердің:

өзі оқып отырған білім саласы жөнінде терең және жүйелі ойлану;

мәтінмен кешенді жұмыс жасау;

ақпараттық құзыреттіліктерді игеру;

әртүрлі пікірталас түрлеріне белсенді қатысып, өз ой-пікірін дәлелді, дәйекті жеткізу;

өздігінен шешім қабылдау; өз білімі мен болашақ кәсібіне жауапкершілікпен қарау дағдылары қалыптастырылды.

Қорыта айтқанда, кәсіби білім берудің басты мақсаты – білім алушының қабілеті мен қызығушылығына қарай кәсіби әрекетті игеруіне, белгілі бір мамандықтың иесі болуына жағдай жасау, мүмкіндік беру деп танылды. Кәсіби білім әр адамның өзін-өзі көрсете білуінің, яғни ішкі мүмкіншілігі мен қабілетінің ашылуының құралы болуға тиіс. Сол себепті зерттеу қалыптастырушы эксперимент жұмысының кезеңдерін саралап, жүйелеуде студенттің өзі игерген білімдерін болашақ кәсіби саласында қолдануына мүмкіндік беретін педагогикалық алғышарттар қарастырылды. Өйткені заманауи білім беру жүйесі білімалушылардың өздігінен ойлау, түрлі көзқарастарды салыстыру, өз ойын дұрыс жүйелеп, әртүрлі қайнар көздерден тиісті ақпараттарды табу, алған деректерге, заңдылықтар мен ғылыми тұжырымдарға сүйеніп, модельдер құру, қажет жерінде өзінің жеке тәжірибесіне сүйене отырып, жеке пікірін дәйектей білу дағдыларын дамытуды мақсат етіп қойып отыр.

Бұл факторлар білім беру саласындағы ішкі қайшылықтарды шешуге, социумдағы жаңа қажеттіктерді қанағаттандыру жолын табуға ұмтылған әртүрлі әлеуметтік-педагогикалық бастамалардың өріс алуына мүмкіндік беретіні дәлелденді. Нәтижесінде олар оқытудың ұтымды әрі нәтижелілігі жоғары технологиялары деңгейінде жүзеге асырылды.

# 3.2. Қазақ тілінің орфографиясы мен орфограммасын модельдік жүйе негізінде оқытуға арналған тапсырмалардың типтері мен түрлері

Қалыптастырушы экспериментке арнайы тапсырмалар дайындалды. Олардың орындалу талаптары, қол жеткізген нәтижелерді бағалау критерийлері, мүмкіндігінше, әдістемелік тұрғыдан тиімділігі дәйектеліп отырды. Қазақ тілінің орфографиясы мен орфограммасын студенттерге саналы әрі сапалы меңгертуге арналған тапсырмалар мақсатына, күтілетін нәтижелердің ерекшеліктеріне қарай іштей бірнеше топқа сараланып берілді. Зерттеу барысында тапсырмалардың типологиясы жасалды. Тапсырмалар іштей тағы да төмендегіше топтастырылып берілді:

**І. Қазақ тілінің орфографиясы мен орфограммасын игертуге бағытталған теориялық талдау тапсырмаларының түрлері**

***1.1 Орфографиялық сауаттылықтың ғылыми теориясын модель арқылы дәйектеу тапсырмалары***

***1-тапсырма.*** Жұптық жұмыс. 1940 жылы қазақ жазуы кирилнегізді графикаға көшірілуіне байланысты әліпби түзуге, емле ережесін әзірлеуге қатысты С.Аманжоловтың, М.Балақаевтың, І.Кеңесбаевтың, С.Жиенбаевтың еңбектеріндегі басты тұжырымдарды айқындайтын кесте түзіңдер. Кесте бойынша өз ой-қорытындыларыңды жазыңдар.

***2-тапсырма.*** «Ойтұжырым». Қазақ орфографиясы тарихында қай кезеңдегі ережеде жазу практикасындағы ала-құлалықтар барынша етек алды? Ең маңызды құрал баспасөз орындары мен баспаларда бір сөзді бірнеше нұсқада жазу үрдісі қашан кең жайылды? Ғылым мен жұртшылық талабының сәйкестенбеуіне не себеп болды? Өзіңіз оқыған бір ғылыми еңбекке сүйеніп, ойыңызды модель түрінде рәсімдеп, дәлелдеп айтыңыз.

***3-тапсырма.*** Рөлдік ойын. Ғылыми кеңесте І.Кеңесбаевтың рөлінде баяндама жасаңыз. Ғалымның «Алфавит пен емле ережелерінің кейбір өзгерістері туралы», «Өңделген қазақ жазуы», «Сауатты жазу – мәдениеттіліктің белгісі» тәрізді мақалаларын оқыңыз. Ғалымның рөлінде өз ұстанымдарыңызды түйіндеп айтыңыз. Ұстанымдарыңызды модель түрінде жинақтап жазыңыз.

***4-тапсырма.*** Терминдермен жұмыс. Төмендегі терминдердің глоссарийін түзіңіз. Олардың өзара бірлігі мен ерекшеліктерін анықтайтын кесте жасаңыз. Орфограмманы меңгертудегі рөлін айтыңыз.

*Фонема, фонематика, фонетика, инвариант фонема, варияция, вариант, фонеманың әлді позициясы, фонеманың әлсіз позициясы; орфография, грамматология, орфограмма, орфографиялық ереже.*

***5-тапсырма.*** Қазақ орфографиясының басты принциптері туралы ақпарат жинаңыз. Әр принциптің жетістігі мен кемшіліктерін саралап көрсететін диаграмма құраңыз. Пікіріңізді дәлелдеңіз.

***6-тапсырма.*** «Кім жылдам?». Қазақ тілі орфография саласына қатысты берілген төмендегі термин сөздерді қолданысы мен қызметіне қарай топтап, модель түрінде рәсімдеңіз. Модельді аудиторияға қысқаша таныстырыңыз.

*Ассимиляция, аккомодация, фонема, фонетматика, лабиалды аттракция, фонетика, протеза, редукция, инвариант фонема, палаталды аттракция варияция, вариант, диэреза, фонеманың әлді позициясы, диссимиляция, фонеманың әлсіз позициясы, метатеза, орфография, абсорбция, грамматология, орфограмма, орфографиялық ереже.*

Тапсырмаларды орындауға қойылған ***талаптар:***

* ғылыми терминдерді сауатты қолдану;
* ғылыми тұжырымдардағы негізгі ақпараттарды жинақтау;
* ақпараттардың мазмұнына сай модель түзу;
* өз пікірін модель түрінде рәсімдеп, ойын дәйектеп жеткізу.

Тапсырманы ***бағалау критерийлері***:

* орфография саласына қатысты тірек терминдерді сауатты қолдануы;
* ғылыми еңбектен негізгі ақпараттарды таңдап алуы;
* модельдің ішкі мазмұны мен сыртқы құрыолымының сай болуы;
* модель бойынша өз пікірін дәйектей алуы.

Тапсырмалардың ***әдістемелік тиімділігі:***

* қазақ орфографиясына қатысты ғылыми терминдер қорын игеріп, сөздік қоры молайды;
* өздіктерінен іздену дағдылары жетілдірілді: қосалқы және негізгі ақпаратты ажыратуға дағдыланды;
* ақпараттардың өзара сабақтастықта сауатты құрылымдауды үйренді;
* қажетті ақпараттарды жинақтап, модельдеу дағдылары қалыптастырылды;
* өз ой-пікірін көпшілік алдында сөз мәдениеті талаптарына сай жеткізуге машықтанды.

***1.2*** ***Орфографияның өзекті мәселелерін тарихи және заманауи тұрғыдан сабақтастықта талдау тапсырмалары***

***1-тапсырма.*** Қазақ орфографиясының басты принциптерін негіздеген А.Байтұрсынұлының, Қ.Жұбановтың ғылыми тұжырымдарын кластер түрінде рәсімдеңіз. Ойыңызды ғалымдар негіздеп берген принциптерге сүйеніп, дәлелдеп, дәйектеп, қазіргі орфографиялық ережелермен байланыстырып айтыңыз.

***2-тапсырма.*** ОБӨЖ. Жағдаяттық тапсырма. Топтық жұмыс. «Қазіргі қазақ орфографиясының қалыптасу тарихы» тақырыбында бір телехабар дайындау сіздерге тапсырылды. Қазақ орфографиясын жетілдірудегі зерттеуші ғалымдардың еңбектері туралы мәлімет жинаңыздар. Хабардың сценарийін дайындаңыздар. Деректік материалдардарды модель түрінде рәсімдеңіздер.

***3-тапсырма.*** Ойталқы. Төмендегі пікірдің негізінде ойталқы ұйымдастырыңыздар. Алдымен, ойталқының тақырыбын, мақсатын, күтілетін нәтижелерін анықтаңыздар. Ойталқыда талқыланатын мәселелерді түзіп жазыңыздар. Мүмкіндігінше, басты қағидаттарды латын графикасының енуімен сабақтастырыңыздар.

«*Орфографияға статикалық қалып тән емес, тілдің даму динамикасына байланысты ол әрдайым дамиды, өзгерістер енгізіледі, жетілдіріледі. Сондықтан орфография саласы әрдайым динамикалық сипатта болады*» (Н.Әміржанова) .

Тапсырмаларды орындауға қойылған ***талаптар****:*

* орфографияның өзекті мәселелерін тарихи және заманауи тұрғыдан талдай білу;
* жазу сауаттылығы мәселесін елдің даму кезеңдеріндегі саяси-әлеуметтік жағдайларымен байланыста ашып көрсету;
* мәтіндердің мазмұнынан аса маңызды ақпараттарды табу;
* өз пікірін модель түрінде рәсімдеп, ойын дәйектеп жеткізу;
* дәйексөздерді нормаға сай дұрыс қолдану.

Тапсырманы ***бағалау критерийлері***:

* орфографияның өзекті мәселелерін тарихи және заманауи тұрғыдан сабақтастықта талдауы;
* тіл сауаттылығына қатысты проблемаларды қоғамдық-әлеуметтік жағдайларымен байланыстыра алуы;
* ғылыми көзқарастардағы басым бағыттарды айқындай алуы;
* өз тұжырымын модель түрінде сауатты рәсімдей алуы;
* модель бойынша өз пікірін дәлелдей алуы.

Тапсырмалардың ***әдістемелік тиімділігі****:*

* орфографияның тарихы мен бүгініне қатысты өзекті проблемаларды талдау тәсілдерін меңгерді;
* тілдегі проблемалардың саяси-әлеуметтік себептерін айқындап, ойын жеткізуге дағдыланды;
* объективті пікір айту дағдылары жетілдірілді;
* тарихи және заманауи факторларды салыстыру сипатындағы модельдерді құрылымдауға төселді;
* өз ой-пікірін ашық, батыл, дәйекті, жүйелі жеткізуге үйренді.

***1.3*** ***Орфографияның өзекті мәселелері бойынша айтылған сын-пікірлерге қатысты өз көзқарасын дәйектеу тапсырмалары***

***1-тапсырма.*** «Пікір туралы пікір». 1870 жылы И.А.Бодуэн де Куртенэ алғаш рет «дыбыстың шынайы физикалық табиғаты сол зат туралы түсінікпен сәйкес келмейді, себебі оның бойында «халықтың танымы» бар» деген тұжырым айтты. Осыған Сіздің көзқарасыңыз. Пікіріңізді модель түрінде жинақтап, дәлелдеңіз.

***2-тапсырма.*** «Сынға - сын». 1957 жылғы қабылданған «Қазақ тілі орфографиясының негізгі ережелерінің» құрылымдық жүйесіне талдау жасаңыз. Бұл еңбектің 51 параграфтан, 12 ескертпеден тұру себебін анықтаңыз. Ойыңызды модель түрінде жинақтаңыз. І. Кеңесбаев «белгілі бір халықтың әліпбиін «мынау орыстікі, мынау қазақтікі» деп бөлуге болмайды» деген пікірінің себебін түсіндіріңіз, өз ойыңызды дәлелдеңіз.

***3-тапсырма.*** Мәтінді оқыңыз. Тірек терминдердің мағынасын анықтаңыз. Мәтін бойынша жоспар құрыңыз. Ондағы негізгі ойды анықтаңыз. Өз тұжырымыңызды модель түрінде жинақтап жазып, ауызша дәйектеңіз.

*Профессор Р.Сыздықова мен Н.Уәли қазіргі қазақ орфографиясында белең алған түпнұсқа принципінен құтылудың бір жолы – латын графикасына негізделген әліпбиге көшу екенін атап көрсетеді. Олар әліпбиге шеттілдік сөздерді жазу үшін арнайы әріптер жүйесін енгізбей-ақ, қазақтың төл тума сөздерін белгілейтін әріптермен де жазу бағыты ұстанылса, онда мұндай сөздердің екі түрлі жүйемен жазылуы мүмкін екенін айтады. Біріншісі, түпнұсқа принципінен бас тартып, уәждемелі принцип бойынша сөзді сингармонизм заңдылығымен «қазақша сындырып» (бірыңғай жуан немесе жіңішке) . Мысалы, орыс тіліндегі эбонит, эвакуация, эвкалипт, эвфония тәрізді сөздердегі* ***э*** *әрпі латын графикасы бойынша* ***е*** *әрпіне алмастырылады. <****Е>*** *– дауысты әрі жіңішке фонема екені белгілі. Сонда бұл сөздер қазақша игерілу барысында былайша таңбаланады: ебөнит, евөкуасие/ебөкуасие, евкәлійпті/ебкәлипті, ебфөние. Бұлай жазу, әрине, психолингвистикалық тұрғыдан және коммуникативтік жақтан күрделі болары сөзсіз. Себебі бұл принцип сөздің тұрпаттық формасын тануға кедергі келтіреді. Сондықтан «жуан-жіңішкелік» принципін кірме сөздердің белгілі бір моделі мен типіне байланысты таңдалады деп айтқымыз келеді.*

*Латын графикасына негізделген әліпби бойынша кірме сөздерді жазу үшін екінші ұсынылып отырған принцип түрі –* ***транскрипциялық принцип.*** *Транскрипция (лат. transcriptio – қайта көшіріп жазу) – белгілі бір тілдегі дыбыстарды дәл бейнелеп көрсету үшін пайдаланылатын шартты белгі. Жазуда бір фонема түрлі әріптермен таңбалануы мүмкін, ал транскрипцияда ол бір таңбамен белгіленеді. Транскрипцияның негізгі қызметі сөздің дыбыстық немесе фонемалық құрамын дәлме-дәл көрсету, онда сөздің дыбыстық жағына ғана назар аударылады. Бір әріп ыңғайына қарай түрлі фонемаларды белгілесе, транскрипциялық таңба бір ғана мағынаға ие болады. Транскрипция екіге бөлінеді: фонематикалық және фонетикалық транскрипция сөздердің дыбысталуындағы өзгерістерді ескермей, тек фонемаларды жазады, дыбыстар сөздің айтылуына жуықтап беріледі. Мысалы, ору [орұу], қи [қый], шикі [шійкі]. Ал фонетикалық транскрипцияда сөздердің айтылуындағы дыбысталу ерекшеліктері дәлме-дәл көрсетіледі: қазан қап [Қазаңғап], ортан бел [ортамбел], сейсенбі [сейсембі]. Әрбір жеке тілдің фонемалық жүйесін айқындауда фонематикалық транскрипция негізге алынса, фонетикалық транскрипцияда тілдегі дыбыстық ерекшеліктерді түгел көрсету үшін қолданылады. Латын графикасына негізделген әліпби бойынша транскрипцияның фонематикалық түріне жүгінген дұрыс. Яғни кірме сөздерді жазуда фонеманың негізгі мәнін сақтай отырып, транскрипциялай отырып, таза тұпнұқалыққа жатпайтын принцип түрінқолдану қажет деп ойлаймыз. Себебі, жазу ең алдымен коммуникацияның бір арнасы. Сондықтан коммуникативтік жақтан қолайлы болу үшін шеттілдік сөздер түпнұсқалыққа жақындық принципімен жазылады деп болжам жасауға болады. Яғни әліпбидегі әріптерді пайдалана отырып және негізгі мағына ажырататын фонемаларды таңбалай отырып транскрипциялық заңдылықты пайдалануға болады деп ойлаймыз. Мысалы, фонд – fond, фотостенд – fotostsnd, секунд – sekund, голланд – golland, диск – disk, цилиндр – silindr/ silindir.*

***4-тапсырма.*** Дәлелде, дәйекте! Төмендегі мәтіндерді оқыңыз. Қандай жағдайда әліпбидегі әріптердің өзі емлелік материал бола алады? деген сұраққа жауап беріңіз. Пікіріңізді сызба түрінде жинақтап көрсетіңіз.

...Қазақ орфографиясында да жазылуы ұиые емле материалдарына фонемалар жатады. Бұл емлесі қиын жазба материалына фонеманың өзі негізгі материал болып табылады деген сөз. Кей жағдайда әліпбидегі әріптердің өзі емлелік материал бола алады. Мәселен, бас әріппен жазу, жалқы есім ережелерін сақтау кезінде әліпбидегі әріптер орфография саласының материалы ретінде анықталады.

....Сөйлеу тілінде дыбыстың мағынасы болады. Бірақ дыбыстың бәрі жазуда таңбаланбайды. Мағынаға қызмет ететін ең негізгі бөлшек хатқа түседі. Мысалы, [д] дыбысының басқа дыбыстармен іргелес тұрғанда және синтагмалық қатынаста әртүрлі реңкте айтылады. Яғни парадигмалық қатынастағы дала, дерек, дос, дөң сөздері синтагмалық қатынасқа түскенде [д] жуан, [д’] жіңішке, [д*˚*] еріндік, [д*˚*’] еріндік-жіңішке сипатта айтылады. Ал жазуда әріптің негізгі әрі мағынаға қызмет ететін бөлшегі ғана таңбаланады.

Тапсырмаларды орындауға қойылған ***талаптар***:

* орфографияның өзекті мәселелері бойынша айтылған сын-пікірлерді талдай отырып, өз ойын дәйектеу;
* айтылған пікірдің жағымды/жағымсыз жақтарын ажырата білу;
* ой-пікірдің саяси-әлеуметтік астарларын ашу;
* негізгі ақпараттарды салыстыру;
* өз пікірін модель түрінде рәсімдеп, ойын дәйектеп жеткізу.

Тапсырмаларды ***бағалау критерийлері***:

* орфографияның өзекті мәселелері бойынша айтылған сын-пікірлердегі қайшылықты тұжырымдарды сынай білуі;
* пікірді жоққа шығарудың тілдік амал-тәсілдерін қолдана алуы;
* өз түйіндеулерін модель түрінде рәсімдей алуы;
* тұжырымды пікірлерін дәлелдей алуы.

Тапсырмалардың ***әдістемелік*** ***тиімділігі***:

* орфографияға қатысты өзекті проблемаларды талдау тәсілдерін меңгерді;
* сын-пікірдегі проблемалардың саяси-әлеуметтік себептерін айқындауға төселді;
* ой-пікірдегі объективті және субъективті пікірлерді ажырату дағдылары қалыптасты;
* ішкі мазмұны мен сыртқы формасы үйлесімді модельдерді құрылымдау дағдысы дамыды;
* өз ой-пікірін ашық, дәлелді жеткізуге үйренді.

***1.4 Орфографияға қатысты логикалық ойлауды дамыту тапсырмалары***

***1-тапсырма.*** *Синектика.* Жұптық жұмыс. «Кім мықты?». Төмендегі мәтінді оқыңыздар. Соның негізінде Дыбыс пен Әріптің пікірталасын көрсетіңіздер. Әрқайсыңыз өз ерекшелігіңізді сипаттайтын модель түзіңіз.

Фонологияда фонеманың дыбытың қоры дыбыс және әріп арқылы жарыққа шығады. Сонымен дыбыс - фонема – әріп тәрізді тілдік бірліктер бір- бірімен байланыста өмір сүреді. Сөздің өмір сүру формасы дыбыс болғандықтан, үндемей ойлау, оқу, жазудың өзі де дыбыстарды іштей айтумен байланысты. Ал әріп – сол дыбысқа берілген шаартты таңба. Бір ғана дыбысты әртүрлі халықтың таңбалары арқылы түрліше өрнектеуге болады. Мысалы: н дыбысы латын жазуында – n түрінде, кирилде – н түрінде, араб жазуында – т.б. А. Байтұрынұлы еңбегінде: «Дыбыстаңбасын қаріп деп атаймыз. Дыбыс пен қаріп екеуі екі басқа нәрсе. Біріне бірін қатыстырып, шатыстырмасқа тиіс. Дыбыс естілетін, көзге көрінбейтін нәрсе, қаріп көрінетін, естілмейтін нәрсе» [1] деп дыбыс пен әріптің айырмасын нақтылап түіндірген болатын. Дыбыс пен әріп бір нысанның екі түрлі қыры болғанмен, бірінен алшақтайтын тұстары да жиі кездеседі. Әріп кейде жеке дыбысқа әйкес келсе (әелен, о, ө, ұ, ү) , кейде бір әріп (ё, ю, я) бірнеше дыбыстың қосындысын (йұу, йүу, йа) таңбалайды. Ал кейбір әріптердің (ь, ъ) дыбыстық мәні болмайды. Сонымен әріп – шартты таңбалар тізбегі емес, сол тілдің дыбыстық құрамын танытатын белгілер жүйесі. Жазудағы фонемалық принцип бойынша әр фонеманың әліпбиде дербес таңбасы болуға тиіс. Қазақ графикасында негізінен әр фонеманың дербес таңбасы бар, яғни бір әріп бір фонеманы білдіреді. Бірақ бұл – жазуда белгілі бір сөздің фонемалық құрамын түгелдей дербес әріптермен таңбалау шарт деген сөз емес. Сөздің фонемалық құрамын әріптердің түрлі комбинациясы арқылы да беруге болады. Мұндайда бір әріп бірнеше фонеманың тіркесін білдіреді. Ондай әріптерді көпмәнді (полифункциялы) әріптер деп атайды. Сөйтіп, әліпбидегі кейбір әріптердің бір ғана дыбыстық мағынасы болса, кейбір әріптердің бірнеше дыбыстық мағынасы болады.

Орфографияда әріп пен дыбыс бір-біріне сәйкес келе бермейтіндіктен, сөздің жазылуы мен айтылуының арасында қиындықтар болады. Мысалы: бала, ана, жер, азамат, қара, қызыл, кел, т.б. сөздердің жазылуы мен айтылуында соншалықты айырмашылық жоқ. Ал оқы, жанба, Нарынқол, басшы, Досжан, т.б. деген сөздер айтуда оқұ, жамба, Нарыңғол, башшы, Дошшан түрінде өзгеріп айтылады. Бірақ жазудың өзіндік жүйесі, нормасы болғандықтан жазуда негізгі дыбыстық реңк қана қағаз бетіне түсіріледі. Жоғарыдағы мысалдарға [н], [ж], [с] фонемалары іргелесдыбыстардың әсерінен өзгеріске ұшырап [м], [ш], [ш] түрінде естіледі. Бірақ жазуда вариант емес, «инвариант фонема» таңбаланады. Ал инвариант фонема деген – дыбыс арқылы айтылатын, әріп арқылы жазылатын, тілдің парадигмалық жүйесіндегі дыбыстың негізгі реңкі. Осы негізгі реңкті жазарман дұрыс танып, оны қағаз бетіне түсіре білуі тиіс.

2-тапсырма. Топтық жұмыс. «Пікірсайыс». Латыннегізді әліпби түзу мәселесіне қатысты радио тілшісі Сізге хабарласты. Сіз латыннегізді әліпбидің енгізілуіне қарсы мамансыз. Қарсыласыңыз енгізуді құптайтын топтың мүшесі. Әрқайсыңыз өз пікіріңізді дәлелдеп пікірсайысыңыздар. Ортаға жүргізуші журналист тағайындаңыздар. Пікірсайыс тартысты және мағыналы өту үшін:

1) үшеуіңіз бірігіп, телехабар сценарийін дайындаңыздар;

2) әр қатысушы өзі сөйлейтін сөздің мазмұнын модельге түсіруі тиіс;

3) сын-пікірлер айқасы аудиторияда шынайы жүргізілуі шарт.

Тапсырмаларды орындауға қойылған талаптар:

орфографияның өзекті мәселелері бойынша пікірсайыста креативтілік таныту;

өзекті мәселе туралы айтылған пікірдің жағымсыз, кемшін жақтарын дәйектеу;

пікірдің астарындағы «ойды суырып алу» әдісін қолдану;

негізгі ақпараттарды салыстыра білу;

өз пікірін модель түрінде рәсімдеп, дәйектеп жеткізу.

Тапсырмаларды бағалау критерийлері:

орфографияның өзекті мәселелері бойынша шығармашылық қабілеттерін таныта алуы;

мәселеге байланысты пікірін ұтымды жеткізудің тілдік амал-тәсілдерін қолдана алуы;

өз түйіндеулерін модель түрінде рәсімдей алуы;

өз тұжырымын дәлелдей алуы.

Тапсырмалардың әдістемелік тиімділігі:

орфографияға қатысты өзекті мәселелерді топтап саралау тәсілдерін меңгерді;

сын-пікірдің осал жақтарын сынауға төселді;

ой-пікірдегі объективті және субъективті пікірлерді ажырату дағдылары қалыптасты;

өз пікірін модель түрінде рәсімдеу дағдысы дамыды;

пікірін өтімді, сенімді жеткізуге жаттықты.

Бірінші топтағы тапсырмаларды орындау үшін студенттер әлеуметік мәселелерді талдауға арналған «Ашық алаң», «Сана», «Айтарым бар» және т.б. хабарларды көріп, спикерлердің сөз саптауына талдау жасады.

**ІІ. Орфографиялық нормалардың принциптерін меңгерту тапсырмалары**

***1-тапсырма***. Мәтіннен фонетикалық принциппен жазылған сөздерді тауып, топтаңыз. Фонетикалық принциптің анықтамасын есіңізге түсіріңіз. Дәлелдеріңізді сызба түрінде рәсімдеңіз.

*Бәсеке – нарықтық шаруашылық субъектілері арасындағы қосымша табыс алу үшін жақсы өндіріс факторларын иелену және тауарларды өткізу мүдделеріне байланысты қарама-қарсылықты бақталастық пен бәсеке*.

***2-тапсырма.*** Мәтіннен орфографияның негізгі принципі бойынша жазылған сөздерді тауып топтастырыңыз.

Халқымызда жарық дүние еігін шыр етіп ашқан сәбиге есім беру рәсіміне қатысты өзіндік дәстүрі мен салт-жоралғысы бар. Мәселен, азан шақырып ат қояр кезде кішкене сәби болашақта сыйлы, құрметті, үлкен азамат болсын деген ниетпен ырым етіп, сәбидің ата-анасы жасы үлкен, сыйлы адамға қолқа салады. Жақын-жұрағат жиналып, ат қоятын адам сәбиді қолына алып, «Аллаху әкбар» деп азан шақырып, сәбидің оң құлағына есімін үш рет қайталап айтады. Бұл баланың есінде сол есім қалсын, құлағына сіңсін деген ниетпен жасалады. Сондықтан азан шақырып, ат қою қазақ халқының мұсылмандық жоралғысының қалыпты қағидаларының бірі болған. («Ана тілі» газеті, 2017 ж.)

***3-тапсырма.*** Мәтіннен фонематикалық принцип негізінде жазылған сөздерді табыңыз. Фонема ұғымына анықтама беріңіз.

Сәбидің өмірге келгеніне 40 күн толғаннан кейін тағы бір салтанатты рәсім орындалады. Оны «қырқынан шығару» деп атайды. Әдетте, ер баланы ерте жетіледі, жылдам өседі деген түсінікпен 40 күн толмай жатып қырқынан шығарған. Ал қыз бала, керісінше, жеңілтек болып кетпесін, байсалды, орнықты болсын деп, анық қырық күүн толғаннан кейін қырқынан шығару рәсімін орындаған. Бұл күні жиналған әйелдер баланың шашын, тырнағын алып, жақсылап шомылдырған. Мұндайда әдеттегідей қарапайым сумен емес, ішіне күміс салынған, қырық қасық тап-таза су құйылған ыдысқа шомылдырады. *(«Ана тілі» газеті, 2017 ж.)*

***4-тапсырма.*** Түпнұсқалық принципімен жазылған сөздерді тауып, сөздің қай тілден енгенін анықтаңыз.

*Қазақ халқының тәуелсіздік жо лын дағы күрестеріне жол бастаған «Алаш» идеясы тарихы мен сол бағытқа өмірін арнаған Алаш қайраткерлері және оның мұрагерлерінің тартысқа толы тағдырының тәуелсіздік тұрғы сы нан маңызын ашып көрсетуді мақсат тұтқан конференцияны әл-Фараби атындағы Қазақ ұлттық универси те тінің ректоры, ҚР ҰҒА академигі Ға лымқайыр Мұтанов кіріспе сөзбен ашып, қатысушыларға сәттілік тіледі. («Ана тілі» газеті, 2017 ж.) .*

***5-тапсырма.*** Семантикалық принциптің қолданылатын орнын тауып, мысалдар келтіріңіз.

***6-тапсырма.*** Кестеге фонетикалық және фонематикалық принциптің ерекшеліктерін ажыратып көрсететін мысалдарды жазыңыз.

|  |  |
| --- | --- |
| Фонетикалық принцип бойынша жазылатын сөздер | Фонематикалық принцип бойынша жазылатын сөздер |
|  |  |

Қазақ тіліндегі орфографиялық нормалардың принциптеріне қатысты білімді меңгертуге арналған тапсырмалардың ***мақсаты:*** студенттердің теориялық білімін практикалық тұрғыдан саналы, дұрыс түсініп қолдану дағдыларын дамыту.

***Нәтижесінде*** білімгерлер:

* теориялық біліміне сүйеніп, мәтіннен қажетті нысандарды ажыратуға;
* теориялық білімін әртүрлі жағдаяттарда сауатты жұмсай алуға;
* теориялық біліміне сүйеніп, терминдерге анықтама беруге;
* теориялық біліміне сүйеніп, нақты мысалдарды өздігінен таба алуға ***үйренді.***

Бұл топтағы тапсырмаларды орындау барысында студенттер алған білімін практикалық тұрғыдан дұрыс қолдануға, тапқан мысалдарының теориямен сәйкестігін дәлелдеуге дағдыланды. Дәлелдеу кез келген тілдік құбылыс я теория туралы өзіндік ой-пікірін ұтымды әрі сауатты жеткізудің басты тәсілі болып саналады. Сонымен қатар ойды түйіндеуге, тұжырымын модель түрінде рәсімдеуге үйретуде де бұл машықтың игертілуі үлкен мәнге ие.

**ІІІ. Фонема – дыбыс – әріп арақатынасын модельдеу тапсырмалары**

***1-тапсырма.*** «Рақат» сөзіне фонологиялық талдау жасап, модельге түсіріңіз:

а) әріп пен дыбыстың арақатынасы –

ә) фонема мен әріптің арақатынасы –

б) позиция түрленімі (әлді не әлсіз) –

***2-тапсырма****.* Мәтіндегі сөздерді позиция түрлеріне байланысты топтап көрсететін модель түзіңіз*.*

*Байдікі күзек алады десіп жүрді. Бір күні таңертең тұрса, байдың үйінің алдында қойлар көгендеулі тұр. Үлкендер белдеріне ескі шапан, жаман-жұман киім байланып алған. Біреулері қырықтық қайрап отыр. Біреулері қой жығып жатыр. Біреулері қой қырқып отыр (А. Байтұрсынұлы) .*

***3-тапсырма***. Өлең үзінділеріндегі сөздердің ішінен дауысты фонемаларды теріп, олардың әрқайсысына акустикалық-артикуляциялық мінездеме беріңіз. Мінездемені сызба түрінде рәсімдеңіз.

Жазғытұры қалмайды қыстың сызы,

Масатыдай құлпырар жердің жүзі.

Жан-жануар, адамзат анталаса,

Ата-анадай елжірер күннің көзі.

***4-тапсырма.*** Қазақ тіліндегі аффрикат дауыссыз дыбыстарды көрсетіп, олардың «аффрикат» деп аталуының себебін түсіндіріңіз. Ол үшін аффрикат дауыссыз дыбыстар қатысқан сөзді модель түрінде рәсімдеп жазыңыз

***5-тапсырма.*** Төменде берілген сөздерге мынадай өлшемдер бойынша талдау жасау үшін модель түрінде рәсімдеңіз.

дыбыс саны-

әріп саны-

буын түрлері-

екпін түсіп тұрған буын-

тасымалға бөлу-

транскрипциясын жазу-

*Өлең, дифтонг, жұмыс, клуб, рахмет, ажырат, мерей, қолғап, кітап, инелік.*

***6-тапсырма.*** Мәтін құрамындағы сөздерді орфоэпиялық заңдылыққа сәйкес жазыңыз.

Бүгін біз қоғам қайраткері, отындық бапасөз ардары, фәлсафашы-ғалым, аа көрнекті публицист, шын мәніндегі ойшыл Әбдеш Сәрсенұлы Қалмырзаевты еске алып отырмыз. Әрдайым сабырлы да салмақты кейпінен таймаған, байыпты, жылы жүзді, қарапайым, мақсаткерлігімен мазмұнды өмір сүрген осы зиялы жанның дүниеден өткеніне, міне, бес жыл болды.

Фонема – дыбыс – әріп арақатынасын игертетін тапсырмалардың ***мақсаты:*** сөз, сөз тіркесі, сөйлем, мәтін құрамындағы тіл дыбыстарына сипаттама бергізуге баулу арқылы студенттерді өз пікірін модель түрінде рәсімдей алуға дағдыландыру.

***Нәтижесінде*** студенттер:

**-** фонетикалық ұғымдардың арақатынасы мен ерекшеліктерін модель түрінде рәсімдеуге;

**-** орфоэпиялық және орфографиялық құбылыстардың әдеби тіл нормаларымен байланысты мәнін ажырата алуға;

- тілдік бірліктер жүйесіндегі дыбыс пен әріптің мәнін ажырата білуге;

- тілдің орфографиялық заңдылықтарын модельдеуге **үйренді.**

Бұл топтағы тапсырмалар студенттердің қарапайым тілдік құбылыстарды модельдеуге машықтандырды. Қарапайым модельдер болашақта күрделі модельдерді жасауға қажетті дағдылардың шыңдалуында үлкен рөл атқарды.

**ІV. Орфограмманы жіктеу мен түрлерге ажырату тапсырмалары**

1. Төмендегі үлгі бойынша мына сөздерді талдаңыз: *сөзшең, жұмысшы, қобызшы, жаңғалақ, жаңғыру.*

*«Бүгін» сөзіне орфографиялық талдау үлгісі:*

* Жазылуы *бүгін* – айтылуы*[бүгүн]*
* <і> фонемасы – орфограмма;
* *«бүгін»* сөзі фонематикалық принцип бойынша жазылған.
* *«бүгін»* сөзіндегі <і> фонемасы әлсіз позицияда.
* *«бүгін»* - кіріккен сөз: *бұл – күн*

***2-тапсырма.*** *«Күнә»* сөзіндегі орфограмманы тауып, төмендегі сызбаны толтыр.

**Орфограммасы ?**

Орфограмма типі

Орфограмма түрі

Орфограм-маның дифференциалды белгісі

Орфограмма орны

Орфографиялық принцип

Орфограмма варианты

***3-тапсырма.*** Мәтін құрамындағы сөздерді орфограмманың типіне байланысты жіктеп, кесте түрінде бөліп жазыңыз.

Желқобыз – қазақтың өте көне музыкалық аспабы. Желқобыз туралы зерттеулер өте аз. Әртүрлі түсініктер кездеседі. Жалпы желқобыз сөзі кейде «желқабыз», «желғыбыз», «желбуаз», «желқобыз» деген сияқты сөздерге тіреледі. Желғабызды – балықтың ішіндегі жел толған «үрлеген» бүйені десе, «желғабыз» - желдей ұшатын жүйрік, «Желғабыз» бидайдың сыртқы қабы «қауызы» деседі.

|  |  |  |
| --- | --- | --- |
| № | Әріпке байланысты жазылымдар | Әріпке байланысты емес жазылымдар |
| *1* |  |  |

***4-тапсырма.*** Мәтіннен орфограмма түрлерін тауып, сызба түрінде жіктеп көрсетіңіз.

Сылдырмақты қамшы. Қазақ халқы өзінің ұлттық әуен, саз күйінің көркемдігін шыңдау үшін әртүрлі қарапайым құралдарды қолданып музыкалық аспап ретінде пайдаланып келген.

***5-тапсырма.*** Төмендегі мәтіннен орфограмманы тауып, оның дифференциалды белгісін модель түрінде рәсімдеп жазыңыз.

*Орыстілді азаматтарға арналған «Қазақстанның болашағы – қазақ тілінде» атты мемлекеттік тілді насихаттау бойынша ұйымдастырылған және өткізілген іс-шаралар.*

***6-тапсырма.*** Төмендегі сөздерден орфограмма вариантын табыңыз: *жайлау, шайлық, өліара, қауіп, ләззат, дүдәмал.*

***7-тапсырма. Ы, і, ә*** әріптері емлесіндегі ерекшеліктерді көрсетіңіз және олардың сөз басында, ортасында, аяғында жазылу тәртібін сызба түрінде дәлелдеңіз.

***8-тапсырма.*** Төмендегі сөздерді орфографиялық норма бойынша жазыңыз, пікіріңізді дәйектеңіз:

*Жылаң гөз –*

*Жылаңғұрт –*

*Қайғаяқ –*

*Қайраң ғалу –*

*Қайыр ғош –*

*Қақ пөлу –*

*Қағ алды –*

***9-тапсырма.*** Қазақ тілінің орфографиялық сөздігін пайдалана отырып, омофон және омограф болып табылатын сөздерді жіктеп көрсетуге арналған модель түзіңіз.

***10-тапсырма.*** Қазақ тілінің орфографиялық сөздігін пайдала отырып, гемината дыбыстар арқылы жазылған сөздерді топтаңыз.

Орфограмманы жіктеу мен түрлерге ажырату тапсырмаларының ***мақсаты* –** орфограммаларды ажыратып, оны сызба, модель түрінде негіздеп, дәлелдей алу дағдыларын дамыту.

***Нәтижесінде*** студенттер:

* әріптер емлесіндегі ерекшеліктерді сызба түрінде жүйелеп көрсетуге;
* омофон және омограф құбылыстарын ажырататын модель түзуге;
* гемината дыбыстар арқылы жазылған сөздерді топтастыра алуға;
* орфограмманы тауып, оның дифференциалды белгісін модель түрінде жазып, негіздеуге **үйренді.**

Бұл топтағы тапсырмалар орфографияға қатысты тірек ұғымдарды ажырата алуға және олардың ерекшеліктерін модель түрінде рәсімдей алуға баулудың нәтижелілігін арттырды.

**V. Білімгерлердің өзіндік ізденіс дағдыларын қалыптастыруға бағытталған тапсырмалар:**

***1-тапсырма.*** Энциклопедиялардан немесе арнаулы зерттеу еңбек те рi нен жазу мәдениетінің тарихы туралы мағлұмат жинап, қала ған тақырып тарыңыз бойынша реферат жазыңыздар. Реферат жазуға қойылатын талаптар:

* шағын ғылыми аппаратының (мақсат, міндет, әдіс) болуы;
* тақырыптың ашылуы;
* дәйектемелердің (дәйексөз, мәліметтер, деректер) қолданылуы;
* кемінде екі модель түрінің қамтылуы;
* реферат құрылымының сақталуы;
* сөз көлемі – 550-600 сөз.

***2***-***тапсырма.*** Орфографияға қатысты негізгі термин сөздерді теріп жазыңыздар. Олар дың мағынасын анықтаңыздар. Термин сөздің бірін таңдап, әріп құрамын орфограмманы жіктеу талабы бойынша модельдеңіз.

***3***-***тапсырма.*** Мәтінді оқып, термин сөздердi терiп жазыңыздар. Олар дың мағынасын түсіндірме сөздіктің көмегімен анықтаңыздар. Аристотель пайымдауына сүйеніп, шешендік сөзге қойылатын талаптарды модельдеңіз. Ол үшін, алдымен, автор көрсеткен мағлұматтар негізінде Аристотельдiң шешендiк туралы ойларын тұжы рымдап жазыңыздар; Аристотель айтқан ойлардың көпшілік алдында сөйлеу мәдениеті талаптарына қатыстыларын іріктеп алыңыздар.

Атақты грек ойшылы, алыптардың алыбы, жаратылыстану, логика, этика, пссихология, педагогика, тарих, саясат, эстетика ғылымдарын түп-тамырынан қозғап зерттеген Аристотель (б.з.д. 386-322 ж.) еді. Ол – «Риторика» дейтін күрделі еңбектің авторы. Аристотель шешен сөйлеудің сырларына шаншыла үңіледі. Сөз саптау мәелесіне тоқталады. Сөздің анықтағына мән береді әрі тым бәсең болмауын, әсіре қызылдыққа да үйір болмауын қатаң ескертеді.

*«Риториканың, яғни шебер сөйлеудің мәнді, мағыналы элементі* – мақамдап, мәнерлеп, нақ-нағымен жеткізіп айту шеберлігі болса керек», - деген ойды айқындаған да Арис тотель едi.

Аристотельдің жазуынша, сөз саптау мәдениетінің ең үздік көрсеткіші – айқындылық. Шешен айтқан сөзін өзі қалай түсінсе, тыңдаушылары да солай түсінуі керек.

Тілдің анықтылығы тілді терең және саналы оқып-үйрену барысында, қоғам мен отбасында сөзді дұрыс қолданушылардың ықпалы арқаында, ана тілін құрметтейтін ортада өскендіктің әсерінен және бұрынғы өткен шешендер мен ақындардың туындыларын оқу үстінде жетіліп, шыңдалады. Ойлау мен сөйлеу ғылымын, яғни сөз қуатын көне гректер даналық деп атаған. Сөз сұлулығы дегеніміз – жаңалығы мен дәмділігі, маңыздылығы мен нәзіктігі, көріктілігі мен сезімге кемелдігі (С. Негимов) .

*4-тапсырма. Төмендегі сөйлемдерді оқып, ойда әрі қарай жалғастырып жазыңыз. Ойыңызды кластер түрінде рәсімдеңіз, дәлелдеңіз.*

1. *Нақты тақырыпқа арналған ақпараттық, хабарлама сөздің міндеті тек айтылатын нәрсеге тыңдарман зейінін аударуды ғана көздемейді, сонымен қатар...*
2. *Қазақ орфографиясына қатысты, жазу мәдениетіне байланысты үгіт*- насихат сөз белгілі бір мәеленің дұрыстығын не бұрыстығын логикалық түйіндеулерін дәлелдеп айтуды мақсат етеді. Бұл, әрине, сөздің логикалық міндеті тұрғысынан қарағанда. Құрылым, мазмұны жағынан ол... ұқсағанымен, өзіне тән...

***Нәтижесінде*** білімгерлер:

* көлемді жазба жұмыстарын сауатты жазуға;
* реферат, ойтолғаудың мақсатына сай модель түзуге;
* оқыған ақпараттардан негізгі ойды жинақтай алуға;
* оны модель түрінде негіздеп, дәлелдеуге **машықтанды.**

Бұл топтағы тапсырмалар арқылы студенттер орфографияға қатысты өз ойларын жан-жақты ашып, дәлелдеп жеткізуге және олардың ерекшеліктерін модель түрінде рәсімдеуге төселдірілді.

**VI. Көпшілік алдында сөйлеу мақсатына сай модельдеу тапсырмалар**

***1-тапсырма.*** Қоғамдағы жазу мәдениетін дамыту бойынша қандай сұрақтарға толық жауап бере алатындай дәрежеге жеткенде көпшілік алдында сөйлеуге дайынмын деп есептер едіңіздер? Сұрақ тарды ретімен сызба түрінде жазыңыздар.

***2-тапсырма.*** Қазақ тілінің орфографиялық нормаларға байланысты өзіңіз тыңдап жүрген дәрі немесе көпшілік алдында сөйлейтін сөздер қандай себептерге байла ныс ты тартымсыз болуы мүмкін немесе тыңдаушыларды еліктіріп, ойына қозғау салады деп ойлайсыздар? Екі бағанға олардың себептерін бөліп жазыңыздар. Бағалау критерийлеріне негізделген сызба жасаңыздар.

***3-тапсырма.*** Ұлттық әліпбидің жаңа нұсқасын таныстыру мақсатында 5 минуттық хабарлама сөз дайындаңыздар. Қозғап отырған тақырыбыңыздың өзектілігін негіздеңіздер. Аудиторияның наза рын аударатын тәсілдерді анықтаңыздар. Қорытынды бөлімде айтатын сөздеріңізді ойластырыңыз дар. Сөздің жоспарын модель түрінде құрып, аудиторияға хабар лаңыздар.

***4-тапсырма.*** Жазу мәдениетіне байланысты өз оқу орныңызда пікірталасқа сұранып тұрған жайттар бар ма? Оларды негізгілерінен бастап, ретпен жазып көрсетіңіздер. Пікірлеріңізді сызба түрінде жазыңыздар.

***5-тапсырма.*** Әліпбиге қатысты өзіңізге ерекше әсер еткен ұлтымыздың ұлы тұлғаларының ой-пікірлері жөнінде ой қорытындысын жазыңыздар. Мәтіннің кіріспесінің, негізгі бөлімінің, қорытынды сы ның арасында тығыз байланыс болуына көңіл бөліңіздер. Ой бөліктерін сызбаға түсіріңіздер.

***6-тапсырма.*** Жазу сауаттылығы туралы нақыл сөздерді кірістіріп, «Жазу мәдениетінің талаптары» деген тақырыбында баяндама мәтінін креативтілікке баулу сипатындағы тапсырмалардың ***мақсаты:*** студенттердің жазу мәдениеті мен сөз шеберлігіне қатысты нақты пікірлерден ой түю, ол жайында өзіндік көзқарасын жеткізе алу дағдыларын дамыту. Сөз шеберлігіне байланысты пікірлерін модельдеп жеткізуге машықтандыру.

***Нәтижесінде*** білімгер:

- білімгер жазу сауаттылығы, орфография, ұлттық әліпби мәселелеріне қатысты айтылған пікірлерге сын көзімен қарап, олардың мазмұнымен қатар, көпшілікке жеткізу шеберлігі тұрғысынан талдау жасауға, өз ойын жинақтап, жүйелеп айта білуге;

- нақты мәтіндегі негізгі, қосалқы ойларды ажырата алуға, өз ой қорытындысын жасауға,

- берілген ой-пікірлерге байланысты мәтін құрылымын өздігінен толықтыруға, жинақтап жүйелеуге;

- күрделі мәтіндердегі негізгі ойды модельдеп рәсімдеуге төселді.

Бұл олардың аудитория алдында сөз шеберліктерін шыңдауға және көлемді мәтіндерді модельдеп беру дағдыларын дамытуға мүмкіндік тудырды.

**VII. Көпшілік алдындағы сөзді талдау, сараптау, бағалау дағдыларын өрістету бағытындағы тапсырмалар**

***1-тапсырма.*** Қоғамдағы жазу, тіл мәдениеті жөнінде қоғам қайраткерлерінің, ғалымдардың қатысуымен өткен «Дөңгелек үстел» басындағы пікірлерді оқып, әр тұлғаның сөзіне талдау жасаңыздар. Негізгі түйінді ойларын модель түрінде қорытып жазыңыздар. Олардың сөзіне баға беріңіздер.

***2-тапсырма.*** Қазіргі таңдағы латын әліпбиіне байланысты газет-журналдардан өздеріңізге ұнаған бір мақаланы тауып, оның мазмұндық-құрылымдық жүйесін модельдеп көрсетіңіз. Мақаланың жетістігі мен кемшілігін дәлелдеңіз.

***3-тапсырма.*** Жұптық жұмыс. Тіл мәселесіне арналған бір телебағдарламаға сараптама жасаңыздар. Ол үшін бағалау критерийлерін бірігіп дайындаңыздар.

1. Тақырыбы мен мақсаты.

Қызықты ма? …

2. Кіріспе сөзі.

Жұрт назарын аудара алды ма?

3. Негізгі бөлім.

Тақырыпқа сай болды ма?

4. Қорытынды сөз.

Анық па?

5. Ойды жеткізу.

Сөйлеушілерге қандай кеңес берер едіңіз?

Студенттердің талдау, сараптау, бағалау дағдыларын дамыту бағытындағы тапсырмалардың ***мақсаты:*** білім алушылардың өздері оқыған немесе тыңдаған мәтіндердегі ақпараттардың мазмұнын ғана түсініп қоймай, оларды модельдеп, жинақтай алуға, талдауға, өз пікірін білдіруге үйрету.

***Нәтижесінде*** студенттер:

* мәтіндегі ойды дұрыс түсініп тыңдауға;
* автордың айтқан ойы мен пікіріне баға беруге;
* бірнеше пікірді салыстыра алуға;
* бірнеше пікірден ортақ ой түйіп, оны модельдеуге;
* өзгелердің ойын бағалау критерийлері бойынша талдауға ***үйренді.***

**VIII. Білім алушылардың креативті ойлауын дамыту тапсырмалары**

***1-тапсырма.*** Егер қолыңызға билік тисе, қазақ тілінің орфографиялық мәселелеріне қатысты теледидардан пікірталастың қандай түрiн ұйымдастырар едiңiз? Неге? Пікірталастың өзіңіз таңдаған түрінің артықшылықтары мен жүргізілу ретін сызба түрінде көрсетіңіздер. Ойыңызды дәлел деңіз.

***2-тапсырма.*** Егер теледидарда өткізілетін пікірталастың тақырыбын таңдау сізге жүктелсе, жазу мәдениетіне байланысты қандай мәселені күн тәртібіне қояр едіңіз? Пікіріңізді кесте бойынша түйіндеп, дәлелдеп айтыңыз.

***3-тапсырма.*** Ұлттық әліпби мәселелеріне байланысты бұқаралық ақпарат құралдарынан кімдердің пікірталасын көргіңіз келедi? Осы мәселеге қатысты ақпараттарды сызба түрінде дәйектеп айтыңыз.

***4-тапсырма.*** Рөлдік ойын. Соңғы жылдары латын графикасын ендіруге байланысты көптеген ғалымдар өз нұсқаларын әзірлеп, қоғамдық ортада ұсынып жүр. Сол ғалымдардың қатысуымен өткен «Латын графикасының нұсқалары» тақырыбындағы “Дөңгелек үстелді” өткізіп, әркім өзі қалаған ғалымның рөлінде сөйлеңіздер. Ойларыңызды дәлел деңіздер.

***5-тапсырма.*** «Жазу мәдениетінің деңгейін көтеру проблемалары» тақырыбы бойын ша пікірталасына арнайы маман шақыру сіздерге жүктелді делік. Дайындықты неден бастар едіңіздер? Өздеріңіз атқаратын істердің мазмұны мен ретін жоспарлап, жазыңыз дар.

Креативті ойлау дағдыларын дамыту сипатындағы жаттығулардың ***мақсаты:*** студенттердің қоғамдағы өткір мәселелерге қатысты жаңа, тосын пікірлер айтуға, оларды жинақтап, жүйелеп сызба, кесте, модель түрінде рәсімдеуге баулу.

***Нәтижесінде*** білім алушылар***:***

- қоғамдағы өткір мәселелерге өз көзқарастарын білдіруге;

- әртүрлі пікірлерді сараптап, талдауға;

- айтатын сөз мазмұнын сызба, кластер, кесте, модель түрінде рәсімдеуге;

- пікірталас түрлерінің ерекшелігіне қарай сөз саптауға ***үйренді.***

Бұл тапсырмаларды орындау арқылы студенттердің ғылыми тілде сөйлеу дағдыларын жетілдіру мүмкіндігі артты, олардың ұғым-түсініктерін, сауатты ойлау іскерліктері қалыптастырылды.

Эксперимент топтарында өткізілген қорытынды сабақ мынадай жүйемен жүргізілді:

**Сабақтың** SMART мақсаты: қазақ тілінің орфограммасы туралы білімдерін жинақтайды және жүйелейді; орфограмма бойынша меңгерген білімдерін практикада қолдана алу дағдыларын, коммуникативтік біліктіліктерін жетілдіреді, дамытады.

сөз мәдениеті деңгейін көтереді, сауатты жазуға қатысты тілдік, талаптарды өз өмірінде дұрыс қолданады және оларды жаңа заман талабына лайық жетілдіріп отыруға мүдделілігі артады.

Осы уақытқа дейін және осы сабақ барысында игерген білімі мен дағдыларын көрсете алады, және өз түсінгендерін таратып айта алады және оларды тиянақты дәлелдеп береді:

**1.** Қазақ тілінің орфографиясына қатысты осы уақытқа дейін алған білімін көрсететін тапсырмаларды орындайды;

**2.** Дыбыс, әріп, әліпби, орфография, орфоэпия және т.б.қатысты бұрынғы білімі мен орфограммаға байланысты жаңа білімді сабақтастыратын тапсырмаларды орындайды;

**3.** Мәтіннен тиісті нысандарды тауып, өз бетінше интерпретациялайды;

**4.** Тіл мен жазу сауаттылығының бірлігін таниды, тілдің орфографиялық нормалары туралы көзқарастары кеңейеді;

**5.** Теориялық және практикалық тұрғыдан орындалған жұмыстарға талдау жасайды, өзіндік тұжырым түйеді.

**Тапсырманы орындау кезеңдерінде қолданылатын амал-тәсілдер:**

**Бастапқы кезеңде:** Ой қозғау (не білемін, не білгім келеді, жаңа білімнің маған пайдасы қандай?)

**Негізгі кезеңде:** INSERT, Концептуалды кесте, салыстырмалы кесте, кластер, т.б.

**Қорытынды кезеңде:** Өзін және бірін-бірі бағлайды т.б.

**Сабақтың формасы:** Топтық жарыс.

Сабақ топтық жарыс түрінде өтетіндіктен, алдымен, әр топ өздеріне сабақ тақырыбымен байланыстырып, ат қоюы тиіс болды. Сабақ қорытындылаушы кезеңде жүргізіліп отыр. Сондықтан студенттер осыған дейін сабақта алған мағлұматтарын жинақтап, өздеріне ат таңдады. Осы атты таңдаған себептерін дәйектеп айтты. Сөйлеуге мынадай талаптар қойылды: 1) сөздің қысқа да нұсқа айтылуы; сөздің дәйекті жеткізілуі (мақал-мәтел, тұрақты тіркестердің, дәйексөздердің орынды қолданылуы) ; этикеттік орамдарды дұрыс қолдануы (сөзді бастау, аяқтау сипатындағы орамдарды пайдалану) .

**Сабақтың барысы:**

**І. Бастау**. 1.1 «Орфограмма» ұғымына қатысты терминдерді жинақтап жазыңдар. Оның ішінен өздерің қалаған екі терминді белгілеңдер (3 мин.) .

1.2. Белгіленген ұғымға түсінік беріңдер.

*Мақсат:* Орфограммаға қатысты ассоциациялық дағдыларды меңгеру деңгейлерін анықтау.

**ІІ. “Құра, тыңда, жауап бер....”**

2.1. Өтілген тақырыптар бойынша 3 тест құраңдар (5 мин.) .

2.2. Тест сұрақтарын ауызша айтып, басқа топтар жауап береді.

*Мақсат:* Тест түріндегі сұрақтарды құрату арқылы алған білімдерін жинақтату, сөйлеу біліктіліктерін анықтау, тыңдап түсіну дағдыларын ширату.

**ІІІ. “Ойлан, ізден...”**

3.1. Өтілген тақырыптар бойынша екі сөйлемнен ғана тұратын ашық сұрақ әзірлеңдер (3 мин) .

3.2. Берілген жауапты толықтырыңдар.

*Мақсат:* Аз сөзге көп мағына сыйғыза алу біліктіліктерін тексеру.

**ІV. “Тағылымның тамырын тап...”**

4.1. Сөзге, тілге, сауатты жазуға байланысты нақыл сөз жазыңдар (5 мин.) .

4.2. Жазғандарыңды алмасып, нақыл сөздің мәнін тіл сауаттылығымен байланыстырып айтыңыздар.

*Мақсат:* Нақыл сөздің мағынасын түсіну және оның мазмұнын орфографиялық сауаттылықпен байланыстырып дұрыс аша алу біліктіліктерін бағалау.

**V. “Тыңда, таңда, тұжырымда...” (10 мин) .**

5.1. а) Үнтаспадан Рәбиға Сыздықтың қазақ тілінің жазу нормалары жайлы айтқан сөзін тыңдаңыздар.

Б) Шешен тіліндегі ең маңызды деген ой-пікірлерін жазып отырыңдар.

В) Шешеннің сөйлеу өнеріне баға беріңіздер.

*Мақсат:* Тыңдалған сөздің мазмұнын түсіне алу, сөзді сапалық жағынан талдай алу дағдыларын жетілдіру.

**VІ. «Сөйлей-сөйлей шешен боларсың...»**

6.1. а) Ұсынылған тақырып бағыттарының бірін таңдап, көпшілік алдында сөйленетін сөздің жоспарын модель түрінде дайындаңыздар. (талап: сөз мазмұнының қамтылуы; сөз жүйесінің ретпен берілуі; сөз моделінің көрнекі жасалуы) .

Тақырып бағыттары: жаңа әліпби, мектеп оқушысының тіл сауаттылығы, жаңа әліпбиді үйрету курсының ашылуы.

ә) Сөз мәтінін көпшілік алдында айтыңыздар.

*Мақсат:* Меңгерген білімдерін өмір жағдаятына сай қолдана алу біліктіліктерін анықтау.

**VІІ. Сабақты қорытындылау (студенттер білімін бағалау) .**

Сабақта студенттердің қазақ тілінің орфограммасы, орфографиялық, орфоэпиялық нормалары мен олардың маңызы туралы ұғымдары жинақталды, топта жұмыс жасау дағдылары дамытылды; модельдеу, сол модель бойынша жүйелі сөйлеу дағдылары қалыптастырылды. Студент алған теориялық білімін нақты жағдаяттар мен тапсырмаларға сай орынды қолдануға мүмкіндік алды. Бір-бірімен жалғасып отырған өздік және шығармашылық сипаттағы жаттығулар мен тапсырмалар студенттердің сөз мәдениетін меңгеруіне мүмкіндік тудырды.

# 3.3. Қазақ тілі орфографиясын модельдеп оқыту бойынша жүргізілген эксперимент жұмыстары мен оның нәтижелері

Зерттеу тақырыбы бойынша ұйымдастырылған эксперимент жұмыстары дәстүрлі жүйе бойынша үш кезеңге бөлініп өткізілді. Эксперименттің мақсаты әр кезеңнің талабы мен міндеттеріне сай қойылды.

**Бақылау экспериментінің ұйымдастырылу жүйесі**

Бақылау эксперименттің мақсаты: бақылау тапсырмаларының көмегімен білім алушылардың қазақ тілінің орфографиялық нормалары мен орфограмма заңдылықтары туралы тілдік білімінің деңгейін айқындау; оны меңгерту үдерісі мен жетілдірудің жолдарын анықтау; модельдік жүйе негізінде оқытудың ғылыми-әдістемелік басымдықтарын саралау; зерттеу тақырыбына байланысты қалыптастыру экспериментіне қойылатын оқу материалдарын жүйелеу мүмкіндіктерін нақтылау.

Бірінші кезеңде қазақ тілі орфографиясын модельдеп оқытудың жолдарын белгілеу, білім беру саласындағы жаңа талаптарға сай жоғары оқу орнында қазақ тілі орфографиясын оқытудың жайын және зерттеу жұмысындағы жетекші идеяларды жүзеге асырудың тетіктерін анықтау қолға алынды. Эксперимент базасы ретінде Оңтүстік Қазақстан облысы Түркістан қаласындағы Қожа Ахмет Ясауи атындағы қазақ-түрік университеті белгіленді. Зерттеуге қатысушылардың саны - 120 студент. Негізгі топтан басқа экспериментке қосымша топтар да онлайн түрде сауалнамаға жауап беру ретінде қатысты. Атап айтатын болсақ, Өзбекәлі Жәнібеков атындағы Оңтүстік Қазақстан педагогикалық университеті, Филология факультетінінің «Қазақ тілі мен әдебиеті» білім беру бағдарламасының 56 білім алушы және М.Әуезов атындағы Оңтүстік Қазақстан университетінің «Қазақ тілі мен әдебиеті» білім беру бағдарламасының 46 білім алушысы қатысты. Сонымен, экспериментке жалпы 222 білім алушы және 5 оқытушы қатысты. Оның ішінде, негізгі топта – 120 студент (Қожа Ахмет Ясауи атындағы Халықаралық қазақ-түрік университетінің Филология факультетінің білім алушылары) және Филология факультетінің 5 оқытушысы, қосымша топта – 102 студент (Ө. Жәнібеков атындағы Оңтүстік Қазақстан педагогикалық университетінің және М.Әуезов атындағы атындағы Оңтүстік Қазақстан университетінің Филология факультетінің студенттері) .

Эксперименттің 1-сатысында педагог маман даярлайтын жоғары мектептерде қазақ тілі орфографиясының оқытылу жайын, ондағы дәстүрлі жүйе мен жаңа бағыттағы ізденістердің жүзеге асырылу деңгейін айқындау үшін студенттер арасында сауалнамалар жүргізілді, оқытушылар қолданып жүрген пән силлабустары мен оқулықтарға талдау жасалды.

Сауалнама нәтижесінде білім алушылардың басым бөлігінің (86%) орфографиялық норма дегенді тек дұрыс жазу ережелері деп түсінетіні, тілдік норманы қатесіз жазумен шектейтіні (60%) анықталды. Жазу мәдениетінің төмендігі байқалды. Мұндай төмен деңгейдің себептерін зерттегенде, ең бірінші, білім алушылардың тілдік білімді үстірт меңгеретіні анықталды. Оған студенттердің дұрыс жазу нормаларын дәстүрлі жазу талаптарын білумен шектелуі әсер етеді деген тұжырым жасалды. Кемшіліктердің себептері анықталды (Кесте 5) .

Кесте 5 – Білімгерлердің жазба мәдениетінің төмен болуының себептері

|  |  |  |  |
| --- | --- | --- | --- |
| № | Сұрақ | Жауап нұсқалары | Пайыздық көрсеткіш |
| 1. | Жазу жұмысыңызда сөз қайталаудың жиілігінің себебі не? | «дағдыланып кеткеннен» | 45% |
|  |  | «сөз таппағандықтан» | 51% |
|  |  | «әдейі қосамын» | 11% |
| 2. | Жазу сауаттылығының төмендігіне кімнің (ненің) әсері көп деп ойлайсыз? | «сауаттылыққа талаптың төмендігінің» | 65%- |
|  |  | «дайын жұмысты көшірудің» | 25%- |
|  |  | «мектепте жазу жұмыстарына көп көңіл бөлінбеуінің» | 10% |
| 3. | Жазуда орфографиялық ережелерді білу міндетті ме? | «міндетті» | 81%- |
|  |  | «міндетті емес» | 11%- |
|  |  | «бұл туралы ойланбаппын» | 8% |
| 4. | «Жазу сауаттылығы» дегенді қалай түсінесіз? | «орфографиялық нормаларды сақтап жазу» | 85% |
|  |  | «өз ойын жазбаша дұрыс жеткізу» | 12% |
|  |  | «ойыңды жазбаша жеткізсең жеткілікті» | 3% |
| 5. | Орфографиялық нормаларды толық үйрену үшін не істеу керек? | «сабақта жазбаша жұмыстарды жиі жүргізу қажет» | 50% |
|  |  | «диктантты жиі жазу керек» | 8% |
|  |  | «ЖОО-да арнайы оқу пәнін ендіру керек» | 42 % |

Бақылау экспериментінің келесі кезеңінде сауалнама арқылы орфографиялық нормаларды меңгеруге кедергі келтіретін факторларды анықтау мақсаты көзделді. Оған 56 студент қатыстырылды.

Сауалнама нәтижесінде орфографиялық норманың бұзылуына әкелетін мынадай факторлар анықталды:

- жастар арасындағы жазу мәдениетіне немқұрайдылықтың болуы;

- жазу сауаттылығын сақтауға үйретудің мардымсыздығы;

- қоғамдағы жазбаша қатынастардың азаюы;

- БАҚ құралдарындағы жазба мәдениетінің төмендігі;

- қоғамда қазақ тілінің таңба ауыстыруына байланысты әртүрлі пікірлердің көбеюі;

- жастардың Интернет құралдарында жазу сауаттылығына мән бермеуі және т.б.

Болашақ тілші мұғалім даярлайтын жоғары оқу орындарындағы студенттердің жазбаша сөйлеу мәдениетінің төмендігінің бірқатар себептері семинар сабақтарға, дәріс сабақтарға қатысу, оқытушылардың пән силлабустарымен танысу, тілші-фонетист мамандармен әңгімелесу нәтижесінде анықталды. Өкінішке орай, орта мектепте де, жоғары мектепте де тіл сабақтарының қорытынды нәтижелерінің тест түрінде бағалануы оларды орфографиялық ережелерді жаттап алуға мәжбүрлейтіні байқалды. Сонымен бірге қазақ тілінің фонетика саласын оқыту үдерісінде, болашақ тіл мамандарының жазбаша тіл сауаттылығына қатысты арнайы пәндердің жоқтығы; жоғары білім жүйесінде кәсіби маманның орфографиялық сауаттылығын қалыптастыруға жете көңіл бөлінбейтіні; орфограмманы оқытуға аз сағат бөлініп, ол тұрғыдан білімнің үстірт берілетіні, сауаттылықтың құндылығы мен өмір талаптарының арасындағы байланыстың әлсіздігі көрінді.

Оқыту үрдісіндегі жазылым мәдениеті мен сауаттылықты қалыптастыруға кері ықпал ететін себептер анықталды: білім жүйесінде қазақ тілі салаларын оқытудың мақсаты тек лингвистикалық-теориялық білім беру деген түсініктің орын алуы; оқытушылардың басым бөлігінің қазақ тілін оқытуда тереотиптік көзқарастан арыла алмауы; қазақ тілі орфографиясын саналы меңгертудің заман талабы екендігін түсінбеуі; орфографиялық сауаттылықтың студенттердің өмірлік дағдыларына негізделуіне мән берілмеуі және т.б.

Қорыта келгенде, студенттердің жазылым сауаттылығына кері әсер ететін факторлардың пайыздық көрсеткіші төмендегі суретте берілді:

-қоғамдық; - білімдік; - субъективтік; - ғаламтор.

Сызба – 7. Студенттердің жазылым сауаттылығына әсер ететін факторлардың пайыздық көрсеткіші

Эксперимент барысында білім стандарттарына, пән силлабустары мен оқулықтарға талдау жасау барысында оқыту үрдісіндегі жетістіктер мен олқылықтар сараланды. Зерттеу нәтижесінде, *біріншіден*, филолог-студенттердің орфографиялық норманы меңгеруіне арнайы көңіл бөлінбейтіні, «Қазақ тілінің фонетикасы» электив пәнінің аясында ғана аз сағаттық білім берілетіні анықталды. *Екіншіден*, студенттердің жазба тілдік дағдыларын жетілдірудің арнайы талаптары сараланбағаны, аралық және қорытынды бақылау жұмыстарында ауызша бақылау түрлеріне басымдық берілуі салдарынан студенттер тарапынан өзінің жазу сауаттылығын көтеруге деген мүдделіліктің төмендігі байқалды. *Үшіншіден*, бақылау экспериментінде ұсынылған жаджазу, мәтін талдау жұмыстары бойынша алынған нәтижелер жазу сауаттылығын студенттердің басым бөлігінің өз кәсіби біліктілігінің бір талабы ретінде түсінбейтіндігі, оның болашақ мамандығындағы мәніне жете назар аудармайтыны анықталды. Модель құру, көрнекіліктер жасау дағдыларының төмендігі көрінді. *Төртіншіден,* жоғары оқу орындарында студенттердің қазақ тілінің орфографиялық нормалары мен заңдылықтарына, модельдеп оқыту арқылы саналы білім беріп, сапалы маман тәрбиелеуге назар аударылмайды. Тілші мұғалімдерді дайындауда көбінде жалпы білім беретін пәндердің үлес салмағының артуынан, соңғы жылдары жазу сауаттылығын қалыптастыратын тіл салаларына қатысты пәндердің кредит саны қысқарып, мазмұны тым шектеліп отырғанын көрсетті. Осы төрт фактордың жазу сауаттылығының төмендеуіне тигізіп отырған салдарының пайыздық көрсеткіші диаграмма түрінде рәсімделді (Сызба 8)

Сызба – 8. Жазу сауаттылығына кері ықпал етіп отырған факторлардың көрсеткіші

Бақылау экспериментінің қорытындылары бойынша, ең алдымен, филология факультетінде оқитын студенттердің кәсіби маман ретінде жазбаша тіл сауаттылығын қалыптастыруға мән беру керектігі анықталды. Ол үшін қазақ тілінің орфограммалары мен жалпы жазбаша тіл сауаттылығы мен ауызша тіл мәдениетіне теңдей көңіл бөлу керектігі айқындалды. Оған қоса филолог студенттердің ел сауаттылығына жауапты маман екенін ескеріп, қоғамдық ортада жазу жайына, ұлттық әліпбиге қатысты өзекті мәселелермен ұдайы таныстырып отыру қажеттігі алға шығарылды. Қалыптастырушы эксперимент барысында студенттердің тілдік сезгірлігі мен орфографиялық қырағылығын дамыта отырып, ана тілінің емлелік ережелерін сауатты, саналы игертудің жолдары сараланды. Соның ішінде студенттердің қазақ тілінде ауызша және жазбаша сөйлеу дағдыларының арақатынасын тең ұстау қажеттігі айқындалды. Осы сауаттылықты қалыптастыру үшін студенттердің елжандылық, азаматтық көзқарастарын өзек етіп алуға толық болатыны дәйектелді. Мұнда білім мазмұны жекелеген білім, білік түрінен жазылым сауаттылығы мен мәдениетін қалыптастыруға бағытталған өмірлік дағды, құзіреттілік деңгейіне орайластырылып оқытылуы тиіс деген тұжырым жасалды. Ал, жазу сауаттылығын қалыптастыру үшін студенттердің әрбір орфографиялық ережелер мен орфограммаларды саналы түсініп, үйренуі шарт деп саналды.

Осы кезеңде жоғары мектеп оқытушыларына орфографиялық нормаларды модельдеп оқытуға қатысты семинар-тренингтер ұйымдастырылды. Жоғары мектепте филолог-студенттерге қазақ тілінің орфографиялық нормаларын модельдеп оқытудың ұстанымдары белгіленді. Жаңа қағидаттар анықталып, оларды ЖОО оқу жүйесіне енгізудің болжам-бағдары жасалды. Мұнда қазақ тілінің орфографиясын латын әліпбиіне көшіру жағдайында орфографияны оқытуда түбегейлі өзгерістер жасаудың жолдары мен мүмкіндіктерін айқындауға бағдар беру мәселесі қоса қарастырылды. Онда тілді оқытудың танымдық-коммуникативтік бағытын күшейтіп, тілді меңгертудің практикалық-прагматикалық жүйесін жетілдіру мәселелері ғылыми тұрғыданегізделді. Жоғары мектеп жүйесіндегі қазақ тілі орфографиясын оқытуды жетілдірудің жолдары нақтыланды.

Бақылау эксперименті кезеңінде жүргізілген бағдарлау жұмыстары қазақ тілінің орфографиялық нормаларын модельдеп оқытуда мынадай бағыттарды жүзеге асыру қажеттігін көрсетті:

1. қазақ жазба әдеби тіл нормаларын модельдеп оқытудың түпкі мақсаты етіп студенттердің логикалық ойлау дағдыларын жетілдіруді қою;
2. орфограммаларды модельдеп меңгертуге айрықша назар аудару;
3. қазақ тілінің орфогрфиялық және орфоэпиялық аспектілерін біртұтастықта қамти отырып оқыту;
4. берілетін білімді білім алушының кәсіби-интеллектуалдық қабілеттерін дамытудың тетігі ретінде қолдану;
5. жаңаша оқыту үдерісінде білім мазмұнын студенттің жаңа әліпбиді енгізу жағдайында қолдана алу біліктіліктерін дамытудың базасы ретінде қалыптастыру;
6. білімгерлердің мотивациясын күшейте отырып оқыту;
7. қазақ тілінің орфографиялық нормаларын модельдеп оқытудың әдістемелік жүйесін жаңа талаптарға лайық оқытудың инновациялық технологияларымен сәйкестендіру.

Осы аталған бағыттардың қай-қайсысында да білім алушының тілдің орфографиялық нормаларын меңгерудің мәнін түсінуіне және өзін оны сақтауға жауапкершілікті кәсіби маман екенін сезінуіне байланысты екені ескерілді. Тіл ұлттық құндылық бола отырып, өз кезегінде білім алушыға өзге де жалпы құндылықтарды меңгерту құралын береді. Арнайы енгізілетін элективтік пән сабақтарында білімгерлердің тіл және оның жазба мәдениеті туралы дүниетанымын қалыптастыра оқытуға басымдылық берілді. Онда тіл тек қарым-қатынас құралы емес, ол танымның құралы, адамдардың жалпы мәдениетінің көрсеткіші екені туралы дүниетаным қалыптастыру көзделді. Сондықтан жазба тіл мәдениетін жетілдіру, алдымен, білім алушының ойлау қабілетін, тыңдау қабілетін, қарым-қатынас қабілетін дамыту арқылы жүзеге асады деген болжам жасалды. Болашақ филолог маман үшін оқу пәнінің өзі үшін қажеттігін сезінгенде және оның өмірлік маңызын түсінгенде қызығушылығы артып, мотивациясы қалыптасатыны анық. Осындай әр бағыттың студенттің кәсіби-тұлғалық сапасын жетілдірумен сабақтасып жатқаны біздің зерттеу болжамымыздың, алға қойған мақсатымыздың шынайылық дәрежесін айқындап, оның дұрыстығын бекіте түсті.

Бақылау кезеңіндегі екінші міндет қазақ тілінің орфографиясын модельдеп меңгертудің бастау көздерін анықтау, білім беру саласындағы жаңа парадигмалар бойынша фонетика саласын оқытудың жайын айқындау болды.

Бұл кезеңде жоғары мектептерде қазақ тілі фонетикасының, оның ішінде орфографиялық нормалардың оқытылу жайын, ондағы студенттерді тіл заңдылықтарын модельдеп оқытудың деңгейін айқындау үшін оқытушылар арасында сауалнамалар жүргізіліп, олардың тәжірибелері сараланды, жоғары мектептегі оқу бағдарламалары мен силлабустарға, оқулықтарға талдау жасалды.

Білім алушыларға тілді модельдік жүйе арқылы оқытудың ең қарапайым түрлері бойынша тапсырмалар берілді. Мысалы:

1. Морфологиялық және фонематикалық принциптің ұқсастығы мен айырмашылығын ВЕНН диаграммасы бойынша өрнектеңіз.
2. Төмендегі сөздер қай принцип бойынша жазылған:

*бұлдұрұқ, бүлүндүр, құйқұлжұған, жауұн*, *бүлдүргөн, бүрмөлө, бүркөнүр, орұндұқ, сүйөктөрү, түйөлөр түшді, кіші (кісі) , баш, иазыб, иахшы.*

1. Дәстүрлі принцип арқылы жазылған сөзді табыңыз:

Ағынды сулар аймақ көл

Тасыса төңбек келтіріп.

Дұшпанға беліңді шешіп инанба

Инантып тұрып өлтірер.

1. Мәтін қай ғасырда жазылған деп ойлайсыздар? Емлелік ерекшеліктерді жазып көріңіз.

*...Оғузның алты оғлы бар ерді, алты оғлының һар бірісінің төрт оғлы бар ерді уа тақы Оғузның алты оғлы оң білэн сол қолны башлар ерді....Оғузның ағаларының уруғы: Орхан уа Керхан, уа Кезхан. Аның аға оғланлары кім уғур білэн біргэ ермэс ерділэр уа бу кум (тайпа) екі бөлэк ерділэр.*

*Қум оғуз йк (і) рмі төрт уруғ болды. Ма’лум оғланларыдан туған ба’зы аға інісідан туғанлары кім аның бірлэ біргэ ерділэ. Қум уйғур уа қыпчақ, уа қаңқалы, уа қарлуқ, уа қалач – бу халқлар пайда болды.*

1. Қосымшадағы «ш» дыбысының ықпалынан түбір сөз аяғындағы «с, з» ызыңдарының «ш» ызыңымен алмасып айтылатын сөздерді табыңыз. Оның себебін түсіндіріңіз.
2. Өлең үзінділеріндегі сөздер ішінен дауысты фонемаларды теріп, олардың әрқайсысына акустика-артикуляциялық мінездеме беріңіз.

Жазғытұры қалмайды қыстың сызы,

Масатыдай құлпырар жердің жүзі.

Жан-жануар, адамзат анталаса,

Ата-анадай елжірер күннің көзі.

Бірақ студенттердің басым бөлігі осы тапсырмалардың ішінен теориялық кейбір мәселелерді дұрыс ажыратқанымен, тілдік құбылыстардың ішкі мәнін, заңдылықтарын түсіндіре алмады. Бұл фонетикалық білімнің толық берілмейтіні, пәннің фактологиялық сипатта оқытылатынын дәлелдеді.

Зерттеудің бастапқы кезеңіндегі жоспарлы жүргізілген жұмыстардың нәтижесінде, біріншіден, студенттің жазба тіл мәдениетін дамытуға мүмкіндік беретін арнайы тапсырмалар жасау қажет деген болжамның растығы дәлелденді. Екіншіден, теориялық әдістерді танып-білуде жеке тәжірибе жинақталды. Үшіншіден, әдістемелік еңбектер мен жаңа технологиялар іріктеліп алынды.

Оқу бағдарламалары мен оқулықтарға талдау жасау барысында оқыту үрдісіндегі жетістіктер мен олқылықтар сараланды. Олар эксперименттің келесі қалыптастырушы кезеңінде автор тарапынан толықтырылып, экспериментке қойылды. Сабақтарға қатысу нәтижесінде білігерлердің тілдік білімді модельдеу арқылы оқу үдерісін қадағалауға мүмкіндік туды. Жоғарыда ұсынылған түрлі сипаттағы тапсырмалар студенттердің тіл бойынша игерген білімдерін өмірде қолдану деңгейлерін анықтауға септігін тигізді.

Тілдегі сауатсыздыққа қоғамдық ортадағы жауапкершіліктің азаюы, тілді қолданушылардың немқұрайдылығы, мәдени және рухани құндылықтарға деген көзқарастардың әлсіздігі себеп болып отыр деген пікірлер көп айтылды. Арнайы сабақтар ұйымдастырылды. Сабақтың соңында жоғары мектеп студенттерінің тілді модельдеп меңгеруге деген ынтасы артты. Білімді өздігінен игеру, қазақ тілінің әдеби тіл нормаларын меңгеру мәдениеті мен тілдік норма негіздерін білу, оларды модельдеуді практикада қолдана алу студенттің өзіне деген сенімділігін арттырып, өзгелермен тіл табыса әрекет етуге оң ықпал ететіні дәлелденді.

Бақылау кезеңінде ұйымдастырылған эксперимент жұмысының келесі мақсаты – ағымдағы пән силлабустары мен оқулықтарға талдау жасау және оқу процесіндегі негізгі бағыттар мен қазақ тілінің орфографиясының оқытылу жайына талдау жасау арқылы зерттеу жұмысының басты бағыттарын айқындау. Сондықтан талдау нәтижесінде мынадай мәселелер анықталды:

- ЖОО-да қазақ тілі фонетикасы кеңес заманында негізі қаланған оқу бағдарламалары бойынша оқытылып отыр. Пәннің білім мазмұны, құрылымдық жүйесі ішінара жаңартылғанмен, жалпы мазмұны сақталған;

- қазақ тілінен оқу жұмыс бағдарламасында оқу курсын бітірген студент қандай білім, білік, дағдыны меңгеріп шығуы керек деген талаптар көрсетілген. Бұл – жаңа кезең тудырған жаңа үрдіс ретінде толық құптарлық мәселе. Бірақ онда студенттердің сол курста оқыған теориялық материалдар бойынша нені білуі тиіс деген мәселеге көп көңіл аударылған. Сондықтан білім беру фактологиялық сипатта қалған;

- оқу бағдарламасы мен пән силлабустарында «Орфографиялық нормалар» жеке тақырып болып бөлінгенімен, оны сапалы меңгерту жолдарын іздестіруге жете назар аударылмаған, сағат саны да өте аз бөлінген. Сондықтан бұл болашақ филолог-маманның тілдік жазба мәдениетінің дұрыс қалыптасуы үшін жеткіліксіз екені анықталды;

- жоғары мектеп оқулықтарында қазіргі таңдағы ұлттық әліпбиге, қазақ тілінің орфографиялық нормаларына қатысты мәліметтер аз қамтылған. Оқу бағдарламасында да бұл өзгерістер мен бағыттарды қамту мәселесі шешілмеген. Ішінара жаттығу материалдарымен ғана шектелген;

Нәтижесінде жоғары оқу орындарындағы қазақ тілінің орфографиясын оқытудың жайы анықталып, қалыптастырушы эксперимент кезеңінде мынадай мәселелерге көңіл аудару қажеттігі негізделді:

1) қазақ тілі орфографиясын оқытудың танымдық-коммуникативтік бағытын күшейту;

2) пән мазмұнын қайта жүйелеп, оны бірізділікпен, сатылы-сабақтастық ұстанымына сай түзу;

3) модельдеп оқыту жолымен теориялық білімді студенттің тіл туралы дүниетанымын қалыптастырудың базасына айналдыруды жүзеге асыру;

4) білім стандарттары мен оқу бағдарламаларында студенттердің білім, білік, дағдыларына қойылатын талаптарды белгілеуде олардың жазба сөз мәдениетіне, тілді қолдану сауаттылығына басымдылық беру;

5) оқулықтар мен оқу-әдістемелік кешендерде білім алушының танымдық қызығушылығы мен жас ерекшеліктеріне келетін оқу материалдарын іріктеудің критерийлерін анықтау;

6) болашақ оқулықтар мен оқу құралдарында студенттердің мүддесі мен жаңа заманның сұранымын үйлестіруді ескеру, ол үшін орфографиялық нормаларды модельдеп үйретуді оқытудың орталық мәселесі етіп ұстану.

Нәтижесінде жоғары оқу орындарында қазақ тілінің орфографиялық нормаларын оқытуға арналған электив пәннің силлабусы жетілдіріліп, жаңа нұсқада дайындалды (авторы: М. Талдыбаева) .

Келесі кезеңде ұсынылатын пән бойынша оқу құралының материалдары жинақталды.

Қазақ тілі орфографиясын ЖОО-да оқытудың жайына талдау нәтижесінде мынадай мәселелер анықталды:

1. ЖОО оқулықтарымен, оқу-әдістемелік кешендермен қамтамасыз етілген. Әйтсе де жоғары мектеп тәжірибесі жаңа ағымдардың өмірге енуінде көп кедергілер мен қиындықтар бар екенін де көрсетті. Білім мазмұнын фактологиялық күйде меңгерту әдетінен арыла алмау фактілері жиі кездеседі.

2. Қазіргі оқу процесі студенттерді қоғам өміріне құзіретті, жауапты әрі шығармашылық тұрғыдан қатыстыра отырып даярлауға бағдарланбаған. Бұл - жаңа мазмұн мен ескіше оқыту жүйесінің арасындағы кереғарлықтың айқын көрінісі.

Нәтижесінде: Осы шиеленісті шешу үшін жоғары мектептегі қазақ тілі фонетикасы пәнінің білім мазмұнын толықтырып, саралап, оны меңгертудің жаңа жүйесіне қатысты оқу-әдістемелік базаны жетілдірумен қатар, арнайы оқу-жаттығулар жүйесін енгізу қажеттігі негізделді.

Болашақ филолог-маман ана тілінің ғылыми негізге құрылған пән ретіндегі рөлін танып қоймай, алдымен, сол тілдің өз өмірінде атқаратын мәнін сезінуіне назар аударуы шарт. Мұндай түсінік тілді қолдануда үлкен жауапкершілік жүктейді. Осы кезде жазба тіл мәдениетін сақтауға деген ұмтылыс та дамиды. Адам сауаттылығы айрықша мәнге ие болып отырған қазіргі таңдағы бәсекелестікке құрылған қоғамда өмір сүру үшін тілдік қабілеттің маңызы күннен күнге артып келеді. Шын мәнінде, бәсекелестік тұлғаның ақыл-ой қабілетін керек ететін барлық салада кең етек жайып отыр.

Нәтижесінде: Жоғары мектепте оқылатын қазақ тілінің орфографиясын модельдеп оқытуға басымдылық берудің, сондықтан оны арнайы электив курс етіп енгізудің қажеттігі студенттердің өмірлік дағдыларын жетілдіруден туындайды деген түйін жасалды.

Қалыптастырушы эксперимент кезеңінде ұсынылған оқу материалдарының кешені мен нәтижелері де сараланды. Қалыптастырушы эксперимент кезеңінде зерттеу жұмысының негізіне алынатын қағидаттар, жетекші идеяларды жүзеге асыру жолдары дәйектелді; студенттерге қазақ тілінің орфографиясын модельдеп меңгерту жүйесінің жобасы жасалып, ол қалыптастырушы эксперимент материалдары түрінде дайындалды; қазақ тілінің орфографиясын модельдеп оқытудың жоғары оқу орындарына арналған мазмұндық-құрылымдық жүйесі жасалды; «Қазақ тілі орфографиясы: заңдылықтары мен қолданымы» атты электив пәннің силлабусы жасалды. Оны оқытуға қойылатын талаптар анықталды, осы курс бойынша оқу материалдары, кешенді тапсырмалар (Кесте 6) даярланып, тәжірибелік сынақтан өткізілді.

Кесте 6 – **Қалыптастырушы экспериментте қазақ тілінің орфографиясы мен орфограммасын модельдеп оқытуға арналған тапсырмалардың типологиясы мен түрлері**

|  |  |  |
| --- | --- | --- |
| № | **Тапсырмалар типологиясы мен түрлері** | **Қол жеткізілген нәтижелері** |
| **І Теориялық талдау тапсырмалары** | | |
| 1.1 | Орфографиялық сауаттылықтың ғылыми теориясын модель арқылы дійектеу тапсырмалары | -қазақ орфографиясына қатысты ғылыми терминдер қорын игеріп, сөздік қоры молайды;  -өздіктерінен іздену дағдылары жетілдірілді;  -ақпараттарды өзара сабақтастықта сауатты құрылымдауды үйренді;  -модельдеу дағдылары қалыптастырылды;  - өз ой-пікірін сауатты жеткізуге машықтанды. |
| 1.2 | Орфографияның өзекті мәселелерін тарихи және заманауи тұрғыдан сабақтастықта талдау тапсырмалары | - орфографияның тарихы мен бүгініне қатысты өзекті проблемаларды талдау тәсілдерін меңгерді;  - тілдегі проблемалардың саяси-әлеуметтік себептерін айқындап, ойын жеткізуге дағдыланды;  - объективті пікір айту дағдылары жетілдірілді;  - тарихи және заманауи факторларды салыстыру сипатындағы модельдерді құрылымдауға төселді;  - өз ой-пікірін ашық, батыл, дәйекті, жүйелі жеткізуге үйренді |
| 1.3 | Орфографияның өзекті мәселелері бойынша айтылған сын-пікірлерге қатысты өз көзқарасын дәйектеу тапсырмалары | - орфографияға қатысты өзекті проблемаларды талдау тәсілдерін меңгерді;  - сын-пікірдегі проблемалардың саяси-әлеуметтік себептерін айқындауға төселді;  - ой-пікірдегі объективті және субъективті пікірлерді ажырату дағдылары қалыптасты;  - ішкі мазмұны мен сыртқы формасы үйлесімді модельдерді құрылымдау дағдысы дамыды;  - өз ой-пікірін ашық, дәлелді жеткізуге үйренді. |
| 1.4 | Орфографияға қатысты логикалық ойлауды дамыту тапсырмалары | - орфографияға қатысты өзекті мәселелерді топтап саралау тәсілдерін меңгерді;  - сын-пікірдің осал жақтарын сынауға төселді;  - ой-пікірдегі объективті және субъективті пікірлерді ажырату дағдылары қалыптасты;  - өз пікірін модель түрінде рәсімдеу дағдысы дамыды;  - пікірін өтімді, сенімді жеткізуге жаттықты. |
| **ІІ. Орфографиялық нормалардың принциптерін меңгерту тапсырмалары** | | |
| 2.1 | - теориялық біліміне сүйеніп, мәтіннен қажетті нысандарды ажыратуға;  - теориялық білімін әртүрлі жағдаяттарда сауатты жұмсай алуға;  - теориялық біліміне сүйеніп, терминдерге анықтама беруге;  - теориялық біліміне сүйеніп, нақты мысалдарды өздігінен таба алуға ***үйренді.*** | |
| **ІІІ. Фонема – дыбыс – әріп арақатынасын модельдеу тапсырмалары** | | |
| 3.1 | - фонетикалық ұғымдардың арақатынасы мен ерекшеліктерін модель түрінде рәсімдеуге;  - орфоэпиялық және орфографиялық құбылыстардың әдеби тіл нормаларымен байланысты мәнін ажырата алуға;  - тілдік бірліктер жүйесіндегі дыбыс пен әріптің мәнін ажырата білуге;  - тілдің орфографиялық заңдылықтарын модельдеуге ***үйренді****.* | |
| **ІV. Орфограмманы жіктеу мен түрлерге ажырату тапсырмалары** | | |
| 4.1 | - әріптер емлесіндегі ерекшеліктерді сызба түрінде жүйелеп көрсетуге;  - омофон және омограф құбылыстарын ажырататын модель түзуге;  - гемината дыбыстар арқылы жазылған сөздерді топтастыра алуға;  - орфограмманы тауып, оның дифференциалды белгісін модель түрінде жазып, негіздеуге ***үйренді.*** | |
| **V. Студенттердің өзіндік ізденіс дағдыларын қалыптастыруға бағытталған тапсырмалар** | | |
| 5.1 | - көлемді жазба жұмыстарын сауатты жазуға;  - реферат, ойтолғаудың мақсатына сай модель түзуге;  - оқыған ақпараттардан негізгі ойды жинақтау алуға;  - тұжырымын модель түрінде негіздеп, дәлелдеуге **машықтанды.** | |
| **VI. Көпшілік алдында сөйлеу мақсатына сай модельдеу тапсырмалар** | | |
| 6.1 | - студент жазу сауаттылығы, орфография, ұлттық әліпби мәселелеріне қатысты айтылған пікірлерге сын көзімен қарап, олардың мазмұнымен қатар, көпшілікке жеткізу шеберлігі тұрғысынан талдау жасауға, өз ойын жинақтап, жүйелеп айта білуге;  - нақты мәтіндегі негізгі, қосалқы ойларды ажырата алуға, өз ой қорытындысын жасауға,  - берілген ой-пікірлерге байланысты мәтін құрылымын өздігінен толықтыруға, жинақтап жүйелеуге;  - күрделі мәтіндердегі негізгі ойды модельдеп рәсімдеуге ***төселді.*** | |
| **VII. Көпшілік алдындағы сөзді талдау, сараптау, бағалау дағдыларын өрістету бағытындағы тапсырмалар** | | |
| 7.1 | - мәтіндегі ойды дұрыс түсініп тыңдауға;  - автордың айтқан ойы мен пікіріне баға беруге;  - бірнеше пікірді салыстыра алуға;  - бірнеше пікірден ортақ ой түйіп, оны модельдеуге;  - өзгелердің ойын бағалау критерийлері бойынша талдауға ***үйренді.*** | |
| **VIII. Студенттердің креативті ойлауын дамыту тапсырмалары** | | |
| 8.1 | - қоғамдағы өткір мәселелерге өз көзқарастарын білдіруге;  - әртүрлі пікірлерді сараптап, талдауға;  - айтатын сөз мазмұнын сызба, кластер, кесте, модель түрінде рәсімдеуге;  - пікірталас түрлерінің ерекшелігіне қарай сөз саптауға ***үйренді.*** | |

Қалыптастырушы эксперименттің мақсаты – филолог-студенттердің білімі мен білігін қазақ тілі орфографиясын модельдеп оқытудың талаптарына сай жетілдірудің тиімді жолдарын сынақтан өткізіп, оларды ғылыми-әдістемелік тұрғыда дәйектеу.

Эксперимент материалдары жүйеленіп ұсынылды. Арнаулы электив пән түрінде жүргізілетіндіктен, оған ұсынылатын барлық материалдар эксперимент нысаны ретінде толық сыннан өткізілді.

Студенттерге қазақ тілінің орфографиясын модельдеп меңгерту үшін олардың ойлау операцияларын қолдана алу, өзара пікір алмасу, пікірталастыру дағдыларын шыңдайтын материалдар мол қамтылды.

Эксперимент барысында оқу материалдарын таңдауда негізінен екі критерий басшылыққа алынды: 1) пәннің ерекшелігіне сәйкес келуі; 2) уақыт сұранымына сай әдістемелік мәнділігі. Мұнда коммуникативтілік ұстанымы, сөйлеу әрекеті компоненттерін біртұтастықта қамту ұстанымы, жаттығуға басымдылық беру ұстанымы, модельдеп оқыту ұстанымы басшылыққа алынды.

Білім алушылардың креативті ойлау мәдениетін табиғи жағдайлар тудыра отырып қалыптастырудың ең шешуші жолы ретінде ұжымдық, топтық және жұптық жұмыстарды ұйымдастыруға ерекше мән берілді. Мұнда, ең алдымен, сабақ барысында студенттердің өздігінен әрекет ету, бірлесіп шешім іздеу дағдыларын дамытуға мән берілді. Сонымен қатар қазақ тілінің табиғатына сай білімгерлердің модельдеу арқылы ой жинақтау, талдау, жүйелеу және ауызша сөйлеу дағдыларын жетілдіруде де шығармашылық-ізденімдік жұмыстардың үлес салмағының жоғары болатыны ескерілді. Әсіресе, жұптық, топтық жұмыстардың студенттердің өмірлік дағдыларына іргетас қалайтын тілдік, танымдық, тәрбиелік тұрғыдағы мынадай іскерліктердің кешенді меңгерілуіне мүмкіндік беретіні анықталды:

1. сабақта барлық білім алушы белсенді қатысуына қол жеткізіледі;
2. білім алушылардың топта жұмыс істеу дағдылары дамиды, өз сөзіне жауапкершілікпен қарауға үйренеді;
3. пікірталас мәдениеті талаптарына сай сөйлеуге машықтанады;
4. бірігіп ортақ шешім жасауға дағдыланады, ортақ мүдде үшін атсалысуға үйренеді;
5. білім үрдісіндегі «пайдалы білімнің» рөлін сезінеді;
6. объективтік көзқарас білдіруге төселеді;
7. өзін де, өзгелерді де бағалауға үйренеді, т.б.

Топтық жұмыстарды орындатуда бірнеше педагогикалық талаптар ескерілді. Білімгерлерді топқа бөлудің объективті болуына мән берілді. Мұндай тәсіл, бір жағынан, білім алушылардың қызығушылығын арттырса, екінші жағынан, оңтайлы жолдармен бөлінуіне ықпал етті. Бұл студенттердің өзара сенімділігін арттырып, объективті болуға мүдделілігін тудырды. Бағалау объективті болу үшін әр жұмысты бағалау критерийлері студенттермен біресіп, алдын-ала даярланды. Бұл олардың болашақтағы кәсіби жолына да дайындық мақсатын көздей отырып жасалды. Бұл әдіс студенттердің тек сырттай қатысушы немесе бақылаушы болып қалмай, өздеріне артылған міндетке жауапкершілікпен қарауына және белсенділік танытуына жол ашты. Осы орайда, олар топта жұмыс істеуге қатысты өмірлік дағдыларды меңгерді, сөз орамдарын қолдануға үйренді, сөйлеу мәдениеті дамыды.

Қазіргі педагогика ғылымында білім алушы құзыреттілігінің негізінде меңгерілуі тиіс «қабілеттер кешені былай топтастырылған:

- білу: танылатын нысанды ақиқат деп санау;

- бағалау: адамгершілік-эстетикалық критерийлер тұрғысынан өзін-өзі, өзара қатынастарды, басқа да құбылыстарды, оқиғаларды;

- қатынасын білдіру: аналитикалық және сын тұрғысынан ойлау;

- қолдану: жаңа аспектіде, шығармашылықпен;

- шешу: тапсырмаларды, оқу жағдаяттарын, өмірлік мәселелерді;

- келісім және өзара әрекет ету: командада жұмыс істей алу.

Эксперимент арқылы дербес, жұптық, топтық жұмыстар осы аталған қабілеттерді өз дәрежесінде қалыптастыруға мүмкіндік берді. Төменде эксперимент барысында студенттерге ұсынылған білім мазмұны мен жаттығу, тапсырмалардың үлгілері берілген.

Эксперимент нәтижелерін топтап, жинақтай келе жоғары мектепте оқылатын қазақ тілінің фонетикасы, орфографиясы мен орфограммасы бойынша студенттердің білімі мен практикалық дағдыларының деңгейлері анықталды. Олар тілдік нысандар бойынша жүйеленіп отырды.

Эксперимент кезінде білімгерлердің теориялық білімдерімен қатар қатысымдық дағдыларын дамыту үшін ұсынылған жұмыстардың нәтижесінде мәтінмен жүргізілетін жұмыстардың тиімділігі ерекше болды. Сондықтан студенттердің мәтінмен жұмыс арқылы жазу сауаттылығын, модельдеу дағдыларын меңгеруге қатысты деңгейлері мен игерген білімдері жүйеленіп, топтастырылды. Оны төменде берілген кестелерден (7-8-кестелер) көруге болады.

Болашақ филолог-мамандар даярлайтын жоғары оқу орындарында өткізілген қалыптастыру экспериментінің нәтижелері жүйеленді. Эксперимент кезіндегі арнайы жасалған тапсырма түрлері бақылау және эксперимент топтарына бірдей ұсынылды.

Эксперимент және бақылау топтарындағы студенттердің қол жеткізген нәтижелері олардың меңгерген құзіреттіліктері мен пәндік дағдылары бойынша салыстырылып көрсетілді. Сонымен, бақылау және эксперимент топтары деңгейлерінің пайыздық көрсеткіштері анықталды (9-10-кестелер) .

Кесте 7 – **Білім алушылардың фонетикалық ұғымдарды меңгеру және модельдеу дағдыларының көрсеткіштері**

|  |  |  |  |  |  |
| --- | --- | --- | --- | --- | --- |
| **Топ** | **Дұрыс айту** | **Дұрыс жазу** | **Ұғымдарды салыстыру** | **Ұғымдарды талапқа сай жіктеу** | **Ұғымдарды модельдеу** |
| Бақылау топтары | 31% | 34% | 32% | 31% | 38% |
| Эксперимент топтары | 79% | 81% | 85% | 95% | 95% |

Кесте 8 – **Білім алушылардың орфографиялық нормаларды түсіну және оны дәйектеп жеткізе білу дағдыларының көрсеткіштері**

|  |  |  |  |  |
| --- | --- | --- | --- | --- |
| **Топ** | **Норманың мәнін түсінуі** | **Норма бойынша жазу дағдылары** | **Орфография**  **лық нормалдардың ерекшеліктерін таратып айта алуы** | **Орфография**  **лық нормаларды модельдеу дағдылары** |
| Бақылау топтары | 45% | 44% | 41% | 41% |
| Эксперимент топтары | 91% | 92% | 92% | 90% |

Кесте 9 – **Білім алушылардың модельдеу арқылы өз сөзін жүйелі, түсінікті айта алу дағдыларының көрсеткіштері**

|  |  |  |  |  |
| --- | --- | --- | --- | --- |
| **Топ** | **Ойын сызба түрінде рәсімдеуі** | **Рәсімделген сөзді жүйелі жеткізуі** | **Модель түріндегі ойды таратып түсіндіре алуы** | **Сызба бойынша мәтін құрап айта алуы** |
| Бақылау топтары | 15% | 17% | 13% | 24% |
| Эксперимент топтары | 70% | 75% | 79% | 81% |

Кесте 10 – **Білім алушылардың фонетикалық принциптерді дәлелдеу, дәйектеу дағдыларының қалыптасу деңгейінің көрсеткіштері**

|  |  |  |  |
| --- | --- | --- | --- |
| **Топ** | **Фонетикалық принципті түсінуі** | **Фонетикалық принцип бойынша сөздерді жіктей алуы** | **Фонетикалық принцип бойынша сөздерді модельдей алуы** |
| Бақылау топтары | 30% | 11% | 10% |
| Эксперимент топтары | 85% | 68% | 74% |

Кесте 11 – **Білім алушылардың өзін-өзі, бірін-бірі бағалау дағдыларының қалыптасу деңгейлерінің көрсеткіші**

|  |  |  |  |  |
| --- | --- | --- | --- | --- |
| **Топ** | **Өзін-өзі бағалау** | **Жеке студенттің жұмысын бағалау** | **Жұптық жұмысты бағалау** | **Топтық жұмысты бағалау** |
| Бақылау топтары | 24% | 25% | 28% | 29% |
| Эксперимент топтары | 75% | 80% | 81% | 79 % |

Эксперимент барысында жоғары мектеп сатысында оқылатын фонетикаға қатысты тілдік нысандар бойынша дамытылатын, соның ішінде, студенттердің жазылым мәдениетіне қатысты орфографиялық нормаларды игеру деңгейлері мен оларды модельдеп меңгертудің маңызы айқындалды. Эксперимент кезінде студенттің қазақ тілінің орфографиялық нормалары бойынша меңгеретін білім деңгейлерін арттыру модельдеу білігімен сабақтастықта жүргізілді [132 б. 288].

Эксперименттің үшінші кезеңінде зерттеу нәтижелері бір жүйеге түсіріліп, жинақталды, қорытындыланды. Қазақ тілінің фонетикасына қатысты оқу бағдарламалары жетілдірілді. Оқу материалдары эксперименттен өткізілді. Бақылау және қалыптастыру эксперименттерінің нәтижелеріне сандық және сапалық талдау жасалды. Зерттеу жұмысының нәтижелері докторлық диссертация түрінде жинақталды.

*Эксперимент қорытындылары:*

- қазақ тілінің орфографиялық нормаларын электив пән ретінде оқыту білім алушылардың оқу мотивациясын арттырды, білім сапасының көтерілуіне ықпал етті;

- интерактивті және белсенді әдістер мен арнаулы тапсырмаларды кешенді қолдану арқылы студенттердің жазылым мәдениетін, орфографиялық сауаттылығы дамытылды, оқытудың тиімділігін артты. Бұл білімгерлердің өз бетінше жұмыс істеуін, шығармашылық ойлауын қалыптастыруға да ықпал етті;

- болашақ филолог-мамандарға қазақ тілінің орфографиялық нормаларын модельдей отырып меңгерту нақты тақырыптар бойынша жүйеленіп, жазылым мәдениеті түпкі нәтиже ретінде белгіленіп және оны меңгертуде арнайы тапсырмалар кешені бойынша жүргізілгендіктен, мынадай оң нәтижелерге қол жеткізілді:

1) білім алушылардың орфографиялық дағдылары жүйелі түрде жетілдірілді;

2) оқу материалдарын жинақтап, жүйелеп, модельдеу дағдылары қалыптастырылды;

3) білім алушылардың жазба тіл мәдениетінің мәнін, ұғымдарын түсіну деңгейі көтерілді;

4) өздік және шығармашылық жұмыстарды орындау негізінде тілдік білімдері өмірлік дағдыға ұластырылды.

Эксперимент нәтижелері зерттеу болжамын растады. Қазақ тілінің орфографиялық нормаларын қазіргі таңдағы жаңа талаптармен, уақыт сұранысымен тығыз байланыста меңгерту білім алушылардың ойлау, сөйлеу, өзара қарым-қатынас мәдениетін, олардың дара тұлғалық, кәсіби-интеллектуалдық қабілеттерін дамытуға ықпал етті. Арнайы әзірленген пән жүйесі мен ізденімдік, проблемалық, шығармашылық мақсаттарға бағдарланған тапсырмалардың кешенді жүзеге асырылуы жоғары оқу орны студенттерінің кәсіби-интеллектуалдық қабілеттерін дамытты. Тілдік нормалармен байланысты берілген білім мен білік нәтижесінде студенттердің дұрыс сөйлеу (жазбаша да, ауызша да) дағдылары да берік қалыптастырылды. Арнайы жасалған элективтік оқу пәні бойынша жүргізілген эксперимент нәтижелері дербес, жұптық, топтық түрде ұйымдастырылған ізденімдік тапсырмалардың субъектілердің логикалық ойлауын, сөз шеберлігін жетілдірудегі тиімділігін толық қамтамасыз етті.

# ҚОРЫТЫНДЫ

Қазақ тілінің мемлекеттік мәртебеге лайық өз қызметін атқаруы, қолданыс өрісінің кеңеюіне ықпал ететін маңызды факторлардың бірі – жазу сауаттылығын қамтамасыз ететін айқын да жүйелі, қабылдауға жеңіл әрі тілдің өз болмысымен толық қабысатын емле ережелерінің болуы. Ана тіліміздің жазба мәдениетінің тарихы көрсеткендей, орфография мен орфоэпия арасындағы сәйкестігі басым тілдің өміршеңдігі бекем болады. Өйткені жазу – дыбыстың таңбасы, дыбысқа сай әріп таңдаған елдің жазу мәдениеті жоғары болып, дұрыс қалыптасады. Оның бәрін қамтамасыз ететін нәрсе – дұрыс әліпби, сол әліпбидің ерекшелігіне бағындырылған түзу емле. Бұл мәселенің халықтың белгілі бір даму кезеңдерінде кейде белгілі бір саясаттың ықпалымен, кейде өз даму бағытын айқындауды мұрат еткен елдің өз ықтиярымен әліпби өзгертуді күн тәртібіне қоюы, сауаттылық проблемаларының мемлекеттік дегейде көтеріліп отыруы – соның дәлелі.

Қазіргі уақытта, еліміз дамудың жаңа сатыға көтерілген тұсында жас ұрпақтың, жас ұрпаққа білім мен тәрбие беретін мектеп мұғалімдерін даярлайтын педагогикалық жоғары білім жүйесінде орфографияның арнайы зерттеу нысаны ретінде алынып, оның басты мәселелері теориялық, әдіснамалық, әдістемелік тұрғыдан қарастырылуының өзіндік себептері бар.

Біріншіден, кеңестік кезеңде өзге тілдің ықпалымен өзінің жазу заңдылықтары өрескел бұрмаланған ана тілімізде жазу сауаттылығын өз табиғатына сай меңгертуге деген әлеуметтік сұранымның күшеюі. Бұл отандық жоғары білім беру жүйесінде орфографияның өз міндетіне сай оқыту жолдарын табу қажеттігін өзектендіре түсті. Диссертациялық жұмыста орфография мен орфограммалардың сауаттылық қалыптастырумен байланысты оқытылуына қажетті алғышарттарды айқындау міндеті қойылды. Мұның барлығы егемендік алған елдің білім беру саясатының тірегі етіп белгіленген білімді ізгілендіру, гуманитарландыру бағыттарымен бірлікте қарастырылды. Нәтижесінде, бүгінгі оқу жүйесіндегі жетістіктер мен олқылықтар анықталып, орфоргафия ұстанымдары мен жалпы жазу сауаттылығын қалыптастыратын тетіктер белгіленді. Әсіресе, қазақ тіліндегі орфограммаларды іріктеу, оларды меңгертудің жолдарын саралау жан-жақты жүзеге асырылды. Орфограмманы, емлеге қатысты нақты бірліктерді арнайы оқытудың әдістемелік жүйесін біртұтас үдеріс ретінде ұйымдастыру қолға алынды.

Екіншіден, жазу мәдениеті мен ұлттық код, ұлттық таным, ұлттық тіл, ұлттық діл – бір-бірімен тығыз байланысты ұғымдар. Сондықтан қазақ тілінің фонетикасына, орфографиясы мен орфоэпиясына қатысты мәселеде бұл ұғымдар мен оларды қалыпастыруға байланысты шарттар өзара бірлікте жүргізілуі тиімді деп саналды. Әр халықтың ана тілі – оның бүкіл болмысы мен бітімін, танымы мен талғамын, мәдениеті мен салт-дәстүрін өз бойына жинақтайтын мұра. Егемен елдің ұрпағын тәрбиелейтін болашақ қазақ тілі мұғалімдерінің жазу сауаттылығын қалыптастыруда тілге қатысты мәселелер барынша кең қамтылуы тиіс деп танылды. Диссертациялық жұмыстың нәтижесінде жаңа уақыт сұранымына орай қазақ тілінің дыбыстық жүйесі мен емле ережелерін жаңаша бағамдауда олар жайлы айтылған алуан түрлі ой-пікірлер мен еңбектерді оқыту, талдау жұмыстарын қоса жүргізу студенттердің білімді терең әрі саналы меңгеруін қамтамасыз ететін әдіс-тәсілдер ғылыми-әдістемелік тұрғыдан негізделді.

Төртіншіден, бұл бағыттағы жұмыстарда тілді, тіл салаларын оқытудың алдында тек білімдік әлеуетті көтеру міндеті емес, сол білімге сүйене отырып, білім алушының бойына ұлттық ділді сіңіру, жалпыадамзаттық құндылықтардың мәнін түсіндіру, меңгерген білімі мен білігін өмір жағдаяттарында орынды жұмсай білуге үйрету, бәсекеге қабілеттілігін шыңдау міндеттерінің көкейкестілігінің жоғарылауы. Сондықтан тіл пәні студентке білім көзі түрінде ғана емес, оның жалпы адами қасиеттерін дамытатын, тұлғалық қабілеттерін жетілдіретін, өмірлік дағдыларын қалыптастыратын, қазіргі заман талабына сай құзыреттіліктерге ие ететін бағытта жүргізілуі ескерілді. Осы тұрғыдан зерттеу нысанының ғылыми-теориялық, әдіснамалық негіздерін зерделеген бөлімдерде тілдік білімді игертуде тілдік және тәрбиелік сипаттардың ішкі тұтастықта меңгертілуі арқылы болашақ тіл пәні мұғалімінің бойында әрі білімдік, әрі танымдық, әрі қатысымдық, әрі тұлғалық-мәдени әлеуетін көтеру мүмкін екендігі дәйектелді. Бұл қазіргі әлемдік ғылымдардың дамуындағы антропоценристік парадигманың кең өріс алуымен де сабақтасып жатыр. Білім алушыны оқу әрекетінің негізгі субъектісі деп санау, негізгі оқыту үрдісін дара тұлғаның қабілеттері мен мүмкіндіктерін дамытуға қарай бағыттау арқылы нәтижеге бағдарланған білімнің жүзеге асуы қамтамасыз етілді.

Бесіншіден, білім алушылардың оқу үдерсінде өздігінен шешім жасау, ақпараттық мәдениет талаптарын игеру, өзгелермен тіл табыса білу, ұлттық және мәдени сапаларды меңгеру қабілеттерін дамытуға мүмкіндікті кеңейтудің күн тәртібіне өткір қойыла бастауы. Зерттеуде қазақ тілін оқыту әдістемесінде алғаш рет қазақ тілі орфографиясын модельдік жүйе негізінде оқытудың әдіснамалық, ғылыми-әдістемелік негіздері айқындалды, басты бағыттары дәйектеліп, қазақ тілі орфографиясын оқытуда орфограммаларды модельдеп меңгертудің мәні дәлелденді, оқыту ұстанымдары айқындалды. Жоғары мектепте қазақ тілі орфографиясын модельдеу арқылы оқытудың мазмұндық-құрылымдық жүйесі жасалды; орфограмманы модельдеудің жүйесі нақтыланды, олардың ұлттық әліпбиді саналы меңгертудегі орны мен маңызы сараланды.

Алтыншыдан, оқыту үдерісін тұтастай нәтижеге бағдарланған білім моделі бойынша ұйымдастырудың маңыздылығы артып отыр. Сол себептін қазақ тілі орфографиясын модельдеп оқыту барысында күтілетін білім нәтижелерін нақты белгілеп отыру көзделді. Зерттеу үдерісінде инновациялық технологиялар тоғысында қазақ тілі орфографиясын модельдеп оқытудың әдістемелік жолдары жүйеленді; тапсырмалардың типологиясы жасалды. Жоғары мектептерде қазақ тілі орфографиясын модельдік жүйе негізінде оқыту арқылы филолог-білімгердің тілдік, қатысымдық, танымдық және әлеуметтік дағдыларын қалыптастыруға, кәсіби-тұлғалық қабілеттерін жетілдіруге мүмкіндік беретін әдістемелік жолдардың тиімділігі эксперимент арқылы тексеріліп, дәлелденді.

Соңғы нәтижеде, тілдік сауаттылықты қалыптастыратын білімнің дара тұлғаның өмірлік дағдыларын дамытудың тетігіне айналатынын жүргізілген зерттеу жұмысының қол жеткен нәтижелері толық дәлелдеп берді.

Филолог мамандар даярлайтын жоғары оқу орнында қазақ тілінің орфографиясын оқыту мәселелерін қарастырып, зерттеу нәтижелерін қорытындылай келе мынадай тұжырымдар жасалды:

1. Қазақ тілі орфографиясын модельдік жүйе арқылы оқыту бүгінгі қоғамдық-әлеуметтік сұранысқа сай болашақ тіл мұғалімдерінің міндетті түрде меңгеріп шығуы тиіс білімі мен білігінің дамуында маңызды рөл атқарады. Себебі модельдеп оқыту білім алушының ойлау, пікір айту, пайымдау қабілеттері мен эстетикалық сезімін өзара бірлікте дамытуға жол ашады.

2. Қазақ тілі орфографиясын оқыту қазіргі ғылымның негізгі бағыттарымен үйлесім табады, өйткені ол тілдік сауаттылықты мәдениет, тарих және рухани құндылықтармен байланыстыруға мүмкіндік береді. Осылайша, күтілетін білім нәтижесі ретінде, білім алушыда коммуникативтік, проблемаларды шешу, ақпараттық құзыреттіліктермен қатар, мәдени-танымдық құзыреттіліктерді қалыптастыру көзделеді.

3. Қазақ тілі орфографиясының нормативтік, функционалдық аспектілерін жоғары білім мазмұнында саралап беру, оны орфографиялық қырағылық пен тілдік сезгірлікті дамытумен ұштастыру болашақ тіл маманының кәсіби-интеллектуалдық әлеуетін көтеруге мүмкіндік береді.

4. Білім алушыға қазақ тілі орфографиясын модельдеп меңгертуде ұлттық әліпби, емле, орфограмма, грамматология мәселелері өзара сабақтастықта бірізділікпен оқытылуы тиіс. Сонда ғана болашақ тіл мұғалімдерінің білімі мен біліктілігі заман талабына сай қалыптастырылатын болады.

5. Қазақ тілі орфографиясын модельдеп оқытуды тиімді жүзеге асыру үшін инновациялық оқыту әдістерін біріктіріп пайдалану қажет. Бұл ретте дамыта оқыту, ізгілендіру принциптері, жобалау әдістемесі, сыни ойлау, тұлғалық ба, дарлы оқыту, сондай-ақ оқу мен жазу арқылы сын тұрғысынан ойлауды дамыту сияқты технологияларды қолдану үлкен мүмкіндіктер береді.

6. Қазақ тілі орфографиясын модельдеп оқытуда тапсырмалар білім алушының қабілеттері мен қажеттіліктеріне сәйкес жан-жақты құрылса ғана, оқу нәтижелерінің тиімділігін арттыруға қол жеткізуге болады. Ортологиялық және әлеуметтік-қатысымдық дағдыларды дамытуға бағытталған тапсырмалар оөу мақсатына сәйкес бір-бірімен тығыз байланыста орындалуы керек.

# Пайдаланылған әдебиеттер:

1 ҚР білім беруді және ғылымды дамытудың 2020-2025 жылдарға арналған бағдарламасы. -Астана, 2020.-132 б.

2 Тоқаев Қ. Ұлттық құрылтайда сөйлеген сөзі. – Түркістан, 17 маусым, 2023 ж.

3 Оразбаева Ф., Әміржанова Н., Дәулетбекова Ж., Рахметова Р., Рауандина А. және т.б. Латын әліпбилі қазақ жазуы: Тілтаным. Әдістаным. Монография. Алматы: Таугул-Принт, 2021. -296 б.

4 Байтұрсынұлы А. Шығармалар жинағы. 12 томдық. 5-том. -Астана: 2022.-350 б.

5 Оразбаева Ф. Тілдік қатынас. 2-том. -Алматы: Ан-Арыс, 2019.-584 б.

6 Байтұрсынұлы А. Шығармалар жинағы. 12 томдық. 3-том. -Астана: 2022.-260 б.

7 Поливанов Е.Д. Новая казак-киргизская (Байтурсыновская) орфография. – Ташкент, 1926.-192 с.

8 Байтұрсынұлы А. Емле туралы. -Орталық Мемлекеттік мұрағат. –81-қор, 1-тізім. –№1313-іс.

9 Жұбанов Қ. Қазақ тілі жөніндегі зерттеулер. Алматы: Ғылым, 2019. –581 б.

10 Әміржанова Н. Қазақстандағы латын жазуының тарихи тағылымы. – Алматы: Мемлекеттік тілді дамыту институты. – 2012 ж. – 300 б.

11 Омаров Е. Емле туралы// Еңбекші қазақ. – 1929. – 7-мамыр..

12 Аманжолов С. Орыс графикасына негізделген қазақтың жаңа алфавиті мен орфографиясы. Алматы, 1940.–30 б.

13 Балақаев М. Жаңа әліппе мен емле проектісі туралы // Социалистік Қазақстан. 24.08.1939.

14 Кеңесбаев С. Қазақ тілінің орыс графикасына негізделген жаңа алфавиті мен орфографиясы туралы // Лениншіл жас 31.12.1940.

15 Жиенбайұлы С. Әліппе мен емленің кейбір мәселелері туралы // Социалистік Қазақстан. 6.04.1935.

16 Қазақ тілінің орфографиялық сөздігі. Алматы, 1941.-123 б. (Құрастырушылар: Аманжолов С., Баишев С., Бұзырбаев Ғ., Кеңесбаев С., Сауранбаев Н.).

17 Күдеринова Қ. Қазақ жазуының онтогенездік дамуы. –Алматы, 2006. –330 б.

18 Қазақ тілінің орфографиялық сөздігі. -Алматы, 1963.–575 б.

19 Сыздықова Р. Қазақ тілінің анықтағышы. –Астана: Елорда, 2000. –532 б.

20 Сыздықова Р. Емле және тыныс белгілері. –Алматы: Рауан, 1996.–288 б.

21 Сыздықова Р. Сөз сазы. -Алматы: Рауан, 1983 ж.

22 Уәлиев Н. Қазақ графикасы мен орфографиясының фонологиялық негіздері: фил. ғыл. канд. ... автореф. -Алматы, 1993.-162 б.

23 Күдеринова Қ. Бірге, бөлек жазылатын сөздердің орфограммасы және оларды кодификациялаудың негіздері: фил. ғыл. канд. ... автореф. Алматы, 2000.–146 б.

24 Архангельский С.И. Учебный процесс В высшей школе и его закономерные основы и методы. Учеб.-метод. пособие. - М.: Высшая школа, 1980. –368 с.

25 Штофф В.А. Моделирование и философия.- М.:Наука, 1996.–301 с..

26 Вартофский М. Модели. Репрезентация и научное понимание / Пер. с англ/ общ. ред. и послесл И.Б. Новика и В.Н. Садовского. - М.: Прогресс, 1988.-507 с.

27 Ермилова В.В., Ермилова Д.Ю. Учебное пособие для учреждении сред профобразования.-М.: Мастерство; Издетельский центр «Академия», Высшая школа, 2001. –184 с.

28 Мамардашвили М.К. Как я понимаю философию. Сборник / Составитель и ответственный редактор Ю.П. Сенокосова. –М.: Прогресс. Культура, 1992. –414 с.

29 Дыдина И. Педагогическое Моделирование как средство модернизация образования // Стандарты и мониторинг В образования. - 2014. - №4. - 41-49 с.

30 Беспалько В.П. Наглядное Моделирование В обучении.–М., 1998.–134 с.

31 Талдыбаева М.Д. «Модельдік жүйе – орфографияның мазмұны мен құрылымының ғылыми-прагматикалық үдерісі» // «Профессор Әлімхан Жүнісбек және қазақ фонетикасынының өзекті мәселелері» атты халықаралық ғылыми-теориялық конференция. Алматы, 7-қараша 2023ж., 40-45 бб.

32 Зиндер Л.Р. Материальная сторона языка и фонема. –М., 1970. -381 с.

33 Уәли Н. Қазақ сөз мәдениетінің теориялық негіздері: фил. ғыл. д-ры диссертация: 10.02.02. -Алматы, 2007. -330 б.

34 Щерба Л.В. Избранные работы по русскому языку. М., 1957 -189 с.

35 Досмұхамедұлы Х. Аламан. –Алматы: Ана тілі, 1991. –176 б.

36 Мәжітаева Ш. 1920-30 жылдардағы қазақ тілі жөніндегі зерттеулер. –Қарағанды: ҚарМУ баспаханасы, 1994. –168 б.

37 Алтынсарин Ы.Қырғыз хрестоматиясы. –Орынбор, 1906.

38 Ильминский Н.И. Материалы к изучению киргизского наречия. Сөздік.-Ученые записки, издаваемые Императорским Казанским университетом. Кн.ІІІ, IV. Казань, 1860.

39 Старчевский А.В. Киргизская грамматика. -СПБ., 1907.

40 Радлов В. Опыт словаря тюркских наречий. Сөздік. -СПБ., 1893-1911. Т-2 –1899.

41 Аллекторов Е.А. Киргизская грамматика.- СПБ., 1907.

42 Краткий русско-киргизская словарь.-СПБ., 1894.

43 Русско-киргизский словарьда» -СПБ., 1899.

44 Әміржанова Н. Қазақ орфографиясын алгоритмдер жүйесі арқылы оқытудың жаңалығы мен тиімділігі // Абай ат. ҚазҰПУ Хабаршысы. –2017. №4. 142-161б.

45 Иванова Ф.Ф. Принцип русской орфографии. Л., 1973. –229 с.

46 Селезнева Л.Б. Современное русское письмо: Системный анализ. - Томск. 1981. С.250.

47 Разумовская М.М. Методика обучения орфографии В школе: Кн для учетеля. –М., 1996. –45-58.

48 Львов М.Р. Правописание В начальных классах. Пос. для учителей. –М., 1998.

49 Талдыбаева М.Д. «Қазақ тіліндегі орфограммалардың айырым белгілерін модельдеу әдісі арқылы оқытудың тиімді жолдары» // Қазақстанның ғылымы мен өмірі, Халықаралық ғылыми-көпшілік журнал №6(69) 2018ж., 347-350 бб.

50 Жүнісбек Ә. Қазақ фонетикасы. –Алматы, 2002. –310 б.

51 Апресян Ю.Д. Лексическая семантика. М.: Языки русской культуры; Восточная литература, 1995. 472 с.

52 Базарбаева З. Қазақ тілі: интонология, фонология / З.М. Базарбаева. –Алматы: Жібек жолы, 2008. –284 б.

53 Қазақстан Республикасының «Білім туралы» Заңы. -Астана, 2017.- (2023.16.07. берілген өзгерістер мен толықтыруларымен).

54 Әбу Насыр әл-Фараби. Бақытқа жету жайында: монография / Әбу Насыр әл-Фараби; араб тіл. ауд. және түсініктеме берген Ж. Сандыбаев. –Алматы: Қазақ ун-ті, 2020. –65 б.

55 Әбу Насыр әл-Фарабидің ақыл-ой пікірлері мен нақыл сөздері: жинақ / жалпы ред. басқ. Ғ.М. Мұтанов; құраст.: Ж.С. Сандыбаев, Ы.М. Палтөре. –Алматы: Қазақ ун-ті, 2020, –233 б.

56 Жаворонкова А.С. Шпаргалка по философии (мСкПС). -Москва. Окей-книга, 2020. –40.

57 Хайдеггер М. Время и бытие: сборник. М.: Республика, 2019. –447 с.

58 Гумбольдт В. Язык и философия культуры. -Москва.: Прогресс, 2021. –450 с.

59 Нұрышева Г.: Ғылыми таным философиясы –Алматы, 2016 ж.–265 б..

60 Уәли Н.М. Графика. Орфография. Орфоэпия / Нұргелді Мақажанұлы Уәли. –Алматы баспасы, 2018 ж. –50 б.

61 Талдыбаева М.Д. «Қазақ тілі орфографиясын модельдеп оқытудың философиялық аспектілері // Қазақстанның ғылымы мен өмірі, Халықаралық ғылыми-көпшілік журнал №12/8 (154) 2020ж., 233-236 бб.

62 Жаңа қазақ әліпбиі қандай болады. https://baq.kz.

63 Алкебаева Д.А., Заурбекова Л.Ж., Абдуришид Якуп. Функционалды прагматика теориялары// Әл-Фараби атындағы Қазақ Ұлттық университеті Хабаршысы. Филология сериясы. –Алматы: Қазақ университеті, 2020.-№1 (177)-Б. 86-92.

64 Бейсенбай Б. Әбу Насыр әл-Фараби өмірбаянына жаңа қисын//Ана тілі. 2021.-№25 (1073). –Б. 23-29.

65 Әл-Фараби. Логикалық трактаттар// Философиялық трактаттар. –Алматы: 2020. –185 б.

66 Жалпы тіл білімі әдістемесі. –Алматы, 2021. –109 б.

67 Әл-Фараби. Ғылымдардың жіктелуі. –Алматы: Қазақ университеті, 2020. –130 б.

68 Қазақ энциклопедиясы. –Алматы, 2007. 7-том. –505 б.

69 Орысша-қазақша түсіндірме сөздік: Педагогика / Жалпы редакциясын басқарған - э.ғ.д., профессор Е. Арын. –Павлодар: "ЭКО" ҒӨФ. 2006. –482 б.

70 Биекенов К., Садырова М. Әлеуметтанудың түсіндірме сөздігі. –Алматы: Сөздік-Словарь, 2007. –344 б.

71 Философиялық сөздік. Редкол: Р.Н. Нұрғалиев. Алматы: Қазақ энц. баспасы. 1996. – 525 б.

72 Дәулетбекова Ж. Әдістеме – шеберлік әлемі: Тілді оқыту: лингвопсихологиялық аспект. Монография. 4 томдық. - Алматы: «Үш Қиян», 2021. Т.1. – 220 б.

73 Дьюи Дж. Введение в философию образования. –Москва, 2021. -С. 55 с.

74 Дьюи Дж. Демократия и образование / Пер. с англ. Москва: Педагогика-пресс, 2018. – 68 с.

75 Philip. G. Smith, Philosophy of education: introductory studies. New York, Evanston and London, 2019. P. 51-71.

76 Harry S. Broudy et.al., Philosophy of education: an organization of topics and selected sources. Urbana, Chicago and London: University of Illinois Press, 1967. P.11.

77 Огурцов А.П., Платонов В.В. Новая философская энциклопедия. В четырех томах. / Ин-т философии РАН. Научно-ред. совет: В.С. Степин, А.А. Гусейнов, Г.Ю. Семигин. М., Мысль, 2010, IV, с. 223-225.

78 Куликов П.К. Педагогическая антропология. М., 1986. –256с.

79 Розанов В.В. Сумерки просвещения. М., 1990. –110с.

80 Философия образования для ХХІ в.  [Сб. ст.] / Исслед. центр по пробл. управления качеством подгот. специалистов; [Ред.-сост. Пахомов Н. Н., Тупталов Ю. Б.]. — Москва : Изд. фирма "Логос", 1992.  –320 с.

81 Гессен С. И. Основы педагогики. Введение в прикладную философию. Учеб. пособие для вузов / - Москва : Школа-пресс, 1995. - 447 с.

82 Розин В.М. Философия образования. М.,Изд.Юрайт 2018. –434 с.

83 Гершунский Б.С. Философия образования для ХХІ в. М., 1997. –290с.

84 Denkformen und Forschungsmethoden der Erziehungswissenschaft. Munch., 1973. 190 с.

85 Огурцов А. П., Платонов В. В. Образы образования. Западная философия образования. XX век. -СПб.: РХГИ, 2004.-220с.

86 Кон И.С. В поисках себя: личность и ее самосознание.-М.: Политиздат, 2004. -151 с.

87 Темиргалинова А. Университеттің полиэтникалық білім беру ортасында болашақ мұғалімдердің коммуникативтік-этнопедагогикалық құзыреттілігін қалыптастыру// Әл-Фараби атындағы Қазақ ұлттық университеті Хабаршысы. «Педагогикалық ғылымдар» сериясы.- Алматы, №3 (72) 2022. 53-61б.

88 Талдыбаева М.Д. «Кәсіби құзыреттілік негізінде модельдеу әдісі арқылы білімгерлердің орфографиялық дағдыларын қалыптастыру. Қазақстанның ғылымы мен өмірі, Халықаралық ғылыми-көпшілік журнал №4/5 2020ж., 192-195 бб.

89 Аймауытов Ж. Психология.- Алматы: Рауан, 1995. – 312 б.

90 Сабыров Т. Оқушының оқу белсенділігін арттыру жолдары.-Алматы: Мектеп, 2008.- 110 б.

91 Жарықбаев Қ. Психология негіздері Мәтін : оқулық / Қ. Жарықбаев. - өңделіп, толықт, 7-ші рет бас. . - Алматы : Сөздік-Словарь, 2006. - 384 б.

92 Жақыпов С.М. Жалпы психология негіздері: дәрістер курсы. – Әл-Фараби атын. ҚазҰУ.- Алматы: Қазақ ун-ті, 2010.- 201.

93 Ананьев Б.Г. Человек как предмет познания. СПб.: Питер, 2001.-282 с.

94 Анцыферова Л.И. Развитие личности специалиста как субъекта своей профессиональной жизни// Психологические исследования проблемы формирования личности профессионала-М., 1991. С.499-503

95 Леонтьев А.А. Психология общения. М.: Смысл, 1997. - 246 с.

96 Леонтьев А.Н. Избранные психологические произведения в 2 т. Т 1. М.: Педагогика, 1983. - 286 с.

97 Ломов Б. Ф. Проблема общения в психологии // Проблема общения в психологии. М. - 1981. - С. 3 – 22.

98 Бахтин М.М. Человек в мире слова М.: Инфра, 1995. - 232 с.

99 Грайс Г.П. Логика и речевое общение // Новое в зарубежной лингвистике. Выпуск ХҮІ. Лингвистическая прагматика. М.: Прогресс, 1985. - С. 217-237.

100 Выготский Л.С. Психология. М.: ЭКСМО-ПРЕСС, 2000. - С. 1004.

101 Нұрахметов Н., Жадрина М. Мектептегі білім мазмұны: проблемалар, ізденулер, келешектер. – Алматы, 1996. – 320 б.

102 Ш.Таубаева. Научный факт в структуре педагогической теории // Этнопедагогика. - 2006. - №4. - с. 51-54.

103 Бодалев А.А. Психология межличностных отношений //Вопросы психологии. 1993. -№ 2. - С. 86-91.

104 Изард Кэррол Э. Психология эмоций.-Санкт-Петербург, 1999.-150 с.

105 Хеккаузен X. Мотивация и деятельность / Пер. с нем: в 2х томах. М.: Просвещение, 1986. - 278 с.

106 Холодная М.А. Когнитивные стили. О природе индивидуального ума. Учебное пособие М.: ПЕР СЭ, 2002.-304с.

107 Шадриков В.Д. Психология деятельности и способности человека: Учебное пособие. 2-е изд., перераб. и доп. М: Издательская корпорация “Логос”, 1996. 320 с.

108 Франкл В. Духовные основы общества М.: Республика, 1992. - 182с.

109 Федоренко Л.П. Принципы обучения русскому языку. - М., 2019.- 120.

110 Бодуэн де Куртенэ И.А. Избранные труды. Серия: Антология мысли. -Москва, 2018. -343.

111 Розин В.М. Культурология. 2-е изд., перераб. и доп. — М.: Гардарики, 2003. - 462 с.

112 Панферов В.Н. Классификация функций человека как субъекта общения // Психологический журнал. 2017. - № 4.-С.51-60.

113 Талдыбаева М.Д. «Kazak orfografisini modellemeye dayalı öğretımde uzmanların psikolojik becerilerinin oluşturulması». V. Uluslararası Gençlik Araştırmaları Kongresi, Marmaris, Türkiye. 30 Ekim - 03 Kasım 2024. S. 6-18

114 Вежбицкая А. Язык. Культура. Познание. -Минск: Современное слово, 2018.-264 с.

115 Минигалиева М.П. О стратегиях понимания психологом клиента // Вестник Московского университета. Серия 14. «Психология». -2021. -№3. С. 75-84.

116 Веккер Л.М. Психика и реальность: единая теория психических процессов. М.: Смысл, 2018. - 685 с.

117 Жинкин Н.И. Речь, как проводник информации (Предисловие Р.Т. Ютова, А.И. Новикова). М.: Наука, 2012. - 159 с.

118 Кубрякова Е.С. Номинативный аспект речевой деятельности. /Академия наук СССР. Институт языкознания. Отв. ред. Б.А. Серебренников. М.: Наука, 1986.- 186 с.

119 Караулов Ю.Н. Русский язык и языковая личность. -М.:Наука, 2018.-280 с.

120 Талдыбаева М.Д. «Білімгерлерге қазақ тілі орфографиясын модельдеп меңгертудің психологиялық негіздері» // Қазақстанның ғылымы мен өмірі, Халықаралық ғылыми-көпшілік журнал №12/8 (154) 2020ж., 236-239 бб.

121 Рыжов В.В. Психологические основы коммуникативной подготовки педагога. Москва: НГЛУ, 2001.-164 с.

122 Розенберг М. Как ясно сообщать о своих наблюдениях, потребностях чувствах. Межличностное общение. Хрестоматия. -СПб: Питер, 2021. -512 с.

123 Выготский Л. С. Собрание сочинений: В 6-ти т. Т. 1. Вопросы теории и истории психологии/Под ред. А. Р. Лурия, М. Г. Ярошевского.— М.: Педагогика, 1982.- 488 с.

124 Дридзе Т.М. Текстовая деятельность в структуре социальной коммуникации. -М., «Наука», 2017. - 346 с.

125 Зинченко В.П. Работа понимания // Психологическая наука и образование, 2009. -№3. С. 42-52.

126 Глебова Е.Ф. Текстовая компетенция как составляющая лингводидактики // Психологические основы словоупотребления и слововосприятия на уроках иностранного языка: Межвузовский сборник научных статей. Н.Новгород: НГЛУ им. Н.А. Добролюбова, 2004. -245 с.

127 Талдыбаева М.Д. «Қазақ тілінің орфографиясын модельдік жүйе арқылы оқытудың талаптары мен мүмкіндіктері» // «Ұлттық ғылым тілін қалыптастырудың теориясы мен тәжірибесі» атты халықаралық ғылыми-теориялық конференция. Алматы, 26-сәуір 2024ж. 431-435 бб.

128 Талдыбаева М.Д., Оразбаева Ф.Ш. «Formation of subject competencies of future philologists by teaching spelling through a model system. Ясауи университетінің Хабаршысы, №1 (131) , 2024ж., 423-436 бб.

129 Бодуэн де Куртенэ И.А. Избранные труды по общему языкознанию. I, II M., 1963.-388 с.

130 Сатбекова А. Қазақ тілін оқыту әдістемесі және жобалау технологиясы. Оқу құралы. - Алматы: «Қыздар университеті» баспасы, 2021. -210 б.

131 Әлімов А. Интербелсенді әдістемені мектепте қолдану: Оқу құралы.-Алматы, 2015.-180 б.

132 Талдыбаева М.Д., Оразбаева Ф.Ш. «Psycholingvistic of spelling modelling teaching» // Ясауи университетінің Хабаршысы, No2 (128) , 2023ж., 277-290 бб.

# ҚОСЫМША А

# Ендіру Актісі

|  |
| --- |
| C:\Users\TRK\Desktop\İşler\Ендіру акт универ..PDF\Ендіру акт универ.-1.jpg |
| C:\Users\TRK\Desktop\Ендіру акті 2.pdf\Ендіру акті 2-1.jpg |
| C:\Users\TRK\Desktop\Ендіру акті 3.pdf\Ендіру акті 3-1.jpg |